Наредба за изменение и допълнение на Наредба № 11 от 2007 г. за условията и реда за признаване на организации на производители на плодове и зеленчуци и на техните асоциации и за условията и реда за одобряване и изменение на одобрените оперативни програми

МИНИСТЕРСТВО НА ЗЕМЕДЕЛИЕТО И ХРАНИТЕ

Наредба за изменение и допълнение на Наредба № 11 от 2007 г. за условията и реда за признаване на организации на производители на плодове и зеленчуци и на техните асоциации и за условията и реда за одобряване и изменение на одобрените оперативни програми (обн., ДВ, бр. 42 от 2007 г.; изм., бр. 43 от 2009 г., бр. 9 и 62 от 2012 г. и бр. 27 от 2013 г.) § 1. В чл. 7а, ал. 8 думите „чл. 7б, ал. 5“ се заменят с „чл. 7б, ал. 6“. § 2. В чл. 7б ал. 5 и 6 се изменят така: „(5) След получаване на коефициент на разпределение по чл. 47, параграф 4 от Регламент № 543/2011 от Европейската комисия и въз основа на средствата за национално съфинансиране, включени в годишната план-сметка на Държавен фонд „Земеделие“, Разплащателната агенция разпределя пропорционално средствата, определени за европейско финансиране и национално съфинансиране за съответната година, между всички временно приети планове за признаване. В зависимост от това разпределение Разплащателната агенция може да намали за съответната година процента на публично финансиране по чл. 26, ал. 1 на временно приетите планове за признаване.

(6) Разплащателната агенция уведомява групата производители за определеното по реда на ал. 5 финансиране на подадения от нея и временно приет план за признаване и предлага на групата производители изменения във временно приетия план за признаване и/или в инвестиционната програма. Групата производители може да приеме предложените изменения, да оттегли плана за признаване и инвестиционната програма или да измени плана за признаване и да оттегли инвестиционната програма. Когато групата производители измени плана за признаване и/или инвестиционната си програма, изпълнителният директор на Държавен фонд „Земеделие“ със заповед окончателно одобрява плана за признаване и инвестиционната програма.“ § 3. В чл. 7в се правят следните изменения и допълнения: 1. В ал. 2 се създава т. 3: „3. документи, които доказват необходимостта от исканата промяна.“

2. Създава се нова ал. 3: „(3) Групите производители на плодове и зеленчуци могат да искат изменения на одобрените планове и инвестиционни програми по отношение на одобрените разходи и дейности през текущата година, ако предложените изменения съответстват на одобрените цели, икономически и финансови показатели и продължителност на плана. Разходите за текущата година не могат да бъдат увеличени и могат да бъдат намалени с не повече от 25 % от първоначално одобрения размер, при условие че са спазени общите цели на плана за признаване. Групите производители подават в съответната областна дирекция на Държавен фонд „Земеделие“, отдел „Прилагане на схеми и мерки за подпомагане“, заявление за измененията, като прилагат документите по ал. 2, т. 3.

3. Досегашната ал. 3 става ал. 4.

4. Досегашната ал. 4 става ал. 5 и в нея след думите „по ал. 2“ се добавя „и в едномесечен срок от датата на подаване на искане по ал. 3“. § 4. В чл. 26 ал. 1 се изменя така: „(1) Признатите групи производители на плодове и зеленчуци получават финансово подпомагане за: 1. покриване до 100 % от приемливите разходи, включени в плана за признаване, за насърчаване на тяхното учредяване и улесняване на административната им дейност в зависимост от разпределението на средствата за европейско финансиране и национално съфинансиране по чл. 7б, ал. 5; 2. покриване до 75 % от приемливите разходи за инвестиции, които са включени в плана за признаване, в зависимост от разпределението на средствата за европейско финансиране и национално съфинансиране по чл. 7б, ал. 5.

Министър: Иван Станков