Постановление № 162 от 9 август 2013 г. за предоставяне на допълнителни средства от Държавен фонд „Земеделие“ по бюджета на Министерството на земеделието и храните за 2013 г.

ПОСТАНОВЛЕНИЕ № 162 ОТ 9 АВГУСТ 2013 Г. за предоставяне на допълнителни средства от Държавен фонд „Земеделие“ по бюджета на Министерството на земеделието и храните за 2013 г.

МИНИСТЕРСКИЯТ СЪВЕТ ПОСТАНОВИ: Чл. 1. Министърът на финансите да предостави допълнителни бюджетни кредити в размер 12 000 000 лв. по бюджета на Министерството на земеделието и храните за 2013 г. за осигуряване изпълнението на мерките по Програмите за надзор и ликвидиране на болестите по животните, осигуряване на техническа подкрепа за провеждане на Кампания 2013 г. за подаване на заявления за подпомагане на земеделските стопани от областните дирекции „Земеделие“, за разплащане на задължения в системата на Селскостопанската академия и за разплащане на дейности, свързани с цифровата ортофотокарта на Република България.

Чл. 2. Средствата по чл. 1 да се осигурят за сметка на намаляване на трансфера от републиканския бюджет за Държавен фонд „Земеделие“.

Чл. 3. Министърът на финансите по предложение на министъра на земеделието и храните да извърши налагащите се промени по бюджета на Министерството на земеделието и храните за 2013 г.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет. § 2. Изпълнението на постановлението се възлага на министъра на земеделието и храните и на министъра на финансите. § 3. Постановлението влиза в сила от деня на обнародването му в „Държавен вестник“.

Министър-председател: Пламен Орешарски

За главен секретар на Министерския съвет: Нина Ставрева