Постановление № 117 от 10 юни 2010 г. за закриване на Агенцията за икономически анализи и прогнози към министъра на финансите

ПОСТАНОВЛЕНИЕ № 117 ОТ 10 ЮНИ 2010 Г. за закриване на Агенцията за икономически анализи и прогнози към министъра на финансите

МИНИСТЕРСКИЯТ СЪВЕТ ПОСТАНОВИ: Чл. 1. Закрива Агенцията за икономически анализи и прогнози към министъра на финансите.

Чл. 2. Трудовите и служебните правоотношения със служителите на закритата Агенция за икономически анализи и прогнози се уреждат при условията и по реда на чл. 328, ал. 1, т. 1 от Кодекса на труда и чл. 106, ал. 1, т. 1 от Закона за държавния служител с изключение на правоотношенията на служителите, които преминават към Министерството на финансите, които се уреждат при условията и по реда на чл. 87а от Закона за държавния служител и чл. 123 от Кодекса на труда и в съответствие с определените в устройствения правилник структура, числен състав и функции на министерството.

Чл. 3. Ликвидацията на закритата агенция да се извърши от комисия, назначена от министъра на финансите, в срок до един месец от влизането в сила на постановлението. Задачите на ликвидационната комисия се определят със заповедта за назначаването й.

Чл. 4. Разходите по ликвидацията на закритата Агенция за икономически анализи и прогнози са за сметка на бюджета на Министерството на финансите за 2010 г. Неуредените до приключването на ликвидацията на закритата агенция задължения и вземания се поемат от Министерството на финансите.

Чл. 5. Активите, пасивите, архивът, както и другите права и задължения на Агенцията за икономически анализи и прогнози се поемат от Министерството на финансите.

Чл. 6. Министърът на финансите да извърши произтичащите от постановлението промени по бюджета на Министерството на финансите за 2010 г.

Заключителни разпоредби § 1. Отменят се: 1. Устройственият правилник на Агенцията за икономически анализи и прогнози към министъра на финансите, приет с Постановление № 249 на Министерския съвет от 2009 г. (ДВ, бр. 85 от 2009 г.).

2. Постановление № 247 на Министерския съвет от 1997 г. за преобразуване на Агенцията за икономическо програмиране и развитие към Министерския съвет в Агенция за икономически анализи и прогнози при Министерството на финансите (обн., ДВ, бр. 44 от 1997 г.; изм., бр. 24 и 104 от 1999 г., бр. 79 от 2002 г. и бр. 34 от 2010 г.). § 2. В Устройствения правилник на Министерството на финансите, приет с Постановление № 249 на Министерския съвет от 2009 г. (обн., ДВ, бр. 85 от 2009 г.; изм., бр. 102 от 2009 г. и бр. 30 от 2010 г.), се правят следните изменения и допълнения: 1. В чл. 5: а) създава се нова т. 19: „19. координира и контролира извършването на приложни и теоретични научни изследвания в областта на макроикономиката и изготвянето на макроикономически анализи, прогнози и симулации на алтернативни икономически политики;“ б) създава се т. 20: „20. представлява българското правителство в Съвета на Европейския съюз по икономически и финансови въпроси; следи за координацията на националните с общоевропейските икономически и финансови политики и изпълнява функциите на национален координатор по стратегията „Европа 2020“.“; в) досегашната т. 19 става т. 21.

2. В чл. 8, ал. 2 числото „610“ се заменя с „602“.

3. В чл. 14 т. 2 и 3 се изменят така: „2. дирекция „Връзки с обществеността и протокол“; 3. дирекция „Човешки ресурси и административно обслужване“;“.

4. В чл. 15 се създават т. 15 и 16: „15. разглежда заявките за отпечатване на ценни книжа и предлага на министъра или на упълномощени от него длъжностни лица да ги одобри или да откаже одобрение; 16. упражнява специализиран контрол при отпечатването, съхраняването и движението на ценни книжа до получаването им от издателя или от упълномощени от него длъжностни лица.“

5. В чл. 16 се правят следните изменения: а) думите „Дирекция „Връзки с обществеността, протокол и административно обслужване“ се заменят с „Дирекция „Връзки с обществеността и протокол“; б) точки 11 – 18 се отменят.

6. В чл. 17: а) думите „Дирекция „Човешки ресурси“ се заменят с „Дирекция „Човешки ресурси и административно обслужване“; б) създават се т. 12 – 17: „12. организира цялостната дейност на приемната на министерството по административното обслужване на физическите и юридическите лица на принципа „едно гише“, приемането на граждани и представители на организации и изслушването на техните предложения и сигнали съгласно Административнопроцесуалния кодекс; 13. осъществява посредством автоматизирана информационна система деловодна дейност, архивиране и съхраняване на документацията на министерството, изготвя заверени копия на документи, съхранявани в архива, организира експертиза за ценността на документите, тяхната обработка и предаване в Централния държавен архив; 14. разглежда заявленията за предоставяне на достъп до обществена информация по Закона за достъп до обществена информация и изготвя проекти на решения за предоставяне на достъп или отказ за предоставяне на достъп, извършва справки и съставя отчети по този закон; 15. координира подготовката на материалите за заседанията на Министерския съвет и на съветите към него, организира и оформя предложенията на министерството за включване в законодателната програма на Министерския съвет, извършва вписвания в Административния регистър; 16. организира изпълнението и спазването на изискванията на Закона за защита на класифицираната информация и на международните договори по защита на класифицираната информация, организира извършването на периодични проверки на отчетността и движението на материалите и документите, съдържащи класифицирана информация, своевременната декласификация на материали с изтекъл срок на защита и предаването им в архив; 17. подпомага служителя по сигурността на информацията при разработването на план за охрана на министерството чрез физически и технически средства, при извършването на обикновено проучване на служители на министерството, на които се налага да работят с класифицирана информация, при организирането и провеждането на обучението на служителите от министерството в областта на защитата на класифицираната информация.“

7. В чл. 19: а) точка 7 се отменя; б) точка 11 се изменя така: „11. дирекция „Европейска политика и външни финанси“;“.

8. В чл. 21 т. 2 се изменя така: „2. разработва указания за изпълнението на държавния бюджет за съответната година и оказва методологическа подкрепа на разпоредителите с бюджетни кредити в процеса на изпълнение на държавния бюджет;“.

9. В чл. 22: а) в т. 1 и 2 думата „координира“ се заменя с „участва в“; б) точка 9 се изменя така: „9. представлява министерството при разглеждане и одобряване на проекти, свързани с изпълнение на програми в областта на уранодобива, рудодобива, въгледобива и отстраняване на миналите екологични щети на приватизирани предприятия;“ в) създават се нови т. 12 и 13: „12. осъществява наблюдението, координацията и взаимодействието с Европейската комисия в областта на държавните помощи, като изготвя позиции, проекти и становища по предложения за промени в законодателството в областта на държавните помощи; 13. приема, разглежда и оценява уведомленията за държавна помощ, изготвени от администраторите на помощ, за съответствие със законодателството в областта на държавните помощи, като ги препраща до Европейската комисия, и изготвя становища относно държавните помощи, попадащи в обхвата на груповото освобождаване, както и относно минималните помощи;“ г) създават се т. 14 и 15: „14. извършва оценка на максималния интензитет на регионалната помощ и на специфичния местен обхват на районите в Република България, приемливи за регионална помощ, и представя на Европейската комисия уведомление за регионалната карта на държавните помощи, предварително съгласувана с министъра на регионалното развитие и благоустройството; 15. изготвя проект на годишен доклад за държавните помощи за изпращането му до Европейската комисия и нотификации за предоставените субсидии съгласно Споразумението за субсидиите и изравнителните мерки на Световната търговска организация;“ д) досегашните т. 12 и 13 стават съответно т. 16 и 17.

10. В чл. 25 се създават т. 17 – 29: „17. осъществява сътрудничество с международните финансови и кредитни организации и подпомага координацията на външното финансиране на Република България; 18. участва в преговори за сключване на двустранни междудържавни и междуправителствени спогодби за насърчаване и взаимна защита на инвестициите и на договори за получаване, предоставяне и гарантиране от държавата на кредити от международни финансови институции и от правителствени финансово-кредитни институции на страни донори; 19. осъществява редовни консултации и координация с международни финансови институции в рамките на установените формати на взаимоотношенията на страната с тях; 20. контролира изпълнението на ангажиментите на страната по стратегии, програми и заемни споразумения с международни финансови институции; 21. осъществява цялостната междуведомствена координация при изпълнението на ангажиментите по структурните заеми от Международната банка за възстановяване и развитие; 22. координира и администрира заемите от международни финансови институции, свързани с националното съфинансиране на проекти, финансирани от Кохезионния фонд и Структурните фондове на Европейския съюз; 23. оказва методологична помощ на ведомствата – изпълнители на заемния портфейл с международните финансови институции; 24. оказва съдействие в рамките на своята компетентност при подготовката на участието на представители на министерството в заседания на работните формати към институциите на Европейския съюз; 25. оказва институционална подкрепа по реализиране на инвестиционни проекти в страната със значим обществен интерес в частта на финансовите условия; 26. анализира и планира бюджетните приходи, разходи и финансирания по съучастия в международни финансови институции, както и по други разходи и вноски, свързани с тези участия на Република България; 27. подготвя становищата от името на министерството по двустранни и многостранни договори, спогодби, конвенции и други международни споразумения; 28. осъществява координацията по подготовката и последващото изпълнение на проекти по двустранното междуправителствено финансово сътрудничество; 29. координира съгласуването на общата финансова рамка при участието на Република България в политиката за развитие, определяне на финансовите схеми и инструменти и планиране на средствата за официална помощ за развитие в централния бюджет.“

11. Член 26 се отменя.

12. В чл. 30: а) думите „Дирекция „Европейски въпроси и политика“ се заменят с „Дирекция „Европейска политика и външни финанси“; б) в т. 2 думите „Лисабонската стратегия“ се заменят със „стратегия „Европа 2020“; в) в т. 12 думите „Работна група 11 „Икономически и паричен съюз“, Работна група 28 „Финансови и бюджетни въпроси“ и Работна група 31 „Лисабонска стратегия“ към Съвета по европейските въпроси“ се заменят с „дирекцията“; г) създават се т. 14 – 20: „14. осъществява дейностите по междуправителствените кредитни спогодби, по които българската страна е кредитор, в частта на реализиране на потвърдените вземания, както и подготвя, договаря и реализира схеми и специфични механизми за приключване на остатъчни салда по клирингови, бартерни и други финансови и платежни споразумения; 15. осъществява координация и методическо ръководство при разработването на проекти на нормативни актове в областта на валутно-финансовото законодателство и прилага установения за страната валутно-финансов режим; 16. анализира и планира бюджетните приходи, разходи и финансирания по споразумения за реализиране на вземания; 17. удостоверява инвестиции по смисъла на Валутния закон за целите на Закона за чужденците в Република България; 18. води регистрите, предвидени във валутното законодателство на страната и в регламенти на Европейския съюз; 19. договаря и прилага схеми „дълг срещу собственост“, суапове и други схеми по външния дълг на страната; 20. осъществява прилагането на международната схема за сертифициране на търговията с необработени диаманти, установена в рамките на Кимбърлийския процес, и функциите на орган на Европейските общности в съответствие с регламент на Европейския съюз.“

13. В чл. 31: а) досегашният текст става ал. 1 и в нея се създават т. 14 – 17: „14. разработва макроикономическата рамка на бюджета, макроиконометрични модели за анализ и прогнозиране, динамични и статични модели на общо равновесие и средносрочни и дългосрочни прогнози за развитието на ключови макроикономически показатели; 15. анализира: а) структурата на продуктовите пазари и проблемите на конкурентната среда; б) динамиката и проблемите, свързани с паричното предлагане и търсене, банковите регулации и ефектите от прилагането на нормативни актове в тази област; в) състоянието на паричния съвет в страната; г) динамиката и състоянието на банковата система, лихвените проценти, депозитите и кредитите в страната; д) динамиката и състоянието на капиталовите пазари и небанковите финансови институции в страната; е) динамиката и структурата на капиталови и други финансови потоци към и от страната; ж) динамиката и структурата на инвестиционния процес в страната; з) приходите, разходите и финансирането на бюджета; и) състоянието и динамиката на държавния дълг; к) макроикономическите ефекти от реформите в здравеопазването и образованието; л) състоянието на доходите, потреблението и спестяванията на домакинствата; м) динамиката на нематериалните активи в страната; н) различните варианти на макроикономически политики за постигане на дългосрочен балансиран икономически растеж; о) динамиката на брутния вътрешен продукт и неговите компоненти; п) цикличната позиция на икономиката; р) динамиката на индустрията; с) показателите, свързани с доверието на потребителите и производителите; т) пазарните нефинансови услуги (туризъм, търговия, транспорт и съобщения); у) динамиката на платежния баланс, външната търговия, международната инвестиционна позиция и външната задлъжнялост на страната; 16. извършва анализ и оценка на: а) състоянието и динамиката на пазара на труда, неговото регулиране и ефектите от прилаганите политики; б) оценка за структурата и изменението на цените; в) ефектите от промени в данъчната и социалноосигурителната политика; 17. развива и поддържа хранилище на данни.“; б) създава се ал. 2: „(2) Органите на изпълнителната власт, администрациите към тях и Националният статистически институт при спазване на законовите изисквания предоставят безвъзмездно на дирекцията всички сведения, данни и информация, необходими за изпълнението на нейните функции.“

14. Член 32 се изменя така: „Чл. 32. Дирекция „Централно звено за финансиране и договаряне“: 1. отговаря за изпълнението на програми и проекти по Програма ФАР и по Преходния финансов инструмент, за които е изпълнителна агенция, съгласно подписаните между Европейската комисия и правителството на Република България споразумения; 2. участва в управляващи комитети и в секторни комитети за наблюдение по проекти по Програма ФАР и по Преходния финансов инструмент; 3. подпомага дейността на ръководителя на програма по Програма ФАР и Преходния финансов инструмент; 4. осъществява функциите на административен офис по туининг проекти, финансирани със средства по Програма ФАР и по Преходния финансов инструмент на Европейския съюз, като извършва цялостен мониторинг, финансово управление и плащания по сключените туининг договори; 5. подготвя информация и доклади до националния ръководител и националния координатор на помощта за изпълнението на проектите по Програма ФАР и по Преходния финансов инструмент; 6. подпомага упълномощения възложител по Инструмента Шенген при провеждането и възлагането на обществени поръчки по Инструмента Шенген и по Постановление № 17 на Министерския съвет от 2010 г. за одобряване финансирането на проекти, свързани с изпълнението на поетите ангажименти от страна на Република България за присъединяване към Шенгенското пространство (ДВ, бр. 14 от 2010 г.) в съответствие с приложимите разпоредби; 7. извършва мониторинг и осъществява проверки на място по договорите, сключени по Инструмента Шенген и по Постановление № 17 на Министерския съвет от 2010 г. за одобряване финансирането на проекти, свързани с изпълнението на поетите ангажименти от страна на Република България за присъединяване към Шенгенското пространство; 8. участва във верифицирането на разходите, направени при изпълнението на договори по Инструмента Шенген; 9. подготвя искания за средства и финансови отчети до дирекция „Национален фонд“; 10. извършва плащания по договори след проверка на разходооправдателните документи; 11. поддържа финансова и счетоводна система за отчетност; регулярно изготвя финансови и счетоводни отчети; 12. извършва дейности, свързани с предотвратяване, докладване и проследяване на нередности по проекти, финансирани със средства на Европейския съюз, съгласно Постановление № 18 на Министерския съвет от 2003 г. за създаване на Съвет за координация в борбата с правонарушенията, засягащи финансовите интереси на Европейските общности (обн., ДВ, бр. 13 от 2003 г.; изм. и доп., бр. 49 от 2003 г., бр. 95 от 2004 г., бр. 60 и 93 от 2006 г., бр. 37, 47, 57 и 79 от 2008 г., бр. 39, 71, 97 и 101 от 2009 г. и бр. 5 и 31 от 2010 г.); 13. подпомага Централния орган за обществени поръчки, като изисква, събира и анализира информация за нужните доставки и услуги за органи на изпълнителната власт и техните администрации; 14. подпомага Централния орган за обществени поръчки, като планира, организира и провежда процедури за обществени поръчки с цел сключване на рамкови споразумения за нуждите на органи на изпълнителната власт и техните администрации; 15. контролира изпълнението на рамковите споразумения по отношение на спазването на заложените в тях условия; 16. осъществява предварителен вътрешен контрол при изготвянето и проверката на документите, свързани с управлението на средства от Европейския съюз и изпълнението на функциите по изпълнение на правомощията на Централния орган за обществени поръчки; 17. съхранява всички документи, свързани с дейността й, в сроковете, заложени в съответните международни споразумения, закони и нормативни актове.“

15. В чл. 37 ал. 2 се изменя така: „(2) Работното време на служителите на министерството е от 9,00 до 17,30 ч. с обедна почивка 30 минути между 12,00 и 14,00 ч.“

16. В приложението към чл. 8, ал. 3: а) в наименованието числото „610“ се заменя с „602“; б) на ред „Политически кабинет“ числото „10“ се заменя с „8“; в) на ред „експертни и технически сътрудници“ цифрата „6“ се заменя с „4“; г) на ред „Обща администрация“ числото „132“ се заменя със „124“; д) на ред „дирекция „Финанси и управление на собствеността“ числото „52“ се заменя със „73“; е) ред „дирекция „Връзки с обществеността, протокол и административно обслужване“ 58“ се заменя с „дирекция „Връзки с обществеността и протокол“ 15“; ж) ред „дирекция „Човешки ресурси“ 11“ се заменя с „дирекция „Човешки ресурси и административно обслужване“ 25“; з) на ред „Специализирана администрация“ числото „458“ се заменя с „460“; и) на ред „дирекция „Бюджет“ числото „22“ се заменя с „20“; к) на ред „дирекция „Държавни разходи“ числото „39“ се заменя с „37“; л) на ред „дирекция „Финанси на реалния сектор“ числото „24“ се заменя с „28“; м) на ред „дирекция „Финанси на общините“ числото „20“ се заменя с „19“; н) на ред „Държавен дълг и финансови пазари“ числото „27“ се заменя с „38“; о) ред „дирекция „Външни финанси и международно сътрудничество“ 33“ се заличава; п) на ред „дирекция „Национален фонд“ числото „69“ се заменя с „62“; р) ред „дирекция „Европейски въпроси и политика“ 20“ се заменя с „Европейска политика и външни финанси“ 34“; с) на ред „дирекция „Икономическо планиране и анализи“ числото „26“ се заменя с „45“; т) на ред „дирекция „Централно звено за финансиране и договаряне“ числото „46“ се заменя с „44“; у) на ред „дирекция „Данъчна политика“ числото „27“ се заменя с „28“. § 3. В Постановление № 215 на Министерския съвет от 1999 г. за приемане на Устройствен правилник на Министерството на финансите и за преобразуване и закриване на административни структури към министъра на финансите (обн., ДВ, бр. 104 от 1999 г.; изм. и доп., бр. 112 от 1999 г.; бр. 30 от 2000 г., бр. 4, 16, 17, 55 и 87 от 2001 г., бр. 9 и 79 от 2002 г., бр. 42, 49 и 102 от 2003 г., бр. 8, 64 и 106 от 2004 г., бр. 27, 56, 76, 90 и 103 от 2005 г., бр. 2, 37, 48, 56, 65, 77, 90 и 93 от 2006 г., бр. 11, 26, 53 и 84 от 2007 г., бр. 37, 61, 79 и 108 от 2008 г., бр. 81, 85, 90, 100, 101 и 102 от 2009 г. и бр. 2 и 34 от 2010 г.) се правят следните изменения: 1. Член 2 се отменя.

2. В чл. 4, ал. 2 т. 4 се отменя.

3. В приложение № 2 към чл. 4, ал. 3 т. 4 се отменя. § 4. В Постановление № 249 на Министерския съвет от 2009 г. за приемане на Устройствен правилник на Министерството на финансите и Устройствен правилник на Агенцията за икономически анализи и прогнози към министъра на финансите (ДВ, бр. 85 от 2009 г.) чл. 2 се отменя. § 5. В Постановление № 182 на Министерския съвет от 2006 г. за създаване на комитети за наблюдение на Националната стратегическа референтна рамка и оперативните програми, съфинансирани от Структурните фондове и Кохезионния фонд на Европейския съюз (обн., ДВ, бр. 62 от 2006 г.; изм. и доп., бр. 90 от 2006 г., бр. 78 от 2007 г., бр. 29, 66, 80 и 103 от 2008 г., бр. 22 и 93 от 2009 г. и бр. 31 от 2010 г.) се правят следните изменения: 1. В чл. 3, ал. 3, т. 2 думите „изпълнителният директор на Изпълнителната агенция за икономически анализи и прогнози към министъра на финансите“ се заменят с „директорът на дирекция „Икономическо планиране и анализи“ и директорът на дирекция „Европейска политика и външни финанси“ на Министерството на финансите“.

2. В чл. 8, ал. 3, т. 1 думите „изпълнителният директор на Изпълнителната агенция за икономически анализи и прогнози към министъра на финансите“ се заменят с „директорът на дирекция „Икономическо планиране и анализи“ на Министерството на финансите“. § 6. В приложение № 1 към чл. 1 от Постановление № 301 на Министерския съвет от 2004 г. за приемане на План за организационно изграждане и модернизация на въоръжените сили до 2015 г. (обн., ДВ, бр. 103 от 2004 г.; изм. и доп., бр. 50 от 2006 г. и бр. 26 от 2007 г.) в раздел „І. Политика за сигурност и отбрана“, т. 11 думите „Агенцията за икономически анализи и прогнози към министъра на финансите“ се заменят с „дирекция „Икономическо планиране и анализи“ на Министерството на финансите“. § 7. В Правилника за устройството и дейността на Националния съвет по въпросите на социалното включване към Министерския съвет, приет с Постановление № 112 на Министерския съвет от 2009 г. (обн., ДВ, бр. 37 от 2009 г.; изм., бр. 80 и 93 от 2009 г.) в чл. 3, ал. 3, т. 1 думите „Агенцията за икономически анализи и прогнози“ се заличават. § 8. Изпълнението на постановлението се възлага на министъра на финансите. § 9. Постановлението се приема на основание чл. 35 от Закона за администрацията. § 10. Постановлението влиза в сила от 1 юли 2010 г.

Министър-председател: Бойко Борисов

Главен секретар на Министерския съвет: Росен Желязков