Постановление № 283 от 22 октомври 2004 г. за изменение и допълнение на Тарифата за таксите за социалните услуги, финансирани от републиканския бюджет, утвърдена с Постановление № 91 на Министерския съвет от 2003 г.

ПОСТАНОВЛЕНИЕ № 283

ОТ 22 ОКТОМВРИ 2004 Г. за изменение и допълнение на Тарифата за таксите за социалните услуги, финансирани от републиканския бюджет, утвърдена с Постановление № 91 на Министерския съвет от 2003 г. (обн., ДВ, бр. 40 от 2003 г.; изм. и доп., бр. 55 от 2003 г. и бр. 13 от 2004 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 2 се правят следните изменения и допълнения: 1. В ал. 1: а) в т. 3 думата “заболявания” се заменя с “разстройства”; б) точки 7 и 8 се изменят така: “7. за ползване на услугите в домовете за деца и младежи с увреждания до навършване на 18-годишна възраст на лицата - 50 на сто; 8. за ползване на услугите в дневните центрове - 30 на сто;” в) точка 10 се изменя така: “10. за ползване на услугите в защитените жилища - 50 на сто;”.

2. Създава се нова ал. 2: “(2) Лицата, които след навършване на 18-годишна възраст продължават да ползват социални услуги в домовете за деца и младежи с увреждания, заплащат такси съобразно вида на увреждането си в съответните размери по ал. 1, т. 1, 3, 4 и 5.”

3. Досегашната ал. 2 става ал. 3 и се изменя така: “(3) Определените по реда на ал. 1 и 2 такси не могат да надвишават действителните месечни разходи за издръжка на едно лице.” § 2. В § 1 от допълнителната разпоредба се правят следните изменения и допълнения: 1. Създава се нова т. 6: “6. добавката към пенсиите по чл. 9 от Закона за политическа и гражданска реабилитация на репресирани лица;”.

2. Досегашната т. 6 става т. 7.

Заключителна разпоредба § 3. Постановлението влиза в сила от 1 ноември 2004 г.

Министър-председател: Симеон Сакскобургготски

Главен секретар на Министерския съвет: Севдалин Мавров