Наредба № 40 от 30 септември 2004 г. за производство и търговия на посадъчен материал от овощни видове

НАРЕДБА № 40 от 30 септември 2004 г. за производство и търговия на посадъченматериал от овощни видове

Глава първа

ОБЩИ ПОЛОЖЕНИЯ Чл. 1. (1) С тази наредба се уреждат: 1. категориите овощен посадъчен материал, които се произвеждат, сертифицират, одобряват и търгуват в страната; 2. сертификацията на овощния посадъчен материал; 3. одобряването на стандартния посадъчен материал; 4. предлагането на пазара на овощния посадъчен материал; 5. съхранението на овощния посадъчен материал.

(2) Наредбата се прилага за посадъчния материал от овощни видове, посочени в приложение № 1.

Глава втора

КАТЕГОРИИ ОВОЩЕН ПОСАДЪЧЕН МАТЕРИАЛ Чл. 2. (1) Овощният материал, предназначен за размножаване с цел производство на посадъчен материал, e: цели растения, резници, подложки, калеми и семена.

(2) Овощният посадъчен материал се произвежда в овощни маточни насаждения, овощни разсадници, вегетативни маточници и семенилища.

Чл. 3. (1) Овощният посадъчен материал се произвежда и търгува като предбазов, базов, сертифициран или стандартен.

(2) Семената на овощните видове, предназначени за производство на посадъчен материал, се търгуват без означение за категория.

Чл. 4. (1) Предбазовият овощен посадъчен материал се произвежда под отговорността на лицата по чл. 26 от Закона за посевния и посадъчния материал (ЗППМ), които извършват сортоподдържането.

(2) Предбазовият посадъчен материал по ал. 1 се произвежда по методи и схеми за поддържане автентичността на сорта.

(3) Лицата по чл. 26 ЗППМ писмено декларират пред Изпълнителната агенция по сортоизпитване, апробация и семеконтрол (ИАСАС) използваните методи и схеми при производството на предбазов посадъчен материал.

(4) Предбазовият овощен посадъчен материал е предназначен за производство на базов посадъчен материал.

Чл. 5. (1) Базовият овощен посадъчен материал се произвежда директно или по схемите за поддържане на сорта от предбазов материал по вегетативен начин.

(2) Базовият овощен посадъчен материал е предназначен за производство на сертифициран посадъчен материал.

Чл. 6. (1) Сертифицираният овощен посадъчен материал се произвежда директно или по схемите за поддържане на сорта от базов материал по вегетативен начин.

(2) Сертифицираният овощен посадъчен материал е предназначен за производство на плодове.

Чл. 7. Предбазовият, базовият и сертифицираният овощен посадъчен материал се анализират за вируси и вирусоподобни организми и означава като “свободен от вируси” (СВ) или “тестван за вируси” (ТВ).

Чл. 8. (1) Стандартният овощен посадъчен материал се произвежда от маточни насаждения и питомници, чиято сортова автентичност, чистота и здравно състояние е под отговорността на производителя.

(2) Стандартният посадъчен материал от видовете ягода, малина, къпина и френско грозде се произвежда и от сертифициран посадъчен материал.

Глава трета

СЕРТИФИКАЦИЯ НА ОВОЩНИЯПОСАДЪЧЕН МАТЕРИАЛ

Раздел I

Общи положения Чл. 9. (1) Изпълнителната агенция по сортоизпитване, апробация и семеконтрол сертифицира предбазовия, базовия и сертифицирания овощен посадъчен материал, който отговаря на изискванията за здравно състояние, сортова автентичност и чистота и изисквания за качество.

(2) Минималните стойности за пространствена изолация и сортова чистота при полска инспекция на насажденията в зависимост от вида култура са посочени в приложение № 2.

(3) Изискванията за здравно състояние при полска инспекция на насажденията са посочени в приложение № 3.

(4) Минималните стойности за качество на овощния посадъчен материал са посочени в приложение № 4.

Чл. 10. (1) Сертификацията на овощния посадъчен материал се извършва въз основа на заявление по образец, утвърден от изпълнителния директор на ИАСАС.

(2) Към заявлението се прилагат: 1. скица на поземления имот, върху който се намира насаждението (маточно насаждение или питомник), заверена от съответната общинска служба по земеделие и гори на Министерство на земеделието и горите (МЗГ); 2. документи за изходния материал - акт за полска инспекция, сертификат и документ за здравно състояние от НСРЗ; 3. писмена декларация на лицето по чл. 26 ЗППМ, че ще извършва методично ръководство при производството на предбазов и базов посадъчен материал; 4. документ, издаден от НСРЗ, удостоверяващ липсата на нематоди съгласно приложение № 3 в площите, предназначени за създаване на насаждения за производство на овощен посадъчен материал.

(3) Заявлението за сертификация се подава от лицата по чл. 28 ЗППМ в териториалното звено (ТЗ) на ИАСАС, в чийто район се намират насажденията за производство на сертифициран овощен посадъчен материал.

(4) Заявлението за сертификация се подава 30 дни след създаване на ново насаждение и се регистрира в ТЗ в деня на получаването му.

(5) Инспекторите в ТЗ съставят досие на заявените насаждения за производство с цел сертификация на овощен посадъчен материал в 7-дневен срок от датата на подаване на заявлението.

Чл. 11. (1) Териториалното звено на ИАСАС служебно уведомява регионалната служба за растителна защита (РСРЗ) за подаденото заявление за сертификация в срок 14 дни след изготвяне на досието.

(2) Районната станция по растителна защита съставя досие за здравното състояние на насаждението с цел постоянен контрол.

Раздел II

Полска инспекция Чл. 12. Полска инспекция се извършва на маточните растения за установяване спазване изискванията за пространствена изолация и сортова чистота съгласно приложение № 2, здравното състояние съгласно приложение № 3 и изискванията, посочени в методите, утвърдени от министъра на земеделието и горите.

Чл. 13. Полската инспекция за установяване автентичността и сортовата чистота се извършва от инспектори на ИАСАС.

Чл. 14. (1) Здравното състояние на маточните растения се установява от представител на НСРЗ чрез прегледи и/или вземане на проби за лабораторни анализи.

(2) Когато при прегледите за здравното състояние на маточните растения се установят симптоми на болести или вредни организми, по указания на представителя на НСРЗ, извършил прегледа, производителят извършва химически третирания веднага след тяхното появяване или отстранява болните растения.

(3) Резултатите от прегледите или от лабораторните анализи по ал. 1 се отразяват в документ за здравно състояние на насаждението по образец, утвърден от генералния директор на НСРЗ.

Чл. 15. (1) Полската инспекция за установяване на автентичността и сортовата чистота на културата се извършва чрез прегледи на маточните растения, когато признаците на сорта са добре развити за съответния преглед.

(2) Заявителят е длъжен да уведоми ТЗ на ИАСАС, в което е подал заявлението за сертификация, 10 дни преди извършване на съответния преглед.

Чл. 16. (1) Резултатите от полската инспекция по чл. 13 се отразяват в акт за полска инспекция по образец, утвърден от изпълнителния директор на ИАСАС.

(2) Актът по ал. 1 се издава след последния преглед на насаждението от инспектора, извършил полска инспекция, след предоставен документ от НСРЗ за здравното състояние на насаждението и платена такса по тарифата по чл. 6, ал. 6 ЗППМ.

(3) Актът за полска инспекция се съставя в два еднообразни екземпляра, като първият екземпляр се предоставя на заявителя, а вторият се прилага към досието по чл. 10, ал. 6.

Чл. 17. (1) Когато резултатите от извършен преглед на маточните растения показват несъответствие с изискванията за автентичност и сортова чистота, но тези несъответствия могат да бъдат отстранени, инспекторът определя срок за отстраняването им.

(2) След изтичането на срока по ал. 1 инспекторът извършва повторен преглед в същата фаза на развитие, за който заявителят заплаща такса по тарифата по чл. 6, ал. 6 ЗППМ.

Чл. 18. Когато резултатите от полската инспекция покажат несъответствие с изискванията за автентичност и сортова чистота, които не могат да бъдат отстранени, или при повторен преглед по чл. 17 се установи, че несъответствията не са отстранени, маточните растения се бракуват от инспектора. Този факт се отразява в акта за полска инспекция.

Чл. 19. (1) Когато заявителят не е съгласен с резултатите от полската инспекция, може в 5-дневен срок от получаването на акта за полска инспекция да подаде молба до изпълнителния директор на ИАСАС за арбитражен преглед.

(2) Арбитражният преглед се извършва от комисия, определена със заповед на изпълнителния директор на ИАСАС, в присъствието на инспектора, извършил полската инспекция, и заявителя или упълномощено от него лице.

(3) Забранява се заявителят да извършва допълнителни манипулации върху растенията между последния преглед и арбитражния преглед.

(4) Резултатът от арбитражния преглед е окончателен. Когато резултатът от арбитражния преглед потвърди заключението на акта за полска инспекция, заявителят заплаща такса съгласно тарифата по чл. 6, ал. 6 ЗППМ.

Раздел III

Заготовка, опаковане, етикетиране и пломбиране на овощния посадъчен материал Чл. 20. (1) Овощният посадъчен материал, произведен от одобрените при полска инспекция насаждения, се заготвя в партиди и се опакова, поставят се етикети и се пломбира.

(2) Допуска се в една партида смесване на овощен посадъчен материал от един и същи сорт, но с различен произход.

(3) Данните относно състава на партидата по ал. 2 и произхода на компонентите й се записват в книгата на производителя, съответно заготвителя на овощен посадъчен материал съгласно чл. 62 ЗППМ.

Чл. 21. Овощният посадъчен материал се опакова във връзки, завързани с устойчив на късане материал, или в контейнери с определен от заявителя брой.

Чл. 22. (1) На всеки контейнер се поставя по един етикет.

(2) На връзките, с изключение на тези с ягодов посадъчен материал и вегетативни и семенни подложки, се поставят по два етикета на различни места и пломба.

(3) Пломбата носи абревиатурата на ИАСАС и номера на ТЗ.

(4) Ако предмет на търговия са отделни бройки облагородени овощни дръвчета или храсти, на всяко дръвче или храст се поставя етикет.

Чл. 23. (1) Етикетът съдържа данните, посочени в приложение № 5, изписани на български език и отпечатани по начин, който не позволява тяхното заличаване.

(2) Етикетът се изработва от производителя от устойчив на късане материал.

Чл. 24. В зависимост от категорията на овощния посадъчен материал етикетът е: 1. бял с диагонална виолетова ивица - за предбазов овощен материал; 2. бял - за базов посадъчен материал; 3. син - за сертифициран овощен посадъчен материал.

Чл. 25. Овощният материал се опакова, етикетира и пломбира по такъв начин, че при отваряне да се наруши целостта на опаковането или да останат следи при подправяне или подмяна на етикетите и пломбите.

Чл. 26. (1) Преди да се извърши опаковането, етикетирането и пломбирането, заявителят подава писмено искане за идентификационен номер на партидата и пломби до ТЗ на ИАСАС, на чиято територия се намира овощният посадъчен материал.

(2) В искането се посочват местонахождението и големината на партидата, броят на връзките или контейнерите.

(3) Искането се добавя към досието.

(4) Въз основа на искането заявителят получава от ТЗ на ИАСАС идентификационен номер на партидата и необходимия брой пломби.

Чл. 27. (1) Забранява се нарушаването целостта на връзките и контейнерите без разрешение на ИАСАС освен при презаготовка на овощния посадъчен материал.

(2) В случаите на презаготовка заявителят писмено заявява нови пломби до ТЗ на ИАСАС, на чиято територия се намира овощният материал, и съхранява използваните пломби до новото окачествяване.

Раздел IV

Окачествяване на овощен посадъчен материал Чл. 28. (1) Здравното състояние на посадъчния материал, заготвен съгласно раздел III, се установява от представител на НСРЗ.

(2) При необходимост от лабораторни изпитвания за здравно състояние лицето по ал. 1 взема проби от заготвената партида овощен посадъчен материал по методи, утвърдени от министъра на земеделието и горите.

(3) Резултатите от анализа за здравно състояние се отразяват в документ за здравно състояние.

(4) Документът по ал. 3 се издава от НСРЗ и се изпраща в ТЗ на ИАСАС в 7-дневен срок от издаването му.

(5) Документът се изготвя в три екземпляра - един за заявителя, един за ТЗ на ИАСАС и един за НСРЗ.

Чл. 29. (1) Когато посадъчният материал съответства на изискванията за здравно състояние съгласно приложения № 3 и 4, инспектор от ИАСАС взема проби за окачествяване по методи, утвърдени от министъра на земеделието и горите.

(2) Проби се вземат и при презаготовка.

Чл. 30. (1) Инспекторът по чл. 29 анализира на място пробите в присъствие на заявителя или упълномощено от него лице.

(2) Резултатите от анализа се отразяват в документ за качество по образец, утвърден от изпълнителния директор на ИАСАС.

(3) Документът за качество се изготвя от инспектора по чл. 29 в деня на окачествяването след заплатена такса по тарифата по чл. 6, ал. 6 ЗППМ.

(4) Документът по ал. 3 се съставя в 2 екземпляра - един за заявителя и един за ТЗ, окачествило материала.

Чл. 31. (1) Когато резултатите от окачествяването показват, че овощният посадъчен материал отговаря на изискванията за качество, посочени в приложение № 4, посадъчният материал се сертифицира.

(2) Когато резултатите от окачествяването показват, че овощният посадъчен материал не отговаря на изискванията за качество, посочени в приложение № 4, материалът може да се презаготви, след което се извършва повторно окачествяване и се заплаща такса по тарифата по чл. 6, ал. 6 ЗППМ.

Чл. 32. Ако заявителят не е съгласен с резултатите от окачествяването, може да подаде заявление за арбитраж до изпълнителния директор на ИАСАС или до генералния директор на НСРЗ.

Чл. 33. (1) Арбитражът се извършва от комисия, назначена от изпълнителния директор на ИАСАС или генералния директор на НСРЗ, в присъствие на инспектора, извършил окачествяването, и/или представителя на РСРЗ.

(2) Когато арбитражът потвърди резултатите от първото окачествяване или от документа за здравно състояние, заявителят заплаща такса по тарифата по чл. 6, ал. 6 ЗППМ.

Чл. 34. Овощен посадъчен материал, който не отговаря на изискванията за качество, но съответства на показателите за здравно състояние съгласно приложения № 3 и 4, може да бъде отглеждан до постигане изискването за качество.

Раздел V Ред за издаване на сертификат Чл. 35. (1)Когато овощният посадъчен материал отговаря на изискванията на тази глава, длъжностно лице, упълномощено от изпълнителния директор на ИАСАС, издава сертификат.

(2) Сертификатът се издава в 5-дневен срок от приключване на окачествяването след заплатена такса по чл. 6, ал. 6 ЗППМ.

(3) Сертификатът се съставя в два еднообразни екземпляра - един за заявителя и един за ТЗ на ИАСАС, в което е досието за сертификация.

Чл. 36. (1) Сертификатът на посадъчения материал от всички категории има срок на валидност до началото на следващия вегетационен период съобразно растителния вид.

(2) Срокът на сертификата на овощния посадъчен материал, произведен в контейнери, е до реализиране на пазара на наличните количества.

Глава четвърта

ОДОБРЯВАНЕ НА СТАНДАРТНИЯ ОВОЩЕН ПОСАДЪЧЕН МАТЕРИАЛ Чл. 37. Стандартният овощен посадъчен материал се произвежда под отговорността на производителя при спазване условията на чл. 48 ЗППМ.

Чл. 38. (1) Насажденията за производство на стандартен овощен посадъчен материал се контролират от производителите по отношение на автентичност, сортова чистота и здравно състояние съгласно приложение № 3.

(2) Здравното състояние на стандартния посадъчен материал се контролира от производителя чрез прегледи на насажденията, които не трябва да имат видими дефекти или следи от вредни организми, съгласно приложение № 3, както и признаци или симптоми за такива.

(3) Когато при контрол на здравното състояние на стандартния овощен посадъчен материал се установят симптоми на болести или вредни организми, производителят извършва химически третирания веднага след тяхното появяване или отстранява болните растения.

(4) Стандартният овощен посадъчен материал при цитрусовите видове трябва: 1. да отговаря на изискванията на ал. 2; 2. да е получен от изходен материал, за който при лабораторни анализи е установено че е свободен от вируси, вирусоподобни организми или заболявания, посочени в приложение № 3; 3. да е свободен от вируси, вирусоподобни организми или заболявания, посочени в приложение № 3, при лабораторни тестирания; 4. да е присаден върху вкоренена подложка, устойчива на вируси.

Чл. 39. (1) Заготовката, етикетирането и пломбирането на стандартния овощен посадъчен материал се извършват при условията на чл. 20, ал. 2 и 3, чл. 21 и чл. 22, ал. 1, 2 и 4.

(2) Върху заготвения стандартния овощен посадачен материал се поставя етикет на производителя съгласно приложение № 5. Цветът на етикета е жълт.

(3) Стандартният овощен посадъчен материал се пломбира с пломба на производителя.

Чл. 40. (1) Стандартният овощен материал трябва да отговаря на изискванията за качество и здравно състояние, посочени в приложение № 4.

(2) За окачествяване на подложките и калемите производителят подава писмено искане до ТЗ на ИАСАС, на чиято територия се намира маточното насаждение, в което се посочва броят на калемите и подложките.

(3) Искането по ал. 2 се придружава от документ за здравно състояние, издаден от НСРЗ или лаборатория по чл. 8 ЗППМ.

(4) Въз основа на искането по ал. 2 инспектор от ТЗ на ИАСАС взема проби по методи, утвърдени от министъра на земеделието и горите, за окачествяване.

(5) Пробите се анализират на място в присъствие на заявителя или упълномощено от него лице.

(6) Инспекторът по ал. 3 издава документ за качество по образец, утвърден от изпълнителния директор на ИАСАС, в деня на окачествяването.

(7) Документът за качество се изготвя в 2 екземпляра - един за заявителя и един за ТЗ, окачествило материала, след заплатена такса по чл. 6, ал. 6 ЗППМ.

Чл. 41. (1) Когато резултатите от окачествяването показват, че подложките и калемите отговарят на изискванията за качество, посочени в приложение № 4, посадъчният материал може да се търгува.

(2) Когато резултатите от окачествяването показват, че подложките и калемите не отговарят на изискванията за качество, посочени в приложение № 4, те се презаготвят, след което се извършва ново окачествяване след заплащане на такса съгласно тарифата по чл. 6, ал. 6 ЗППМ.

Чл. 42. (1) Качеството на стандартния овощен посадъчен материал за засаждане и търговия се удостоверява от производителите с фирмен документ, когато отговаря на изискванията на приложение № 4.

(2) Фирменият документ съдържа данните от етикета, данни за сортова чистота, здравно състояние, качество и общия брой на посадъчния материал.

(3) Данните от фирмения документ се записват в дневника по чл. 48, ал. 1, т. 4 ЗППМ, който се съхранява за срок 3 години.

(4) В случаите на търговия на посадъчен материал по чл. 22, ал. 4 производителите не водят дневника по чл. 48, ал. 1, т. 4 ЗППМ.

Глава пета

ОДОБРЯВАНЕ НА СЕМЕНА ОТ ОВОЩНИ ВИДОВЕ ЗА РАЗМНОЖАВАНЕ Чл. 43. Семената на овощните видове за размножаване се добиват от одобрени при полска инспекция маточни дървета.

Чл. 44. (1) Семената се заготвят в хомогенни партиди и се опаковат в хартиени, синтетични или в опаковки от естествени материали с нетно тегло, определено от заявителя.

(2) Върху външната страна на опаковката се поставя етикет на производител съгласно приложение № 5.

(3) Данните на етикета се изписват на български език и се отпечатват по начин, който не позволява тяхното заличаване.

(4) Етикетът е кафяв на цвят и се изработва от устойчив на късане или от самозалепващ се материал.

Чл. 45. (1) Производителите на семена от овощни видове подават писмено искане за вземане на проби и анализ за жизненост до ТЗ на ИАСАС, на чиято територия се намират семената, в което посочват големина на партидата семена и тяхното местонахождение.

(2) Длъжностно лице от ТЗ на ИАСАС взема проби за лабораторни анализи за жизненост.

(3) Лабораторията, извършила анализа, издава документ за лабораторен анализ по образец, утвърден от изпълнителния директор на ИАСАС.

(4) Документът се съставя в три еднообразни екземпляра: един за лабораторията, един за ТЗ на ИАСАС, взело пробите, и един за заявителя.

(5) Документът се издава в 3-дневен срок след приключване на лабораторния анализ и заплатена такса по тарифата по чл. 6, ал. 6 ЗППМ.

Чл. 46. (1) Когато резултатите от лабораторния анализ показват, че семената отговарят на изискванията за жизненост съгласно приложение № 6, семената могат да се търгуват.

(2) Когато резултатите от лабораторния анализ показват, че семената не отговарят на изискванията за жизненост съгласно приложение № 6, семената не могат да се търгуват.

Чл. 47. Производителите на семена от овощни видове за стандартен овощен посадъчен материал спазват изискванията на чл. 48 ЗППМ.

Глава шеста

ПРЕДЛАГАНЕ НА ПАЗАРА НА ОВОЩЕН ПОСАДЪЧЕН МАТЕРИАЛ

Раздел I

Внос и износ на овощен посадъчен материал Чл. 48. (1) Изпълнителната агенция по сортоизпитване, апробация и семеконтрол проверява съответствието на овощния посадъчен материал от внос с посочените показатели в документите по чл. 57, ал. 4 и 5 ЗППМ.

(2) За проверка на съответствието по ал. 1 инспектор на ИАСАС взема проби по методи, утвърдени от министъра на земеделието и горите, за установяване на качеството.

Чл. 49. (1) Когато овощният посадъчен материал отговаря на изискванията за качество, инспекторът на ИАСАС издава документ за търговия в страната по образец, утвърден от изпълнителния директор на ИАСАС.

(2) Документът по ал. 1 се изготвя в два екземпляра, един за вносителя и един за ТЗ, взело пробите.

(3) Забранява се предлагането на пазара на овощен посадъчен материал без документа по ал. 1.

Чл. 50. Когато резултатите от окачествяването покажат, че посадъчният материал не съответства на изискванията за качество съгласно приложение № 4, овощният посадъчен материал се изнася или унищожава.

Чл. 51. Овощният посадъчен материал от внос с издаден документ по чл. 49, ал. 1 се търгува с опаковките, етикетите и пломбите, с които е внесен в страната, и допълнително поставен етикет върху всяка опаковка, съдържащ данните от етикета от внос на български език.

Чл. 52. Овощният посадъчен материал, предназначен за износ, се придружава от сертификата по чл. 42, ал. 7 ЗППМ или фирмения документ по чл. 43, ал. 2 ЗППМ.

Раздел II

Документи за търговия Чл. 53. (1) Сертифицираният овощен посадъчен материал се търгува с ясно и четливо копие на сертификата, върху което са поставени печат и подпис на лицето, вписано в регистъра по чл. 28, ал. 4 ЗППМ.

(2) Върху копието по ал. 1 се изписват имената (фирмите) на купувача и продавача, количеството продаден овощен посадъчен материал и датата на продажбата.

(3) Данните по ал. 2 се записва в книгата по чл. 62, ал. 1 ЗППМ. Търговецът се подписва срещу всеки запис в книгата.

(4) Изпълнителната агенция по сортоизпитване, апробация и семеконтрол контролира воденето на книгата за продажба на овощен посадъчен материал.

(5) Когато предмет на търговия е цялата партида, оригиналът на сертификата се предава на купувача.

Чл. 54. (1) Стандартният овощен посадъчен материал - подложки и калеми, се търгува с документа за качество, издаден от ИАСАС по условията на чл. 53.

(2) Стандартният овощен материал се търгува с фирмения документ по условията на чл. 53.

Глава седма

СЪХРАНЕНИЕ И ТРАНСПОРТ Чл. 55. (1) Овощният посадъчен материал се съхранява по партиди.

(2) Временното съхранение на овощните дръвчета се извършва, като корените се покриват с 30 см почва или пясък.

(3) Продължителното (зимното) съхранение на овощните дръвчета се извършва на открито в канавки, дълбоки най-малко 50 см, като корените се затрупват с 30 см над присадката.

(4) Продължителното съхранение може да се извършва и под навеси или в складови помещения, като кореновата система се покрива с влажен пясък 30 см над присадката.

Чл. 56. Семената на овощните видове се съхраняват по партиди в сухи и проветриви помещения.

Чл. 57. Не се допуска транспортиране на овощния посадъчен материал при температура по-ниска от +3 °С.

ДОПЪЛНИТЕЛНИ РАЗПОРЕДБИ § 1. По смисъла на тази наредба: 1. “Свободен от вируси (СВ)” е: а) посадъчен материал, изпитан и признат за неинфектиран по признати методи, без симптоми от всякакъв вирус или вирусоподобни патогени по време на инспекцията и съхраняван при условия, осигуряващи неинфектиране; б) за “СВ” се приема и материал, директно произведен по вегетативен начин от СВ материал по буква “а”, като производството и съхранението му е при условия, осигуряващи неинфектиране.

2. “Тестван за вируси (ТВ)” е: а) посадъчен материал, изпитан и признат за неинфектиран по признати методи, без симптоми от определени вируси или вирусоподобни патогени по време на инспекцията и съхраняван при условия, осигуряващи неинфектиране; б) за “ТВ” се приема и материал, директно произведен по вегетативен начин от ТВ материал по буква “а”, като производството и съхранението му е при условия, осигуряващи неинфектиране.

3. “Маточни растения” са растения, предназначени за производство на калеми, подложки или цели вкоренени.

4. “Питомник” е насаждение, в което са засадени и облагородени подложки, предназначени за производство на овощни дръвчета.

5. “Вегетативен маточник” е насаждение от вкоренени подложки, предназначени за производство по вегетативен начин на подложки за облагородяване. § 2. По смисъла на тази наредба категориите овощен посадъчен материал по чл. 3, ал. 1 са еквивалентни на категориите посадъчен материал, произвеждани и търгувани в страната до влизане в сила на ЗППМ, съответно: 1. предбазов посадъчен материал (ПБ) - на посадъчен материал Супер елит (СЕ); 2. базов посадъчен материал (Б) - на посадъчен материал Елит (Е); 3. сертифициран посадъчен материал (С) - на посадъчен материал Първо размножение (I р.).

ЗАКЛЮЧИТЕЛНИ РАЗПОРЕДБИ § 3. Тази наредба се издава на основание чл. 29, ал. 6 от Закона за посевния и посадъчния материал. § 4. Наредбата влиза в сила от деня на обнародването й в “Държавен вестник”. § 5. Изпълнението на тази наредба се възлага на Изпълнителната агенция по сортоизпитване, апробация и семеконтрол и Националната служба по растителна защита.

Министър: М. Дикме