Наредба за изменение и допълнение на Наредба № 8 от 2006 г. за капиталовата адекватност на кредитните институции

БЪЛГАРСКА НАРОДНА БАНКА

Наредба за изменение и допълнение на Наредба № 8 от 2006 г. за капиталовата адекватност на кредитните институции (обн., ДВ, бр. 106 от 2006 г.; доп., бр. 62 от 2007 г.; изм. и доп., бр. 38 от 2008 г. и бр. 21 от 2009 г.) § 1. В чл. 3 се правят следните изменения: 1. Алинея 2 се изменя така: „(2) До решението на общото събрание на акционерите печалбата от предходната година, намалена с дължимите данъци и потвърдена от специализираното одиторско предприятие на банката, може да се включи в капитала след приспадане на очакваните суми за изплащане на дивиденти и други отчисления.“

2. В ал. 4: а) в т. 1 думите „общото събрание на акционерите е определило“ се заменят с „определен е“; б) точка 2 се изменя така: „2. печалбите и дължимите данъци са потвърдени от специализираното одиторско предприятие на банката по ред, определен от БНБ;”.

3. Алинея 5 се изменя така: „(5) Когато текущата печалба към края на отчетния период е по-ниска от стойността на признатата печалба по реда на ал. 4, в капитала се включва по-ниската стойност.“ § 2. В чл. 38 числото „100“ се заменя със „75“. § 3. В чл. 39 числото „50“ се заменя с „35“. § 4. В чл. 318 се правят следните изменения: 1. Алинея 7 се изменя така: „(7) Използването на подхода по ал. 6, т. 3 се допуска след разрешение от БНБ въз основа на писмено заявление, придружено със съответните документи, като срокът за произнасяне е една година.“

2. В ал. 8 изречение първо се изменя така: „Когато банка използва някой от подходите по ал. 6, т. 2 или 3, тя не може да прилага отново по-опростен подход без изрично одобрение от БНБ.“ § 5. В чл. 320 се правят следните изменения: 1. Алинея 1 се изменя така: „(1) Банката може да използва стандартизиран подход за изчисляване на капиталовите си изисквания за операционен риск, след като е уведомила БНБ.“

2. В ал. 2 думите „Българската народна банка дава разрешение по ал. 1, когато“ се заменят със „За да може да използва подхода по ал. 1, банката следва да удостовери, че:“.

Преходни и заключителни разпоредби § 6. Тази наредба се издава на основание чл. 16, т. 5 от Закона за Българската народна банка и чл. 40, 49, 50 и 70 във връзка с § 13 от преходните и заключителните разпоредби на Закона за кредитните институции и е приета с Решение № 18 от 25.02.2010 г. на Управителния съвет на БНБ. § 7. Първият отчет по Наредба № 8 за капиталовата адекватност на кредитните институции съгласно тези изменения следва да бъде представен в БНБ с данни към 31 март 2010 г.

Управител: Ив. Искров