Правилник за устройството и дейността на Център за контрол и оценка на качеството на образованието

МИНИСТЕРСТВО НА ОБРАЗОВАНИЕТО И НАУКАТА

ПРАВИЛНИК за устройството и дейността на Център за контрол и оценка на качеството на образованието

Глава първа

ОБЩИ ПОЛОЖЕНИЯ Чл. 1. С този правилник се уреждат устройството и дейността на Център за контрол и оценка на качеството на образованието (ЦКОКО), наричан по-нататък “центъра”.

Чл. 2. (1) Центърът е държавно обслужващо научно-информационно звено - юридическо лице със седалище и адрес на управление София 1113, бул. Цариградско шосе 125, бл. 5.

(2) Центърът е второстепенен разпоредител с бюджетни кредити по бюджета на Министерството на образованието и науката (МОН).

(3) Центърът е с обща численост на персонала 40 щатни бройки.

Чл. 3. Центърът осъществява своята дейност, като: 1. разработва системи за контрол на качеството на обучението в средните и висшите училища; 2. разработва модели и механизми за вътрешно и външно оценяване; 3. разработва и предоставя на МОН изпитни материали за различни видове изпити; 4. анализира показателите, характеризиращи качеството на средното и висшето образование; 5. оценява системите за поддържане на качеството на образованието; 6. съдейства на Министерство на образованието и науката, като предоставя резултатите и изводите от контрола и оценката.

Чл. 4. Центърът се финансира със средства от: 1. субсидия от държавния бюджет; 2. собствени приходи.

Глава втора

УПРАВЛЕНИЕ И СТРУКТУРА НА ЦЕНТЪРА Чл. 5. Центърът се управлява и представлява от директор, който се назначава от министъра на образованието и науката въз основа на конкурс, проведен по реда на Кодекса на труда.

Чл. 6. (1) Директорът: 1. организира, контролира и отговаря за цялостната дейност на центъра; 2. представлява центъра пред органи, организации и лица и сключва договори с физически и юридически лица в съответствие с предоставените му правомощия; 3. подпомага изпълнението на държавната политика за оценяване качеството на образованието; 4. организира разработването на системи за контрол на качеството на обучението в средните и висшите училища; 5. подпомага Министерството на образованието и науката и Националната агенция за професионално образование и обучение (НАПОО) при организирането на контрол и оценка на качеството на професионалното образование и обучение в системата на народната просвета; 6. подпомага организирането на различни видове изпити на национално ниво; 7. извършва контролни дейности, свързани с качеството на образованието, възложени от МОН; 8. организира и контролира изготвянето на изпитни материали и ги предоставя на МОН; 9. популяризира дейността на центъра и положителните практики за контрол и оценка на качеството на образованието; 10. изготвя и представя на министъра на образованието и науката текущи доклади за дейността на центъра; 11. съставя бюджет и отговаря за законосъобразното, целесъобразното и икономичното разпореждане с бюджетни средства; 12. представя на МОН периодичен и годишен отчет за изпълнението на бюджета на центъра; 13. контролира и отговаря за законосъобразното използване, стопанисване и поддръжка на собствеността, предоставена за ползване на центъра; 14. сключва и прекратява трудовите договори със служителите в ЦКОКО по реда на Кодекса на труда и утвърждава длъжностните им характеристики; 15. изготвя и утвърждава длъжностното разписание, съгласувано с МОН; 16. утвърждава правилник за вътрешния трудов ред на центъра; 17. осигурява безопасни условия на труд; 18. контролира и отговаря за правилното водене и съхраняване на задължителната документация.

(2) В своята работа директорът се подпомага от заместник-директор.

Чл. 7. Заместник-директорът: 1. замества директора в негово отсъствие в случаите, когато е изрично упълномощен от него; 2. организира и координира оперативното изпълнение на задачите, възложени на центъра; 3. участва в планирането на дейностите в центъра; 4. съгласува договорите с физически и юридически лица, свързани с дейността на центъра; 5. организира и контролира подготовката и изпълнението на заповедите на директора; 6. организира и контролира провеждането на процедури за възлагане на обществени поръчки; 7. отговаря за работата с документите, тяхното съхраняване и информационната сигурност; 8. организира и отговаря за картотекирането с трудови досиета на всички служители; 9. контролира спазването на изискванията за безопасност, противопожарна охрана и пропускателния режим; 10. изпълнява и други задачи, възложени му от директора.

Чл. 8. Центърът е структуриран в четири отдела: 1. Отдел “Научно осигуряване на контролни дейности в средното образование”; 2. Отдел “Организиране и провеждане на контролни дейности”; 3. Отдел “Мониторинг и информация за качеството на висшето образование”; 4. Отдел “Административно-правно, финансово-счетоводно и информационно обслужване”.

Чл. 9. Отдел “Научно осигуряване на контролни дейности в средното образование” осъществява следните дейности: 1. разработва системи за контрол на качеството на средното образование; 2. разработва и апробира модели и механизми за вътрешно и външно оценяване в средното образование; 3. проучва и анализира системите за контрол на качеството на образованието в страните от Европейския съюз и в други страни с цел използване на положителния опит и добрите практики; 4. инициира предложения за усъвършенстване на нормативната уредба за провеждане на различни видове контролни дейности, свързани с подобряване на качеството на образованието; 5. организира апробирането на изпитни материали за различни видове изпити; 6. създава, поддържа и актуализира база данни с изпитни материали; 7. организира изработването на правила за подбор на външни експерти, които да извършват независимо външно оценяване на качеството на образованието; 8. подпомага съответните дирекции в МОН при изготвянето на учебно-изпитни програми; 9. анализира съдържателните и организационните проблеми, свързани с провеждането на различни видове изпити на национално ниво, и подготвя статистическа информация, която предоставя на МОН; 10. подпомага директора на центъра при изготвянето на периодични доклади до МОН за качеството на образованието.

Чл. 10. Отдел “Организиране и провеждане на контролни дейности” осъществява следните дейности: 1. осъществява организацията и провеждането на различните видове контролни дейности, свързани с качеството на образованието; 2. създава организация за провеждане на различни видове изпити на национално ниво, съгласувано с МОН и РИО; 3. съвместно с МОН, НАПОО и други институции организира дейности за контрол и оценка на професионалното образование и обучение; 4. инициира предложения за усъвършенстване на нормативната уредба за провеждане на различни видове изпити на национално ниво; 5. изготвя предложения за съставите на комисии за подготовка и експертна оценка на изпитни материали за изпити на национално ниво; 6. съдейства за инструктиране на РИО, директорите на училищата и квесторите по информационната сигурност на изпитите на национално ниво; 7. създава и поддържа информационна мрежа за заявяване на участие в изпити на национално ниво; 8. осигурява вярно репродуциране на изпитни материали в съдържателен и количествен план; 9. осигурява информационна сигурност при печатане, разпространение и проверка на изпитни материали; 10. предлага и прилага механизми за засекретяване и разсекретяване на изпитни материали за изпити на национално ниво; 11. осигурява правилното използване на софтуерен продукт и оптически четец за обработка на данни от изпити на национално ниво.

Чл. 11. Отдел “Мониторинг и информация за качеството на висшето образование” осъществява следните дейности: 1. подпомага МОН и Националната агенция по оценяване и акредитация (НАОА) при изпълнение на държавната политика за оценяване на качеството на обучението във висшите училища; 2. извършва анализ на управленски проблеми във висшите училища, свързани с поддържането на качеството на обучение; 3. поддържа сътрудничество с Европейската мрежа за осигуряване качеството на обучение; 4. подпомага МОН и НАОА в разработването на механизми за мониторинг на качеството на обучението във висшите училища; 5. подпомага висшите училища в процеса на въвеждане на вътрешни системи за оценяване и поддържане на качеството на обучението; 6. проучва възможностите за създаване на условия за включване на висшите училища в системата за “учене през целия живот”; 7. разработва предложения за промяна на нормативната уредба по отношение на поддържане на качеството на обучение; 8. съдейства на НАОА за въвеждане на рейтингови скали за висшите училища; 9. подпомага висшите училища в усвояването на добрите практики от водещи европейски висши училища; 10. подпомага МОН в разработването на механизми за финансиране на висшите училища.

Чл. 12. Отдел “Административно-правно, финансово-счетоводно и информационно обслужване” осъществява следните дейности: 1. осъществява процесуалното представителство на центъра; 2. осигурява информационното обслужване и управление на собствеността, предоставена за ползване на центъра; 3. изготвя документите по възникване, изменение и прекратяване на трудовите правоотношения на служителите в центъра; 4. води и съхранява трудовите досиета на служителите; 5. организира и контролира деловодната дейност и движението на кореспонденцията; 6. организира правилното ползване и съхраняване на документацията; 7. извършва финансово-счетоводното обслужване в съответствие с нормативните документи, отнасящи се за второстепенните разпоредители с бюджетни кредити; 8. организира законосъобразното и целесъобразното разходване на средствата съгласно утвърдения бюджет; 9. организира и извършва цялостното материално-техническо снабдяване и обслужване на центъра.

Глава трета

ОРГАНИЗАЦИЯ НА РАБОТАТА НА ЦЕНТЪРА Чл. 13. Организацията на работата на центъра се осъществява в съответствие с разпоредбите на този правилник и правилника за вътрешния трудов ред.

Чл. 14. Служителите в центъра изпълняват възложените им задачи съобразно този правилник и длъжностните им характеристики.

Чл. 15. (1) Документите, изпратени до центъра от държавни органи, от юридически или от физически лица, се завеждат във входящ регистър.

(2) При завеждане на документите се извършва проверка за наличието на материалите, посочени в тях, и се образува служебна преписка.

Чл. 16. Директорът разпределя служебните преписки с резолюция до служителите. Резолюцията съдържа указание, срок за изпълнение, дата и подпис.

Чл. 17. Изходящите документи се съставят в два екземпляра, като оставащият в деловодството за съхранение екземпляр съдържа инициалите и подписа на служителя, който е изготвил документа, и датата на изготвянето.

Чл. 18. (1) В центъра се води следната задължителна документация: 1. входящ и изходящ дневник; 2. заповедна книга; 3. отчетни счетоводни документи; 4. инвентарна книга; 5. регистър на договорите; 6. книга за контролната дейност.

(2) Задължителната документация се номерира, прошнурова и подпечатва с печата на центъра.

Чл. 19. Работното време на центъра е от 9,00 до 17,30 ч. с почивка от 13,00 до 13,30 ч.

ЗАКЛЮЧИТЕЛНА РАЗПОРЕДБА

Параграф единствен. Този правилник се издава на основание чл. 33а, ал. 2 от Закона за народната просвета.

Министър: Иг. Дамянов