Постановление № 149 от 24 юли 2017 г. за изменение и допълнение на Наредбата за административното обслужване, приета с Постановление № 246 на Министерския съвет от 2006 г.

ПОСТАНОВЛЕНИЕ № 149 ОТ 24 ЮЛИ 2017 Г. за изменение и допълнение на Наредбата за административното обслужване, приета с Постановление № 246 на Министерския съвет от 2006 г. (обн., ДВ, бр. 78 от 2006 г.; изм. и доп., бр. 47 и 64 от 2008 г., бр. 25 и 58 от 2010 г., бр. 105 от 2011 г., бр. 50 от 2012 г., бр. 27 от 2015 г. и бр. 8 от 2016 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 1 ал. 2 се изменя така: „(2) За неуредените в наредбата въпроси главният секретар, съответно постоянният секретар на отбраната в Министерството на отбраната, министърът на вътрешните работи или оправомощено от него длъжностно лице и секретарят на общината, утвърждава вътрешни правила за организация на административното обслужване, които регулират взаимодействието на звената при осъществяване на административното обслужване, последователността на извършваните от и във тях действия, извършването на периодичен анализ за необходимостта и/или ефективността от прилагането на картови плащания, внедряването и прилагането на различни начини за плащане, информирането и насърчаването на потребителите за използването им и за извършването на контрол на тези дейности.“ § 2. В чл. 2, ал. 1 се създава т. 8: „8. възможност за различни начини на плащане на дължимите такси или цени на услугите по банков и/или електронен път, с платежна карта и/или в брой.“ § 3. В чл. 7, ал. 3 думите „Наредбата за електронните административни услуги, приета с Постановление № 107 на Министерския съвет от 2008 г. (обн., ДВ, бр. 48 от 2008 г.; изм. и доп., бр. 42 от 2009 г., бр. 58 от 2010 г. и бр. 48 от 2013 г.)“ се заменят с „Наредбата за общите изисквания към информационните системи, регистрите и електронните административни услуги, приета с Постановление № 3 на Министерския съвет от 2017 г. (ДВ, бр. 5 от 2017 г.)“. § 4. В чл. 8, ал. 3 се създава т. 11: „11. разяснява начина на плащане на заявената административна услуга, като насърчава плащането с платежна карта чрез терминални устройства ПОС в случаите на осигурена възможност за картови плащания.“ § 5. В чл. 15, ал. 1 след думите „предоставянето им“ се добавя „за всички осигурени начини за тяхното плащане“ и се поставя запетая. § 6. В чл. 16 се правят следните изменения и допълнения: 1. Създава се нова ал. 6: „(6) Административните органи посочват в информацията по приложение № 3 възможността за извършване на картови плащания. Потребителите на административни услуги се информират и с поставяне на подходящи съобщения и указателни табели на определените за това места, както и на интернет страница на съответната администрация.“

2. Досегашната ал. 6 става ал. 7 и се изменя така: „(7) Организацията и контролът по изпълнението на задълженията по ал. 1 – 6 се извършват от главния секретар/постоянния секретар на отбраната в Министерството на отбраната/секретаря, като това се включва в длъжностната му характеристика. Организацията по изпълнението на задълженията по ал. 1 – 6 в Министерството на вътрешните работи се извършва от главния секретар, а контролът по изпълнението – от министъра на вътрешните работи.“ § 7. В приложение № 3 към чл. 16, ал. 1 се създават т. 13 и 14: „13. Електронен адрес за предложения във връзка с услугата.

14. Начини на получаване на резултата от услугата.“

Министър-председател: Бойко Борисов

Главен секретар на Министерския съвет: Веселин Даков