Наредба № 17 от 7 юли 2004 г. за документите, които са необходими за издаване на разрешение за преобразуване на пенсионноосигурително дружество и на фонд за допълнително пенсионно осигуряване и за изискванията към плановете по чл. 327, ал. 1, т. 3 и чл. 336, ал. 1 от Кодекса за социално осигуряване

НАРЕДБА № 17 от 7 юли 2004 г. за документите, които са необходими за издаване на разрешение за преобразуване на пенсионноосигурително дружество и на фонд за допълнително пенсионно осигуряване и за изискванията към плановете по чл. 327, ал. 1, т. 3 и чл. 336, ал. 1 от Кодекса за социално осигуряване

Раздел I

Общи положения Чл. 1. С наредбата се определят: 1. необходимите документи за получаване на разрешение за преобразуване на пенсионноосигурителни дружества и фондове за допълнително пенсионно осигуряване по чл. 321, ал. 1, т. 4 и чл. 323, ал. 2 от Кодекса за социално осигуряване (КСО) и изискванията към съдържанието на тези документи; 2. необходимите документи за получаване на разрешение за доброволно прекратяване на пенсионноосигурително дружество по чл. 327, ал. 1, т. 4 КСО и изискванията към съдържанието на тези документи; 3. изискванията към съдържанието на плана за ликвидация на пенсионноосигурително дружество; 4. изискванията към съдържанието на плана на синдика при несъстоятелност на пенсионноосигурително дружество.

Раздел II

Необходими документи за получаване на разрешение за преобразуване чрез вливане или сливане на пенсионноосигурителни дружества и изисквания към съдържанието им Чл. 2. (1) За получаване на разрешение по реда на чл. 321 КСО за преобразуване чрез вливане или сливане пенсионноосигурителните дружества представят в Комисията за финансов надзор, наричана по-нататък “комисията”: 1. съдебните удостоверения за актуално състояние на участващите в преобразуването пенсионноосигурителни дружества и управляваните от тях фондове за допълнително пенсионно осигуряване, наричани по-нататък “фондове”; 2. решението за преобразуване чрез сливане или вливане на общото събрание на акционерите на всяко преобразуващо се или приемащо дружество по чл. 262о от Търговския закон (ТЗ), включително решения за: а) одобрение на договора за преобразуване; б) увеличаване на капитала на приемащото дружество при вливане; в) управлението или преобразуването на всеки фонд; г) реда и начина за определяне на съотношението на замяна на дяловете на осигурените лица и пенсионерите към датата на преобразуване по чл. 263ж, ал. 1 ТЗ; д) приемане на правилниците за организацията и дейността на фондовете или на измененията и допълненията в тях след преобразуването; 3. договора за преобразуване; 4. доклада на управителния орган на всяко участващо в преобразуването дружество по чл. 262и ТЗ; 5. доклада на проверителя по чл. 262м ТЗ, който включва и становище относно финансовата обезпеченост на дружеството и неговата платежоспособност след преобразуването, гаранциите за запазване на правата на осигурените лица и пенсионерите в управляваните фондове и адекватността на предвидения ред и начин за определяне на съотношението на замяна на дяловете им; 6. експертната оценка за коректното използване на правилата, по които са оценени активите на фондовете, за верността на данните за инвестиционните портфейли на управляваните фондове и за реализираната доходност за всеки фонд поотделно, съдържащи се в договора за преобразуване, както и декларация, че експертите отговарят на изискванията по ал. 3; 7. устава на новоучреденото дружество или изменения или допълнен устав на приемащото дружество; 8. финансовите отчети на дружеството и управляваните от него фондове, със съставните части по чл. 26, ал. 1 от Закона за счетоводството, изготвени към датата по чл. 3, т. 12; 9. справките за размера на собствения капитал и за ликвидните средства съгласно чл. 8, т. 1 и 2 от Наредба № 10 от 2003 г. за изискванията към състава и структурата на собствения капитал (капиталовата база) на пенсионноосигурителното дружество и към минималните ликвидни средства на дружеството и на управляваните от него фондове за допълнително пенсионно осигуряване (Наредба № 10) (ДВ, бр. 109 от 2003 г.), изготвени към датата по чл. 3, т. 12; 10. справките за стойността на нетните активи, за броя дялове и за стойността на един дял съгласно чл. 23, ал. 1 от Наредба № 9 от 2003 г. за начина и реда за оценка на активите и пасивите на фондовете за допълнително пенсионно осигуряване и на пенсионноосигурителното дружество, на стойността на нетните активи на фонда, за изчисляване и обявяване на стойността на един дял и за изискванията към воденето на индивидуалните партиди (Наредба № 9) (ДВ, бр. 109 от 2003 г.) на всеки управляван фонд, изготвени към датата по чл. 3, т. 12; 11. разрешението от Комисията за защита на конкуренцията съгласно чл. 321, ал. 1, т. 2 КСО; 12. за новоучреденото дружество - документите по чл. 122а, ал. 1, т. 3, 4 и 6 - 9 и ал. 3 КСО; 13. за приемащото дружество - документите по чл. 122а, ал. 1, т. 6, 8 и 9, а при промени в управителните и контролните органи - и документите по чл. 122а, ал. 1, т. 3, 4 и 7 КСО; 14. правилниците за организацията и дейността на управляваните фондове след преобразуването; 15. биометричните таблици и актюерските разчети за предлаганите пенсионни схеми във всеки фонд след преобразуването и личните данни на актюера на дружеството; 16. образците на осигурителните и пенсионните договори за всеки фонд след преобразуването, както и образците на уведомленията по чл. 340, ал. 1 и 2 КСО; 17. проектите на договори с инвестиционни посредници и на договори с банки-попечители за дейността след преобразуването; 18. справката за организационната структура на новоучреденото или приемащото дружество и неговата кадрова обезпеченост; 19. документа за платена такса по т. 4.8, буква “а” от приложението към чл. 27, ал. 2 на Закона за Комисията за финансов надзор.

(2) Писмените доклади на управителните органи по ал. 1, т. 4 освен реквизитите по чл. 262и ТЗ трябва да включват: 1. данни за назначените експерти по ал. 3; 2. обосновка на причините, поради които се налага преобразуването; 3. реда и начина за определяне на съотношението на замяна на дяловете на осигурените лица и пенсионерите в управляваните фондове към датата на преобразуване по чл. 263ж, ал. 1 ТЗ, методите за оценяване на активите на фондовете и трудностите по оценяването, ако такива са възникнали.

(3) Експертната оценка по ал. 1, т. 6 се изготвя от най-малко трима независими експерти, одобрени от управителните органи на всяко участващо в преобразуването дружество, които притежават професионална квалификация и опит в областта на оценяване на имущество или инвестиции и които през последните 3 години не са били в трудови или граждански правоотношения с някои от участващите в преобразуването дружества и не са съпрузи, роднини до трета степен по права или съребрена линия, включително по сватовство, на член на управителните им или контролни органи.

Чл. 3. Договорът за преобразуване на пенсионноосигурително дружество по чл. 2, ал. 1, т. 3 освен реквизитите по чл. 262ж, ал. 2, т. 1 - 7 и 9 ТЗ задължително съдържа: 1. гаранциите за запазване на правата на осигурените лица и пенсионерите и задълженията, които страните поемат към тях във връзка с преобразуването, включително начина и реда за уведомяване на всяко осигурено лице, пенсионер и осигурител за правата им съгласно чл. 340, ал. 1 КСО; 2. оценка на активите и пасивите на всеки фонд, управляван от участник в преобразуването, нетна стойност на активите на фонда, общ брой на дяловете и стойността на един дял; 3. реда и начина, по който ще се определи съотношението на замяна на дяловете на осигурените лица и пенсионерите към датата на преобразуване по чл. 263ж, ал. 1 ТЗ; 4. обосновка на оценката по т. 2 и на реда и начина за определяне насъотношението на замяна по т. 3, правилата за оценка на активите и пасивите, които щебъдат възприети след преобразуването, както и посочване на правилата за оценка на активите и пасивите на всяко участващо в преобразуването дружество; 5. състав и структура на инвестиционния портфейл на всеки управляван от страните по договора фонд и постигнатата доходност от инвестиране на средствата му за последните две години; 6. брой осигурени лица и пенсионери във всеки управляван от страните фонд; 7. общ размер на изплатените пенсии и размер на изплатените средства по видове пенсии за всеки управляван от страните по договора фонд за едногодишен период; 8. размер на задълженията, поети от страните по договора към осигурените лица, пенсионерите и техните наследници, по видове плащания за всеки управляван фонд; 9. общ размер на формираните пенсионни резерви във всяко участващо в преобразуването дружество, съответствието им с поетите задължения към пенсионерите и начина на управлението им след преобразуването; 10. размер на формираните резерви съгласно чл. 193, ал. 8 КСО във всяко участващо в преобразуването дружество; 11. посочване, че данните по т. 2 и 5 - 10 са определени към датата по т. 12; 12. датата, от която действията на преобразуващите се дружества се смятат за извършени за сметка на новоучредените или приемащите дружества и на управляваните от тях фондове за целите на счетоводството и която не може да предхожда с повече от един месец датата на сключване на договора; 13. данни за банките - попечители на управляваните от всяка страна по договора фондове, и банките - попечители на фондовете след преобразуването; 14. реда за превеждането на паричните средства и трансферирането на безналичните ценни книжа по сметки в новите банки-попечители и за предаването на наличните ценни книжа, документи за собственост и други документи, свързани с изпълнението на договора за попечителски услуги на всеки управляван от страните фонд; 15. реда и начина за прехвърляне на формираните в преобразуващите се дружества пенсионни резерви; 16. реда и начина за прехвърляне на архивите на фондовете на преобразуващите се дружества и лицата, които отговарят за това; 17. съвместимостта на информационните системи, начина, по който ще се извърши електронният обмен на информация, лицата, които отговарят за обмена, както и системата, която ще бъде възприета след преобразуването; 18. общата счетоводна политика, която ще бъде възприета, както и начините за преодоляване на разликите между счетоводните политики на участващите в преобразуването дружества; 19. данни за експертите по чл. 2, ал. 3.

Раздел III

Необходими документи за получаване на разрешение за преобразуване чрез отделяне или разделяне на пенсионноосигурителни дружества и изисквания към съдържанието им Чл. 4. (1) За получаване на разрешение за преобразуване чрез разделяне или отделяне пенсионноосигурителните дружества представят в комисията: 1. съдебни удостоверения за актуално състояние на всяко участващо в преобразуването дружество и на съответните управлявани от тях фондове; 2. решението за преобразуване чрез разделяне или отделяне на общото събрание на всяко преобразуващо се или приемащо дружество съгласно чл. 262о ТЗ, включително решения за: а) управлението на фондовете след преобразуването; б) реда и начина за определяне на съотношението на замяна на дяловете на осигурените лица и пенсионерите към датата на преобразуването по чл. 263ж, ал. 1 ТЗ, в случаите, когато при разделяне или отделяне управляван фонд се влива в друг съответен фонд; в) приеманена правилниците за организацията и дейността на фондовете или на измененията и допълненията в тях след преобразуването; г) увеличаване, съответно намаляване, на капитала; 3. договора за преобразуване между преобразуващото се и приемащите дружества в случаите, когато имущество на преобразуващото се дружество и управлението на учредени от него фондове преминават към съществуващи пенсионноосигурителни дружества; 4. плана за преобразуване, когато имущество на преобразуващото се дружество и управлението на учредени от него фондове преминават към новоучредени пенсионноосигурителни дружества; 5. разрешението от Комисията за защита на конкуренцията в случаите по т. 3; 6. документите по чл. 2, ал. 1, т. 4 - 10 и 12 - 19.

(2) Договорът за преобразуване чрез разделяне или отделяне освен реквизитите по чл. 3 съдържа данни за разпределението на фондовете след преобразуването с посочване на дружеството, което ще управлява всеки от тях съгласно чл. 318, ал. 4 КСО.

(3) Планът за преобразуване включва данните, съдържащи се в договора за преобразуване по ал. 2, както и данните по чл. 262ж, ал. 3 ТЗ.

(4) Писмените доклади на управителните органи за разделянето или отделянето и експертната оценка трябва да отговарят на изискванията на чл. 2, ал. 2, съответно на чл. 2, ал. 1, т. 6

Раздел IV

Необходими документи за получаване на разрешение за преобразуване на фонд за допълнително пенсионно осигуряване и изисквания към съдържанието им Чл. 5. (1) За получаване на разрешение за преобразуване на фонд за допълнително пенсионно осигуряване при условията на чл. 320, ал. 4 КСО пенсионноосигурителното дружество прилага към искането до заместник-председателя, ръководещ управление “Осигурителен надзор” на Комисията за финансов надзор, наричан по-нататък “заместник-председателя”, следните документи: 1. съдебните удостоверения за актуално състояние на всяко участващо в преобразуването дружество и на вливащия се и приемащ фонд; 2. решението за вливане на фонда, прието от общото събрание на акционерите на всяко участващо в преобразуването пенсионноосигурително дружество; 3. разрешението от Комисията за защита на конкуренцията съгласно чл. 323, ал. 2 КСО; 4. плана за преобразуване на фонда; 5. доклада на проверител, отговарящ на изискванията на чл. 262л, ал. 2 и 3 ТЗ; 6. доклада на управителния орган на всяко участващо в преобразуването дружество; 7. експертната оценка на плана за преобразуване на фонда, изготвена от независим експерт, отговарящ на условията по чл. 2, ал. 3; 8. финансовия отчет на всяко пенсионноосигурително дружество и на вливащия се и приемащ фонд със съставните части почл. 26, ал. 1 от Закона за счетоводството към датата по ал. 4, т. 15; 9. справките за размера на собствения капитал и за ликвидните средства съгласно чл. 8, т. 1 и 2 от Наредба № 10 на всяко дружество и на вливащия се и приемащ фонд към датата по ал. 4, т. 15; 10. справките за стойността на нетните активи, за броя дялове и за стойността на един дял съгласно чл. 23, ал. 1 от Наредба № 9 на вливащия се и приемащ фонд към датата по ал. 4, т. 15; 11. изменения и допълнен правилник на приемащия фонд; 12. биометричните таблици и актюерските разчети за предлаганите пенсионни схеми в приемащия фонд след преобразуването; 13. образците на осигурителните и пенсионните договори на приемащия фонд след преобразуването, както и образците на уведомленията по чл. 340, ал. 1 и 2 КСО; 14. договора за попечителски услуги, ако се предвижда замяна на банката-попечител на приемащия фонд; 15. справките за програмна и техническа обезпеченост на информационната система на дружеството, управляващо приемащия фонд; 16. справката за организационната структура на дружеството, управляващо приемащия фонд и неговата кадрова обезпеченост; 17. документа за платена такса по т. 4.8, буква “а” от приложението към чл. 27, ал. 2 на Закона за Комисията за финансов надзор.

(2) С решението за преобразуване на фонда общото събрание на акционерите на дружеството, управляващо вливащия се фонд: 1. одобрява плана за преобразуване на фонда; 2. приема решения за прекратяване на фонда без ликвидация с изрично посочване на приемащия фонд, спазването на условията на общо правоприемство при вливането, запазване на правата на осигурените лица и пенсионерите и за реда и начина за определяне на съотношението на замяна на дяловете им към датата на вписване на преобразуването в търговския регистър; 3. приема правилника на приемащия фонд и направените в него изменения и допълнения.

(3) С решението за преобразуване на фонда общото събрание на акционерите на дружеството, управляващо приемащия фонд: 1. одобрява плана за преобразуване на фонда; 2. приема решения за вливане на преобразуващия се фонд в съответния управляван от него фонд с изрично посочване на двата фонда, спазването на условията на общо правоприемство при вливането, запазване на правата на осигурените лица и пенсионерите от вливащия се и приемащ фонд и за реда и начина за определяне на съотношението на замяна на дяловете им към датата на вписване на преобразуването в търговския регистър; 3. приемаизмененията и допълненията в правилника на фонда след вливането.

(4) Планът за преобразуване на фонда по ал. 1, т. 4 трябва да е изготвен в писмена форма, да е подписан от членовете на управителния съвет или съвета на директорите на всяко участващо в преобразуването дружество с нотариална заверка на подписите на оправомощените лица и задължително да съдържа: 1. наименованието, седалището и адреса на управление на дружествата, управляващи вливащия се и приемащия фонд; 2. наименованието на вливащия се фонд и на съответния приемащ фонд; 3. всяко преимущество, предоставено на проверителя по ал. 1, т. 5 или на членовете на управителните и контролни органи на участващите в преобразуването дружества; 4.гаранциите за запазване на правата на осигурените лица и пенсионерите във вливащия се и приемащ фонд и задълженията, които дружествата поемат към тях във връзка с преобразуването, включително реда и начина за уведомяване на всяко осигурено лице, пенсионер и осигурител за правата им съгласно чл. 340, ал. 1 КСО; 5. оценката на активите и пасивите на вливащия се и приемащ фонд, нетната стойност на активите, общия брой на дяловете и стойността на един дял на всеки фонд; 6. реда и начина за определяне на съотношението на замяна на дяловете на осигурените лица и пенсионерите; 7.обосновката на оценката по т. 5, посочване на правилата за оценка на активите и пасивите на всяко участващо в преобразуването дружество, както и правилата, които ще бъдат възприети след преобразуването; 8. състава и структурата на инвестиционния портфейл на вливащия се и приемащ фонд и постигнатата доходност от инвестиране на средствата за последните две години; 9.броя осигурени лица и пенсионери във вливащия се и приемащ фонд; 10.общия размер на изплатените пенсии и размера на изплатените средства по видове пенсии за вливащия се и приемащия фонд за едногодишен период; 11. размера на задълженията, поети от дружествата към осигурените лица, пенсионерите и техните наследници по видове плащания за вливащия се и приемащ фонд; 12.общия размер на формираните пенсионни резерви за съответния фонд във всяко участващо в преобразуването дружество, съответствието им с поетите задължения към пенсионерите и начина на управлението им след преобразуването; 13.размера на формираните резерви за съответния фонд по реда на чл. 193, ал. 8 КСО във всяко участващо в преобразуването дружество; 14. посочване, че данните по т. 5 и 8 - 13 са определени към датата по т. 15; 15. датата, от която действията на участващите в преобразуването дружества се смятат за извършени за сметка на приемащия фонд за целите на счетоводството и която не може да предхожда с повече от един месец датата на плана за преобразуване; 16. данните за банките-попечители на вливащия се и приемащ фонд и банката-попечител на приемащия фонд след преобразуването; 17. реда за превеждането на паричните средства по сметка в новата банка-попечител, за трансферирането на държаните от досегашната банка-попечител безналични ценни книжа по регистъра на фонда от сметката му при нея по сметка в новата банка-попечител и за предаването на наличните ценни книжа, документи за собственост и други документи, свързани с изпълнението на договора за попечителски услуги за вливащия се фонд; 18.реда и начина за прехвърляне на формирания пенсионен резерв от дружеството, управляващо вливащия се фонд, в дружеството, управляващо приемащия фонд; 19. реда и начина за прехвърляне на архивите на вливащия се фонд и лицата, които отговарят за това; 20. съвместимостта на информационните системи, начина, по който ще се извърши електронният обмен на информация, и лицата, които отговарят за обмена; 21. общата счетоводна политика, която ще бъде възприета, както и начините за преодоляване на разликите между счетоводните политики на участващите в преобразуването дружества.

(5) Докладът на проверителя по ал. 1, т. 5 задължително съдържа становище относно гаранциите за запазване на правата на осигурените лица и пенсионерите във вливащия се, съответно приемащ, фонд и адекватността на предвидения ред и начин за определяне на съотношението на замяна на дяловете им.

(6) Докладът на управителния орган по ал. 1, т. 6 включва подробна правна и икономическа обосновка на плана за преобразуване, данни за назначените проверител и експерт по ал. 1, т. 5 и 7, обосновка на причините, поради които се налага преобразуването, обосновка на реда и начина, по който се определя съотношението на замяна на дяловете на осигурените лица и пенсионерите в управляваните фондове, както и на правилата за оценка на активите на фонда и трудностите по оценяването, ако такива са възникнали.

(7) Експертната оценка по ал. 1, т. 7 трябва да съдържа становище относно коректното използванена правилата, по които са оценени активите на фонда, верността на данните за инвестиционния му портфейл в плана за преобразуване и коректността на реализираната доходност.

Раздел V

Необходими документи за получаване на разрешение за доброволно прекратяване на пенсионноосигурително дружество. Изисквания към съдържанието на плана за ликвидация Чл. 6. (1) За получаване на разрешение за доброволно прекратяване по реда на чл. 327 КСО пенсионноосигурителното дружество подава до комисията искане, към което прилага: 1. съдебните удостоворения за актуално състояние на дружеството и на управляваните от него фондове; 2. съдебните удостоворения за актуално състояние на пенсионноосигурителните дружества, управляващи приемащите фондове, в които ще се влеят фондовете, управлявани от прекратяващото се дружество, както и на приемащите фондове; 3. решението на общото събрание на акционерите за доброволно прекратяване на дружеството и за откриване на производство по ликвидация и решенията: а) с които се определят срокът на ликвидацията, ликвидаторите и възнаграждението им; б) с които се одобрява планът за ликвидация по т. 7; в) за преобразуване на управляваните от негофондове, съгласно чл. 325 КСО, включително решенията по чл. 5, ал. 2; 4. решенията на общите събрания на акционерите на дружествата, управляващи приемащите фондове, съгласно чл. 5,ал. 3; 5. искането до заместник-председателя за получаване на разрешение за преобразуване на управляваните фондове съгласно чл. 323 КСО; 6. документите по чл. 5, ал. 1, т. 3 - 7 и 11 - 17; 7. плана за ликвидация с приложение съгласно чл. 327, ал. 2 КСО; 8. финансовия отчет със съставните части по чл. 26, ал. 1 от Закона за счетоводството на прекратяващото се дружество към датата на вземане на решението за прекратяване по т. 3; 9. финансовите отчети със съставните части по чл. 26, ал. 1 от Закона за счетоводството на преобразуващите се и приемащи фондове към датата по чл. 5, ал. 4, т. 15; 10. справка за размера на собствения капитал и за ликвидните средства на дружеството съгласно чл. 8, т. 1 от Наредба № 10 към датата на решението за прекратяване; 11. справка за ликвидните средства на преобразуващите се и приемащи фондове съгласно чл. 8, т. 2 от Наредба № 10 към датата по чл. 5, ал. 4, т. 15; 12. справки за стойността на нетните активи, за броя дялове и за стойността на един дял съгласно чл. 23, ал. 1 от Наредба № 9 на преобразуващите се и приемащи фондове към датата по чл. 5, ал. 4, т. 15; 13. данни за ликвидатора - име (собствено, бащино и фамилно), ЕГН и адресна регистрация, професионален опит и квалификация, както и следните документи за него: а) свидетелство за съдимост; б) копие на диплома за висше образование; в) декларация, че не е бил обявен в несъстоятелност търговец и не се намира в производство по обявяване в несъстоятелност; г) декларация, че не е бил член на управителен или контролен орган или неограничено отговорен съдружник в дружество, за което е открито производство по обявяване в несъстоятелност, или в прекратено поради несъстоятелност дружество, ако са останали неудовлетворени кредитори.

(2) Планът за ликвидация по ал. 1, т. 7 включва данни за активите и пасивите на дружеството, реда за събиране на вземанията, реда за погасяване на задълженията, разходите по ликвидацията, други необходими данни, както и приложение, съдържащо: 1. реда и начина, включително управленски, организационни, технически и други действия за осъществяване на плановете за преобразуване на управляваните фондове; 2. реда и начина за предоставяне на информация на заместник-председателя съгласно чл. 330 КСО.

Чл. 7. (1) При принудително прекратяване на пенсионноосигурително дружество назначеният от съда ликвидатор представя по реда на чл. 331, ал. 5 КСО на заместник-председателя план за ликвидация със съдържание съгласно чл. 6, ал. 2.

(2) В случая по ал. 1 плановете за преобразуване на фондовете се изготвят въз основа на сключени от ликвидатора договори с други пенсионноосигурителни дружества за вливане в управлявани от тях фондове на съответните фондове на дружеството. Плановете за преобразуване се подписват от ликвидатора и от членовете на управителния съвет или съвета на директорите на приемащите дружества и са с форма и съдържание съгласно чл. 5, ал. 4.

Раздел VI

Изисквания към съдържанието на плана на синдика при несъстоятелност на пенсионноосигурително дружество Чл. 8. (1) При несъстоятелност на пенсионноосигурително дружество синдикът представя по реда на чл. 336, ал. 1 КСО на заместник-председателя план за вливане на управляваните фондове в съответни фондове на други дружества.

(2) Планът на синдика трябва да включва: 1. реда и начина, включително управленски, организационни, технически и други действия, за осъществяване на плановете за преобразуване на управляваните фондове; 2. реда и начина за предоставяне на информация на заместник-председателя съгласно чл. 330 КСО.

(3) В случая по ал. 1 плановете за преобразуване на фондовете се изготвят въз основа на сключени от синдика договори с други пенсионноосигурителни дружества за вливане в управлявани от тях фондове на съответните фондове на дружеството. Плановете за преобразуване се подписват от синдика и от членовете на управителния съвет или съвета на директорите на приемащите дружества и са с форма и съдържание съгласно чл. 5, ал. 4.

Допълнителна разпоредба § 1. “Съотношение на замяна на дяловете” е финансов механизъм, с който при преобразуване на фондове за допълнително пенсионно осигуряване се преизчислява броят на притежаваните дялове от осигурените лица и пенсионерите в преобразуващите се фондове, като размерът на натрупаните средства по партидата на всяко осигурено лице или пенсионер не се променя след преизчисляването на броя на дяловете му.

Преходни и заключителни разпоредби § 2. Процедурите за получаване на разрешение за преобразуване на пенсионноосигурителни дружества и фондове за допълнително пенсионно осигуряване, както и процедурите за получаване на разрешение за доброволно прекратяване на пенсионноосигурителни дружества, започнали преди влизането в сила на тази наредба, се приключват при спазване изискванията на наредбата. § 3. Наредбата се издава на основание чл. 343 от Кодекса за социално осигуряване и е приета с решение № 25-Н от 7.VII.2004 г. на Комисията за финансов надзор. § 4. Комисията за финансов надзор дава указания по прилагането на наредбата.

Председател: Ап. Апостолов