Постановление № 119 от 14 юни 2010 г. за изменение и допълнение на Устройствения правилник на Държавен фонд „Земеделие“, приет с Постановление № 255 на Министерския съвет от 2009 г.

ПОСТАНОВЛЕНИЕ № 119 ОТ 14 ЮНИ 2010 Г. за изменение и допълнение на Устройствения правилник на Държавен фонд „Земеделие“, приет с Постановление № 255 на Министерския съвет от 2009 г. (обн., ДВ, бр. 87 от 2009 г.; изм., бр. 90 от 2009 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 11, ал. 1 думата „директорите“ се заменя с „административните директори“. § 2. В чл. 12, ал. 1 думите „отдел „Вътрешен контрол“ се заменят с „отдел „Противодействие на измамите и вътрешен контрол“, а думите „отдел „Борба с измамите и противодействие на корупцията“ се заличават. § 3. В глава трета раздел VII се изменя така: „Раздел VІІ

Отдел „Противодействие на измамите и вътрешен контрол“ (ОПИВК) Чл. 18. (1) Отдел „Противодействие на измамите и вътрешен контрол“ е самостоятелно звено в структурата на фонда с правомощия в областта на противодействие на неправомерното разходване на средства от европейските фондове и от държавния бюджет и е на пряко подчинение на изпълнителния директор. Той осигурява изпълнението на контролните функции на изпълнителния директор и осъществява контрол за съответствие на действията на отделните организационни структури на фонда със законите, подзаконовите нормативни актове и вътрешните актове.

(2) Отдел „Противодействие на измамите и вътрешен контрол“ е организиран във: 1. сектор „Противодействие на измамите“; 2. сектор „Вътрешен контрол“; 3. сектор „Информация, анализ и координация“.

(3) Сектор „Противодействие на измамите“: 1. извършва планови проверки по спазване на реда за предоставяне на финансова помощ, основани на анализ на рискови критерии относно злоупотреби със средства от европейските фондове и от държавния бюджет; 2. извършва проверки по подаден сигнал или при възникнало съмнение за нарушение с оглед установяване на характера му (измама/нередност), последиците от него и предприема необходимите последващи действия; 3. при съмнение за извършено престъпление от общ характер изготвя мотивирано становище до изпълнителния директор за необходимостта да бъдат уведомени компетентните органи, изготвя сигналите до тях и оказва необходимото съдействие; 4. дава предложения на изпълнителния директор за реализиране на съответната наказателна, административнонаказателна и гражданска отговорност при установени нарушения – резултат от грешка, небрежност или умишлено нарушение на правилата за отпускане на финансова помощ от служители на фонда; 5. дава становища, препоръки и насоки за действия, които да се предприемат срещу измамите и други незаконосъобразни действия, които засягат финансовите интереси на Европейската общност и на държавния бюджет; 6. контролира спазването на предписанията, дадени от компетентните органи при извършени проверки; 7. анализира информацията, получена при осъществяване на дейността си, и изготвя предложения до изпълнителния директор за отстраняване и недопускане на нарушения.

(4) Сектор „Вътрешен контрол“: 1. контролира изпълнението на задълженията на организационните структури на фонда по мерките и схемите за подпомагане; 2. анализира работата на организационните структури на фонда по повод изпълнението на техните оперативни задължения във връзка с подпомагането; 3. извършва текущ и последващ контрол по изпълнението на задълженията на организационните структури на фонда, за спазването на вътрешните актове и правилата за работа; 4. извършва комплексни, тематични и целеви проверки по организацията и ефективността на дейността на фонда; 5. упражнява контрол по изпълнението на издаваните от изпълнителния директор вътрешноведомствени актове; 6. извършва при поискване от изпълнителния директор проверка относно допустимостта на проектите и заявленията за подпомагане; 7. извършва „кредитен мониторинг“ чрез активно наблюдение, контрол и анализ на кредитите; 8. извършва проверки по постъпили сигнали, молби, жалби и предложения по повод незаконни или неправомерни действия или бездействия на служители на фонда и на организационните му структури и изготвя писмени отговори по тях; 9. идентифицира, проверява и докладва за наличие на конфликт на интереси и за спазване на конфиденциалност; 10. предлага образуване на дисциплинарни производства при констатирани нарушения на трудовата дисциплина и неизпълнение на служебните задължения (действия или бездействия) и налагане на имуществена отговорност по смисъла на Кодекса на труда и вътрешните актове на фонда; 11. анализира информацията, получена при осъществяване на дейността си, и изготвя предложения до изпълнителния директор за отстраняване и недопускане на нарушения; 12. контролира спазването на предписанията, дадени от компетентните органи при извършени проверки.

(5) Сектор „Информация, анализ и координация“: 1. поддържа регистър на сигналите и/или подозренията за нередности и измами, свързани с усвояването на европейските фондове и с държавния бюджет; 2. координира и контролира действията на структурните звена във фонда по изпълнение на искания от национални и европейски органи и институции, свързани с изяснявани случаи на нередности/измами; 3. извършва комуникация със съответните компетентни национални и европейски органи и институции; 4. изготвя 6-месечен и годишен отчет за дейността на отдела, като анализира причините за констатираните нередности и предлага мерки за отстраняването им.

(6) При изпълнение на служебните си задължения служителите на ОПИВК: 1. имат право на свободен достъп до работните помещения на всички служители и до цялата документация и информация на фонда с цел осъществяване на функциите си; 2. имат право да изискват документи и да събират сведения от служителите на фонда във връзка с изпълнението на възложената им задача; 3. имат право на достъп до обектите на проверка – офиси, производствени помещения, складове, земи и други, на подпомаганите от фонда лица, като могат да изискват писмени и устни обяснения от проверяваните лица и от техни служители по въпроси, свързани с тяхната дейност; 4. имат право да изискват пълна информация относно обекта на проверката, включително копия на документи, извлечения, справки и други, необходими за изпълнение на задълженията им.“ § 4. В глава трета раздел X се отменя. § 5. В чл. 41 се правят следните изменения и допълнения: 1. Точка 3 се изменя така: „3. отдел „Договориране по прилагане на мерки за развитие на селските райони“;“.

2. Създава се т. 3а: „3а. отдел „Оторизация по прилагане на мерки за развитие на селските райони“;“. § 6. Член 44 се изменя така: „Чл. 44. Отдел „Договориране по прилагане на мерки за развитие на селските райони“ (ДПМРСР): 1. отговаря за процеса на приемане на молби за кандидатстване за финансова помощ по проекти по Програмата за развитие на селските райони за периода 2007 – 2013 г. посредством подписване на договори за отпускане на финансова помощ, включително проверки на данните, посочени в молбите за кандидатстване; 2. извършва риск-анализ с цел определяне на кандидатите или заявките за плащане, които следва да бъдат проверени на място от отдел „Технически инспекторат“.“ § 7. Създава се чл. 44а: „Чл. 44а. Отдел „Оторизация на плащанията по прилагане на мерки за развитие на селските райони“ (ОППМРСР): 1. отговаря за одобряване на заявени суми за плащане; 2. извършва финансов контрол на заявките за плащане; 3. извършва проверки на одобрени лимити и допустими разходи, посочени в заявките за плащане; 4. попълва и проверява контролните листа за оторизация на плащанията; 5. изготвя доклади за оторизация на плащанията, представяни на компетентните институции; 6. осъвременява и контролира работните процедури и контролните листа, свързани с оторизацията на плащания; 7. извършва риск-анализ с цел определяне на кандидатите или заявките за плащане, които следва да бъдат проверени на място от отдел „Технически инспекторат“.“ § 8. В чл. 48, т. 1 думите „и на отдел“ се заменят със „сектор“. § 9. В чл. 50, ал. 2 думата „директори“ се заменя с „административни директори“. § 10. В чл. 58, т. 2, буква „е“ думата „директора“ се заменя с „административния директор“. § 11. В чл. 64, ал. 2 и 3 думата „директорите“ се заменя с „административните директори“.

Заключителна разпоредба § 12. Трудовите правоотношения на служителите, чиято длъжност се изменя съобразно промените в Устройствения правилник на Държавен фонд „Земеделие“, се уреждат по реда на чл. 123 от Кодекса на труда.

Министър-председател: Бойко Борисов

Главен секретар на Министерския съвет: Росен Желязков