Постановление № 83 от 22 април 2008 г. за приемане на Устройствен правилник на Изпълнителна агенция “Главна инспекция по труда”

ПОСТАНОВЛЕНИЕ № 83 ОТ 22 АПРИЛ 2008 Г. за приемане на Устройствен правилник на Изпълнителна агенция “Главна инспекция потруда”

МИНИСТЕРСКИЯТ СЪВЕТ ПОСТАНОВИ: Член единствен. Приема Устройствен правилник на Изпълнителна агенция “Главна инспекция по труда”.

Заключителна разпоредба

Параграф единствен. Отменя се Устройственият правилник на Изпълнителна агенция “Главна инспекция по труда”, приет с Постановление № 92 от 2000 г. (обн., ДВ, бр. 44 от 2000 г.; изм. и доп., бр. 87 от 2001 г., бр. 19 и 64 от 2002 г., бр. 13 от 2003 г., бр. 36 от 2004 г., бр. 40 и 83 от 2005 г., бр. 40, 54 и 74 от 2006 г., бр. 37 от 2007 г. и бр. 32 от 2008 г.).

Министър-председател: Сергей Станишев

Главен секретар на Министерския съвет: Севдалин Мавров

УСТРОЙСТВЕН ПРАВИЛНИК на Изпълнителна агенция “Главна инспекция по труда”

Глава първа

ОБЩИ ПОЛОЖЕНИЯ Чл. 1. С правилника се уреждат дейността, съставът, структурата, функциите и организацията на работа на Изпълнителна агенция “Главна инспекция по труда” към министъра на труда и социалната политика, наричана по-нататък “Главната инспекция по труда”.

Чл. 2. (1) Главната инспекция по труда е юридическо лице на бюджетна издръжка със седалище София.

(2) Главната инспекция по труда се ръководи и се представлява от изпълнителен директор.

Чл. 3. (1) Издръжката на Главната инспекция по труда се формира от бюджетни средства и от собствени приходи.

(2) Главната инспекция по труда е второстепенен разпоредител с бюджетни кредити към министъра на труда и социалната политика.

(3) Източници на собствени приходи са: 1. приходи от национални и международни програми; 2. приходи от отпечатване и разпространяване на материали, свързани с дейността на Главната инспекция по труда; 3. приходи от информационно обслужване и обучение; 4. приходи от провеждане на курсове и семинари; 5. приходи от глоби и имуществени санкции; 6. дарения; 7. други.

(4) Приходите от глоби и имуществени санкции се разпределят за: 1. подобряване на материално-техническата база на агенцията; 2. усъвършенстване и развитие на контролната дейност; 3. повишаване квалификацията на служителите; 4. реализиране на социални програми за служителите; 5. допълнително материално стимулиране на служителите.

Чл. 4. (1) Главната инспекция по труда осъществява дейността си, като: 1. контролира спазването на трудовото законодателство; 2. упражнява специализирания контрол по спазването на Закона за здравословни и безопасни условия на труд, Закона за насърчаване на заетостта и на други нормативни актове, когато това е възложено със закон; 3. дава сведения и технически съвети на работодателите и на работниците и служителите за най-ефективните методи за спазване на трудовото законодателство и по прилагането на Закона за насърчаване на заетостта.

(2) Главната инспекция по труда уведомява компетентните органи за установени непълноти и недостатъци в действащото трудово законодателство.

Чл. 5. (1) Главната инспекция по труда осъществява своята дейност самостоятелно или във взаимодействие с други органи на държавната администрация.

(2) Главната инспекция по труда при осъществяване на своята дейност може да си сътрудничи с организациите на работниците и служителите и на работодателите, както и с други неправителствени организации.

Глава втора

ИЗПЪЛНИТЕЛЕН ДИРЕКТОР Чл. 6. (1) Изпълнителният директор ръководи Главната инспекция по труда, като: 1. утвърждава след съгласуване с министъра на труда и социалната политика годишния план за дейността на Главната инспекция по труда и контролира изпълнението му; 2. утвърждава и предоставя на министъра на труда и социалната политика годишен доклад за дейността на Главната инспекция по труда; 3. информира министъра на труда и социалната политика, Националния съвет по условия на труд и Националния съвет за насърчаване на заетостта за прилагането на нормативните актове, по които Главната инспекция по труда осъществява контрол; 4. координира дейността на Главната инспекция по труда при осъществяване на взаимодействие и сътрудничество с други органи на държавната администрация, заинтересувани от осигуряването на здравословни и безопасни условия на труд, законосъобразното осъществяване на трудовите отношения и прилагането на Закона за насърчаване на заетостта; 5. координира дейността на Главната инспекция по труда при осъществяване на сътрудничество с неправителствени организации, заинтересувани от осигуряването на здравословни и безопасни условия на труд, законосъобразното осъществяване на трудовите отношения и прилагането на Закона за насърчаване на заетостта; 6. отговаря за разработването и поддържането на готовността за изпълнението на военновременния план на Главната инспекция по труда и комуникационно-информационната система за управление при кризи; 7. утвърждава процедури, методи и правила за осъществяване на контрола по спазване на трудовото законодателство, нормативните изисквания за осигуряване на здравословни и безопасни условия на труд, на Закона за насърчаване на заетостта и на други нормативни актове, контролът по чието спазване е възложен на Главната инспекция по труда; 8. утвърждава процедури, методи и правила за функциониране на системата за финансово управление и контрол на Главната инспекция по труда; 9. контролира законосъобразното и целесъобразното разходване на средства от бюджета на Главната инспекция по труда; 10. определя условията и реда за допълнително материално стимулиране на служителите на Главната инспекция по труда; 11. ръководи, организира и контролира дейността по защита на класифицираната информация и утвърждава вътрешни правила за работа с класифицирана информация; 12. определя списъка на длъжностите или задачите, за които се изисква достъп до съответното ниво на класифицирана информация, представляваща държавна тайна; 13. обявява със заповед списъка на категориите информация, подлежащи на класификация като служебна тайна; 14. издава разрешения и извършва съгласуване в случаите, определени с нормативни актове; 15. определя обхвата на дейност и компетентност на инспекторите по труда; 16. създава или закрива административни звена в рамките на дирекциите; 17. утвърждава длъжностното разписание на Главната инспекция по труда; 18. назначава държавните служители в Главната инспекция по труда и прекратява служебните правоотношения с тях; 19. сключва, изменя и прекратява трудовите договори с лицата, работещи по трудово правоотношение в Главната инспекция по труда; 20. назначава дисциплинарния съвет на Главната инспекция по труда и налага дисциплинарни наказания; 21. командирова служителите на Главната инспекция по труда в страната и в чужбина; 22. издава наказателни постановления по актове, съставени от служители на Главната инспекция по труда в случаите, определени от закона; 23. представя на министъра на държавната администрация и административната реформа ежегоден доклад за състоянието на администрацията по чл. 62, ал. 1 от Закона за администрацията; 24. изпълнява и други функции, определени с нормативни актове.

(2) Изпълнителният директор осъществява контакти и сътрудничество с международни организации и институции.

(3) Изпълнителният директор формира и провежда медийната политика на Главната инспекция по труда с оглед реалното представяне на дейността й.

(4) Изпълнителният директор може да предоставя на директорите на дирекции отделни свои правомощия в съответствие с нормативните актове.

(5) Функциите на изпълнителния директор в негово отсъствие се изпълняват от главния секретар или от директор на дирекция, определен със заповед на изпълнителния директор за всеки конкретен случай.

Глава трета

СТРУКТУРА И ФУНКЦИИ НА ГЛАВНАТА ИНСПЕКЦИЯ ПО ТРУДА

Раздел I

Общи положения Чл. 7. (1) Главната инспекция по труда е организирана в обща и специализирана администрация.

(2) Общата численост на персонала и структурата на Главната инспекция по труда са посочени в приложението.

Раздел II

Главен секретар Чл. 8. (1) Главният секретар осъществява административното ръководство на Главната инспекция по труда в изпълнение на законовите разпореждания на изпълнителния директор, като: 1. ръководи, организира, координира и контролира функционирането на администрацията за спазването на нормативните актове; 2. утвърждава длъжностните характеристики на служителите в администрацията; 3. организира и отговаря за провеждането на атестирането на служителите в администрацията и обучението им; 4. координира финансово-стопанската дейност на Главната инспекция по труда; 5. осигурява организационната връзка между изпълнителния директор и административните звена; 6. осигурява условия за ефективна и ефикасна работа на всички административни звена на Главната инспекция по труда; 7. организира разпределянето на задачите за изпълнение между административните звена и осъществява общ контрол за изпълнението им; 8. контролира и отговаря за работата с документите и за тяхното съхраняване; 9. организира, координира и контролира изготвянето на годишния доклад за състоянието на административната дейност в Главната инспекция по труда по чл. 45 от Закона за администрацията; 10. следи за точното спазване на административните актове; 11. организира работата с предложенията и сигналите в съответствие с разпоредбите на глава осма от Административнопроцесуалния кодекс; 12. подпомага изпълнителния директор при упражняване на правомощията по управление на държавната собственост, предоставена на Главната инспекция по труда.

(2) Главният секретар координира работата си с главния секретар на Министерството на труда и социалната политика.

(3) При отсъствие на главния секретар неговите функции се изпълняват от директор на дирекция, определен от изпълнителния директор за всеки конкретен случай.

Раздел III

Служител по сигурността на информацията Чл. 9. Служителят по сигурността на информацията е пряко подчинен на изпълнителния директор и изпълнява задачите, възложени му със Закона за защита на класифицираната информация и с нормативните актове по прилагането му.

Раздел IV

Обща администрация Чл. 10. (1) Общата администрация осигурява технически дейността на изпълнителния директор и на специализираната администрация и осъществява дейности по административното обслужване на гражданите и юридическите лица.

(2) Общата администрация е организирана във: 1. дирекция “Административно обслужване и управление на човешките ресурси”; 2. дирекция “Финансово-стопански дейности”.

(3) Дирекция “Административно обслужване и управление на човешките ресурси”: 1. осъществява дейностите по административното обслужване на физически и юридически лица във връзка с искания, сигнали и предложения съобразно действащото законодателство; 2. организира и осъществява деловодната обработка и обслужването на документооборота посредством автоматизирана информационна система; 3. организира и осигурява хардуерната и софтуерната поддръжка на компютърната техника и мрежа и системния софтуер на Главната инспекция по труда, както и осигурява защитата на информацията от несанкциониран достъп; 4. поддържа и актуализира електронната страница на Главната инспекция по труда; 5. подпомага изпълнителния директор при осъществяване на политиката и стратегията по управление на човешките ресурси; 6. изготвя длъжностното и поименното разписание на длъжностите на администрацията; 7. изготвя концепция за развитието на човешките ресурси и кадровото осигуряване на Главната инспекция по труда; 8. организира дейността по набиране и подбор на персонала и провеждането на конкурсни процедури за държавни служители; 9. изготвя актове, свързани с възникването, изменянето и прекратяването на служебните и трудовите правоотношения на служителите в Главната инспекция по труда; 10. осъществява методическа, организационна и техническа помощ в процеса на атестиране на служителите и в процеса на разработване и актуализиране на длъжностните характеристики; 11. образува, води и съхранява служебните и трудовите досиета на служителите на Главната инспекция по труда; 12. консултира ръководителите на административните звена и служителите по въпросите, свързани с управлението на човешките ресурси; 13. планира и организира обучението на служителите на Главната инспекция по труда с цел повишаване на квалификацията и кариерното развитие; 14. разработва вътрешни правила и процедури в областта на административното обслужване, информационните технологии и управлението на човешките ресурси; 15. методически подпомага дирекциите “Инспекция по труда” в областта на административното обслужване, информационните технологии и управлението на човешките ресурси; 16. подпомага изпълнителния директор при формиране и провеждане на медийната политика в Главната инспекция по труда.

(4) Дирекция “Финансово-стопански дейности”: 1. разработва методология на счетоводната и финансовата политика на Главната инспекция по труда по Закона за счетоводството и нормативните актове по бюджетната политика като второстепенен разпоредител с бюджетни кредити и дава методически указания на административните звена на Главната инспекция по труда относно изготвянето на отчетите за касовото изпълнение на бюджета, както и във връзка с текущото счетоводно отчитане и изготвяне на финансовите отчети; 2. организира и осъществява единна счетоводна отчетност по пълна бюджетна класификация и по счетоводни сметки в съответствие с изискванията на Закона за счетоводството, Сметкоплана на бюджетните предприятия и приложимите счетоводни стандарти, като изготвя месечни и годишни оборотни ведомости и годишния финансов отчет и годишния баланс на Главната инспекция по труда; 3. изготвя ежемесечни и тримесечни отчети за касовото изпълнение на бюджета и извънбюджетните сметки, както и обобщава данните за Главната инспекция по труда; 4. извършва счетоводното отчитане на приходите и разходите по пълна бюджетна класификация по счетоводните сметки от Сметкоплана за бюджетните предприятия по системата на Единната сметка; 5. изготвя месечните ведомости за работни заплати и извършва плащанията в Главната инспекция по труда; 6. изготвя отчет за заетите лица, отработеното време, средствата за работна заплата и други разходи за труд, както и документи за пенсиониране, свързани с осигурителния доход; 7. осигурява съхраняването на счетоводните документи съгласно изискванията на Закона за счетоводството и вътрешните правила и инструкции; 8. организира и извършва в установените срокове годишните инвентаризации; 9. анализира и администрира разходите, извършвани от Главната инспекция по труда; 10. участва при организацията, изграждането и функционирането на системите за финансово управление и контрол, включващи системата за предварителен контрол и системата на двойния подпис, с цел законосъобразно и ефективно управление на бюджетните средства; 11. следи за ефективното и законосъобразното разходване на бюджетните, извънбюджетните и целевите средства съгласно отпуснатите лимити при спазване на финансовата дисциплина; 12. организира дейността по прилагане на Закона за обществените поръчки; 13. контролира изпълнението на сключените договори; 14. организира и осъществява материално-техническото осигуряване на Главната инспекция по труда; 15. координира и осигурява поддържането на сигнално-охранителните и пожароизвестителните системи и на системата за контрол на достъпа; 16. организира и осигурява обслужването на администрацията с транспорт, регистрацията, застраховането, ремонта и годишните технически прегледи на моторните превозни средства; 17. изработва, съгласува и предлага за одобряване поименни списъци за придобиване на дълготрайни материални активи; 18. организира и отговаря за правилното, законосъобразното и ефективното ползване, управление и опазване на собствените или предоставените за ползване или стопанисване на Главната инспекция по труда недвижими имоти и движими вещи.

Раздел V

Специализирана администрация Чл. 11. Специализираната администрация е организирана във: 1. дирекция “Условия на труд”; 2. дирекция “Трудови правоотношения и правно осигуряване”; 3. дирекция “Международно сътрудничество, проекти и програми”; 4. дирекции “Инспекция по труда” - 28, със седалища в областните градове.

Чл. 12. Дирекция “Условия на труд”: 1. организира, координира, контролира и участва в провеждането на контрола по спазване на изискванията и изпълнение на задълженията за осигуряване на здравословни и безопасни условия на труд; 2. организира извършването на контрол по осигуряването на здравословни и безопасни условия на труд на големи предприятия от производствената сфера по списък и по график, утвърдени от изпълнителния директор; 3. анализира и обобщава информацията за състоянието и проблемите на условията на труд и трудовия травматизъм в предприятията и прави предложения за усъвършенстване на контролната дейност; 4. участва в разработването на проекти и в подготовката на становища по проекти на нормативни актове в областта на здравословните и безопасни условия на труд; 5. дава сведения, консултации и технически съвети за най-ефективните методи на спазване на нормативните актове в областта на осигуряването на здравословни и безопасни условия на труд; 6. разработва процедури, методи и правила за инспектиране в областта на здравословните и безопасни условия на труд; 7. осъществява методическо ръководство на дирекциите “Инспекция по труда” при извършването на контрола по спазване на нормативните изисквания за осигуряване на здравословни и безопасни условия на труд; 8. организира взаимодействието с други държавни контролни органи по въпроси, свързани с осъществяването на контрола по спазване на нормативните изисквания за осигуряване на здравословни и безопасни условия на труд; 9. организира и координира изпълнението на сключените от Главната инспекция по труда споразумения за сътрудничество с други държавни органи и социални партньори; 10. организира и координира сътрудничеството със социалните партньори по въпросите, свързани с осигуряване на здравословни и безопасни условия на труд; 11. методически подпомага и контролира дейността на дирекциите “Инспекции по труда” за установяване на причините за възникнали злополуки; 12. осъществява взаимодействие с Националния осигурителен институт при анализа на трудовия травматизъм и професионалната заболяемост; 13. организира дейността по издаване на разрешения от Главната инспекция по труда в областта на осигуряването на здравословни и безопасни условия на труд; 14. изготвя годишни и дългосрочни планове за дейността на Главната инспекция по труда; 15. изготвя годишния доклад за дейността на Главната инспекция по труда; 16. дава отговори на искания и питания на физически и юридически лица по въпросите, свързани с осигуряване на здравословни и безопасни условия на труд; 17. събира, обобщава, анализира и предоставя информация за прилагането в Република България на нормативните актове на Европейския съюз в областта на здравословните и безопасни условия на труд; 18. изготвя становища по оспорени принудителни административни мерки за отстраняване нарушения на нормативните изисквания за осигуряване на здравословни и безопасни условия на труд; 19. контролира изпълнението на мерките и програмите в областта на здравословните и безопасни условия на труд, определени в годишния план за дейността на Главната инспекция по труда; 20. подпомага дейността на другите звена на Главната инспекция по труда в рамките на своята компетентност.

Чл. 13. Дирекция “Трудови правоотношения и правно осигуряване”: 1. организира, координира, контролира и участва в провеждането на контрола по спазване на трудовото законодателство, законодателството по насърчаване на заетостта и на Закона за интеграция на хората с увреждания; 2. анализира и обобщава информацията за проблемите по прилагане на нормативните актове и прави предложения за решаването им; 3. разработва методи, процедури и правила за осъществяване на контрола по спазване на трудовото законодателство, законодателството по насърчаване на заетостта и на Закона за хората с увреждания; 4. участва в разработването на проекти на нормативни актове, свързани с упражняването на контрола от Главната инспекция по труда; 5. участва в подготовката на становища по проекти на нормативни актове, свързани с упражняването на контрола от Главната инспекция по труда; 6. дава сведения, консултации и съвети за правилното прилагане на нормативните актове; 7. организира и координира взаимодействието с други държавни контролни органи по въпроси, свързани с осъществяването на контрола по спазване на трудовото законодателство и на Закона за насърчаване на заетостта; 8. организира и координира изпълнението на сключените от Главната инспекция по труда споразумения за сътрудничество с други държавни органи и социални партньори в областта на трудовото законодателство; 9. осъществява методическо ръководство на дирекциите “Инспекция по труда” при провеждането на контрола по спазване на трудовото законодателство, Закона за насърчаване на заетостта и на Закона за интеграция на хората с увреждания; 10. съвместно с другите дирекции анализира резултатите и координира контролната дейност в системата на Главната инспекция по труда; 11. участва в изготвянето на годишни и дългосрочни планове за дейността на Главната инспекция по труда; 12. участва в изготвянето на годишния доклад за дейността на Главната инспекция по труда; 13. контролира изпълнението на мерките и програмите в областта на трудовите правоотношения и насърчаването на заетостта, определени в годишния план за дейността на Главната инспекция по труда; 14. осигурява законосъобразността при осъществяване дейността на общата и специализираната администрация на Главната инспекция по труда; 15. консултира изпълнителния директор и длъжностните лица за законосъобразността на издаваните от тях актове; 16. вписва колективните трудови договори от национално и отраслово значение; 17. организира правната защита при оспорване на приложените принудителни административни мерки и осъществяване на административно-наказателната отговорност от изпълнителния директор; 18. предприема необходимите правни действия за своевременно събиране вземанията на Главната инспекция по труда; 19. дава становища и решава постъпили в Главна инспекция по труда искания, питания и сигнали; 20. осъществява дейности, свързани с процесуалното представителство на изпълнителния директор; 21. съвместно с дирекция “Международно сътрудничество, проекти и програми” осъществява обмен на информация с компетентни органи на други държави за условията на труд и незаконно извършване на трудова дейност на български граждани на територията на съответната държава и на граждани на съответната държава на територията на Република България; 22. събира, обобщава, анализира и предоставя информация за прилагането в Република България на нормативните актове на Европейския съюз в областта на трудовите правоотношения и свободното движение на хора, включително при командироване в рамките на предоставяне на услуги и временна заетост.

Чл. 14. Дирекция “Международно сътрудничество, проекти и програми”: 1. организира, координира и провежда международната дейност на Главната инспекция по труда; 2. изготвя проекти на международни споразумения и спогодби, по които страна е Главната инспекция по труда, и организира изпълнението им; 3. организира, координира и участва в разработването и изпълнението на проекти на Главната инспекция по труда по Оперативна програма “Развитие на човешките ресурси”; 4. организира и координира участието на Главната инспекция по труда в международни програми и проекти по линия на техническото сътрудничество с Международната организация на труда, Съвета на Европа и с други международни организации; 5. съвместно с дирекция “Трудови правоотношения и правно осигуряване” осъществява обмен на информация с компетентни органи на други държави за условията на труд и незаконно извършване на трудова дейност на български граждани на територията на съответната държава и на граждани на съответната държава на територията на Република България; 6. събира, обобщава и предоставя информация за прилагането в Република България на нормативните актове на Европейския съюз в областта на трудовите правоотношения и свободното движение на хора, включително при командироване в рамките на предоставяне на услуги и временна заетост, организира и осигурява превода на документите; 7. организира, осигурява и контролира изпълнението и отчитането на задграничните командировки на служителите на Главната инспекция по труда; 8. осигурява информационно участието на служителите на Главната инспекция по труда в международни събития и прояви; 9. води международната кореспонденция на Главната инспекция по труда и поддържа база данни за международната дейност; 10. организира и осъществява протоколната дейност на Главната инспекция по труда; 11. информира компетентните органи на други държави за злополуки с граждани на съответната държава, които извършват работа на територията на Република България и не са работници и служители по смисъла на българското законодателство.

Чл. 15. (1) Дирекциите “Инспекция по труда”: 1. осъществяват дейностите по чл. 4; 2. решават по компетентност искания, сигнали и запитвания на физически и юридически лица; 3. информират изпълнителния директор за установени непълноти и недостатъци в нормативните актове и правят предложения за тяхното усъвършенстване във връзка с упражнявания контрол; 4. изготвят планове, отчети, информации и годишен доклад за своята дейност; 5. изготвят и предоставят анализи за трудовия травматизъм и спазването на нормативните актове, контролът по които е възложен на Главната инспекция по труда; 6. събират, обобщават и предоставят информация за прилагането в Република България на нормативните актове на Европейския съюз в областта на здравословните и безопасни условия на труд, трудовите правоотношения и насърчаването на заетостта.

(2) Дирекциите “Инспекция по труда” се ръководят от директори.

(3) Директорите на дирекции “Инспекция по труда”: 1. ръководят, координират и контролират дейността на дирекциите “Инспекция по труда” при осъществяване на дейностите по ал. 1; 2. осъществяват правомощия на административнонаказващ орган по смисъла на чл. 47, ал. 2 от Закона за административните нарушения и наказания; 3. представляват дирекциите “Инспекция по труда” пред съда, прокуратурата, следствените органи и други държавни органи; 4. възлагат на юрисконсултите и на други лица с юридическо образование осъществяването на представителство пред органите по т. 3 с изрично пълномощно.

(4) При отсъствие на директора на дирекция “Инспекция по труда” неговите функции се изпълняват от определено от изпълнителния директор длъжностно лице за всеки отделен случай.

Чл. 16. Дейността на дирекциите “Инспекция по труда” се организира посредством планирано и непланирано инспектиране.

Чл. 17. (1) Планираното инспектиране се осъществява съгласно годишните планове за дейността на дирекциите в изпълнение на програмите и мерките, определени в годишния план за дейността на Главната инспекция по труда.

(2) Плановете на дирекциите по ал. 1 отчитат и териториалната структура на икономиката, степента на риска в предприятията, тежестта и вида на нарушенията на трудовото законодателство, равнището на трудовия травматизъм и професионалната заболяемост.

Чл. 18. Непланираното инспектиране се осъществява: 1. по разпореждане на министъра на труда и социалната политика, на изпълнителния директор, на директорите на дирекциите на специализираната администрация, на други държавни органи, изрично определени със закон, и по преценка на инспекторите; 2. по разпореждане на съда, на органите на прокуратурата и на органите, извършващи досъдебно наказателно производство; 3. по искания и сигнали от работници и служители по трудово правоотношение, от организации на работниците и служителите, както и във връзка с информации на средствата за масово осведомяване; 4. за установяване на причините за възникнали злополуки при и по повод извършване на работа.

Раздел VI

Инспектор в Главната инспекция по труда Чл. 19. (1) Инспекторът осъществява своята дейност в съответствие с Кодекса на труда, Закона за здравословни и безопасни условия на труд, Закона за насърчаване на заетостта и с други нормативни актове, които възлагат контрол на Главната инспекция по труда.

(2) Инспекторът удостоверява правомощията си със служебна карта.

Чл. 20. (1) При и по повод изпълнение на служебните си задължения инспекторът е контролен орган и има правомощия, установени в Кодекса на труда, в Закона за здравословни и безопасни условия на труд, в Закона за насърчаване на заетостта и в други нормативни актове.

(2) Правомощия на инспектор имат ръководителите на административни звена в специализираната администрация, служителите, назначени на длъжност инспектор, юрисконсултите и други служители на Главната инспекция по труда, назначени на експертни длъжности, които са изрично упълномощени от изпълнителния директор.

(3) При установяване нарушение на законодателството инспекторът: 1. прилага принудителни административни мерки, определени в нормативните актове, по които Главната инспекция по труда осъществява контролна дейност; 2. издава постановление по чл. 405а от Кодекса на труда за обявяване съществуването на трудово правоотношение; 3. съставя акт за установяване на административно нарушение и образува административно наказателно производство; 4. дава устни разпореждания.

(4) Разпорежданията по ал. 2, т. 4 се дават само ако са установени административни нарушения, които могат да бъдат отстранени в хода на проверката.

Глава четвърта

ОРГАНИЗАЦИЯ НА РАБОТАТА В ГЛАВНАТА ИНСПЕКЦИЯ ПО ТРУДА Чл. 21. Организацията на работа в Главната инспекция по труда, оперативната дейност и документооборотът се уреждат с вътрешни правила и с административни актове на изпълнителния директор.

Чл. 22. За изпълнението на конкретни задачи се създават работни групи от състава на Главната инспекция по труда. При необходимост в тях могат да бъдат включвани служители от други администрации.

Чл. 23. Ръководителите на административни звена планират, организират, координират, отчитат и носят отговорност за дейността и изпълнението на задачите от съответното звено съобразно определените функции и възлаганите им задачи.

Чл. 24. (1) В изпълнение на функциите и поставените конкретни задачи административните звена в Главната инспекция по труда изготвят становища, отчети, доклади, докладни записки, анализи, информации и други документи.

(2) Административните звена пряко си взаимодействат по въпроси от смесена компетентност, като се определя водещо звено за обобщаване на окончателното становище.

(3) Изпълнението на дейностите по ал. 2 се осъществява при спазване на следните условия и ред: 1. обща координация: а) с резолюция изпълнителният директор, главният секретар или директорите на дирекции определят водещото звено и изпълнителя, задачите за изпълнение, други звена за съгласуване и изготвяне на становища, срока; б) звеното, посочено на първо място като адресат или в резолюция, е водещо и основен изпълнител по възложената задача, като обобщава становищата на другите изпълнители, изготвя и съгласува окончателното становище; в) ръководителят на административното звено, изготвило и съгласувало съответния документ, задължително го подписва или парафира преди внасянето му за подпис от изпълнителния директор, от главния секретар или от директора на дирекция; г) административни звена, получили документи с резолюция по въпроси, които не са в рамките на техните функции, ги връщат за пренасочване на ръководителя, извършил разпределението; 2. субординация: а) служителите от административните звена докладват на прекия си ръководител или на главния секретар по въпросите от своята компетентност; б) служителите от административните звена докладват изпълнението на възложените им задачи на ръководителя, извършил възлагането; 3. взаимна информираност: а) доклади, информации и други материали от общ характер се предоставят на заинтересуваните административни звена; б) административни звена, получили информация и материали от компетентността и на други звена, съобщават това на заинтересуваните; 4. контрол по изпълнението: а) общият контрол по изпълнението на поставените задачи се осъществява от главния секретар; б) ръководителите на административните звена в Главната инспекция по труда осъществяват цялостен контрол върху дейността на ръководеното звено, както и по изпълнението на задачите, произтичащи от функционалната им компетентност.

Чл. 25. Искания и питания, които засягат принципни въпроси от дейността на Главната инспекция по труда, се докладват лично на изпълнителния директор.

Чл. 26. (1) Предложения за усъвършенстване на организацията и дейността на Главната инспекция по труда и за решаване на въпроси от нейната компетентност се подават до изпълнителния директор.

(2) Сигнали за злоупотреби с власт, корупция, лошо управление, както и за други незаконосъобразни или нецелесъобразни действия или бездействия на служители на Главната инспекция по труда, се подават до изпълнителния директор.

(3) Изпълнителният директор възлага с писмена резолюция или с административен акт изясняването на случаите по ал. 2.

(4) Решението относно предложението по ал. 1 се взема в срок до два месеца от неговото постъпване и се съобщава на подателя в 7-дневен срок от постановяването му.

(5) Решението по ал. 2 е писмено и мотивирано и се взема в срок до два месеца от постъпването му. Решението се съобщава на подателя в 7-дневен срок от постановяването му, а когато с него се засягат права или законни интереси на други лица, то се съобщава и на тях.

(6) На исканията и питанията се отговаря писмено в едномесечен срок от получаването им, освен ако в закон е установен друг срок.

Чл. 27. Приемното време за изслушване на граждани и представители на организации относно предложения и сигнали се оповестява на специално обозначени общодостъпни места в агенцията.

Чл. 28. (1) Работното време на служителите в Главната инспекция по труда при 5-дневна работна седмица е 8 часа дневно и 40 часа седмично.

(2) Работното време на администрацията е от 9,00 до 17,30 ч. с обедна почивка 30 минути между 12,00 и 14,00 ч.

(3) За служители в някои от структурните звена на Главната инспекция по труда с оглед спецификата на изпълняваните от тях функции може да се определя работно време, различно от работното време по ал. 2.

Чл. 29. Служителите на Главната инспекция по труда могат да получават допълнително материално стимулиране от събраните суми по наложени имуществени санкции и глоби по ред, определен от министъра на труда и социалната политика и от министъра на финансите.

Чл. 30. За образцово изпълнение на служебните си задължения служителите могат да бъдат награждавани с отличия и награди. Стойността на една парична или предметна награда не може да надвишава размера на основната заплата на служителя.

ЗАКЛЮЧИТЕЛНА РАЗПОРЕДБА

Параграф единствен. Правилникът се приема на основание чл. 55 от Закона за администрацията и чл. 54, ал. 3 от Закона за здравословни и безопасни условия на труд във връзка с чл. 75, ал. 2 от Закона за насърчаване на заетостта.

Приложение към чл. 7, ал. 2

Численост на персонала в Изпълнителна агенция “Главна инспекция по труда” - 491 щатни бройки

Изпълнителен директор 1

Главен секретар 1

Служител по сигурността на информацията 1

Обща администрация 26 в т. ч.: дирекция “Административно обслужване и управление на човешките ресурси” 15 дирекция “Финансово-стопански дейности” 11

Специализирана администрация 462 в т. ч.: дирекция “Условия на труд” 20 дирекция “Трудови правоотношения и правно осигуряване” 8 дирекция “Международно сътрудничество, проекти и програми” 8 дирекции “Инспекция по труда” - 28 426