Закон за изменение и допълнение на Закона за народната просвета

УКАЗ № 98

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в „Държавен вестник" Законът за изменение и допълнение на Закона за народната просвета, приет от XXXIX Народно събрание на 19 март 2003 г.

Издаден в София на 27 март 2003 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за изменение и допълнение на Закона за народната просвета (обн., ДВ, бр. 86 от 1991 г.; изм., бр. 90 от 1996 г., бр. 36, 124 и 153 от 1998 г., бр. 67 и 68 от 1999 г., бр. 90 и 95 от 2002 г.) § 1. В чл.24 се правят следните изменения и допълнения: 1. Създават се нови ал. 3, 4 и 5: „(3) Държавният зрелостен изпит по български език и литература се провежда в два равностойни изпитни варианта по учебно-изпитни програми, разработени върху учебното съдържание, изучавано в задължителната подготовка съгласно учебния план. Учениците полагат държавния зрелостен изпит само по избрания от тях изпитен вариант.

(4) Вторият държавен зрелостен изпит се провежда по учебно-изпитни програми, разработени върху учебното съдържание, изучавано в задължителната подготовка от учебния план, съгласно чл. 15, ал. 2 от Закона за степента на образование, общообразователния минимум и учебния план.

(5) Учебно-изпитните програми по ал. 3 и 4 се приемат с наредба на министъра на образованието и науката, а за училищата, които се финансират чрез бюджета на друго министерство или ведомство - след съгласуване със съответния министър или ръководител на ведомството."

2. Досегашните ал. 3, 4 и 5 стават съответно ал. 6, 7 и 8. § 2. В допълнителните разпоредби се правят следните изменения и допълнения: 1.В § 1: а) алинеи 3 и 4 се изменят така: „(3) Министърът на образованието и науката одобрява със заповед учебниците за системата на народната просвета след установяване на съответствието им с държавните образователни изисквания по чл. 16, т.3, 7 и 9, но не повече от три учебника по един учебен предмет за всеки клас и за период не по-малък от определения в чл. 14 от Закона за степента на образование, общообразователния минимум и учебния план.

(4) Министърът на образованието и науката одобрява със заповед учебните помагала за системата на народната просвета, а министърът на културата - учебните помагала за обучение по изкуство и култура, след установяване на съответствието им с държавните образователни изисквания по чл. 16, т.3, 7 и 9."; б) създават се ал. 5 и 6: „(5) Министърът на културата одобрява със заповед учебниците за задължително избираемата подготовка за обучение по изкуство и култура след установяване на съответствието им с държавните образователни изисквания по чл. 16, т.3, 7 и 9, но не повече от три учебника по един учебен предмет за всеки клас и за период не по-малък от определения в чл. 14 от Закона за степента на образование, общообразователния минимум и учебния план.

(6) За учебните предмети по професионално обучение могат да се одобряват учебници за повече от един клас по реда на ал. 3 и 5."

2. Параграф 6а се изменя така: „§ 6а. Министерството на образованието и науката събира такси в размери, определени с тарифа, одобрена от Министерския съвет, както следва: 1. за разглеждане на искане за откриване или преобразуване на частна детска градина или частно училище; таксата се определя в зависимост от вида детска градина или училище и включва разходите за извършване на оценка на съответствието на заявените факти и обстоятелства и представените документи с изискванията за откриване или преобразуване на частна детска градина или частно училище; 2. за издаване на разрешение или приемане на решение за откриване или преобразуване на частна детска градина или частно училище и промени в тях; таксата се определя в зависимост от вида училище или детска градина и включва разходите за подготовката им; 3. за разглеждане на заявление за одобряване на учебник или учебно помагало за системата на народната просвета; таксата включва разходите за проверка на внесените документи; 4. за извършване на оценка на учебник или учебно помагало за съответствието им с държавните образователни изисквания по чл. 16, т.3 и 9; 5. за признаване на документ за завършен етап на училищно обучение, степен на образование и професионална квалификация, издаден от училища на чужди държави, и за издаване на удостоверение; таксата се определя в зависимост от признавания етап на училищно обучение, степента на образование и професионална квалификация и включва разходите за проверка на документите и за извършване на експертна оценка за съпоставяне на продължителността на обучението, вида на училището, в което е извършено обучението, и учебните предмети с изискванията на нормативните актове и учебните планове и програми, действащи в системата на народната просвета."

3. Създава се нов § 6б: „§ 6б. За извършване на действия за одобряване на учебници и учебни помагала за задължително избираема подготовка за обучение по изкуство и култура по реда на § 1, ал. 4 и 5 Министерството на културата събира такси, определени с тарифа, одобрена от Министерския съвет."

4. Досегашните § 6б и § 6в стават съответно § 6в и § 6г. § 3. В преходните и заключителните разпоредби на Закона за изменение и допълнение на Закона за народната просвета (ДВ, бр. 90 от 2002 г.) в § 31 се правят следните изменения и допълнения: 1. Досегашният текст става ал. 1 и в нея думите „1999 - 2000 г." се заменят с „2000 - 2001 г.".

2. Създават се ал. 2, 3, 4, 5, 6, 7 и 8: „(2) Учениците, постъпили в IX клас през учебната 1999 - 2000г., в това число постъпилите през учебната 1998 - 1999 г. в клас с интензивно изучаване на чужд език с прием след VII клас на профилирани гимназии, профилирани и професионални паралелки в гимназии и в средни общообразователни училища и с прием след VII клас в професионални гимназии, техникуми и училища по изкуствата, които завършват успешно XII клас през учебната 20022003 г., придобиват средно образование и получават диплома при условията и по реда на този закон, без да полагат държавните зрелостни изпити по чл. 24, ал. 1 и 2.

(3) По свое желание те имат право да положат държавните зрелостни изпити по чл. 24, ал. 1 и 2.

(4) Учениците по ал. 2 не полагат зрелостните изпити, посочени в учебния план на училището, действащ към момента на приемането им.

(5) В дипломата за средно образование се вписват като оценки за зрелостни изпити средноаритметичната оценка от годишните оценки по български език и литература и по избран от ученика учебен предмет от учебния план на училището, изучаван в гимназиалния етап на обучение, както и оценките от държавните зрелостни изпити, ако те са положени успешно по реда на ал. 3.

(6) Оценките за зрелостните изпити, които се вписват по реда на ал. 5, могат да бъдат променени от учениците при условия и по ред, определени в Правилника за прилагане на Закона за народната просвета.

(7) Лицата, придобили средно образование и получили диплома за завършено средно образование по реда на ал. 2, се ползват с правата на лицата, придобили средно образование и получили диплома по чл. 24, ал. 1.

(8) Дипломата на учениците, придобили средно образование по реда на ал. 2, е окончателна и дава право за продължаване на образованието или за професионално обучение."

Преходни и заключителни разпоредби § 4. В Закона за степента на образование, общообразователния минимум и учебния план (обн., ДВ, бр. 67 от 1999 г.; изм., бр. 90 и 95 от 2002 г.) в § 2 от преходните и заключителните разпоредби се правят следните изменения и допълнения: 1. Досегашният текст става ал. 1.

2. Създават се ал. 2 и 3: „(2) Учениците, постъпили в IX клас през учебната 1999 - 2000г., в това число постъпилите през учебната 1998 - 1999 г. в клас с интензивно изучаване на чужд език с прием след VII клас на профилирани гимназии, профилирани и професионални паралелки в гимназии и в средни общообразователни училища и с прием след VII клас в професионални гимназии, техникуми и училища по изкуствата, които завършват успешно XII клас през учебната 2002 - 2003 г., придобиват средно образование и получават диплома при условията и по реда на Закона за народната просвета, без да полагат държавните зрелостни изпити по чл. 7, ал. 1.

(3) Учениците по ал. 2 не полагат зрелостните изпити, посочени в учебния план на училището, действащ към момента на приемането им. По свое желание те имат право да положат държавните зрелостни изпити по чл. 24, ал.1 и 2 от Закона за народната просвета." § 5. Учебниците, одобрени със заповед на министъра на образованието и науката и министъра на културата до влизане в сила на този закон, се ползват до одобряване на нови учебници по реда на § 1, ал. 3 и 5 от допълнителните разпоредби. § 6. В срок два месеца от влизането в сила на този закон Министерският съвет одобрява: 1. тарифата по § 6а - по предложение на Министерството на образованието и науката; 2. тарифата по § 6б - по предложение на Министерството на културата. § 7. Този закон влиза в сила от деня на обнародването му в „Държавен вестник".

Законът е приет от XXXIX Народно събрание на 19 март 2003 г. и е подпечатан с официалния печат на Народното събрание.

За председател на Народното събрание: Камелия Касабова