Решение № 388 от 27 май 2003 г. за приемане отчета на Управителния съвет на Националния компенсационен жилищен фонд и отчета за приходите и разходите на фонда за 2002 г.

РЕШЕНИЕ № 388 ОТ 27 МАЙ 2003 Г. за приемане отчета на Управителния съвет на Националния компенсационен жилищен фонд и отчета за приходите и разходите на фонда за 2002 г.

На основание чл. 9, ал. 4 от Закона за уреждане на жилищните въпроси на граждани с многогодишни жилищноспестовни влогове

МИНИСТЕРСКИЯТ СЪВЕТ

РЕШИ: 1. Приема отчета за дейността на Управителния съвет на Националния компенсационен жилищен фонд за 2002 г. съгласно приложение № 1.

2. Приема отчета за приходите и разходите на Националния компенсационен жилищен фонд за 2002 г. съгласно приложение № 2.

Министър-председател: Симеон Сакскобургготски

Главен секретар на Министерския съвет: Севдалин Мавров

Приложение № 1 към т. 1

Отчет за дейността на Управителния съвет на Националния компенсационен жилищен фонд при Министерския съвет за периода 1 януари-31 декември 2002 г.

Законът за уреждане на жилищните въпроси на граждани с многогодишни жилищноспестовни влогове (ЗУЖВГМЖСВ) с чл. 9, ал. 1 възлага на Управителния съвет на Националния компенсационен жилищен фонд (УС на НКЖф) изпълнението на следните функции: 1. Управление на имуществото на фонда; 2. Определяне на левовия индекс на спестовното число; 3. Определяне на преференциите при ползване на заеми по чл. 7, ал. 3 от закона; 4. Контрол върху дейността на местните комисии.

Съгласно § 19 от преходните и заключителните разпоредби на Правилника за прилагане на ЗУЖВГМЖСВ на УС на НКЖФ е възложено цялостното изпълнение на разпоредбите му.

I. Управление на имуществото на фонда

1. Организиране набирането на средствата на фонда по реда на чл. 6, ал. 1 от закона: а) 30 на сто от постъпленията по фонд „Жилищно строителство" на държавните предприятия; б) субсидия в размер до 1 на сто от приходите на държавния бюджет; в) постъпления от дарения и помощи от български и чуждестранни лица; г) постъпления от продажба на жилища и вили, отнети в полза на държавата със съдебен акт.

През 2002 г. постъпилите средства по буква „а" бяха 197 930 лв. поради изчерпания ведомствен жилищен фонд. Набирането на средствата се извършва служебно от клоновете на „Банка ДСК" — АД, които изчисляват съответния процент от фонд „Жилищно строителство" на задължените държавни предприятия и ведомства и го превеждат по сметката на НКЖФ.

Приходоизточниците по букви „в" и „г" нямат реализация.

Със Закона за държавния бюджет на Република България за 2002 г. и в приложение № 1 към чл. 1, ал. 1 от Постановление № 1 на Министерския съвет от 2002 г. за изпълнение на държавния бюджет на Република България за 2002 г. за НКЖФ бяха предвидени за обезщетение и помощи по други нормативни актове в размер 18 000 000 лв. Първостепенният разпоредител—Министерският съвет, ритмично превеждаше средства на фонда, като за 2002 г. беше предоставена сума в размер 17 815 933 лв. Наличностите към 31 декември 2001 г. в размер 1 062 778 лв., както и начислените лихви по тях в началото на 2002 г. в размер 2695 лв. бяха възстановени по сметката на първостепенния разпоредител с бюджетни кредити.

Независимо от това към края на отчетния период (31 декември 2002г.) в Националния компенсационен жилищен фонд поради липса на средства останаха неудовлетворени искания от местните комисии за изплащане на компенсации в размер 1 561 350 лв.

2. Целево изразходване на средствата на НКЖФ

Съгласно чл. 7, ал. 1 ЗУЖВГМЖСВ средствата на фонда се изразходват за финансово компенсиране на жилищноспестовните влогове чрез левова компенсация на определените към 31 декември 1990 г. спестовни числа по тях съобразно действащия левов индекс.

През 2002 г. са изплатени компенсации общо в размер 17 809 349 лв., от които 17 801 126 лв. трансфер за годината и 8223 лв. от предходния остатък. Компенсирани са правоимащи спестители по 5808 влога, като средната компенсация по един влог е 3066,35 лв.

II. Определяне на левовия индекс на спестовното число

На основание чл. 7, ал. 2 ЗУЖВГМЖСВ УС на НКЖФ определя периодично размера на левовия индекс на спестовното число, като основни критерии са: инфлационните процеси в страната, пазарните цени на жилищата и наличните средства по фонда.

Левовият индекс на спестовното число е в размер 0,03 лв., считано от 1 юли 1998 г. През отчетния период УС на НКЖФ не е променял левовия индекс поради недостиг на средства по фонда.

III. Определяне на преференции при ползване на заеми по реда на чл. 7, ал. 3 от закона

През отчетния период искания за ползване на преференции по реда на чл. 7, ал. 3 ЗУЖВГМЖСВ не са постъпвали и УС не е вземал такива решения.

IV. Контрол на дейността на местните комисии

Контролът върху дейността на местните комисии се осъществява в трите му форми— предварителен, текущ и последващ контрол.

1. Предварителен контрол Предварителният контрол се осъществява при утвърждаването на съставите на местните комисии (числен състав, председател и мандат) от страна на УС на НКЖФ, както и при утвърждаването на промените в местните комисии. Контролът се изразява в проверка на спазването на изискванията на чл. 8, ал. 2 ЗУЖВГМЖСВ във връзка с чл. 16, ал. 1, 2 и 3 от правилника за прилагането му и включване в съставите на местните комисии представител на жилищноспестовните вложители и техните организации. Утвърдените състави и промени в състави на местни комисии с решения на УС на НКЖФ за 2002 г. са 34.

2. Текущ контрол

Текущият контрол се осъществява чрез проверки на място по цялостната дейност на съответната местна комисия по отношение на съставянето на списъци на правоимащи жилищноспестовни вложители; правилно определяне на полагащата се компенсация съобразно действащия левов индекс на спестовно число. Управителният съвет на НКЖФ осъществява методическа дейност чрез указания до местните комисии по конкретни въпроси с оглед еднаквото прилагане разпоредбите на закона и правилника и чрез експертна помощ за решаване на определени случаи.

През отчетния период бяха посетени 71 местни комисии и бе оказана методическа помощ за подобряване на дейността им.

3. Последващ контрол

Последващият контрол се осъществява чрез проверка на решенията на местните комисии. Елемент на този контрол е проверката на тримесечните отчети за движението на средствата на НКЖф при местните комисии, които се предоставят в изпълнителния орган на фонда заедно с поименни списъци на жилищноспестовни вложители, получили левова компенсация от фонда. С оглед подобряване дейността и упражняване на действен и ефективен контрол при финансовото компенсиране на граждани и във връзка с чл. 9 от закона местните комисии по общини предоставят изготвените окончателни списъци по чл. 7 от Правилника за прилагане на ЗУЖВГМЖСВ, както и списък на компенсираните жилищноспестовни вложители за времето от влизането в сила на закона на магнитен носител. Това създава предпоставки за бързо и точно обработване и обобщаване на информацията от цялата страна. В резултат на предварителния и текущия контрол през отчетния период няма отменени неправомерни решения на местните комисии.

V Решения на УС на НКЖФ

В изпълнение на възложените му правомощия УС на НКЖФ е провел през отчетния период 15 заседания, на които са приети 235 решения относно: — приемане на годишен отчет за 2001 г. и на тримесечни отчети за движението на средствата на НКЖФ през 2002 г.; — изготвяне и приемане на отчета за дейността на УС за 2001 г. и отчета за приходите и разходите по бюджета на фонда за същия период; — приемане за сведение на утвърдения от министъра на държавната администрация бюджет на НКЖф за 2002 г., промени в средната работна заплата на служителите от изпълнителния орган, както и други решения, свързани с дейността му; — утвърждаване на числени състави, председатели и мандат на местни комисии; — утвърждаване на промени в състави на местни комисии; — искания за едновременно изплащане на компенсации на отделни влогове на титуляр (титуляри)—правоимащи по смисъла на ЗУЖВГМЖСВ, при придобиване на едно общо жилище; — искания на търговски дружества, предприятия, ведомства и организации за закриване на сметки по фонд „Жилищно строителство".

Отчетът за дейността на УС на НКЖФ за периода 1 януари — 31 декември 2002 г. и отчетът за приходите и разходите по бюджета на НКЖФ за същия период са приети с решение на УС на НКЖФ, взето по протокол № 2 от 24 февруари 2003 г.

Приложение № 2 към т. 2

Отчет за приходите и разходите на Националния компенсационен жилищен фонд за 2002 г.

Виж приложението в PDF-а на броя