Постановление № 61 от 5 април 2005 г. за приемане на Наредба за единните държавни изисквания за придобиване на висше образование по специалността “Фармация” за образователно-квалификационна степен “магистър”

ПОСТАНОВЛЕНИЕ № 61 ОТ 5 АПРИЛ 2005 Г. за приемане на Наредба за единните държавни изисквания за придобиване на висше образование по специалността “Фармация”за образователно-квалификационна степен “магистър”

МИНИСТЕРСКИЯТ СЪВЕТ ПОСТАНОВИ: Член единствен. Приема Наредба за единните държавни изисквания за придобиване на висше образование по специалността “Фармация” за образователно-квалификационна степен „магистър”.

Заключителни разпоредби § 1. В наименованието и в член единствен от Постановление № 128 на Министерския съвет от 1995 г. за приемане на Наредба за единни държавни изисквания за придобиване на висше образование по специалностите “Медицина”, “Стоматология” и “Фармация” (ДВ, бр. 59 от 1995 г.) след думата “Медицина” запетаята се заменя със съюза “и” и думите “и “Фармация” се заличават. § 2. В член единствен, т. 4 от Постановление № 207 на Министерския съвет от 1998 г. за приемане на наредби за единните държавни изисквания за придобиване на висше образование за образователно-квалификационна степен “Специалист” (ДВ, бр. 108 от 1998 г.) думите “Здравни грижи” се заменят с “Обществено здраве”. § 3. В чл. 1, т. 5 от Постановление № 162 на Министерския съвет от 2001 г. за определяне на диференцирани нормативи за издръжка на обучението за един студент по професионални направления (обн., ДВ, бр. 59 от 2001 г.; изм. и доп., бр. 81 от 2004 г.) думите “Здравни грижи” се заменят с “Обществено здраве”. § 4. В т. 7.4 от приложението към член единствен от Постановление № 125 на Министерския съвет от 2002 г. за утвърждаване Класификатор на областите на висше образование и професионалните направления (обн., ДВ, бр. 64 от 2002 г.; Решение № 10827 на Върховния административен съд от 2003 г. - бр. 106 от 2003 г.) думите “Здравни грижи” се заменят с “Обществено здраве”. § 5. В чл. 30, т. 9 от Устройствения правилник на Министерството на здравеопазването, приет с Постановление № 218 на Министерския съвет от 1999 г. (обн., ДВ, бр. 105 от 1999 г.; изм. и доп., бр. 40 от 2000 г., бр. 8, 15, 16, 17, 77 и 89 от 2001 г., бр. 74 и 118 от 2002 г., бр. 2 от 2004 г. и бр. 1 и 3 от 2005 г.), думите “здравни грижи” и запетаята пред тях се заменят с “и “обществено здраве”, а думите “и “кинезитерапия и рехабилитация” се заличават. § 6. В Наредбата за единните държавни изисквания за придобиване на висше образование по специалностите “Медицина”, “Стоматология” и “Фармация”, приета с Постановление № 128 на Министерския съвет от 1995 г. (ДВ, бр. 59 от 1995 г.), се правят следните изменения: 1. В наименованието и в чл. 1, ал. 1 след думата “Медицина” запетаята се заменя със съюза “и” и думите “и “Фармация” се заличават.

2. В чл. 1, ал. 2 след думата “лекар” запетаята се заменя със съюза “и” и думите “ и “фармацевт” се заличават.

3. Раздел IV се отменя. § 7. В наименованието, в чл. 4, ал. 1 и в чл. 8 от Наредбата за единните държавни изисквания за придобиване на висше образование по специалностите от професионално направление “Здравни грижи” за образователно-квалификационна степен “специалист”, приета с Постановление № 207 на Министерския съвет от 1998 г. (ДВ, бр. 108 от 1998 г.), думите “Здравни грижи” се заменят с “Обществено здраве”.

Министър-председател: Симеон Сакскобургготски

За главен секретар на Министерския съвет: Галина Маринска

НАРЕДБА за единните държавни изисквания за придобиване на висше образование по специалността “Фармация” за образователно-квалификационна степен “магистър”

Раздел I

Общи положения Чл. 1. (1) С наредбата се определят единните държавни изисквания за придобиване на висше образование по специалността „Фармация” за образователно-квалификационна степен “магистър”.

(2) Специалността “Фармация” е специалност по регулирана професия от професионално направление “Фармация”.

Чл. 2. (1) За студенти се приемат кандидати, завършили средно образование и положили успешно един или повече писмени конкурсни изпити, определени от висшето училище.

(2) За студенти се приемат кандидати и по реда на чл. 68, ал. 4 и 5 от Закона за висшето образование.

(3) При класирането на кандидатите по ал. 1 оценките от държавните зрелостни изпити, а ако няма такива - от курса на обучение, по учебните предмети “Биология” и “Химия” от дипломата за средно образование са балообразуващи.

Чл. 3. Висше образование по специалността “Фармация” за образователно-квалификационна степен “магистър” се придобива във факултет на висше училище, получило акредитация по реда на Закона за висшето образование.

Чл. 4. Студентите, изпълнили задълженията си по учебен план, който отговаря на изискванията на наредбата, получават диплома за висше образование по специалността “Фармация” за образователно-квалификационна степен “магистър” с професионална квалификация “магистър-фармацевт”.

Раздел II

Съдържание на обучението Чл. 5. Обучението по специалността “Фармация” за образователно-квалификационна степен “магистър” е с продължителност не по-малко от 5 учебни години и с минимален хорариум по задължителните учебни дисциплини, определен в чл. 7, ал. 2.

Чл. 6. (1) Обучението включва теоретична и практическа подготовка.

(2) Теоретичната подготовка се осъществява чрез задължителни, избираеми и факултативни учебни дисциплини под формата на лекции, семинари, практически упражнения и самостоятелна работа.

(3) Практическата подготовка се осъществява чрез учебна практика и преддипломен стаж.

Чл. 7. (1) Теоретичната подготовка е с продължителност не по-малко от 9 семестъра.

(2) Задължителните учебни дисциплини и минималният хорариум са: Учебна дисциплина Хорариум

(в часове)

Латински език 60

Висша математика. Информа- ционни технологии 75

Физика и биофизика 75

Обща и неорганична химия 90

Органична химия 120

Аналитична химия 120

Физикохимия с колоидна химия 75

Биология 60

Анатомия на човека 45

Физиология на човека 75

Микробиология и вирусология 120

Биохимия 90

Патоанатомия и патофизиология 60

Фармацевтична ботаника 75

Фармакология 180

Токсикология 90

Фармакогнозия 255

Фармацевтична химия 210

Фармацевтичен анализ 210

Технология на лекарствените форми 405

Социална фармация и фармацев- тично законодателство 120

Фармакотерапия 150

Хигиена и екология 45

Биофармация и фармакокинетика 90

Фармацевтични грижи 60

Фармакоикономика 60

(3) В учебния план могат да се включват като задължителни и други учебни дисциплини извън посочените в ал. 2.

(4) Лекционните курсове по задължителните и избираемите учебни дисциплини, както и семестриалните изпити по тях се провеждат от хабилитирани в съответната научна област преподаватели.

(5) Не по-малко от 70 на сто от лекционните курсове по задължителните учебни дисциплини се четат от хабилитирани лица на основен трудов договор със съответното висше училище.

Чл. 8. (1) Практическата подготовка се осъществява чрез: 1. учебна практика по: а) Ботаника - след IV семестър с продължителност 6 дни; б) Фармакогнозия - след VI семестър с продължителност 6 дни; 2. преддипломен стаж - след приключване на IХ семестър с продължителност 6 месеца.

(2) Преддипломният стаж се провежда в аптеки и болнични аптеки, утвърдени за бази в съответствие с правилника за дейността на висшето училище.

Раздел III

Завършване на обучението Чл. 9. (1) Обучението завършва след приключване на стажа по чл. 8, ал. 2 със защита на теза.

(2) Защитата на теза представлява устна защита на писмена разработка по избрана от студента тема по списък, приет от факултетния съвет, по следните учебни дисциплини: 1. технология на лекарствените форми и биофармация; 2. фармакогнозия, фармакология и токсикология; 3. фармацевтична химия и фармацевтичен анализ; 4. социална фармация и фармацевтично законодателство.

Чл. 10. (1) Защитата на теза се провежда пред комисия, утвърдена със заповед на ректора на висшето училище.

(2) В състава на комисията по ал. 1 се включват най-малко трима хабилитирани преподаватели по специалността от висшето училище и/или външни лица по предложение на декана на факултета.

(3) Успешно защитена е тезата, която е оценена най-малко със среден (3,00).

Чл. 11. (1) Завършилите висше образование по специалността “Фармация” на образователно-квалификационна степен “магистър” упражняват професията “фармацевт” след придобиване на медицинска правоспособност по реда на наредбата по чл. 184, ал. 5 от Закона за здравето.

(2) Професионалната компетентност на завършилите висше образование по ал. 1 без придобита правоспособност се определя с наредбата по чл. 187 от Закона за здравето.

Преходни и заключителни разпоредби § 1. Наредбата влиза в сила от учебната 2005/2006 г. § 2. Студентите, приети преди влизането в сила на наредбата, продължават обучението си по актуализирани учебни планове в съответствие с изискванията на чл. 7.

§ 3. Наредбата се приема на основание чл. 177 от Закона за здравето и чл. 9, ал. 3, т. 5 от Закона за висшето образование.