Постановление № 230 от 25 септември 2009 г. за назначаване на допълнителен персонал за нуждите и в срока на прилагане на Програмата за развитие на селските райони за периода 2007 – 2013 г. със средства от техническата помощ на програмата

ПОСТАНОВЛЕНИЕ № 230 ОТ 25 СЕПТЕМВРИ 2009 Г. за назначаване на допълнителен персонал за нуждите и в срока на прилагане на Програмата за развитие на селските райони за периода 2007 – 2013 г. със средства от техническата помощ на програмата

МИНИСТЕРСКИЯТ СЪВЕТ ПОСТАНОВИ: Чл. 1. (1) За нуждите на прилагане на Програмата за развитие на селските райони за периода 2007 – 2013 г., но не по-късно от 31 октомври 2013 г., министърът на земеделието и храните и изпълнителният директор на Държавен фонд „Земеделие“ сключват извън утвърдената численост на персонала на Министерството на земеделието и храните и на Държавен фонд „Земеделие“ срочни трудови договори с български и чуждестранни граждани, както следва: 1. в Министерството на земеделието и храните за подпомагане на дирекция „Развитие на селските райони“ – до 20 служители; 2. в Държавен фонд „Земеделие“ за подпомагане на отдел „Прилагане на мерките от Програмата за развитие на селските райони“ и в областните и регионалните разплащателни агенции – до 180 служители.

(2) Служителите по ал. 1 се назначават при спазване на реда за предоставяне на финансова помощ, установен с Наредба № 13 на министъра на земеделието и храните от 2008 г. за организацията по предоставяне на финансова помощ за изпълнение на дейностите по линия на техническа помощ от Програмата за развитие на селските райони за периода 2007 – 2013 г. (обн., ДВ, бр. 39 от 2008 г.; изм. и доп., бр. 1 от 2009 г.).

Чл. 2. (1) Подборът на служителите по чл. 1 се извършва при условия и по ред, определени с методика, одобрена от министъра на земеделието и храните, при спазване разпоредбите на трудовото законодателство.

(2) Информацията за провеждането на процедурата, включително резултатите от класирането на кандидатите, се обявява на електронната страница на Министерството на земеделието и храните, съответно на Държавен фонд „Земеделие“.

Чл. 3. (1) Основната месечна работна заплата на служителите, назначени по реда на чл. 2, за пълно работно време се определя в съответствие с решение на ръководителя на управляващия орган на Програмата за развитие на селските райони за периода 2007 – 2013 г.

(2) Средствата за работна заплата и за осигурителни вноски, както и цялостната издръжка на служителите по чл. 1, ал. 1 се планират, осигуряват и отчитат по бюджета на техническата помощ от Програмата за развитие на селските райони за периода 2007 – 2013 г.

Чл. 4. За служителите, назначени по реда на чл. 2, се разработват разписания на длъжностите и функциите, които се утвърждават от министъра на земеделието и храните, съответно от изпълнителния директор на Държавен фонд „Земеделие“.

Заключителни разпоредби § 1. Постановлението се приема на основание чл. 7а от Закона за нормативните актове във връзка с Решение на Европейската комисия № C (2008) 755 от 19 февруари 2008 г. за одобрение на Програмата за развитие на селските райони на Република България за програмния период 2007 – 2013 г. (необнародвано). § 2. Постановлението влиза в сила от деня на обнародването му в „Държавен вестник“. § 3. Изпълнението на постановлението се възлага на министъра на земеделието и храните и на изпълнителния директор на Държавен фонд „Земеделие“.

Министър-председател: Бойко Борисов

За главен секретар на Министерския съвет: Галина Маринска