Наредба за изменение и допълнение на Наредба № 18 от 2005 г. за критериите, показателите и методиката за акредитация на лечебните заведения

МИНИСТЕРСТВО НА ЗДРАВЕОПАЗВАНЕТО

Наредба за изменение и допълнение на Наредба № 18 от 2005 г. за критериите, показателите и методиката за акредитация на лечебните заведения (обн., ДВ, бр. 54 от 2005 г.; изм., бр. 67 от 2006 г., бр. 77 от 2008 г., бр. 11 от 2009 г., бр. 5 и 12 от 2010 г., бр. 10 от 2011 г., бр. 50 и 57 от 2012 г.) § 1. В чл. 1 се създава т. 4: „4. условията и редът за водене на регистъра на лечебните заведения, получили акредитационна оценка“. § 2. В чл. 13, ал. 3 се създава т. 6: „6. води регистъра по чл. 43“. § 3. Създава се раздел IV с чл. 43 и 44: „Раздел IV

Регистър на лечебните заведения, получили акредитационна оценка Чл. 43. (1) В Министерството на здравеопазването се води регистър на лечебните заведения, получили акредитационна оценка. Регистърът съдържа следните графи: 1. пореден номер; 2. наименование на акредитираното лечебно заведение; 3. номер и дата на заповедта за акредитация; 4. определената акредитационна оценка, съдържаща една или няколко от следните оценки: а) оценка за цялостната медицинска дейност на лечебното заведение и срок, за който тя се присъжда; б) оценка за отделните медицински и други дейности на лечебното заведение и срок, за който тя се присъжда; в) оценка на обучението на студенти и/или специализанти в лечебното заведение и срок, за който тя се присъжда.

(2) Когато на лечебното заведение е присъдена акредитационна оценка за обучение на студенти и/или специализанти, в графата по т. 4, буква „в“ се вписва и видът на обучението и специалностите, по които то се провежда.

(3) Всяко лечебно заведение, получило акредитационна оценка, получава пореден номер в регистъра, под който се извършват всички вписвания по отношение на обстоятелствата по ал. 1 и 2.

(4) В регистъра по ал. 1 се обособява отделен раздел, който съдържа информация за подадените заявления за акредитация на лечебните заведения и за движението по преписките. Разделът съдържа следните графи: 1. пореден номер; 2. данни за лицето, подало заявление за акредитация – име от документа за самоличност и адрес; 3. брой и вид на приложените към заявлението документи; 4. движение на преписката, образувана по заявлението.

(5) Данните по ал. 4 се вписват в регистъра по реда на подаване на заявленията.

Чл. 44. (1) Регистърът по чл. 43 представлява база данни, която се води на електронен носител.

(2) Регистърът е публичен и достъпът до него се осъществява чрез официалната интернет страница на Министерството на здравеопазването.

(3) Министърът на здравеопазването определя със заповедта по чл. 13, ал. 1 служителите от Звеното за административно-техническо обслужване, които да извършват вписванията в регистъра.“

Министър: Петър Москов