Закон за изменение и допълнение на Закона за горите

УКАЗ № 153

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за горите, приет от ХL Народно събрание на 17 април 2008 г.

Издаден в София на 23 април 2008 г.

Президент на републиката: Георги Първанов

Подпечатан с държавния печат.

Министър на правосъдието: Миглена Тачева

ЗАКОН за изменение и допълнение на Закона за горите (обн., ДВ, бр. 125 от 1997 г.; изм. и доп., бр. 79 и 133 от 1998 г., бр. 26 от 1999 г., бр. 29 и 78 от 2000 г., бр. 77, 79 и 99 от 2002 г., бр. 16 и 107 от 2003 г., бр. 72 и 105 от 2005 г., бр. 29, 30, 34, 80, 82 и 102 от 2006 г., бр. 13, 24, 53 и 64 от 2007 г.) § 1. В чл. 14в, ал. 2 се правят следните изменения и допълнения: 1. Точка 6 се изменя така: “6. решение или становище, когато такова се изисква по глава шеста от Закона за опазване на околната среда, или решение за оценка за съвместимостта с предмета и целите на опазване на защитена зона, когато такова се изисква по Закона за биологичното разнообразие;”.

2. В т. 7 след думите “Държавната агенция по горите” се добавя “и държавното горско стопанство”. § 2. В чл. 14г, ал. 2 думите “По предложение на председателя” се заменят с “Председателят”, а думите “областният управител” се заличават. § 3. В чл. 15в след думите “териториални звена” се добавя “държавното горско стопанство и държавното ловно стопанство”. § 4. В чл. 15д, ал. 5 думите “и нейните структури и териториални звена” се заменят с “и нейните структури, специализирани териториални звена, държавните горски стопанства и държавните ловни стопанства”. § 5. В чл. 16, ал. 5 се създават т. 4 и 5: “4. разполагане на телекомуникационни площадкови съоръжения със система за затежняване и наземно фундиране; 5. извършване на дейности, свързани с изграждане на обекти за производство на електрическа енергия от възобновяеми енергийни източници съгласно Закона за възобновяемите и алтернативните енергийни източници и биогоривата.” § 6. В чл. 16а, ал. 2, т. 6 след думите “Държавната агенция по горите” се добавя “държавното горско стопанство и държавното ловно стопанство.” § 7. Създава се чл. 16в: “Чл. 16в. (1) Председателят на Държавната агенция по горите сключва договор за: 1. учредяване право на ползване върху гори и земи от държавния горски фонд - след заплащане на дължимите суми; 2. учредяване или възникване на сервитут - след заплащане на дължимите суми по акта за учредяване на сервитут, както и стойността на компенсационното залесяване.

(2) Предоставянето на площите - държавна собственост, за които е влязъл в сила акт за изключване при промяна на предназначението, се извършва с протокол след заплащане на дължимите суми и стойността на компенсационното залесяване.” § 8. В чл. 17 се правят следните изменения и допълнения: 1. Досегашният текст става ал. 1

2. Създават се ал. 2 - 6: “(2) При изключване на гори от горския фонд, както и при учредяване или възникване на сервитути върху гори от горския фонд се извършва компенсационно залесяване върху незалесена площ не по-малка от засегнатата.

(3) Компенсационното залесяване се организира и извършва при условия и по ред, определени с правилника за прилагане на закона.

(4) Средствата за извършване на компенсационното залесяване постъпват в Национален фонд “Българска гора”, за което на лицето се издава документ, удостоверяващ извършеното плащане.

(5) Средствата, постъпили по реда на ал. 4, се разходват само за залесяване.

(6) Ежегодно председателят на Държавната агенция по горите определя цени на декар за заплащане на компенсационното залесяване по ал. 2. ” § 9. В чл. 19, ал. 3, изречение второ думите “по общинските бюджети” се заменят с “в Национален фонд “Българска гора”. § 10. В чл. 22, ал. 1 думите “управления на” се заменят с “дирекции по”, а думите “и държавните лесничейства” се заличават. § 11. В чл. 23 се правят следните изменения и допълнения: 1. Алинея 1 се изменя така: “(1) Регионалните дирекции по горите осъществяват управлението на държавния горски фонд, контрола по изпълнение на дейностите на държавните горски стопанства и държавните ловни стопанства, както и контрола по изпълнение на дейностите в горския фонд - собственост на физически, юридически лица и общини.”

2. В ал. 2 в текста преди т. 1 думата “управления” се заменя с “дирекции”, а думата “организацията” и запетаята след нея се заличават.

3. В ал. 3 думите “управления на” се заменят с “дирекции по”.

4. В ал. 4 думите “управления на” се заменят с “дирекции по”, а думата “началник” се заменя с “директор”.

5. Създава се ал. 5: “(5) Устройството и дейността на регионалните дирекции по горите се определят с правилник, утвърден от председателя на Държавната агенция по горите.” § 12. Създава се чл. 23а: “Чл. 23а. (1) Директорът на регионалната дирекция по горите: 1. ръководи дейността на регионалната дирекция, упражнява контрол по изпълнение на дейностите на държавните горски стопанства и държавните ловни стопанства, както и контрол по изпълнение на дейностите в горския фонд, собственост на физически, юридически лица и общини, в съответствие с правилника по чл. 23, ал. 5; 2. сключва договори за дейностите, извършвани от регионалната дирекция по горите, при условия и по ред, определени с правилника по чл. 23, ал. 5; 3. сключва и прекратява трудовите договори с работниците и служителите на регионалната дирекция по горите; 4. прави предложение до председателя на Държавната агенция по горите за бракуване на дълготрайни материални активи; 5. изготвя и представя на председателя на Държавната агенция по горите годишен доклад за дейността на дирекцията; 6. взема решения за отдаване под наем на движими вещи; 7. изпълнява и други функции, свързани с дейността на регионалната дирекция по горите.

(2) Директорът на регионалната дирекция по горите може да делегира правомощията си по ал. 1, т. 7 на служители от регионалната дирекция по горите.” § 13. Член 24 се изменя така: “Чл. 24. (1) За осъществяване стопанисването на държавния горски фонд и охрана на горите и земите от горския фонд се създават държавни горски стопанства. Държавните горски стопанства са самостоятелни юридически лица със статут на държавни предприятия по чл. 62, ал. 3 от Търговския закон.

(2) Устройството и дейността на държавните горски стопанства се определят с правилник, утвърден от председателя на Държавната агенция по горите.

(3) Председателят на Държавната агенция по горите със заповед определя териториалния обхват на дейност на държавните горски стопанства.

(4) Създава се Стопански съвет към председателя на Държавната агенция по горите като консултативен орган за обсъждане на основни въпроси, свързани с дейността на държавните предприятия, в които председателят на Държавната агенция по горите представлява държавата.

(5) Председателят на Държавната агенция по горите със заповед определя състава на Стопанския съвет.

(6) Организацията на работата на Стопанския съвет се определя с устройствения правилник на Държавната агенция по горите. § 14. В глава втора, раздел I се създават чл. 24а - 24е: “Чл. 24а. (1) Основният предмет на дейност на държавните горски стопанства е: 1. изпълнение на лесоустройствените проекти в държавния горски фонд и на ловоустройствените проекти в дивечовъдните участъци чрез: а) възпроизводство на горите и земите от държавния горски фонд и извършване на свързаните с това дейности; б) ефективно ползване на дървесина и на недървесни и други горски продукти от горите и земите от държавния горски фонд, както и търговия с тях; в) организиране и провеждане на противопожарни мероприятия в горите и земите от горския фонд; г) стопанисване и ползване на дивеча в дивечовъдните участъци в случаите и по реда, определени в Закона за лова и опазване на дивеча; д) поддържане на разнообразието на екосистемите и опазване на биологичното разнообразие в тях; 2. управление на горите от държавния горски фонд; 3. организиране и провеждане на лесозащитни и противоерозионни мероприятия в горите и земите от горския фонд; 4. проектиране и строителство в горите и земите в държавния горски фонд; 5. създаване на гори върху земеделски територии; 6. охрана на горите и земите от горския фонд и опазване на дивеча и рибното богатство; 7. придобиване на гори и земи от горския фонд по чл. 15а.

(2) Държавните горски стопанства могат да осъществяват и други дейности, в т. ч. туристическа, рекламна и външнотърговска дейност.

Чл. 24б. Органи на управление на държавните горски стопанства са: 1. председателят на Държавната агенция по горите; 2. директорът на държавното горско стопанство.

Чл. 24в. (1) Председателят на Държавната агенция по горите: 1. утвърждава правилник за устройството и дейността на държавните горски стопанства; 2. упражнява правата на собственост на държавата в държавните горски стопанства; 3. взема решения за разпореждане с дълготрайни материални активи, за учредяване на вещни права и за отдаване под наем на недвижими имоти, стопанисвани от държавните горски стопанства; 4. взема решения за участие на държавните горски стопанства в граждански дружества, както и в юридически лица с нестопанска цел; 5. осъществява дадените му със закон правомощия, свързани с дейността на държавните горски стопанства; 6. упражнява контрол по опазване имуществото на държавните горски стопанства; 7. утвърждава годишния финансов план на държавните горски стопанства; 8. сключва договори за управление с директорите на държавните горски стопанства; 9. утвърждава структурата и длъжностното разписание в държавните горски стопанства; 10. назначава дипломиран експерт-счетоводител или одиторско предприятие за заверка на годишния счетоводен отчет на държавните горски стопанства; 11. предприема действия по реда на чл. 6 от Закона за държавната собственост; 12. одобрява искания на държавните горски стопанства за ползване на кредити; 13. назначава проверки на дейността на държавните горски стопанства; 14. упражнява контрол по спазването на нормативните актове и финансовата дисциплина в държавните горски стопанства; 15. изпълнява и други функции, свързани с управлението на държавните горски стопанства.

(2) Председателят на Държавната агенция по горите може да делегира правомощията си по ал. 1, т. 15 на определени от него длъжностни лица.

Чл. 24г. (1) Имуществото на държавните горски стопанства се състои от имущество, предоставено им по вид, обем и стойност от председателя на Държавната агенция по горите, и от имущество, придобито от тях в резултат на дейността им.

(2) Имуществото, придобито в резултат на стопанската дейност на държавните горски стопанства, е частна държавна собственост и се ползва от тях за осъществяване на дейността им.

(3) Държавните горски стопанства не могат да учредяват ипотеки и други тежести върху гори и земи от държавния горски фонд.

(4) Имуществото на държавните горски стопанства не може да служи за обезпечаване вземания на трети лица.

(5) Срещу държавните горски стопанства не може да се открива производство по несъстоятелност.

(6) Държавните горски стопанства не подлежат на приватизация.

(7) Дейността на държавните горски стопанства не може да бъде отдавана на концесия по реда на Закона за концесиите.

(8) Държавните горски стопанства не могат да участват в търговски дружества, както и в създаването на други търговци по смисъла на Търговския закон.

Чл. 24д. (1) Държавните горски стопанства се ръководят от директори.

(2) Председателят на Държавната агенция по горите след провеждане на конкурс сключва договори за управление с директорите на държавните горски стопанства за срок 5 години.

(3) Директор на държавно горско стопанство може да е лице с висше лесовъдско образование с образователна степен “магистър” и професионален опит по специалността не по-малък от 5 години, който е придобит след завършване на висшето образование.

(4) Председателят на Държавната агенция по горите освобождава преди изтичането на срока по ал. 2 директор на държавно горско стопанство, който: 1. нарушава условията, предвидени в договора за управление; 2. при или по повод изпълнение на задълженията по договора за управление наруши закона, вследствие на което са настъпили значителни неблагоприятни последици за съответното държавно горско стопанство; 3. е подал писмено заявление за освобождаване; 4. е във фактическа невъзможност да изпълнява задълженията си повече от 6 месеца.

Чл. 24е. (1) Директорът на държавното горско стопанство: 1. представлява предприятието; 2. ръководи дейността на предприятието и отговаря за опазването на горите; 3. сключва договори за дейностите, извършвани от държавното горско стопанство, при условия и по ред, определени с правилника по чл. 24, ал. 2; 4. сключва и прекратява трудовите договори с работниците и служителите на държавното горско стопанство; 5. прави предложение до председателя на Държавната агенция по горите за бракуване на дълготрайни материални активи; 6. изготвя и представя за утвърждаване от председателя на Държавната агенция по горите годишен финансов план, както и годишен отчет за изпълнението му; 7. изготвя и представя на председателя на Държавната агенция по горите годишния счетоводен отчет, заверен от дипломиран експерт-счетоводител или от одиторско предприятие; 8. изготвя и представя на председателя на Държавната агенция по горите годишен доклад; 9. взема решения за отдаване под наем на движими вещи; 10. изпълнява и други функции, свързани с дейността на държавното горско стопанство.

(2) Директорът на държавното горско стопанство може да делегира правомощията си по ал. 1, т. 10 на служители от държавното горско стопанство.” § 15. В чл. 25 се правят следните изменения и допълнения: 1. В ал. 2 се създава изречение второ “Устройството на горите и земите от горския фонд и на ловностопанските райони се извършва от лица, регистрирани в публичния регистър по чл. 57а.”

2. В ал. 5 думите “началника на регионалното управление на” се заменят с “директора на регионалната дирекция по”, а думата “лесничейство” се заменя с “горско стопанство”.

3. Създават се нови ал. 7 - 10: “(7) В двуседмичен срок след утвърждаването на лесоустройствените проекти за държавните горски и ловни стопанства в “Държавен вестник” се публикуват утвърденият протокол от експертния технико-икономически съвет за тяхното приемане и съобщението за утвърждаването на проектите от председателя на Държавната агенция по горите.

(8) Картите на горите на изработените лесоустройствени проекти са специализирани кадастрални карти за горския фонд.

(9) Специализираната кадастрална карта за горския фонд се съвместява с картата на възстановената собственост или с кадастралната карта на землищата на населените места.

(10) Установените при съвместяването несъответствия между специализирана кадастрална карта за горския фонд и картата на възстановената собственост или между специализирана кадастрална карта за горския фонд и кадастралната карта се отстраняват за сметка на неизправната страна.”

4. Създава се ал. 11: “(11) За установяване на несъответствията по ал. 10 се използва изработената във връзка със системата за идентификация на земеделските парцели цифрова ортофотокарта.”

5. Досегашните ал. 7, 8, 9 и 10 стават съответно ал. 12, 13, 14 и 15. § 16. В чл. 30 се правят следните изменения и допълнения: 1. Създава се нова т. 1: “1. председателят на Държавната агенция по горите;”.

2. Досегашната т. 1 става т. 2.

3. Досегашната т. 2 става т. 3 и се изменя така: “3. директорите на държавните горски стопанства и на държавните ловни стопанства;”.

4. Досегашната т. 3 става т. 4 и в нея думите “дивечовъдни станции и учебни опитни” се заменят с “горски стопанства, държавните ловни стопанства и учебно-опитните”. § 17. В чл. 31 се правят следните изменения: 1. В ал. 1 думите “началниците на регионалните управления на” се заменят с “директорите на регионалните дирекции по”, а думата “лесничейства” се заменя с “горски стопанства”.

2. В ал. 5 навсякъде думата “началниците” се заменя с “директорите”, навсякъде думите “управления на” се заменят с “дирекции по”, а думата “лесничейства” се заменя с “горски стопанства”. § 18. Член 32 се изменя така: “Чл. 32. (1) Горските стражари са служители на регионалните дирекции по горите.

(2) Горските надзиратели са служители на държавните горски стопанства и държавните ловни стопанства.

(3) За горски стражари и горски надзиратели се назначават лица, които притежават образование и имат квалификация, определени с правилника за прилагане на закона.” § 19. В чл. 33 се правят следните изменения и допълнения: 1. В ал. 1 и 2 след думата “стражари” се добавя “и горските надзиратели”.

2. Алинея 3 се изменя така: “(3) Горските стражари и горските надзиратели отговарят за охраната в поверения им участък или територия.” § 20. В чл. 34 се правят следните изменения и допълнения: 1. Досегашният текст става ал. 1 и в нея се създава т. 15: “15. упражняват контрол върху изпълнение на служебните задължения на горските надзиратели и служителите на държавните горски стопанства и държавните ловни стопанства в съответствие с правилника по чл. 23, ал. 5.

2. Създава се ал. 2: “(2) Горските надзиратели имат правата и задълженията на горските стражари по ал. 1, т. 1 - 14.” § 21. В чл. 35 се правят следните изменения и допълнения: 1. В ал. 1 думите “Структурите на Държавната агенция по горите” се заменят с “Работодателите”, а след думите “горските стражари” се добавя “и горските надзиратели”.

2. В ал. 2 след думите “горските стражари” се добавя “и горските надзиратели”.

3. В ал. 3 след думите “горски стражар” се добавя “и горски надзирател”. § 22. В чл. 36, ал. 3 след думите “териториални звена” се добавя “както и от държавните горски стопанства, държавните ловни стопанства и учебно-опитните горски стопанства”. § 23. В чл. 39б се правят следните изменения и допълнения: 1. В ал. 4 след думите “териториални звена” се поставя запетая и се добавя “както и в държавните горски и ловни стопанства”, а думите “от горския фонд” се заменят с “в териториалния обхват на дейност на съответната структура или предприятие, в което изпълняват служебните си задължения”.

2. Създава се ал. 6: “(6) Не е упражняване на частна лесовъдска практика, когато дейностите по чл. 39, ал. 1 се извършват от служители по горите в изпълнение на служебните им задължения.” § 24. В чл. 40 се създава ал. 3: “(3) Утвърдените от председателя на Държавната агенция по горите и от управителния съвет на Национален фонд “Българска гора” средства за възпроизводство на горите не могат да се разходват за други цели.” § 25. В чл. 41 се правят следните изменения и допълнения: 1. В ал. 1 след думите “териториални звена” се поставя запетая и се добавя “както и държавните горски стопанства”.

2. Алинея 3 се изменя така: “(3) Възпроизводството на горите - държавна и общинска собственост, може да се извършва от държавните горски стопанства, държавните ловни стопанства или от търговци, регистрирани в публичния регистър по чл. 57а .” § 26. В чл. 47 ал. 2 се изменя така: “(2) Държавното горско стопанство и собствениците на гори провеждат санитарна сеч в срок до две години от установяване на повредите.” § 27. В чл. 53 се правят следните изменения и допълнения: 1. В ал. 2: а) в т. 3 след думата “чрез” се добавя “публичен”, а след думата “търг” се добавя “с явно наддаване или”, а думите “или преговори” се заличават; б) в т. 4 след думата “чрез” се добавя “публичен”, след думата “търг” се добавя “с явно наддаване или”, думите “или преговори” се заличават, а думата “лесничейства” се заменя с “държавни горски стопанства”; в) в т. 6 думата “лесничейства” се заменя с “горски стопанства”.

2. В ал. 3 думите “на страничните горски продукти” се заменят с “от горите - държавна собственост”.

3. Създава се ал. 7: “(7) За ползването на инфраструктурата в горския фонд се заплаща такса в размер, определен с тарифата по ал. 3, от: 1. собствениците на гори; 2. ползвателите на дървесина от горите - държавна собственост, в случаите по ал. 2, т. 3 и 4; 3. купувачите на дървесина от горите - държавна собственост, в случаите по ал. 2, т. 2 и 6.” § 28. В чл. 57 се правят следните изменения и допълнения: 1. В ал. 1 след думата “извършва” се добавя “от търговци, регистрирани по чл. 57а”.

2. Алинея 5 се изменя така: “(5) Дървесината от горите - собственост на държавата, се ползва от държавните горски стопанства и от държавните ловни стопанства при условия и по ред, определени с правилника по чл. 24, ал. 2. В случаите по чл. 53, ал. 2, т. 2 и 6 същите заплащат процент от продажната цена в бюджета на Държавната агенция по горите и в приход на Национален фонд “Българска гора”. Процентите се определят с тарифата по чл. 53, ал. 3 и могат да бъдат диференцирани по асортименти и/или класове дървесина, според спецификата на дървостоя и по региони.”

3. Създава се ал. 13: “(13) Изискването на разпоредбата на ал. 1 за регистрация по чл. 57а не се прилага, когато ползването се извършва: 1. от физическо лице в собствения му имот; 2. по такса на корен.” § 29. В чл. 59 се правят следните изменения и допълнения: 1. В ал. 3 думите “ал. 9” се заменят с “ал. 14”.

2. В ал. 12 след думата “добита” се добавя “от държавния горски фонд”, а думата “лесничейство” се заменя с “горско стопанство”.

3. Алинея 13 се изменя така: “(13) Транспортирането от временен склад на дървесина, добита от общинския горски фонд по реда на чл. 53, ал. 2, т. 1, се извършва с позволително за извоз, издадено от лицето, с което е сключен договор на основание чл. 26, ал. 2, или от лицето, наето по реда на чл. 76, ал. 5. Когато няма назначени такива лица, позволителното за извоз се издава от служител на държавното горско стопанство срещу заплащане на такса за административна услуга.”

4. Алинея 14 се отменя.

5. Алинея 15 се изменя така: “(15) Извън случаите по ал. 12 и 13 облата дървесина и дървата за горене се транспортират от временен склад, придружени с превозен билет, издаден от: 1. служител на съответното държавно горско стопанство - за дървесината, добита от държавния горски фонд, след нейното заплащане; 2. лицето, с което е сключен договор на основание чл. 26, ал. 2, или от лицето, наето по реда на чл. 76, ал. 5 - за дървесината, добита от общинския горски фонд, след нейното заплащане; 3. лицето, с което е сключен договор на основание чл. 26, ал. 2, или от лицето, наето по реда на чл. 76, ал. 5 - в случаите извън т. 1 и 2; когато няма такива лица, позволителното за извоз се издава от служител на държавното горско стопанство срещу заплащане на такса за административна услуга.”

6. В ал. 22 числото “14” се заличава. § 30. В глава четвърта раздел IV “Предлагане на пазара на необработен дървен материал с описанието “Класифициран по правилата на Европейската икономическа общност” с чл. 62а и 62б се отменя. § 31. В чл. 66 след думите “по горите” се поставя запетая, а думите “и нейните структури” се заменят с “нейните структури, държавните горски стопанства и държавните ловни стопанства”. § 32. В чл. 68 се правят следните изменения: 1. В ал. 1 думите “началника на регионалното управление на” се заменят с “директора на регионалната дирекция по”.

2. В ал. 2 думата “лесничейства” се заменя с “горски стопанства”.

3. В ал. 3, 4 и 5 думата “лесничейство” се заменя с “горско стопанство”.

4. В ал. 12 и 13 думата “лесничейство” се заменя с “горско стопанство”. § 33. В чл. 68а се правят следните изменения и допълнения: 1. В ал. 1 думите “обли дървени материали и дърва за горене” се заменят с “необработен дървен материал за държавите - членки на Европейския съюз, Европейското икономическо пространство и Конфедерация Швейцария”.

2. В ал. 5 думите “на обли дървени материали и/или дърва за горене” се заменят с “по ал. 1”.

3. Създава се ал. 6: “(6) Износът на необработен дървен материал за държави извън посочените в ал. 1 е забранен.” § 34. В чл. 70 се създава ал. 3: “(3) Организацията на дейността по охрана и контрол при опазване на горите, дивеча и рибните ресурси в обектите, ползвани за любителски риболов, се определя с наредба на председателя на Държавната агенция по горите.” § 35. В чл. 74, ал. 1 думите “на служителите по горите” се заличават. § 36. В чл. 76 се правят следните изменения и допълнения: 1. В ал. 1 накрая се добавя “ - служители на регионалните дирекции по горите, и горски надзиратели - служители на държавните горски стопанства или държавните ловни стопанства”.

2. В ал. 2 думите “стражари в държавните лесничейства” се заменят с “надзиратели в държавните горски стопанства или държавните ловни стопанства”.

3. В ал. 4 думите “управления на” се заменят с “дирекции по”, а думата “лесничейства” се заменя с “горски стопанства и държавните ловни стопанства”.

4. В ал. 5 думата “лесничейство” се заменя с “горско стопанство или държавното ловно стопанство”. § 37. В чл. 77 се правят следните изменения: 1. В ал. 2 думите “началниците на регионалните управления” се заменят с “директорите на регионалните дирекции”.

2. Алинея 4 се отменя. § 38. В чл. 78 се правят следните изменения и допълнения: 1. Досегашният текст става ал. 1.

2. Създават се ал. 2 - 5: “(2) Контролът върху дейностите по възпроизводство, ползване, както и върху дейностите на държавните горски стопанства и държавните ловни стопанства се осъществява от Държавната агенция по горите и от регионалните дирекции по горите по ред, определен с правилника по чл. 23, ал. 5.

(3) При осъществяване на контролната дейност служителите на Държавната агенция по горите: 1. имат право на достъп до съответната документация и до обектите, подлежащи на контрол; 2. имат право да изискват и да получават информация, необходима за вземането на управленски решения и за изпълнението на контролните им функции; 3. издават предписания при констатиране на пропуски и недостатъци; 4. издават разпореждания за спиране и прекратяване на дейности в горите и в земите от горския фонд при констатиране на нарушения на този закон, Закона за лова и опазване на дивеча, Закона за защитените територии, Закона за рибарството и аквакултурите, Закона за лечебните растения и Закона за биологичното разнообразие и подзаконовите актове по тяхното прилагане; 5. съставят актове за установяване на административни нарушения.

(4) При осъществяване на контролната дейност служителите на регионалните дирекции по горите, на специализираните териториални звена, както и на държавните горски стопанства имат правата по ал. 3 в определения им териториален обхват на дейност.

(5) Служителите на Държавната агенция по горите са длъжни да не разпространяват информация, представляваща служебна или търговска тайна, станала им известна при или по повод осъществената контролна дейност.” § 39. Създава се чл. 78а: “Чл. 78а. (1) Държавната агенция по горите създава и поддържа информационна система за горите и земите от горския фонд по видове собственост.

(2) Държавните горски стопанства, държавните ловни стопанства, собствениците и ползвателите на горите и на земите от горския фонд са длъжни безвъзмездно да предоставят на Държавната агенция по горите, нейните структури и специализирани териториални звена информацията, необходима за поддържането на системата по ал. 1, при условия и по ред, определени с правилника за прилагане на закона.” § 40. В чл. 79, ал. 1 думите “Държавните лесничейства” се заменят с “Регионалните дирекции по горите, държавните горски стопанства и държавните ловни стопанства”, а накрая се добавя “при условия и по ред, определени със заповед на председателя на Държавната агенция по горите”. § 41. В чл. 80 се правят следните изменения и допълнения: 1. В ал. 2 думите “служителите по горите” се заменят с “регионалните дирекции по горите, държавните горски стопанства, държавните ловни стопанства”.

2. Алинеи 3, 4 и 5 се изменят така: “(3) Право да използват контролна горска марка имат служителите по горите и лицата, упражняващи частна лесовъдска практика.

(4) Добитата дървесина преди транспортирането се маркира с експедиционна горска марка. Право да притежават експедиционна горска марка имат регионалните дирекции по горите, държавните горски стопанства, държавните ловни стопанства, общините - собственици на гори, както и обединенията на собственици на гори, които са наели лица по чл. 76, ал. 5.

(5) Право да използват експедиционна горска марка имат: 1. служителите по горите; 2. лицата, наети по чл. 76, ал. 5; 3. лицата, регистрирани за упражняване на частна лесовъдска практика, наети от собствениците на гори.”

3. Алинеи 7, 8, 9, 10, 11, 12, 13, 14 и 15 се изменят така: “(7) Дървесината от внос се маркира от служител по горите с експедиционна горска марка на мястото на нейното първо разтоварване или претоварване срещу заплащане на такса за извършена административна услуга.

(8) Собствениците и ползвателите на обекти, в които постъпва, преработва или от които се експедира обла дървесина, фасонирана дървесина или преработени дърва за горене, водят дневник по образец за постъпилия, преработен и експедиран дървен материал.

(9) Всички собственици или ползватели на обекти, в които се преработват обла дървесина, фасонирана дървесина и дърва за горене, са длъжни да притежават производствена марка и да маркират с нея дървесината преди експедирането й.

(10) Фасонираните дървени материали и преработените дърва за горене се превозват придружени с превозен билет за транспортиране на фасонирани дървени материали и преработени дърва за горене, издаден от собственика или ползвателя на обекта.

(11) Образците на марките, на дневника по ал. 8 и на превозните билети по ал. 10 се определят със заповед на председателя на Държавната агенция по горите, а условията и редът за тяхното производство и предоставяне се определят в правилника за прилагане на закона.

(12) Държавната агенция по горите води единен регистър за горските марки, а държавното горско стопанство и държавното ловно стопанство водят регистър за производствените марки.

(13) Забранява се преотстъпването на горските и на производствените марки.

(14) Забраняват се покупко-продажбата и другите разпоредителни сделки, товаренето, транспортирането, разтоварването, придобиването, съхраняването и преработването на: 1. обли дървени материали и дърва за горене, немаркирани с експедиционна горска марка; 2. фасонираните дървени материали, немаркирани с производствена марка.

(15) Забраняват се сечта на дървета и извозът на дървесина без издадено позволително за сеч и извоз, освен в случаите, определени в този закон.”

4. Създават се ал. 16 и 17: “(16) Забраняват се покупко-продажбата и другите разпоредителни сделки, товаренето, транспортирането, разтоварването, придобиването, съхраняването и преработването на дървени материали, непридружени с документи, доказващи законния им произход.

(17) При повреждане или загубване на горска марка лицето, на което същата е предоставена за ползване, е длъжно в срок 24 часа да уведоми органа, който е предоставил марката.” § 42. В чл. 81, ал. 6 накрая се добавя “с изключение на изграждането на съоръженията по чл. 16, ал. 5, т. 4”. § 43. В чл. 86, ал. 1, 7 и 8 думите “жижни за въглища” се заличават. § 44. В чл. 91 ал. 2 се изменя така: “(2) Държавната агенция по горите може с договор да предостави на държавните горски стопанства и на държавните ловни стопанства, с изключение на тези по Закона за лова и опазване на дивеча, създадени с акт на Министерския съвет, извършването на дейности, свързани с възпроизводството и опазването на горите и дивеча, както и рибните ресурси, ползвани за любителски риболов. Договорът се сключва за дейности, включени в годишния финансов план на предприятието, утвърден съгласно чл. 24в, ал. 1, т. 7. ” § 45. Член 92 се отменя. § 46. В чл. 93 се правят следните изменения и допълнения: 1. Точка 1 се изменя така: “1. процент от продажната цена на дървесината по чл. 57, ал. 5, дължим към бюджета на Държавната агенция по горите;”.

2. Точка 3 се изменя така: “3. средствата от ползване на дървесината от държавния горски фонд в случаите по чл. 53, ал. 2, т. 3 и 4;”.

3. Точка 5 се отменя.

4. В т. 9 накрая се добавя “и паричната равностойност на вещи, подлежащи на отнемане в полза на държавата”.

5. В т. 12 накрая се добавя “на Държавната агенция по горите, нейните структури и специализирани териториални звена”.

6. В т. 13 накрая се добавя “в полза на Държавната агенция по горите, нейните структури и специализирани териториални звена”.

7. Точка 14 се отменя.

8. В т. 16 накрая се добавя “в полза на Държавната агенция по горите, нейните структури и специализирани териториални звена”.

9. Точки 17, 18 и 20 се отменят.

10. В т. 24 накрая се добавя “в полза на Държавната агенция по горите, нейните структури и специализирани териториални звена”. § 47. В чл. 94 се правят следните изменения и допълнения: 1. Точка 2 се изменя така: “2. инвентаризация на горите и земите от горския фонд, както и устройство на горите и земите от държавния горски фонд и на горите и земите от горския фонд с площ над 500 декара, чиито собственици са се обединили за съвместно управление;”.

2. Точка 3 се изменя така: “3. изпълнение на мероприятия по възпроизводство и опазване на горите и дивеча от държавните горски стопанства и на държавните ловни стопанства;”.

3. Създава се нова т. 17: “17. издръжка и капиталови разходи за охрана на горите;”.

4. Досегашната т. 17 става т. 18. § 48. В чл. 95 се правят следните изменения и допълнения: 1. В ал. 1: а) точка 5 се изменя така: “5. изпълнение на мероприятия по възпроизводство и опазване на горите и дивеча от държавните горски стопанства и на държавните ловни стопанства, възложени с договор, сключен на основание чл. 91, ал. 2;” б) в т. 9 след думата “съоръжения” запетаята и думите след нея докрая се заличават; в) в т. 13 след думата “активи” запетаята и думите след нея докрая се заличават; г) в т. 15 думите “по горите” се заменят с “на Държавната агенция по горите, нейните структури и специализирани териториални звена”; д) точка 18 се отменя; е) точка 36 се отменя; ж) в т. 37 след думата “ловната” се добавя “и горската”; з) точка 39 се изменя така: “39. доставка на материали, инструменти, оръжие и съоръжения за държавните горски стопанства и държавните ловни стопанства;” и) в т. 42 думите “държавните дивечовъдни станции” се заменят с “държавните горски стопанства и държавните ловни стопанства”; к) точка 43 се отменя; л) точка 47 се изменя така: “47. обезщетения за нанесени щети от дивеча в дивечовъдните участъци и базите за интензивно стопанисване на дивеча, стопанисвани от държавните горски стопанства;” м) в т. 48 думите “за дивечови ниви” се заличават.

2. Алинея 2 се отменя. § 49. Член 96 се отменя. § 50. В глава седма се създават чл. 96а - 96е: “Чл. 96а. (1) За финансовото подпомагане на дейностите, гарантиращи устойчивото стопанисване и управление на горите и земите от горския фонд, дивеча и непромишленото рибно стопанство, към Държавната агенция по горите се създава Национален фонд “Българска гора”, като юридическо лице, второстепенен разпоредител с бюджетни кредити, със седалище София, наричан по-нататък “фонда”.

(2) Фондът осъществява дейността си в съответствие с този закон и устройствения правилник на Държавната агенция по горите.

(3) Органи на фонда са: 1. управителният съвет; 2. изпълнителният директор.

(4) Председателят на Държавната агенция по горите е по право председател на управителния съвет. Управителният съвет на фонда се състои от 11 членове, включително председателят.

(5) Членовете на управителния съвет на фонда са: четирима представители на Държавната агенция по горите, определени от нейния председател. Министърът на земеделието и продоволствието, министърът на финансите, министърът на регионалното развитие и благоустройството, министърът на околната среда и водите и Националното сдружение на общините в България определят по един свой представител.

(6) Управителният съвет по предложение на председателя на Държавната агенция по горите избира извън своя състав изпълнителния директор на фонда, който става по право член на управителния съвет.

(7) Не може да бъде член на управителния съвет лице, което е: 1. осъждано за престъпление от общ характер, установено с влязла в сила присъда; 2. съпруг или роднина по права, по съребрена линия или по сватовство до четвърта степен включително с друг член на управителния съвет на фонда; 3. било член на управителен или контролен орган на дружество, прекратено поради несъстоятелност през последните три години, предхождащи датата на решението за обявяване на несъстоятелността.

Чл. 96б. (1) Управителният съвет на фонда заседава най-малко веднъж на всеки три месеца.

(2) Заседанията на управителния съвет са редовни, ако на тях присъстват не по-малко от 6 от неговите членове.

(3) Решенията на управителния съвет се приемат с явно гласуване и с гласовете на не по-малко от 6 от неговите членове.

Чл. 96в. (1) Управителният съвет на фонда: 1. приема проект на бюджет на фонда; 2. утвърждава структурата и щата на фонда; 3. определя условията и реда за управление на средствата на фонда; 4. разпределя средствата от фонда; 5. осъществява контрол за целевото разходване на средствата на фонда; 6. избира и освобождава изпълнителния директор; 7. изготвя отчет за дейността на фонда; 8. при необходимост взема решения и по всички други въпроси, свързани с дейността на фонда.

(2) Решенията на управителния съвет се публикуват на интернет страницата на Държавната агенция по горите.

(3) Изпълнителният директор: 1. изпълнява решенията на управителния съвет; 2. организира и ръководи дейността на фонда; 3. представлява фонда; 4. сключва трудови договори със служителите на фонда; 5. решава всички въпроси, които не са от изключителната компетентност на управителния съвет.

Чл. 96г. (1) Средствата по фонда се набират от: 1. суми за изключване на площи от държавния горски фонд, учредяване на право на ползване и сервитути в държавния горски фонд, както и от сделки по чл. 15а и 15б; 2. процент от продажната цена на дървесината по чл. 57, ал. 5, дължим към фонда, таксите за регистрация и оценка на ловни трофеи и таксите за паднали дивечови рога по чл. 62 и 63 от Закона за лова и опазване на дивеча; 3. таксите по чл. 53, ал. 7 и глобите за нарушения по чл. 97 и 97а; 4. ежегодна субсидия от бюджета на Държавната агенция по горите; 5. средства за компенсационно залесяване; 6. средствата от продажба на вещи, отнети в полза на държавата по глава осма и по Закона за лова и опазване на дивеча; 7. кредитите за възпроизводство на горите от държавния горски фонд; 8. дарения, завещания и спонсорство; 9. средствата от български или чуждестранни правителствени институции, неправителствени организации и лица, предоставени за подобряване на потребителската, защитната, средообразуващата и рекреационната функция на горите и за научноизследователска и приложна дейност в горите; 10. лихвите и сумите от финансовите операции; 11. други приходи, определени със закон и с други нормативни актове.

(2) Неизразходваните средства до края на годината остават преходен остатък за следващата календарна година.

Чл. 96д. (1) Средствата на фонда се разходват за: 1. инвестиции в горското и ловното стопанство за инфраструктура, техника и технически съоръжения; 2. мероприятия в горското и ловното стопанство, свързани с ефективността на ползванията, залесяване, възпроизводство, стопанисване и охрана на горите и земите в горския фонд, в т.ч. сертификация на горите; 3. придобиване на гори и земи за окрупняване на държавния горски фонд; 4. управление на фонда.

(2) Разходването на средствата на фонда се осъществява по решение на управителния съвет въз основа на предложение на изпълнителния директор, при условия и по ред, определени в правилника по чл. 96а, ал. 2.

Чл. 96е. (1) Общинските съвети определят такси за ползванията от горите и земите от общинския горски фонд, които не могат да са в размер, по-малък от 90 на сто от таксите, определени за държавния горски фонд.

(2) Таксите по ал. 1 и приходите от дейностите, свързани с ползването на горите и земите - общинска собственост, постъпват в приход на общинските бюджети.

(3) Средствата по ал. 2 се разходват за изпълнение на дейности по възпроизводство, охрана и защита на общинските гори, за противопожарни мероприятия и за други дейности, предвидени в лесоустройствените проекти, планове и програми.

(4) Средствата по ал. 2 могат да се разходват по решение на общинския съвет и за други дейности само след осигурено финансиране на дейностите по ал. 3. ” § 51. В чл. 97, ал. 1 думите “100 до 500 лв.” се заменят с “3000 до 15 000 лв.”. § 52. В чл. 98б се правят следните изменения и допълнения: 1. Досегашният текст става ал. 1.

2. Създава се ал. 2: “(2) На юридическо лице или едноличен търговец, който в нарушение на чл. 25, ал. 2 или чл. 41, ал. 3 извършва дейност, без да е регистриран в публичния регистър по чл. 57а, ал. 1, се налага имуществена санкция в размер от 1000 до 5000 лв.” § 53. В чл. 99 се правят следните изменения и допълнения: 1. В ал. 1 думите “чл. 44, ал. 1 и 2” се заличават.

2. Създава се нова ал. 2: “(2) Който не изпълни задълженията си по чл. 44, ал. 1 и 2, се наказва с глоба или имуществена санкция в размер 3000 лв.”

3. Досегашната ал. 2 става ал. 3.

§ 54. В чл. 101, ал. 1 думите “ал. 13” се заменят с “ал. 14”. § 55. Член 101б се отменя. § 56. В чл. 102, ал. 1 думите “ал. 14” се заменят с “ал. 16”. § 57. В чл. 102б думите “ал. 15” се заменят с “ал. 17”. § 58. В чл. 106, ал. 1 числото “4” се заличава. § 59. В чл. 106а, ал. 1 думите “ал. 12” се заменят с “ал. 13”. § 60. Създават се чл. 109а и 109б: “Чл. 109а. (1) Който, като упражнява частна лесовъдска практика, използва експедиционна горска марка в нарушение на разпоредбите на този закон и актовете за неговото прилагане, се наказва с лишаване от право да упражнява частна лесовъдска практика за срок от един месец до две години.

(2) Когато нарушението по ал. 1 е извършено от лице, наето по реда на чл. 76, ал. 5, се налага глоба в размер от 100 до 5000 лв.

Чл. 109б. Регистрацията се заличава, когато нарушение по този закон е извършено от лице, вписано в публичните регистри по чл. 39, ал. 2 и чл. 57а, ал. 1. ” § 61. В чл. 110 след думата “глобите” се добавя “и имуществените санкции”. § 62. В чл. 111б думата “101б” се заличава. § 63. В чл. 112 ал. 2, 3 и 4 се изменят така: “(2) Вещите - предмет и средство на нарушението, отнети в полза на държавата по реда на този закон, се продават от председателя на Държавната агенция по горите или от оправомощено от него длъжностно лице по реда на Закона за държавната собственост. За разпореждането с тези вещи не се прилагат разпоредбите на Данъчно-осигурителния процесуален кодекс и на Закона за събиране на държавните вземания.

(3) Вещите, отнети в полза на държавата, могат да се предоставят безвъзмездно от председателя на Държавната агенция по горите на нейните структури, специализирани териториални звена, държавните горски стопанства и държавните ловни стопанство по ред, определен в правилника за прилагане на закона.

(4) При констатиране на нарушения по чл. 80, ал. 8, 9 и 10 в обекти, в които постъпва, преработва се или от които се експедира обла дървесина, фасонирана дървесина или преработени дърва за горене, обектите се запечатват за срок до 6 месеца със заповед на председателя на Държавната агенция по горите или на оправомощено от него длъжностно лице. Заповедта се изпълнява незабавно.” § 64. Създава се чл. 112а: “Чл. 112а. (1) За други нарушения по този закон и подзаконовите актове по неговото прилагане се налага глоба в размер от 20 до 200 лв.

(2) Когато нарушението по ал. 1 е извършено от юридическо лице или едноличен търговец, се налага имуществена санкция в размер от 50 до 500 лв.” § 65. В чл. 113, ал. 1 след думите “служителите по горите” се добавя “и лицата, наети по реда на чл. 76, ал. 5”. § 66. В § 2 от допълнителните разпоредби се правят следните изменения и допълнения: 1. Точка 16 се отменя.

2. Създава се т. 17: “17. “компенсационно залесяване” е залесяването върху площ, равна на засегнатата, при промяна на предназначение или за учредяване на право на ползване и сервитути върху гори и земи от горския фонд, за което инвеститорът осигурява средства.”

Преходни и заключителни разпоредби § 67. Навсякъде в закона думите: 1. “лесничейство” и “лесничейства” се заменят съответно с “горско стопанство” и “горски стопанства”; 2. “дивечовъдни станции” се заменят с “ловни стопанства”; 3. “регионалните управления на горите”, “началника на регионалното управление на горите”, “началника на съответното регионално управление на горите”, “началниците на регионалните управления на горите” и “заместник-началниците на регионалните управления на горите” се заменят съответно с “регионалните дирекции по горите”, “директора на регионалната дирекция по горите”, “директора на съответната дирекция по горите”, “директорите на регионалните дирекции по горите” и “заместник-директорите на регионалните дирекции по горите”. § 68. (1) Съществуващите към деня на влизане в сила на този закон регионални управления на горите се преобразуват в регионални дирекции по горите.

(2) Държавните горските стопанства са правоприемници на съществуващите към деня на влизане в сила на този закон държавни лесничейства в съответния им териториален обхват на дейност и поемат активите и пасивите им по баланса към 1 юни 2008 г. § 69. Председателят на Държавната агенция по горите сключва договори за управление на държавните горски стопанства с директорите на държавните лесничейства до провеждането на конкурса по чл. 24д, ал. 2.

§ 70. Средствата за работна заплата в държавните горски стопанства се определят при условия и по ред, определени с инструкция на председателя на Държавната агенция по горите, съгласувано с министъра на труда и социалната политика. § 71. От деня на влизане в сила на този закон в държавния горски фонд се включват земите в границите на държавните горски разсадници. § 72. (1) Залесени или самозалесили се земи се включват в държавния горски фонд, когато не са собственост на физически и юридически лица или на общини. Включването на земите се извършва със заповед на председателя на Държавната агенция по горите след издаване на решение за промяна на предназначението от компетентния орган по Закона за опазване на земеделските земи.

(2) Председателят на Държавната агенция по горите прави предложения пред компетентния орган по Закона за опазване на земеделските земи, който в едномесечен срок издава решение за промяна на предназначението на земеделските земи. Копие от решението се изпраща на съответната общинска служба по земеделие, на службата по геодезия, картография и кадастър, когато картата на възстановената собственост е предадена за поддържане от кадастъра, както и на съответната регионална дирекция по горите.

(3) В едномесечен срок от издаване на решението по ал. 2 общинската служба по земеделие, съответно службите по геодезия, картография и кадастър, отразяват промяната в картата на възстановената собственост. § 73. Нормативните актове, издадени въз основа на изменените с този закон разпоредби, се прилагат до издаването на съответните нови актове, доколкото не противоречат на този закон. § 74. В едномесечен срок от влизането в сила на този закон Министерският съвет привежда в съответствие със закона устройствения правилник на Държавната агенция по горите. § 75. В Закона за лова и опазване на дивеча (обн., ДВ, бр. 78 от 2000 г.; изм., бр. 26 от 2001 г., бр. 77 и 79 от 2002 г., бр. 88 от 2005 г., бр. 82 и 108 от 2006 г., бр. 64 от 2007 г.) се правят следните изменения и допълнения: 1. В чл. 9 се създават ал. 9 и 10: “(9) В определения им район на дейност държавните ловни стопанства извършват дейностите и изпълняват функциите, възложени на държавните горски стопанства със Закона за горите и подзаконовите актове по неговото прилагане.

(10) Устройството и дейността на държавните ловни стопанства се определят с правилник, утвърден от председателя на Държавната агенция по горите.”

2. В чл. 9б се създава т. 6: “6. утвърждава правилника по чл. 9, ал. 10.”

3. Член 20 се изменя така: “Чл. 20. Председателят на Държавната агенция по горите сключва договор за управление с директорите на държавните ловни стопанства, които трябва да отговарят на изискванията за директор на държавно горско стопанство.”

4. Навсякъде в закона думите: а) “началникът на регионалното управление на горите”, “началника на регионалното управление на горите” и “регионално управление на горите” се заменят съответно с “директорът на регионалната дирекция по горите”, “директора на регионалната дирекция по горите” и “регионална дирекция по горите”; б) “лесничейства” и “лесничейство” се заменят съответно с “горски стопанства” и “горско стопанство”; в) “държавна дивечовъдна станция”, “държавната дивечовъдна станция”, “държавните дивечовъдни станции” и “дивечовъдната станция” се заменят съответно с “държавно ловно стопанство”, “държавното ловно стопанство”, “държавните ловни стопанства” и “ловните стопанства”.

5. В преходните и заключителните разпоредби се създава § 6а: “§ 6а. (1) Държавните дивечовъдни станции съгласно приложение № 2 се преобразуват в държавни ловни стопанства и са юридически лица със статут на държавни предприятия по чл. 62, ал. 3 от Търговския закон.

(2) Държавните ловни стопанства са правоприемници на заварените съответни държавни дивечовъдни станции и поемат активите и пасивите им по счетоводния баланс към 1 юни 2008 г.” § 76. В Закона за защитените територии (обн., ДВ, бр. 133 от 1998 г.; изм., бр. 98 от 1999 г., бр. 28, 48 и 78 от 2000 г., бр. 23, 77 и 91 от 2002 г., бр. 28 и 94 от 2005 г., бр. 30 и 65 от 2006 г., бр. 24 и 62 от 2007 г. и бр. 36 от 2008 г.) се правят следните изменения и допълнения: 1. В чл. 15 след думата “водите” се поставя запетая, думата “или” се заличава, а след думата “продоволствието” се добавя “или Държавната агенция по горите”.

2. В чл. 36, ал. 5 след думата “продоволствието” се поставя запетая и се добавя “Държавната агенция по горите”.

3. В чл. 38, ал. 2 след думата “благоустройството” се добавя “Държавната агенция по горите”.

4. В чл. 52: а) в ал. 1 след думата “продоволствието” се добавя “Държавната агенция по горите”; б) в ал. 2 думите “Националното управление по горите при Министерството на земеделието и продоволствието” се заменят с “Държавната агенция по горите”; в) в ал. 3 думите “ръководителя на Националното управление по горите при Министерството на земеделието и продоволствието” се заменят с “председателя на Държавната агенция по горите”.

5. В чл. 61 след думата “благоустройството” се поставя запетая и се добавя “с Държавната агенция по горите”.

6. В чл. 85, ал. 1 след думата “продоволствието” се добавя “или от председателя на Държавната агенция по горите”.

7. Навсякъде в закона думата “лесничейства” се заменя с “горски стопанства”. § 77. В Закона за лечебните растения (обн., ДВ, бр. 29 от 2000 г.; изм., бр. 23 и 91 от 2002 г., бр. 30 и 65 от 2006 г., бр. 94 от 2007 г., бр. 36 от 2008 г.) се правят следните изменения и допълнения: 1. В чл. 42, ал. 1 т. 5 се изменя така: “5. председателя на Държавната агенция по горите.”

2. В чл. 43: а) в ал. 2, т. 5 след думата “продоволствието” се добавя “и председателя на Държавната агенция по горите”; б) в ал. 4 след думата “здравеопазването” се добавя “Държавната агенция по горите”.

3. В чл. 44: а) в ал. 1 думите “горския и” се заличават; б) в ал. 2: аа) точка 1 се отменя; бб) в т. 5 думата “горите” се заличава.

4. В чл. 48: а) в текста преди т. 1 думите “Ръководителят на Националното управление по горите към Министерството на земеделието и продоволствието” се заменят с “Председателят на Държавната агенция по горите”; б) създава се т. 4: “4. организира поддържането и възстановяването на лечебните растения в горите, земите, водите и водните обекти от горския фонд - държавна собственост.”

5. В чл. 50 т. 4 се изменя така: “4. раздел “Лечебни растения” към лесоустройствените проекти и планове съгласно Закона за горите - по задание от председателя на Държавната агенция по горите.”

6. Навсякъде в закона думите “лесничейство” и “лесничейството” се заменят съответно с “горско стопанство” и “държавното горско стопанство”. § 78. Навсякъде в Закона за биологичното разнообразие (обн., ДВ, бр. 77 от 2002 г.; изм., бр. 88 и 105 от 2005 г., бр. 29, 30, 34 и 80 от 2006 г., бр. 52, 53, 64 и 94 от 2007 г.) думите “управления на”, “лесничейства” и “държавните дивечовъдни станции” се заменят съответно с “дирекции по”, “горски стопанства” и “държавните ловни стопанства”. § 79. В Закона за регистрация и контрол на земеделската и горската техника (обн., ДВ, бр. 79 от 1998 г.; изм., бр. 22 от 2003 г., бр. 74 и 88 от 2005 г., бр. 30, 34, 80, 82 и 102 от 2006 г., бр. 53 от 2007 г., бр. 36 от 2008 г.) се правят следните изменения и допълнения: 1. Член 3 се изменя така: “Чл. 3. (1) Законът се прилага за: 1. земеделска техника; 2. горска техника; 3. машини за земни работи, наричани по-нататък “техниката”.

(2) Ежегодното планиране на средствата за реализация на дейностите по регистрация и контрол на техниката по ал. 1 се осъществява при спазване на бюджетната процедура, като средствата се осигуряват ежегодно със закона за държавния бюджет на Република България.”

2. В допълнителната разпоредба се създава т. 25: “25. “Машини за земни работи” са самоходни или теглени колесни, верижни или крачещи машини, имащи екипировка или оборудване (работни средства), конструирани да извършват изкопни работи, товарене, транспортиране, пробиване/сондиране, разстилане, уплътняване или каналокопаене на земни, скални и други материали.” § 80. В Закона за собствеността и ползуването на земеделските земи (обн., ДВ, бр. 17 от 1991 г.; попр., бр. 20 от 1991 г.; изм., бр. 74 от 1991 г., бр. 18, 28, 46 и 105 от 1992 г., бр. 48 от 1993 г., Решение № 12 на Конституционния съд от 1993 г. - бр. 64 от 1993 г.; изм., бр. 83 от 1993 г., бр. 80 от 1994 г., бр. 45 и 57 от 1995 г., решения № 7 и 8 на Конституционния съд от 1995 г. - бр. 59 от 1995 г.; изм., бр. 79 от 1996 г., Решение № 20 на Конституционния съд от 1996 г. - бр. 103 от 1996 г.; изм., бр. 104 от 1996 г., бр. 62, 87, 98 и 123 от 1997 г., бр. 59, 88 и 133 от 1998 г., бр. 68 от 1999 г., бр. 34 и 106 от 2000 г., бр. 28, 47 и 99 от 2002 г., бр. 16 от 2003 г., бр. 36 от 2004 г., бр. 17 и 30 от 2006 г., бр. 13, 24 и 59 от 2007 г. и бр. 36 от 2008 г.) се правят следните изменения: 1. В чл. 19, ал. 2 думите “лесничейства и/или държавните дивечовъдни станции” се заменят с “горски стопанства или държавните ловни стопанства”.

2. Навсякъде в закона думите “земеделие и гори” се заменят със “земеделие”. § 81. В Закона за възстановяване собствеността върху горите и земите от горския фонд (обн., ДВ, бр. 110 от 1997 г.; изм., бр. 33, 59 и 133 от 1998 г., бр. 49 от 1999 г., бр. 26 и 36 от 2001 г., бр. 45, 63 и 99 от 2002 г., бр. 16 от 2003 г., бр. 36 от 2004 г., бр. 30 от 2006 г., бр. 13, 24 и 59 от 2007 г. и бр. 36 от 2008 г.) навсякъде думите “лесничейство”, “лесничейства”, “лесничействата”, “съответно/то регионално управление на”, “държавна/та дивечовъдна станция” и “земеделие и гори” се заменят съответно с “горско стопанство”, “горски стопанства”, “горските стопанства”, “съответна/та регионална дирекция по”, “държавно/то ловно стопанство” и “земеделие”. § 82. В Закона за кооперациите (обн., ДВ, бр. 113 от 1999 г.; изм., бр. 92 от 2000 г., бр. 98 от 2001 г., бр. 13 от 2003 г., бр. 102 и 105 от 2005 г., бр. 33, 34 и 105 от 2006 г., бр. 41 и 104 от 2007 г.) в чл. 2, ал. 3, т. 5а думата “лесничейство” се заменя с “горско стопанство”. § 83. В Закона за рибарството и аквакултурите (обн., ДВ, бр. 41 от 2001 г.; изм., бр. 88, 94 и 105 от 2005 г., бр. 30, 65, 82, 96 и 108 от 2006 г. и бр. 36 от 2008 г.) се правят следните изменения и допълнения: 1. В чл. 22а, ал. 1 думата “лесничейства” се заменя с “горски стопанства”.

2. В чл. 90, ал. 6 след думите “Държавната агенция по горите” се добавя “нейните структури и специализирани териториални звена, държавните горски стопанства и държавните ловни стопанства”.

3. В чл. 91: а) в ал. 2 думите “горските и ловните стражари” се заменят със “служителите по горите”; б) в ал. 4 след думата “продоволствието” се поставя запетая и се добавя “от председателя на Държавната агенция по горите”, а думите “от него” се заменят с “от тях”. § 84. В Закона за арендата в земеделието (обн., ДВ, бр. 82 от 1996 г.; изм., бр. 35 и 113 от 1999 г., бр. 99 от 2002 г., бр. 13 от 2007 г., бр. 36 от 2008 г.) навсякъде думите “по земеделие и гори” се заменят с “по земеделие”. § 85. В Закона за животновъдството (обн., ДВ, бр. 65 от 2000 г.; изм., бр. 18 от 2004 г., бр. 87 и 105 от 2005 г., бр. 30, 34, 80 и 96 от 2006 г., бр. 51 и 53 от 2007 г. и бр. 36 от 2008 г.) навсякъде думите “Земеделие и гори” се заменят със “Земеделие”. § 86. В Закона за защита на растенията (обн., ДВ, бр. 91 от 1997 г.; изм., бр. 90 от 1999 г., бр. 96 от 2001 г., бр. 18 от 2004 г., бр. 26, 30, 31 и 96 от 2006 г., бр. 13 и 36 от 2008 г.) в чл. 21, ал. 3 думите “и гори” се заличават. § 87. В Закона за опазване на земеделските земи (обн., ДВ, бр. 35 от 1996 г.; изм., бр. 14 и 26 от 2000 г., бр. 28 от 2001 г., бр. 112 от 2003 г., бр. 18, 29 и 30 от 2006 г., бр. 13 и 64 от 2007 г. и бр. 36 от 2008 г.) в чл. 17, ал. 1, т. 1 и ал. 4 думите “и гори” се заличават. § 88. В Закона за подпомагане на земеделските производители (обн., ДВ, бр. 58 от 1998 г.; изм., бр. 79 и 153 от 1998 г., бр. 12, 26, 86 и 113 от 1999 г., бр. 24 от 2000 г., бр. 34 и 41 от 2001 г., бр. 46 и 96 от 2002 г., бр. 18 от 2004 г., бр. 14 и 105 от 2005 г., бр. 18, 30, 34, 59, 96 и 108 от 2006 г., бр. 13 и 59 от 2007 г., бр. 16 и 36 от 2008 г.) навсякъде думите “по земеделие и гори” и “Земеделие и гори” се заменят съответно с “по земеделие” и “Земеделие”. § 89. В Закона за посевния и посадъчния материал (обн., ДВ, бр. 20 от 2003 г.; изм., бр. 27 от 2005 г., бр. 30 и 97 от 2006 г. и бр. 36 от 2008 г.) в чл. 29, ал. 3, т. 2 думите “и гори” се заличават. § 90. В Закона за пчеларството (обн., ДВ, бр. 57 от 2003 г.; изм., бр. 87 от 2005 г., бр. 30 от 2006 г., бр. 51 от 2007 г., бр. 36 от 2008 г.) навсякъде думите “Земеделие и гори” се заменят със “Земеделие”, а думите “по земеделие и гори” се заменят с “по земеделие”. § 91. В Закона за свръхзапасите от земеделски и захарни продукти (обн., ДВ, бр. 88 от 2006 г.; изм., бр. 96 от 2006 г., бр. 36 от 2008 г.) в чл. 4, ал. 3 думите “Земеделие и гори (ОДЗГ)” се заменят със “Земеделие”. § 92. (1) Министерският съвет осигурява необходимите сгради за осъществяване дейността на Държавната агенция по горите, нейните структури и специализирани териториални звена.

(2) В тримесечен срок от влизането в сила на този закон Министерският съвет издава съответните актове за предоставяне за управление на Държавната агенция по горите на имот - публична държавна собственост, представляващ осеметажна административна сграда, находяща се в гр. София, район “Възраждане”, ул. Антим I № 17, подробно описана в акт за публична държавна собственост № 00440/18.11.1997 г. на областния управител на област София. § 93. Председателят на Държавната агенция по горите упражнява правата на държавата като едноличен собственик на капитала в “Агролеспроект” - ЕООД, със седалище София.

Законът е приет от 40-то Народно събрание на 17 април 2008 г. и е подпечатан с официалния печат на Народното събрание.

Председател на Народното събрание: Георги Пирински