Наредба № 5 от 15 септември 2017 г. за регистъра на професионалните колежи

НАРЕДБА № 5 от 15 септември 2017 г. за регистъра на професионалните колежи

Глава първа

ОБЩИ РАЗПОРЕДБИ Чл. 1. С наредбата се определят обстоятелствата, които се вписват в публичния регистър на професионалните колежи, както и редът за тяхното вписване.

Чл. 2. (1) Регистърът на професионалните колежи, наричан по-нататък „регистъра“, се създава и се води в Министерството на образованието и науката (МОН) съгласно Закона за електронното управление.

(2) В регистъра се вписват: 1. държавните и общинските професионални колежи – въз основа на заповедта на министъра на образованието и науката за тяхното откриване, преобразуване, промяна и закриване; 2. частните професионални колежи – въз основа на разрешението за вписване, промени, заличаване и отписване, издадено от министъра на образованието и науката.

(3) На вписване подлежат само предвидените в наредбата обстоятелства и последвалите промени в тях.

Чл. 3. Регистърът се поддържа като единна електронна база данни, които се вписват от служители, определени от министъра на образованието и науката. Служителите отговарят за достоверността на въвежданата информация.

Чл. 4. Регистърът е публичен. Достъпът до информацията в регистъра се осигурява чрез интернет страницата на МОН.

Глава втора

ПОДЛЕЖАЩИ НА ВПИСВАНЕ ОБСТОЯТЕЛСТВА Чл. 5. За държавните и общинските професионални колежи в регистъра се вписват: 1. при откриване, преобразуване или закриване: а) наименованието, седалището и официалният адрес на институцията; б) адресът на сградата/сградите, в която/които ще се провежда обучението; в) видът на професионалния колеж; г) професиите и специалностите, по които се извършва обучението; д) условията и редът за пренасочване на обучаваните лица – при преобразуване и закриване; е) условията и редът за съхраняване на документацията и за разпределение на имуществото – при преобразуване и закриване; ж) финансиращият орган; 2. при промени на вписване подлежи промяната в обстоятелствата съобразно чл. 63, ал. 3 от Закона за професионалното образование и обучение (ЗПОО), свързана със: а) наименованието; б) официалния адрес; в) адреса на сградите, в които се провежда обучението и валидирането на професионални знания, умения и компетентности; г) провеждането на обучение по нови професии и специалности; д) финансиращия орган.

Чл. 6. За частните професионални колежи в регистъра се водят следните обстоятелства: 1. при вписване: а) наименованието, седалището и официалният адрес на професионалния колеж; б) единният идентификационен код или кодът по БУЛСТАТ; в) адресът на сградата/сградите, в която/които ще се провежда обучението, както и идентификаторът на недвижимия имот съгласно чл. 26 от Закона за кадастъра и имотния регистър; при използване на част от сграда се конкретизират помещенията; г) професиите и специалностите, по които ще се осъществява обучението; д) правото на професионалния колеж да издава официални документи за професионална квалификация и за валидиране на професионални знания, умения и компетентности; е) имената на директора; 2. при промени на вписване подлежи промяната в обстоятелствата съобразно чл. 74, ал. 1 ЗПОО, свързана със: а) наименованието (фирмата), седалището, официалния адрес; б) директора на професионалния колеж; в) помещенията или сградите, където се провежда обучението; г) провеждането на обучение по нови професии и специалности; 3. при заличаване и отписване в регистъра се вписват условията и редът за пренасочване на обучаемите лица и съхраняване на документацията съгласно издадената заповед за заличаване или заповед за отписване на министъра на образованието и науката.

Глава трета

РЕД ЗА ВПИСВАНЕ В РЕГИСТЪРА Чл. 7. (1) Обстоятелствата, подлежащи на вписване в регистъра, както и промените в тях се отразяват в 7-дневен срок от влизането в сила на акта, от който произтичат.

(2) Новите обстоятелства се вписват така, че да не бъде засегната информацията, съдържаща се в предходните вписвания.

(3) Заличаването на вписано обстоятелство и поправката на допуснати грешки се извършват по начин, който не води до унищожаване или повреждане на информацията.

Чл. 8. (1) Министърът на образованието и науката създава необходимите условия за извършване на предвидените в наредбата вписвания и за осъществяването на пряк контрол върху дейността по вписване в регистъра.

(2) Действията по вписването в регистъра се извършват от лица, определени от министъра на образованието и науката. Министърът на образованието и науката определя и длъжностно лице, което ще осъществява пряк контрол върху дейността по вписване в регистъра.

Чл. 9. (1) Регистърът се поддържа по начин, който гарантира целостта на информацията и контролиран достъп за вписвания и преглеждане съгласно изискванията на наредбата.

(2) Регистърът показва състоянието на посочените в глава втора обстоятелства след последното вписване и дава възможност да се проследят хронологично промените във вписаните обстоятелства.

(3) Регистърът позволява генериране на справки относно обстоятелствата, подлежащи на вписване.

ПРЕХОДНИ И ЗАКЛЮЧИТЕЛНИ

РАЗПОРЕДБИ § 1. (1) Съществуващите държавни професионални колежи и частни професионални колежи, както и предходните промени по отношение на посочените в глава втора обстоятелства се вписват в регистъра на професионалните колежи на база на съдържащите се данни от информационната система на Министерството на образованието и науката.

(2) В случаите по § 78 от преходните и заключителните разпоредби на ЗПОО в регистъра се вписват съответните обстоятелства по чл. 6, т. 1 въз основа на заповедта на министъра на образованието и науката за разрешение за продължаването на дейността на частния професионален колеж. § 2. Наредбата се приема на основание чл. 83, ал. 2 ЗПОО.

Министър: Красимир Вълчев