Наредба за допълнение на Наредба № 32 от 1997 г. за служебните архиви на нотариусите и нотариалните кантори

МИНИСТЕРСТВО НА ПРАВОСЪДИЕТО

Наредба за допълнение на Наредба № 32 от 1997 г. за служебните архиви на нотариусите и нотариалните кантори (обн., ДВ, бр. 12 от 1997 г.; изм. и доп., бр. 26 от 1997 г., бр. 152 от 1998 г., бр. 73 от 2003 г., бр. 24 и 31 от 2008 г.) § 1. Създава се чл. 1а: “Чл. 1а. Към Нотариалната камара се създава информационна система, която съдържа като база данни част от служебните архиви на нотариусите, определена с тази наредба.” § 2. Създава се чл. 2а: “Чл. 2а. (1) Справки по електронен път от информационната система се извършват чрез Нотариалната камара или чрез нотариус.

(2) Служебни справки от информационната система се извършват чрез предоставен от Нотариалната камара достъп.

(3) Право на достъп за служебни справки от информационната система се предоставя на държавни органи, които имат правен интерес.” § 3. Създава се чл. 9а : “Чл. 9а. Нотариусът въвежда или изпраща в електронен вид незабавно в информационната система на Нотариалната камара: 1. извлечение от пълномощно след едновременно удостоверяване на подпис и съдържание по реда на чл. 590, ал. 4 от Гражданския процесуален кодекс; извлечението съдържа: а) данните по чл. 6, ал. 1, буква “а” от Правилника за вписванията, одобрен с ПМС № 1486 от 1951 г. (обн., Изв., бр. 101 от 1951 г.; изм. и доп., бр. 30 от 1955 г., ДВ, бр. 82 от 1996 г., бр. 86 от 1997 г., бр. 14 от 2000 г., бр. 5 и 16 от 2001 г., бр. 69 от 2004 г., бр. 67 от 2005 г. и бр. 22 от 2008 г.), за упълномощителя (упълномощителите) и упълномощения (упълномощените); б) пълно описание на правата, условията и срока на упълномощаването, и в) кратко описание на имота, ако е налице в текста на пълномощното; 2. извлечение от нотариално удостоверени документи, с които се оттеглят пълномощни; извлечението освен данните по т. 1 за упълномощителя и упълномощения съдържа и номера и датата на пълномощното, както и името и номера на нотариуса, извършил удостоверяването на оттегленото пълномощно; 3. името и ЕГН на завещателя, извършил нотариално завещание или акт за отмяна на завещание, както и името и ЕГН на завещателя на предадено за пазене, върнато или обявено саморъчно завещание.” § 4. В чл. 15 ал.1 се изменя така: “Чл. 15. (1) Изработването на печат на нотариус става с разрешението на началника на районното управление на Министерството на вътрешните работи по местонахождението на нотариалната кантора, издадено съгласно чл. 75, ал. 1 от Закона за Министерството на вътрешните работи.”

Заключителни разпоредби § 5. В 30-дневен срок от влизане в сила на наредбата нотариусът въвежда и изпраща в информационната система на Нотариалната камара: 1. всички данни по чл. 9а, т. 1 и 2 считано от 1 март 2008 г.; 2. всички налични в служебния архив на нотариуса данни по чл. 9а, т. 3.

§ 6. Наредбата влиза в сила в шестмесечен срок от деня на обнародването й в “Държавен вестник”.

Министър: М. Тачева