Наредба за изменение и допълнение на Наредба № 1 от 1998 г. за условията и реда за издаване на разрешения за производство, внос и поддържане на технически помощни средства, приспособления и съоръжения за инвалиди

Наредба за изменение и допълнение на Наредба № 1 от 1998 г. за условията и реда за издаване на разрешения за производство, внос и поддържане на технически помощни средства, приспособления и съоръжения за инвалиди

(ДВ, бр. 35 от 1998 г.) § 1. Член 2 се изменя така: “Чл. 2. Министерството на труда и социалната политика съгласно приложение № 1 издава разрешения за: 1. производство на технически помощни средства и съоръжения за инвалиди, както и резервните части за тях; 2. освобождаване вноса на технически помощни средства, приспособления и съоръжения за инвалиди, както и резервните части за тях, от заплащане на дължимите митни сборове и данък добавена стойност; 3. поддържане на технически помощни средства, приспособления и съоръжения за инвалиди.” § 2. В чл. 3 се правят следните изменения и допълнения: 1. В ал. 1 след думата “митнически” се добавя “и данъчни”, а думите “чл. 30, ал. 2 от” се заличават.

2. Алинея 2 се отменя.

3. Алинея 3 става ал. 2 и след думите “митнически” се добавя “и данъчни”, а след думите “(приложение № 2)” се добавя “утвърждаван ежегодно от министъра на труда и социалната политика”.

4. Алинея 4 става ал. 3 и след думата “разрешението” се добавя “за внос”. § 3. Член 4 се изменя така: “Чл. 4. (1) Физическо или юридическо лице, което желае да получи разрешение по чл. 2, представя в Министерството на труда и социалната политика следните документи: 1. заявление, в което се посочват дейностите, за които се иска разрешение; 2. списък на техническите помощни средства, приспособления и съоръжения за инвалиди по видове, модели и марки; 3. нотариално заверено копие от първоначалното решение за съдебна регистрация на заявителя; 4. удостоверение за актуално състояние, издадено от компетентния съд; 5. удостоверение, че не е открита процедура за обявяване в несъстоятелност от компетентния съд; 6. нотариално заверено копие от удостоверение за данъчна регистрация; 7. удостоверение за липса на парични задължения към държавата, установени с влязъл в сила акт на компетентен орган, или задължения към осигурителни фондове, освен ако компетентният орган е допуснал разсрочване или отсрочване на задълженията; 8. заверено копие на документ за вписване в единния държавен регистър на стопанските субекти “Булстат”; 9. сертификат за съответствие на системата за управление на качеството на производителя с изискванията на стандартите ISO 9000 и/или сертификат за съответствие на продукта с изискванията на съответната/ите европейска/и директива/и; 10. документ за гаранционен срок за продаваните технически помощни средства, включително и за консумативите, определен от производителя; 11. декларация за осигурено гаранционно и извънгаранционно обслужване в България; 12. данни за разпределителната мрежа в страната - селища, адреси и телефони на дистрибуторите.

(2) За издаване на разрешение по чл. 2, т. 1 се прилага и заключение от Изпълнителна агенция “Главна инспекция по труда” и Хигиенно-епидемиологична инспекция.

(3) За издаване на разрешение по чл. 2, т. 2 се подават още: 1. декларация за осигурен внос на консумативи за срок 5 години при смяна на марката, преустановяване на производството от производителя или прекратяване дейността на дружеството; 2. документ от чуждестранния производител за оторизиран дистрибутор.

(4) Лицата, кандидатстващи за разрешение за производство и внос на слухови апарати, задължително представят и документ от районен център по здравеопазване за квалификация по слухопротезиране.” § 4. Член 5 се изменя така: “Чл. 5. (1)Подадените заявление по чл. 4 се разглеждат не по-късно от края на месеца, следващ месеца на подаване на документите в пълен комплект, от комисия, назначена със заповед от министъра на труда и социалната политика.

(2) Комисията се състои от председател и 8 членове: 1. председател - заместник-министър на труда и социалната политика; 2. членове - представители на: а) Министерството на труда и социалната политика - двама; б) Агенцията за социално подпомагане - един; в) Фонд “Рехабилитация и социална интеграция” - един; г) Българския институт по стандартизация - един; д) Министерството на здравеопазването - един;.

е) Националния осигурителен институт - един; ж) Агенция “Митници” - един.

(3) Заседанията на комисията са редовни, ако присъстват не по-малко от седем членове. Тя взима решение с обикновено мнозинство.

(4) Комисията по ал. 1 заседава веднъж месечно и разглежда постъпили през предходния месец заявления.” § 5. Създава се чл. 5а: “Чл. 5а. (1) Председателят на комисията със заповед определя технически секретар, който организира заседанията, води протокол исъхранява документацията. Техническият секретар не е член на комисията и няма право на глас при вземането на решения.

(2) За всяко заседание на комисията техническият секретар води протокол със следното съдържание: 1. дата на провеждане на заседанието; 2. имената на участниците в заседанието; 3. данни за юридическото или физическото лице, което кандидатства за издаване на разрешение; 4. правното основание и мотивите за издаване или отказа на исканото разрешение.

(3) Протоколите се подписват от присъстващите членове на комисията и имат годишна номерация.

(4) При изразено особено мнение на членове на комисията то се представя в писмена форма в двудневен срок след заседанието и е неразделна част от протокола.” § 6. Член 6 се изменя така: “Чл. 6. (1) В 7-дневен срок от провеждане на заседанието комисията по чл. 5, ал. 1 издава съответното разрешение на заявителя или отказ с мотиви към него.

(2) Издадените разрешения или откази се подписват от председателя на комисията и се връчват на заявителя срещу подпис.

(3) Срокът на действие на издадените разрешения е тригодишен, считано от датата на издаване на разрешението.

(4) Отказът на комисията да издаде разрешение може да се обжалва по реда на Закона за административното производство.

(5) Копие от разрешението по ал. 1 се изпраща за сведение в Централно митническо управление на Агенция “Митници”.” § 7. Член 7 се изменя така: “Чл. 7. (1) Техническият секретар води следната задължителна документация: 1.регистър за постъпилите заявления; 2. регистър за издадените разрешения.

(2) Регистърът по ал. 1, т. 2 съдържа: 1. име, седалище и адрес на физическото или юридическото лице, получило разрешение по чл. 2; 2. вид и обхват на разрешената дейност; марка и модел, каталожен номер и/или фабричен номер; 3. номер и дата на издаване на разрешението; 4. дата на връчване на разрешението и подпис на получателя.” § 8. В чл. 8 след думата “прехвърля” се добавя “и преотстъпва на други физически или юридически лица”. § 9. В чл. 9 след думите “за инвалиди, с” се добавя “фабричен номер и/или сериен номер на изделието”, думите “контролен номер и серия на изделието” и “от купувача” се заличават, а след думите “на получаване” се добавя “име, подпис, ЕГН, адрес на купувача”. § 10. В чл. 10 се правят следните изменения и допълнения: 1. Досегашният текст става ал. 1.

2. Създават се ал. 2, 3 и 4.

“(2) Лицата, получили разрешение за производство, задължително осигуряват гаранционно и извънгаранционно обслужване на техническите помощни средства в сервизни бази, разположени в областните градове.

(3) Задължението по ал. 2 е в сила в продължение на 5 години след промяна на марката и/или преустановяване на производството.

(4) Лицата, извършващи продажба на технически помощни средства, са длъжни да приспособят всички свои магазини в страната, както и сервизните бази, съобразно нормативно установените стандарти за достъпност за хора със съответно физически, зрителни и слухови увреждания.” § 11. Член 12 се изменя така: “Чл. 12. (1) Министърът на труда и социалната политика със заповед назначава контролен съвет, който извършва проверки на дейността на фирмите, получили разрешение по чл. 2.

(2) Контролният съвет се състои от председател и 7 души в състав: 1. Министерството на труда и социалната политика - двама; 2. Агенцията за социално подпомагане - един; 3. Фонд “Рехабилитация и социална интеграция” - двама; 4. Министерството на финансите - един; 5. Министерството на здравеопазването - един.

(3) Министърът на труда и социалната политика определя със заповед председателя на контролния съвет и издава на членовете му документ, с който те се легитимират при извършване на контрола.

(4) Физическо или юридическо лице, получило разрешение по чл. 2, е длъжно да оказва съдействие на контролните органи, да съхранява и предоставя при поискване пълна информация за сделките с технически помощни средства и съоръжения за инвалиди, както и резервните части за тях.” § 12. Член 13 се изменя така: “Чл. 13. (1) Контролният съвет се събира най- малко два пъти годишно.

(2) Контролният съвет извършва проверки по сигнали от граждани или служители в системата на социалното подпомагане, както и по собствена инициатива.” § 13. Член 14 се изменя така: “Чл. 14. (1) При установяване на нарушения на тази наредба контролният съвет съставя протокол в два еднообразни екземпляра, единият от които се изпраща на комисията по чл. 5, а другият се връчва срещу подпис на нарушителя.

(2) Нарушителят има право да направи възражение пред председателя на комисията в 7-дневен срок от получаване на протокола.

(3) Комисията разглежда протокола и направените по него възражения и ако счете за необходимо, дава срок за отстраняване или преустановяване на нарушението.

(4) Ако нарушението не бъде отстранено или преустановено в рамките на дадения срок по ал. 3, комисията взема мотивирано решение за отнемане на разрешението.

(5) Решението по ал. 4 заедно с мотивите към него се изпраща на заинтересуваните лица в срок 7 дни и може да бъде обжалвано по реда на Закона за административното производство.” § 14. Параграф 4 се отменя.

Министър: Хр. Христова