Постановление № 178 от 10 юли 2009 г. за одобряване на Тарифа за таксите, които се събират по Закона за признаване на професионални квалификации

ПОСТАНОВЛЕНИЕ № 178 ОТ 10 ЮЛИ 2009 Г. за одобряване на Тарифа за таксите, които се събират по Закона за признаване на професионални квалификации

МИНИСТЕРСКИЯТ СЪВЕТ ПОСТАНОВИ: Член единствен. Одобрява Тарифа за таксите, които се събират по Закона за признаване на професионални квалификации.

Заключителна разпоредба

Параграф единствен. В Тарифа № 10 за таксите, които се събират в системата на Министерството на здравеопазването по Закона за признаване на професионални квалификации и по Закона за държавните такси, утвърдена с Постановление № 6 на Министерския съвет от 1975 г. (обн., ДВ, бр. 13 от 1975 г.; изм. и доп., бр. 58 от 1983 г., бр. 27 от 1991 г., бр. 90 от 1992 г., бр. 44 от 1994 г., бр. 8, 75 и 104 от 1995 г., бр. 12 от 1996 г., бр. 118 от 1997 г., бр. 83 и 94 от 1999 г., бр. 13 от 2005 г. и бр. 48 от 2008 г.), се правят следните изменения: 1. В наименованието думите “по Закона за признаване на професионални квалификации и” се заличават.

2. Раздел I “Такси, събирани по Закона за признаване на професионални квалификации” се отменя.

Министър-председател: Сергей Станишев

За главен секретар на Министерския съвет: Веселин Даков

ТАРИФА за таксите, които се събират по Закона за признаване на професионални квалификации Чл. 1. (1) За разглеждане на заявление за издаване на удостоверение за признаване на професионална квалификация по регулирана професия, придобита в друга държава членка или в трета държава с цел достъп и упражняването й на територията на Република България, се събира такса 260 лв.

(2) Таксата по ал. 1 се събира и за разглеждане на заявление за издаване на удостоверение за признаване на специалност в системата на здравеопазването с цел упражняването й на територията на Република България.

Чл. 2. (1) За разглеждане на заявление за издаване на удостоверение, свързано с придобита или призната професионална квалификация по регулирана професия на територията на Република България с цел упражняването й на територията на друга държава членка или на трета държава, се събират следните такси: 1. за стандартна услуга - 60 лв.; 2. за бърза услуга - 120 лв.

(2) Таксите по ал. 1 се събират и за разглеждане на заявление за издаване на: 1. удостоверение, свързано с придобита или призната на територията на Република България професионална квалификация по професия, която не е регулирана на територията на Република България, с цел достъп и упражняването й на територията на друга държава членка или на трета държава; 2. удостоверение, свързано с придобита професионална квалификация в Република България по професия, която не е регулирана на територията на Република България, но образованието, чрез което е придобита квалификацията, е регулирано; 3. удостоверение, свързано с придобита или призната на територията на Република България специалност в системата на здравеопазването.

(3) За разглеждане на заявление за издаване на удостоверение, свързано с придобита или призната на територията на Република България професионална квалификация по регулирана медицинска професия и с придобита или призната на територията на Република България специалност в системата на здравеопазването от едно и също лице, се събират следните такси: 1. за стандартна услуга - 90 лв.; 2. за бърза услуга - 180 лв.

(4) Срокът за изпълнение на стандартната услуга е 30 дни, а на бързата - 5 работни дни.

Чл. 3. За повторно издаване на удостоверение по чл. 1 и 2 в тримесечен срок от издаване на първоначалното удостоверение се събира такса в половин размер.

Чл. 4. За издаване на заверен препис на удостоверение по чл. 1 и 2 се събира такса 10 лв.

Чл. 5. За издаване на допълнителен екземпляр на удостоверение по чл. 1 и 2 се събира такса 10 лв.

Чл. 6. При прекратяване на започнала процедура по разглеждане на заявление за издаване на удостоверение внесената такса не се възстановява.

Чл. 7. Таксите по чл. 1 - 5 се внасят по бюджета на съответния орган, който издава удостоверението.

Заключителна разпоредба

Параграф единствен. Тарифата се одобрява на основание чл. 86, ал. 1 и § 4, ал. 3 от Закона за признаване на професионални квалификации.