Решение за приемане на Правила за процедурата относно законопроекта за изменение и допълнение на Конституцията на Република България

РЕШЕНИЕ за приемане на Правила за процедурата относно законопроекта за изменение и допълнение на Конституцията на Република България

Народното събрание на основание чл. 86, ал. 1 от Конституцията на Република България и § 2 от допълнителните разпоредби на Правилника за организацията и дейността на Народното събрание РЕШИ: Приема Правила за процедурата относно законопроекта за изменение и допълнение на Конституцията на Република България, както следва: Правила за процедурата относно законопроект за изменение и допълнение на Конституцията на Република България Чл. 1. Законопроектът за изменение и допълнение на Конституцията на Република България (вх. № 554-01-98/22. ХII.2005 г.) се обсъжда и приема от Народното събрание на три гласувания в различни дни съгласно чл. 155 от Конституцията на Република България. Срокът за разглеждането му по чл. 154, ал. 2 от Конституцията на Република България започва да тече от внасянето на законопроекта.

Чл. 2. Временната комисия за подготовка на предложения за промени в Конституцията на Република България, създадена с Решение на Народното събрание от 18 януари 2006 г., изпълнява функциите на водеща комисия по този законопроект.

Чл. 3. (1) На първо гласуване законопроектът се разглежда, след като Народното събрание изслуша доклада на водещата комисия и мотивите на вносителите.

(2) При първото гласуване законопроектът се обсъжда и гласува по принцип и в цялост. Народните представители се изказват по основните положения на законопроекта, като обсъждането протича при условията и по реда, предвидени за обсъждане на законопроекти при първо гласуване.

(3) Законопроектът е приет на първо гласуване, ако за него са гласували три четвърти от всички народни представители.

(4) Ако законопроектът получи по-малко от три четвърти, но не по-малко от две трети от гласовете на всички народни представители, законопроектът се поставя за ново разглеждане не по-рано от два и не по-късно от пет месеца. При новото разглеждане законопроектът се приема, ако за него са гласували не по-малко от две трети от всички народни представители.

Чл. 4. (1) Народните представители могат да правят писмени предложения за изменение и допълнение в приетия на първо гласуване законопроект в 7-дневен срок. Не се разглеждат предложения, които противоречат на принципите и обхвата на приетия на първо гласуване законопроект.

(2) В 7-дневен срок от изтичането на срока по ал. 1 водещата комисия внася в Народното събрание доклад, който съдържа направените в срока по ал. 1 писмени предложения на народни представители и становището на комисията по тях.

(3) При второто гласуване законопроектът се обсъжда и гласува текст по текст при условията и по реда на чл. 71 от Правилника за организацията и дейността на Народното събрание.

(4) Законопроектът е приет на второ гласуване, ако са гласували три четвърти от всички народни представители за всеки текст.

(5) В случая по чл. 3, ал. 4 законопроектът е приет на второ гласуване, ако са гласували две трети от всички народни представители за всеки текст.

(6) Текстовете, които не са подкрепени от три четвърти, съответно две трети от всички народни представители, се смятат за отхвърлени.

Чл. 5. (1) Между второ и трето гласуване не се правят предложения по текстовете. След второто гласуване комисията представя текста за трето гласуване, в който тя може да предлага само редакционно-технически поправки.

(2) Третото гласуване е гласуване на законопроекта в цялост. Гласуването е поименно.

(3) Законопроектът е приет на трето гласуване, ако за него са гласували три четвърти от всички народни представители.

(4) В случая по чл. 3, ал. 4 законопроектът е приет на трето гласуване, ако за него са гласували две трети от всички народни представители.

Решението е прието от 40-то Народно събрание на 25 януари 2006 г. и е подпечатано с официалния печат на Народното събрание.

Председател на Народното събрание: Георги Пирински