Наредба № 67 от 16 май 2006 г. за униформеното облекло и служебната карта на контролните органи на Национална служба за растителна защита

НАРЕДБА № 67 от 16 май 2006 г. за униформеното облекло и служебната карта на контролните органи на Национална служба за растителна защита

Раздел I

Общи положения Чл. 1. С тази наредба се определят: 1. видът, условията и редът за осигуряване и носене на униформеното облекло на контролните органи на Националната служба за растителна защита (НСРЗ); 2. формата и видът на отличителните знаци върху униформеното облекло; 3. видът на служебната карта на контролните органи на НСРЗ.

Раздел II Вид на униформеното облекло Чл. 2. Контролните органи на НСРЗ имат право на униформено облекло от вид и брой, както следва: 1. зимно униформено облекло: а) палто (шуба) - 1 бр.; б) костюм - сако - 1 бр., и панталон (пола) - 2 бр.; в) риза (блуза) с дълъг ръкав - 2 бр.; г) вратовръзка - 1 бр.; д) зимни обувки - един чифт; е) шуба - дежурна; ж) гащeризон с подплата - дежурен; 2. лятно униформено облекло: а) костюм - сако - 1 бр., и панталон (пола) - 2 бр.; б) риза (блуза) с къс ръкав - 2 бр.; в) вратовръзка - 1 бр.; г) обувки - един чифт; д) комплект яке и панталон - 1 бр.; е) гащeризон - 1 бр.; ж) непромокаем плащ (дъждобран) - 1 бр.; з) ботуши (гумени) - 1 бр.; и) светлоотразителна жилетка - 1 бр.

Раздел III

Форма и вид на отличителните знаци Чл. 3. (1) На униформеното облекло задължително се поставя отличителен знак - метална значка, представляваща изпъкнало релефно изображение на емблемата на НСРЗ и индивидуален номер на инспектора.

(2) На левия ръкав на униформеното облекло задължително се поставя знак с емблема на НСРЗ и надпис “Национална служба за растителна защита”.

(3) Размерът и формата на металната значка по ал. 1 и емблемите по ал. 2 се определят със заповед на генералния директор на НСРЗ.

(4) За отличителните знаци по ал. 1 се води списък в регионалните служби за растителна защита.

Раздел IV

Условия и ред за осигуряване и носене на униформено облекло Чл. 4. Средства за униформеното облекло се осигуряват от бюджета на НСРЗ.

Чл. 5. Цветовете, видът на платовете и моделите на униформеното облекло се определят със заповед на генералния директор на НСРЗ.

Чл. 6. Не се допуска парична компенсация за неизползвано или непредоставено униформено облекло.

Чл. 7. (1) Униформеното облекло се предоставя на инспекторите от НСРЗ в срок до 3 месеца от датата на постъпването им на работа.

(2) На лицата по срочно трудово правоотношение по чл. 68, т. 1, 2 и 3 от Кодекса на труда се полага униформено облекло, когато срокът е за не по-малко от 10 месеца.

(3) На лицата по служебно правоотношение се полага униформено облекло, когато е изтекъл eдногодишният срок по чл. 12 от Закона за държавния служител.

Чл. 8. (1) За полученото униформено облекло се завеждат специални поименни картони.

(2) В картоните по ал. 1 се вписват видът, броят, срокът на износване на полученото облекло.

Чл. 9. (1) Стойността и срокът за износване на облеклото се определят със заповед на генералния директор съгласувано с министъра на финансите.

(2) Срокът за износване на облеклото започва да тече от датата на получаването му.

Чл. 10. При изтичане срока за износване на инспекторите от НСРЗ се предоставя нов комплект униформено облекло.

Чл. 11. (1) Износеното облекло не подлежи на връщане.

(2) При прекратяване на трудовото правоотношение по чл. 325, т. 9 и 11, чл. 327, т. 1, 2 и 3, чл. 328, ал. 1, т. 1, 2, 3, 8, 9 и 10 от Кодекса на труда и при прекратяване на служебното правоотношение на основание чл. 103, ал. 1, т. 3 и 6 и чл. 106, ал. 1 от Закона за държавния служител облеклото не се връща и не се заплаща за неизносената част.

(3) При прекрятяване на трудовото правоотношение по чл. 330, ал. 1 и ал. 2, т. 1, 2 и 6 от Кодекса на труда и при прекратяване на служебното правоотношение на основание чл. 107, ал. 1, т. 1 и 3 от Закона за държавния служител облеклото не се връща, а се заплаща стойността му за срока на доизносване.

(4) В останалите случаи на прекратяване на трудовото или служебното правоотношение служителят може да задържи облеклото, като заплати стойността на доизносване, ако работодателят, съответно органът по назначаването, даде съгласието си писмено.

Чл. 12. Отличителният знак по чл. 3, ал. 1 подлежи на връщане при всички случаи на прекратяване на трудовото или служебното правоотношение.

Чл. 13. (1) Увреденото и унищожено не по вина на инспектора униформено облекло, както и откраднатото, се подменя с ново за сметка на Националната служба след съставен протокол от ръководителя на съответното звено, утвърден от генералния директор на НСРЗ.

(2) Увреденото и унищоженото по вина на инспектора, както и изгубеното облекло, се подменя с ново за сметка на лицето.

(3) Разпоредбите на ал. 1 и 2 се прилагат и за увредените, унищожените или загубените отличителни знаци.

Чл. 14. Лицата, които имат право на униформено облекло, са длъжни да го носят при изпълнение на служебните си задължения.

Чл. 15. Лицата по чл. 2 са длъжни да поддържат в чист и спретнат вид униформеното си облекло.

Чл. 16. Не се допуска промяната на установения вид на облеклото.

Чл. 17. Не се допуска носенето на комбинирано облекло - униформено с цивилно.

Раздел V Вид на служебната карта Чл. 18. Право на служебна карта по реда на тази наредба имат контролните органи на НСРЗ.

Чл. 19. Видът на служебната карта е съгласно приложението.

Чл. 20. Лицата по чл. 18 са длъжни да се легитимират със служебната си карта при изпълнение на служебните си задължения.

Заключителни разпоредби § 1. Наредбата се издава на основание чл. 8б, ал. 2 от Закона за защита на растенията. § 2. Изпълнението на наредбата се възлага на генералния директор на Националната служба за растителна защита. § 3. Наредбата влиза в сила от 1 януари 2007 г.

За министър: Б. Абазов

Приложение към чл. 19

ЛИЦЕ

МИНИСТЕРСТВО НА ЗЕМЕДЕЛИЕТО

И ГОРИТЕ

НАЦИОНАЛНА СЛУЖБА ЗА РАСТИТЕЛНА ЗАЩИТА

НСРЗ

СЛУЖЕБНА КАРТА №

РЕГИОНАЛНА СЛУЖБА ЗА СНИМКА

РАСТИТЕЛНА ЗАЩИТА

Длъжност: Име: ЕГН: Дата на издаване: Подпис: (Генерален директор на

Национална служба за растителна защита)

ГРЪБ

На основание чл. 10 от Закона за защита на растенията при изпълнение на служебните си задължения контролните органи на Националната служба за растителна защита имат право: 1. да влизат в митници, митнически бюра, безмитни зони, разположени в морски и речни пристанища, летища, железопътни и автобусни гари, пощенски станции и в складове и хранилища към тях, във всички помещения на влизащи в страната влакове, плавателни съдове, самолети от гражданския транспорт и моторни превозни средства за извършване на прегледи на намиращите се в тях подкарантинни материали от растителен произход; 2. да посещават и извършват прегледи на посеви и насаждения, разсадници, маточници, оранжерии, ботанически градини, опитни участъци на институти и станции, фирми, арендатори, земеделски кооперации, лични стопанства, складове и хладилни помещения, преработвателни предприятия, магазини и пазари.

Всички държавни контролни органи са длъжни да оказват съдействие на инспекторите на Национална служба за растителна защита при изпълнение на служебните им задължения.