Устройствен правилник на Държавен музикално-драматичен театър „Кадрие Лятифова"

МИНИСТЕРСТВО НА КУЛТУРАТА

УСТРОЙСТВЕН ПРАВИЛНИК на Държавен музикално-драматичен театър „Кадрие Лятифова"

Раздел I

Общи положения Чл. 1. Този правилник урежда устройството и дейността на Държавен музикално-драматичен театър „Кадрие Лятифова".

Чл. 2. Държавен музикално-драматичен театър „Кадрие Лятифова" е юридическо лице на бюджетна издръжка към Министерство на културата, второстепенен разпоредител с бюджетни кредити, със седалище Кърджали.

Чл. 3. Държавен музикално-драматичен театър „Кадрие Лятифова" се създава, преобразува и закрива от Министерския съвет по предложение на министъра на културата.

Чл. 4. Държавен музикално-драматичен театър „Кадрие Лятифова" е с предмет на дейност: създаване и представяне пред публиката на музикални, танцови и театрални спектакли; съхраняване елементите на турската идентичност — език, традиции и културно наследство; насърчаване духа на търпимост и диалог между различните култури.

Чл. 5. Държавен музикално-драматичен театър „Кадрие Лятифова" се основава на принципите на демократизма и свободата в творческите процеси и равнопоставеността на всички субекти, ангажирани със създаване, разпространение и съхраняване на музикалната култура.

Раздел II

Устройство и управление Чл. 6. (1) Държавен музикално-драматичен театър „Кадрие Лятифова" се ръководи от директор.

(2) Директорът се назначава от министъра на културата след провеждане на конкурс.

(3) Директорът организира, координира и контролира цялостната дейност на Държавен музикално-драматичен театър „Кадрие Лятифова", като: 1. представлява Държавен музикално-драматичен театър „Кадрие Лятифова" пред всички държавни органи, физически и юридически лица в страната и в чужбина; 2. управлява средствата на Държавен музи-кално-драматичен театър „Кадрие Лятифова"; 3. в качеството си на работодател сключва, изменя и прекратява трудовите договори на работниците и служителите, определя размера на индивидуалните трудови възнаграждения и другите материални стимули в съответствие с наличните средства и нормативни изисквания, изработва правилник за вътрешния трудов ред, изготвя характеристики на всички работници и служители в театъра и вътрешни правила за работна заплата; 4. осъществява взаимодействието и координацията на Държавен музикално-драматичен театър „Кадрие Лятифова" с държавните органи и културни организации; 5. сключва договорите за финансиране на проекти и други инициативи, утвърждава начините и формите за отчитане на реализираната дейност и контролира изпълнението им.

Чл. 7. В рамките на утвърдената численост на персонала Държавен музикално-драматичен театър „Кадрие Лятифова" определя самостоятелно своята структура.

Раздел III

Основни функции и задачи Чл. 8. Държавен музикално-драматичен театър „Кадрие Лятифова": 1. организира и осъществява музикални, танцови, театрални и други изяви на своите състави и изпълнители съобразно репертоарните задачи и годишните работни програми на института, като се грижи за осигуряването на високо художествено равнище на изявите им; 2. участва в организирането и провеждането на музикални, драматични, танцови и други изяви, свързани с празници, годишнини, фестивали, концерти, конкурси и др.; 3. организира и осъществява спектакли и програми в областта на музикалното, драматичното и танцовото изкуство, адресирани към детската и младежката аудитория; 4. стимулира и се грижи за пропагандиране и разпространение на музикалното, танцовото и театралното творчество и изпълнителско изкуство в духа на съхраняване на елементите на турската идентичност, търпимостта и диалога между различните култури; 5. осъществява самостоятелно спектакло-ва музикална, танцова и драматична дейност на своите състави и изпълнители в страната и в чужбина.

Раздел IV

Финансиране Чл.9. (1) Държавен музикално-драматичен театър „Кадрие Лятифова" се финансира от: 1. бюджета на Министерство на културата; 2. община Кърджали въз основа на сключен договор за смесено финансиране; 3. реализирани собствени приходи от продажба на услуги, наеми и др.; 4. спонсорство, дарения и други от български и чуждестранни физически и юридически лица.

(2) Средствата се разходват за: 1. издръжка на театъра; 2. финансово обезпечаване на дейности, пряко свързани с функциите на театъра; 3. капиталови разходи.

Раздел V

Организация на работата Чл. 10. Организацията на труда в Държавен музикално-драматичен театър „Кадрие Лятифова", разпределението на работното време, конкретните права и задължения и спазването на трудовата дисциплина се уреждат с правилника за вътрешния трудов ред.

Заключителни разпоредби § 1. Правилникът се издава на основание § 1 от Постановление № 124 на Министерския съвет от 2003 г. за създаване на държавни културни институти. § 2. Изпълнението на правилника се възлага на директора на театъра. § 3. Правилникът влиза в сила от датата на обнародването му в „Държавен вестник".

Министър: Б. Абрашев