Постановление № 89 от 23 април 2007 г. за приемане на Устройствен правилник на Агенцията по вписванията

ПОСТАНОВЛЕНИЕ № 89 ОТ 23 АПРИЛ 2007 Г. за приемане на Устройствен правилник на Агенцията по вписванията

МИНИСТЕРСКИЯТ СЪВЕТ ПОСТАНОВИ: Член единствен. Приема Устройствен правилник на Агенцията по вписванията.

Заключителни разпоредби § 1. Отменя се Устройственият правилник на Агенцията по вписванията, приет с Постановление № 163 на Министерския съвет от 2004 г. (обн., ДВ, бр. 63 от 2004 г.; изм. и доп., бр. 19 и 65 от 2005 г. и бр. 35 от 2006 г.). § 2. В приложение № 2 към чл. 3, ал. 3 от Постановление № 205 на Министерския съвет от 1999 г. за приемане на Устройствен правилник на Министерството на правосъдието (обн., ДВ, бр. 104 от 1999 г.; изм. и доп., бр. 2 и 14 от 2000 г., бр. 88 от 2001 г., бр. 83 от 2002 г., бр. 21, 48 и 69 от 2003 г., бр. 11, 18, 63, 68 и 97 от 2004 г., бр. 19 и 65 от 2005 г., бр. 35 от 2006 г. и бр. 21 от 2007 г.) в т. 5 числото “373” се заменя с “488”.

Министър-председател: Сергей Станишев

Главен секретар на Министерския съвет: Севдалин Мавров

УСТРОЙСТВЕН ПРАВИЛНИК на Агенцията по вписванията

Глава първа

ОБЩИ ПОЛОЖЕНИЯ Чл. 1. С правилника се определят структурата, организацията на работа, редът на дейност и съставът на Агенцията по вписванията, наричана по-нататък “агенцията”.

Чл. 2. (1) Агенцията е администрация към министъра на правосъдието.

(2) Агенцията е юридическо лице на бюджетна издръжка със седалище София.

(3) Агенцията е второстепенен разпоредител с бюджетни кредити към министъра на правосъдието.

Глава втора

СТРУКТУРА НА АГЕНЦИЯТА

Раздел I

Общи положения Чл. 3. (1) Агенцията е организирана в обща и специализирана администрация, служител по сигурността на информацията и финансов контрольор.

(2) Общата численост на персонала в агенцията е 488 щатни бройки, разпределени съгласно приложението.

Чл. 4. (1) Общата администрация се състои от 3 дирекции, а специализираната администрация - от две главни дирекции.

(2) Главните дирекции имат териториални звена - служби по вписванията и служби по регистрация.

Чл. 5. (1) Службите по вписванията осъществяват функциите си по Правилника за вписванията и Закона за кадастъра и имотния регистър на територията на съдебния район на съответния районен съд.

(2) Службите по регистрация осъществяват функциите си по Закона за регистър БУЛСТАТ и по Закона за търговския регистър на територията на съдебния район на съответния окръжен съд.

Раздел II

Изпълнителен директор на агенцията Чл. 6. (1) Агенцията се ръководи и представлява от изпълнителен директор.

(2) Изпълнителният директор на агенцията: 1. ръководи, координира и контролира изпълнението на функциите на агенцията, както и връзките й с други органи и организации; 2. представлява агенцията и организира международните й връзки; 3. планира, разпределя и администрира предоставените бюджетни средства на агенцията; 4. организира работата по създаването и поддържането на имотния регистър и на връзката му с кадастъра; 5. организира и контролира осъществяването на връзката на имотния регистър с регистрите по чл. 7, ал. 2 от Закона за кадастъра и имотния регистър (ЗКИР), както и с други регистри и информационни системи; 6. ръководи, координира и контролира създаването и поддържането на централния архив в електронен вид на партидите на недвижимите имоти и вписаните актове с приложените към тях документи; 7. организира разработването на концепции и насоки за развитието в областта на имотния регистър и контролира тяхното изпълнение; 8. организира работата по воденето и поддържането на регистър БУЛСТАТ като единен национален административен регистър; 9. организира и контролира осъществяването на взаимодействието между регистър БУЛСТАТ, търговския регистър и други регистри и информационни системи; 10. ръководи, координира и контролира съхраняването в единна информационна система на информацията в регистър БУЛСТАТ и в търговския регистър и поддържането на национална база данни за тези регистри; 11. организира работата по воденето, съхраняването и достъпа до търговския регистър; 12. сключва договори, свързани с осъществяването на дейността на агенцията; 13. утвърждава структурата на административните звена; 14. утвърждава длъжностното разписание и работните заплати; 15. назначава и освобождава държавните служители в агенцията; 16. сключва, изменя и прекратява трудовите договори на работещите по трудово правоотношение в агенцията; 17. осигурява условия за повишаване квалификацията на служителите; 18. ръководи атестирането на служителите в агенцията; 19. изготвя и представя на министъра на правосъдието ежегоден доклад за дейността на агенцията; 20. изпълнява и други правомощия, произтичащи от разпоредбите на ЗКИР, Закона за регистър БУЛСТАТ и Закона за търговския регистър и нормативните актове по прилагането им, както и възложени му с друг закон или подзаконов нормативен акт.

(3) Изпълнителният директор може да възложи на главния секретар отделни свои правомощия, в т.ч. по: 1. служебните правоотношения с изключение на назначаването, преместването по чл. 81б, прекратяването на правоотношението, както и налагането на дисциплинарни наказания по чл. 90, ал. 1, т. 3, 4 и 5 от Закона за държавния служител; 2. сключването, изменянето и прекратяването на трудовите правоотношения със служители на агенцията.

(4) В изпълнение на правомощията си изпълнителният директор издава заповеди.

(5) При осъществяване на своите правомощия изпълнителният директор се подпомага от заместник изпълнителен директор. Трудовото правоотношение със заместник изпълнителния директор се сключва, изменя и прекратява от изпълнителния директор съгласувано с министъра на правосъдието.

(6) Изпълнителният директор делегира със заповед правомощия на заместник изпълнителния директор и определя неговите функции.

(7) Правомощията на изпълнителния директор на агенцията при негово отсъствие или когато ползва законоустановен отпуск, се осъществяват от заместник изпълнителния директор, освен ако със заповед е определено друго.

Раздел III

Служител по сигурността на информацията. Финансов контрольор Чл. 7. (1) Служителят по сигурността на информацията е на пряко подчинение на изпълнителния директор и ръководи регистратура за класифицираната информация, изпълнява възложените му със Закона за защита на класифицираната информация (ЗЗКИ) задачи и отговаря за надлежното създаване, обработване, съхраняване и предаване на класифицирана информация.

(2) В изпълнение на възложените му със ЗЗКИ задачи служителят по сигурността на информацията: 1. следи за спазването на изискванията на ЗЗКИ; 2. прилага правилата относно видовете защита на класифицираната информация; 3. разработва план за охрана на агенцията чрез физически и технически средства и следи за изпълнението му; отговаря за организацията на ведомствената охрана и осигурява спазването на пропускателния режим в сградата на агенцията; 4. извършва периодични проверки на отчетността и движението на материалите и документите, съдържащи класифицирана информация; 5. осъществява процедурата по обикновеното проучване съгласно чл. 47 ЗЗКИ и води регистър на проучените лица; 6. следи за правилното определяне нивото на класифицираната информация, води на отчет случаите на нерегламентиран достъп и предлага на изпълнителния директор мерки за тяхното отстраняване; 7. организира и провежда обучението на служителите от агенцията по защита на класифицираната информация; 8. разработва план за защита на класифицираната информация при положение на война, при военно или друго извънредно положение; 9. изпълнява и други задачи, произтичащи от нормативните актове, регламентиращи защитата на класифицираната информация.

Чл. 8. (1) Финансовият контрольор е на пряко подчинение на изпълнителния директор.

(2) Финансовият контрольор: 1. осъществява предварителен контрол за законосъобразност на всички документи и действия, свързани с финансовата дейност и други дейности, съгласно вътрешни правила за осъществяване на предварителен контрол; 2. осъществява проверки и преди вземането на решения за поемане на задължения и извършване на разход със средства, получени от републиканския бюджет; 3. изразява мнение относно законосъобразността на предложенията за поемане на задължения или извършване на разходи.

(3) При осъществяване на дейността си финансовият контрольор ще бъде подпомаган от лица, определени с писмен акт на изпълнителния директор.

Раздел IV

Главен секретар Чл. 9. (1) Главният секретар ръководи, координира и контролира функционирането на административните звена в агенцията.

(2) Главният секретар: 1. осигурява организационната връзка между изпълнителния директор на агенцията и административните звена, както и между самите административни звена; 2. създава условия за нормална и ефективна работа на всички административни звена на агенцията; 3. организира разпределението на задачите за изпълнение между административните звена на агенцията; 4. организира работата с предложенията и сигналите в съответствие с разпоредбите на глава осма от Административнопроцесуалния кодекс; 5. осъществява общ контрол по изпълнението на възложените задачи; 6. контролира и отговаря за правилното водене и съхраняване на документацията; 7. ежегодно изготвя доклад за състоянието на административната дейност в агенцията; 8. утвърждава длъжностните характеристики на служителите в агенцията; 9. представлява агенцията в случаите, когато е изрично упълномощен от изпълнителния директор; 10. изпълнява други задачи, възложени му от изпълнителния директор на агенцията.

(3) При отсъствие на главния секретар неговите функции се изпълняват от ръководен служител, определен за всеки отделен случай с писмена заповед на изпълнителния директор.

Раздел V

Обща администрация Чл. 10. Общата администрация е организирана в дирекции “Административно-правно обслужване, човешки ресурси и връзки с обществеността”, “Финансово-стопански дейности и управление на собствеността” и “Информационно обслужване и технологии”.

Чл. 11. Дирекция “Административно-правно обслужване, човешки ресурси и връзки с обществеността”: 1. във връзка с административно-правното обслужване: а) осъществява правната помощ на изпълнителния директор и на административните звена на агенцията с оглед законосъобразното осъществяване на техните функции, като дава мотивирани становища по правни въпроси; б) изготвя становища по законосъобразността на проектите на административни актове на изпълнителния директор на агенцията; в) осъществява процесуалното представителство на агенцията; г) участва в производството по осъществяване на имуществена и административнонаказателна отговорност; д) предприема правни действия за своевременното събиране на вземанията на агенцията; е) участва в дейността, свързана с управлението на правото на държавна собственост на агенцията; ж) изработва или участва в изработването на проекти на нормативни актове, засягащи дейността на агенцията, както и дава становища по проекти на нормативни актове, получени от други държавни органи за съгласуване; з) изготвя проекти на договори, свързани с дейността на агенцията, и дава становища по законосъобразността на проекти на договори; и) изготвя правни становища по сигнали и предложения по реда на Административнопроцесуалния кодекс и по заявления по Закона за достъп до обществена информация; 2. във връзка с документооборота: а) организира, осъществява и контролира движението на входящата, изходящата и вътрешната кореспонденция; б) експедира входящата и изходящата кореспонденция; в) комплектува, съхранява, обработва и организира използването на текущия и архивния документационен фонд на агенцията; 3. във връзка с човешките ресурси и връзките с обществеността: а) осъществява организацията по набиране на персонала и назначаване на служителите в агенцията; б) изготвя всички актове, свързани с възникването, изменянето и прекратяването на служебните и трудовите правоотношения в съответствие със законовите разпоредби; оформя, води и съхранява служебните и трудовите досиета на служителите в агенцията; в) изготвя и актуализира длъжностните и поименните щатни разписания на агенцията; г) оказва организационна и методическа помощ по цялостния процес по разработване, актуализиране и утвърждаване на длъжностните характеристики на служителите в агенцията; д) организира въвеждането и прилагането на система за оценка на изпълнението на длъжността, заплащането и израстването в кариерата на държавната администрация; е) планира и организира обучението и развитието на персонала, като предлага и реализира програми за обучение и професионална квалификация на служителите в агенцията; ж) предоставя на медиите информация за дейността на агенцията; з) анализира и систематизира публикациите в средствата за масово осведомяване за дейността на агенцията; и) подготвя и координира изявите на изпълнителния директор и на главния секретар пред средствата за масово осведомяване; к) координира и изготвя програмата на изпълнителния директор и на главния секретар при пътуванията извън страната и изготвя необходимите документи за задграничните командировки на служителите на агенцията; л) организира и осигурява превод на международни срещи на агенцията; м) организира, координира и протоколно осигурява провеждането на пресконференции, симпозиуми, семинари, работни срещи и др.

Чл. 12. Дирекция “Финансово-стопански дейности и управление на собствеността”: 1. във връзка с финансово-стопанските дейности: а) изготвя проект на годишния бюджет за приходите и разходите на агенцията за съответната година; б) изготвя ежемесечни и тримесечни отчети за касовото изпълнение на бюджета и годишния финансов отчет на агенцията; в) изготвя месечното разпределение на бюджета на агенцията за съответната бюджетна година; г) изготвя бюджетна прогноза и проект на бюджет на агенцията; д) организира и извършва финансово-счетоводното обслужване на агенцията и осигурява изпълнението на бюджета; е) упражнява контрол за законосъобразното и целесъобразното разходване на паричните средства и на дълготрайните материални и нематериални активи на агенцията и материалните запаси; ж) организира инвентаризациите в агенцията съгласно Закона за счетоводството; з) организира и извършва дейностите по финансирането на търговския регистър; 2. във връзка с управлението на собствеността и обществените поръчки: а) изготвя становища относно управлението на имотите - държавна собственост, предоставени на агенцията, и осигурява правилното им стопанисване; б) проучва нуждите на службите по вписванията и изготвя предложения за предоставяне на сграден фонд; в) изготвя технически и финансови предложения за ремонт на сградния фонд на агенцията и за материално-техническо снабдяване на агенцията; г) организира и осъществява материално-техническото снабдяване на агенцията със съоръжения, резервни части, инвентар, организационна техника, консумативни материали и обзавеждане; д) осъществява текущ контрол при изпълнение на строително-монтажни работи и организира текущи ремонти, участва в комисии за оценка и приемане на тези работи; е) изготвя документацията, организира процедури по възлагане на обществени поръчки и участва със свои представители в работата на комисиите по възлагане на обществените поръчки; ж) организира и провежда процедури по Закона за държавната собственост и по правилника за прилагането му; з) отговаря за ефективното функциониране и стопанисване на автомобилния парк, почивната и учебната база на агенцията; и) отговаря за поддържането на хигиената в агенцията.

Чл. 13. Дирекция “Информационно обслужване и технологии”: 1. във връзка с изпълнението на функциите на агенцията по ЗКИР: а) организира изграждането, внедряването и функционирането на всички информационни системи, свързани с дейността на отделните структурни звена на агенцията; б) управлява и координира изграждането и поддържането на инфраструктурата, осигуряваща информационната дейност на агенцията; в) осигурява защитата на информационните технологии на агенцията; г) подпомага потребителите на информационни технологии и средства в агенцията; д) изготвя план за необходимото обучение за потребителите на информационни технологии и оказва съдействие при организирането, провеждането и оценката на обучението; е) разработва анализи за състоянието на информационната инфраструктура, извършва оценка и изготвя план за управление на риска; ж) осъществява методическо ръководство върху дейността на експертите по информационни технологии в службите по вписванията; з) осигурява връзката между имотния регистър и други регистри; и) създава и поддържа централен архив в електронен вид на партидите на недвижимите имоти и вписаните актове с приложените към тях документи; 2. във връзка с изпълнението на функциите на агенцията по Закона за регистър БУЛСТАТ и по Закона за търговския регистър: а) организира изграждането, внедряването и функционирането на всички информационни системи, свързани с дейността на отделните структурни звена на агенцията; б) управлява и координира изграждането и поддържането на инфраструктурата, осигуряваща информационната дейност на агенцията; в) осигурява взаимодействие с други регистри и информационни системи; г) организира връзките между търговския регистър и други регистри и информационни системи и контролира тяхното осъществяване.

Раздел VI

Специализирана администрация Чл. 14. (1) Специализираната администрация е организирана в две главни дирекции - Главна дирекция “Имотен регистър” и Главна дирекция “Търговски регистър и регистър БУЛСТАТ”.

(2) Главна дирекция “Имотен регистър” е с териториални звена - служби по вписванията, обединени в 12 регионални дирекции.

(3) Главна дирекция “Търговски регистър и регистър БУЛСТАТ” е с териториални звена - служби по регистрация.

(4) Служителите в службите по вписванията, както и служителите и длъжностните лица по регистрация в службите по регистрация се назначават от изпълнителния директор.

Чл. 15. Главна дирекция “Имотен регистър”: 1. организира, координира и ръководи дейностите в службите по вписванията; 2. организира административния контрол по създаването, воденето и съхраняването на имотния регистър; 3. организира връзките между имотния регистър и кадастъра, както и с други регистри и контролира тяхното осъществяване; 4. разработва програмите за дейността по вписванията; 5. изготвя проект на указания във връзка със създаването на имотния регистър; 6. оказва съдействие при изготвянето на технически задания по проект “Кадастър и имотна регистрация” по Заемното споразумение с Международната банка за възстановяване и развитие; 7. контролира и изготвя отчети за изпълнението на дейностите по проект “Кадастър и имотна регистрация” по Заемното споразумение с Международната банка за възстановяване и развитие.

Чл. 16. Службата по вписванията: 1. извършва вписвания, отбелязвания и заличавания по разпореждане на съдията по вписванията; 2. подготвя и предава на агенцията информацията за партидите на недвижимите имоти и вписаните актове с приложените към тях документи за централния архив; 3. прави справки и издава удостоверения за вписванията; 4. изпълнява дейности, свързани със създаването на имотния регистър, определени с наредбата по чл. 5, ал. 3 ЗКИР; 5. уведомява съответната служба по кадастъра за новообразуваните партиди и извършеното вписване съгласно чл. 86 ЗКИР; 6. прави справки и издава удостоверения за вписаните обстоятелства и обявените актове в търговския регистър.

Чл. 17. Главна дирекция “Търговски регистър и регистър БУЛСТАТ”: 1. организира дейностите по воденето и съхраняването на търговския регистър; 2. организира административния контрол по воденето и съхраняването на търговския регистър и на регистър БУЛСТАТ; 3. осъществява методическа помощ във връзка с дейностите по воденето, съхраняването и достъпа до търговския регистър и регистър БУЛСТАТ; 4. организира връзките между търговския регистър и други регистри и информационни системи и контролира тяхното осъществяване; 5. проучва структурата, динамиката и тенденциите на търсенето на данни от търговския регистър и от регистър БУЛСТАТ; 6. организира връзките между регистър БУЛСТАТ и други регистри и информационни системи и контролира тяхното осъществяване; 7. осигурява прилагането на методическите указания в регионалните дирекции.

Чл. 18. Службата по регистрация: 1. приема и въвежда в информационната система заявленията за вписванията, заличаванията и обявяванията в търговския регистър, както и по запазване на фирма; 2. извършва действията по вписванията, обявяванията и заличаванията в търговския регистър; 3. извършва проверка дали е подадено заявление за исканото вписване, заличаване или обявяване; 4. извършва проверка дали заявеното обстоятелство подлежи на вписване или представеният акт подлежи на обявяване; 5. извършва проверка дали заявлението изхожда от оправомощено лице; 6. извършва проверка дали към заявлението са приложени всички документи съгласно изискванията на закон, съответно подлежащият на обявяване акт, и дали съществуването на заявеното за вписване обстоятелство се установява от представените документи; 7. прави справки и издава удостоверения за вписаните обстоятелства и обявените актове в търговския регистър; 8. прави справки и издава удостоверения за запазване на фирма; 9. извършва регистрация в регистър БУЛСТАТ при условията на чл. 9 от Закона за регистър БУЛСТАТ; 10. издава справки и удостоверения за вписаните обстоятелства в регистър БУЛСТАТ.

Глава трета

СЛУЖИТЕЛИ НА АГЕНЦИЯТА Чл. 19. (1) Служителите в агенцията имат правата и задълженията, предвидени в Закона за държавния служител, съответно в Кодекса на труда, и в нормативните актове по прилагането им.

(2) Държавните служители и служителите по трудово правоотношение осъществяват своята дейност въз основа на длъжностни характеристики.

Чл. 20. (1) За образцово изпълнение на служебните си задължения служителите в агенцията могат да бъдат награждавани с отличия и награди.

(2) Награждаването на служителите се извършва по решение на изпълнителния директор на агенцията въз основа на мотивиран доклад от съответния директор на дирекция.

(3) Стойността на паричната или предметната награда не може да надвишава размера на една основна месечна работна заплата на съответния служител.

Чл. 21. (1) За изпълнението на определени задачи, свързани с дейността на агенцията, могат да се привличат нещатни сътрудници в качеството им на експерти.

(2) Правата и задълженията на лицата по ал. 1 се определят в заповедта за привличането им и в сключения с тях договор от изпълнителния директор.

Глава четвърта

ОРГАНИЗАЦИЯ НА РАБОТАТА В АГЕНЦИЯТА Чл. 22. Организацията на работата в агенцията се осъществява съгласно правилника и утвърдена от изпълнителния директор на агенцията инструкция за вътрешния документооборот.

Чл. 23. Ръководството на главните дирекции се осъществява от главни директори, а на дирекциите - от съответния директор.

Чл. 24. (1) Документите, изпратени до агенцията от държавни органи, юридически или физически лица, се завеждат в канцеларията във входящ регистър, като се отбелязва датата на получаването им.

(2) При завеждането на документите се извършва проверка за наличието на материалите, посочени в тях, и се образува преписка, която се разпределя според адресата или съдържанието й.

Чл. 25. Изходящите от агенцията документи се съставят най-малко в два екземпляра. Вторият екземпляр съдържа инициалите и подписа на служителя, изготвил документа, и на ръководителя на съответното административно звено.

Чл. 26. (1) Работното време на служителите в агенцията при 5-дневна работна седмица е 8 часа дневно и 40 часа седмично.

(2) Началото и краят на работното време в агенцията, както и на приемното време на административните звена се определят със заповед на изпълнителния директор на агенцията.

Чл. 27. Приемното време за изслушване на граждани и представители на организации относно предложения и сигнали се оповестява на общодостъпно място в агенцията.

Заключителна разпоредба

Параграф единствен. Правилникът се приема на основание чл. 58г от Закона за кадастъра и имотния регистър, чл. 2, ал. 1 от Закона за регистър БУЛСТАТ, чл. 3, ал. 1 от Закона за търговския регистър и чл. 55 от Закона за администрацията.

Приложение към чл. 3, ал. 2

Численост на персонала в Агенцията по вписванията - 488 щатни бройки

Изпълнителен директор 1

Заместник изпълнителен директор 1

Главен секретар 1

Служител по сигурността на информацията 1

Финансов контрольор 1

Обща администрация 63 в т. ч.: дирекция “Административно-правно обслужване, човешки ресурси и връзки с обществеността” 20 дирекция “Финансово-стопански дейности и управление на собствеността” 18 дирекция “Информационно обслужване и технологии” 25

Специализирана администрация 420 в т. ч. Главна дирекция “Имотен регистър” 247 в т. ч. служби по вписванията и регионални дирекции “Имотен регистър”: Регионална дирекция - София

Регионална дирекция - Благоевград

Регионална дирекция - Бургас

Регионална дирекция - Варна

Регионална дирекция - Враца

Регионална дирекция - Велико Търново

Регионална дирекция - Плевен

Регионална дирекция - Пловдив

Регионална дирекция - Русе

Регионална дирекция - Разград

Регионална дирекция - Стара Загора

Регионална дирекция - Хасково и Главна дирекция “Търговски регистър и регистър БУЛСТАТ” 173 в т.ч. служби по регистрация и длъж- ностни лица по регистрация в тях

Длъжностни лица по регистрация - София 64

Длъжностно лице по регистрация - Благоевград 1

Длъжностно лице по регистрация - Бургас 1

Длъжностно лице по регистрация - Варна 1

Длъжностно лице по регистрация - Враца 1

Длъжностно лице по регистрация - Велико Търново 1

Длъжностно лице по регистрация - Плевен 1

Длъжностно лице по регистрация - Пловдив 1

Длъжностно лице по регистрация - Русе 1

Длъжностно лице по регистрация - Разград 1

Длъжностно лице по регистрация - Стара Загора 1

Длъжностно лице по регистрация - Хасково 1

Длъжностно лице по регистрация - Добрич 1

Длъжностно лице по регистрация - Видин 1

Длъжностно лице по регистрация - Монтана 1

Длъжностно лице по регистрация - Габрово 1

Длъжностно лице по регистрация - Ловеч 1

Длъжностно лице по регистрация - Пазарджик 1

Длъжностно лице по регистрация - Смолян 1

Длъжностно лице по регистрация - Силистра 1

Длъжностно лице по регистрация - Търговище 1

Длъжностно лице по регистрация - Шумен 1

Длъжностно лице по регистрация - Кърджали 1

Длъжностно лице по регистрация - Ямбол 1

Длъжностно лице по регистрация - Сливен 1

Длъжностно лице по регистрация - Кюстендил 1

Длъжностно лице по регистрация - Перник 1