Закон за изменение и допълнение на Закона за адвокатурата

УКАЗ № 483

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за адвокатурата, приет от ХL Народно събрание на 7 декември 2006 г.

Издаден в София на 13 декември 2006 г.

Президент на републиката: Георги Първанов

Подпечатан с държавния печат.

Министър на правосъдието: Георги Петканов

ЗАКОН за изменение и допълнение на Закона за адвокатурата (обн., ДВ, бр. 55 от 2004 г.; изм., бр. 43 и 79 от 2005 г., бр. 10 и 39 от 2006 г.) § 1. В чл. 89 т. 14 се отменя. § 2. В чл. 103 се правят следните изменения: 1. В ал. 1 думите “14-дневен” се заменят с “30-дневен”.

2. Алинея 2 се изменя така: “(2) Избирателната комисия в тридневен срок след изтичане на срока по ал. 1 се произнася по допустимостта на постъпилите кандидатури и с решението си обявява списъка на кандидатите в канцеларията на адвокатския съвет. Всеки член на колегията в тридневен срок може да обжалва решението пред Висшия адвокатски съвет. Висшият адвокатски съвет се произнася по съществото на жалбата в тридневен срок от постъпването й с решение, което е окончателно.”

3. Алинея 3 се отменя.

4. Алинея 4 се изменя така: “(4) Избирателната комисия обявява окончателния списък на кандидатите в канцеларията на адвокатския съвет не по-късно от 7 дни преди датата на избора.” § 3. В чл. 105, ал. 2 накрая се добавя “на съответния орган”. § 4. В чл. 107 се правят следните изменения и допълнения: 1. Досегашният текст става ал. 1.

2. Създава се ал. 2: “(2) За резервни членове са избрани кандидатите, получили най-голям брой гласове след основните членове.”

Законът е приет от 40-то Народно събрание на 7 декември 2006 г. и е подпечатан с официалния печат на Народното събрание.

Председател на Народното събрание: Георги Пирински