Инструкция № Iз-2593 от 3 ноември 2010 г. за условията и реда за съгласуване на молби за визи

МИНИСТЕРСТВО НА ВЪТРЕШНИТЕ РАБОТИ

МИНИСТЕРСТВО НА ВЪНШНИТЕ РАБОТИ

ДЪРЖАВНА АГЕНЦИЯ „НАЦИОНАЛНА СИГУРНОСТ“

ИНСТРУКЦИЯ № Iз-2593 от 3 ноември 2010 г. за условията и реда за съгласуване на молби за визи

Глава първа

ОБЩИ ПОЛОЖЕНИЯ Чл. 1. С тази инструкция се уреждат условията и редът за: 1. съгласуване на молби за издаване на визи за краткосрочно пребиваване, приети в български задгранични представителства; 2. съгласуване на молби за издаване на визи за краткосрочно пребиваване, приети в консулски служби на други държави – членки на Шенгенското пространство, съгласно списък с гражданства или категории граждани, представен от Република България пред Европейската комисия; 3. информиране от другите държави – членки на Шенгенското пространство, за издадени от техните консулски служби визи за краткосрочно пребиваване съгласно списък с гражданства или категории граждани, представен от Република България пред Европейската комисия; 4. съгласуване на приети молби за издаване на визи за дългосрочно пребиваване (вид „Д“) по чл. 15, ал. 1 от Закона за чужденците в Република България.

Чл. 2. Дейностите по чл. 1 имат за цел регулиране на миграционните процеси, противодействие на незаконната миграция в Република България и защита на националната сигурност и интересите на страната.

Глава втора

КОМПЕТЕНТНИ ОРГАНИ, ОСЪЩЕСТВЯВАЩИ СЪГЛАСУВАТЕЛНАТА ПРОЦЕДУРА Чл. 3. (1) Министерството на външните работи чрез дирекция „Консулски отношения“ (ДКО) съгласува молбите за визи по чл. 1, т. 1, 2 и 4 с Държавна агенция „Национална сигурност“ (ДАНС), а по т. 4 – и с Дирекция „Миграция“ на Министерството на вътрешните работи (ДМ – МВР).

(2) Дирекция „Миграция“ – МВР, съгласува с ДАНС изпратените молби за визи по чл. 1, т. 4 и предоставя на дирекция „Консулски отношения“ в МВнР съвместно становище.

(3) Държавна агенция „Национална сигурност“ съгласува изпратените молби за визи по чл. 1, т. 1 и 2 и предоставя на дирекция „Консулски отношения“ в МВнР своето становище.

(4) Съгласуването по ал. 1 – 3 се осъществява по електронен път чрез Системата за визов контрол (СВК). За целта дирекция „Консулски отношения“ в МВнР предоставя достъп до СВК на определените по реда на чл. 4 служители от МВР и ДАНС.

(5) При невъзможност съгласуването да се осъществи по електронен път то се осъществява на хартиен носител.

Чл. 4. Министърът на външните работи, министърът на вътрешните работи и председателят на ДАНС определят със заповеди служителите, които имат право да съгласуват молби за визи по чл. 1.

Глава трета

ПРОЦЕДУРА ЗА СЪГЛАСУВАНЕ НА МОЛБИ ЗА ВИЗИ ЗА КРАТКОСРОЧНО ПРЕБИВАВАНЕ, ПРИЕТИ В БЪЛГАРСКИ ЗАДГРАНИЧНИ ПРЕДСТАВИТЕЛСТВА Чл. 5. Всяка пристигаща от българските задгранични представителства в ДКО молба за издаване на виза за краткосрочно пребиваване се проверява за наличие на забрана за влизане на кандидата за виза на територията на България и Шенгенското пространство, а също и в масива на нежеланите в страната чужденци.

Чл. 6. При наличие на забрана за влизане не може да бъде издадена единна виза, но при определени случаи може да бъде издадена виза с ограничена териториална валидност.

Чл. 7. (1) Съгласуването на молби за краткосрочни визи, постъпващи от българските задгранични представителства, се извършва въз основа на: 1. заявени от държавите – членки на Шенгенското пространство, гражданства и категории граждани, за които те са нотифицирали Европейската комисия; 2. заявени от ДАНС гражданства или категории граждани.

(2) Заявяването на гражданства и категории граждани по ал. 1, т. 2 става след представяне в ДКО на списък, утвърден от председателя на ДАНС и съгласуван с ДКО.

(3) Списъкът по ал. 2 може да съдържа освен видовете гражданства и категориите граждани и други критерии, по които да бъдат определяни подлежащите на съгласуване молби за визи.

Чл. 8. Регистрираните в консулските служби на Република България молби за визи по чл. 1, т. 1 се изпращат чрез СВК в ДКО.

Чл. 9. (1) При получаване на молбата за виза ДКО я проверява за наличие на заявка по чл. 7, ал. 1, т. 1 и при необходимост я изпраща на централните органи на съответните държави – членки на Шенгенското пространство, които са заявили, че искат да бъде съгласувана с тях.

(2) При получаване на молбата за виза ДКО я проверява за наличие на заявка по чл. 7, ал. 1, т. 2 и при необходимост я изпраща на ДАНС.

(3) Ако в срок от седем календарни дни след изпращане на заявката по ал. 1 или 2 не се получи отговор, се счита, че отговорът на съгласуващите органи е положителен.

Чл. 10. (1) При наличие на едно отрицателно становище от проведеното съгласуване по чл. 9, ал. 1 ДКО или упълномощеното да взема самостоятелни решения консулско длъжностно лице може да разреши издаване на виза с ограничена териториална валидност.

(2) При наличие на отрицателно становище по чл. 9, ал. 2 издаването на визата се отказва.

(3) Ако няма отрицателни становища по чл. 9, ал. 1 и 2 и са налице другите необходими условия, издаването на визата се разрешава.

Глава четвърта

ПРОЦЕДУРА ПО СЪГЛАСУВАНЕ НА МОЛБИ ЗА ВИЗИ, ПОЛУЧЕНИ ОТ ДРУГИ ДЪРЖАВИ – ЧЛЕНКИ НА ШЕНГЕНСКОТО ПРОСТРАНСТВО, И ИНФОРМИРАНЕ ЗА ИЗДАДЕНИ ОТ ТЯХ ВИЗИ Чл. 11. Списъкът с гражданства и категории граждани, за които Република България ще изисква съгласуване на техните молби за издаване на единни визи, се изготвя съвместно от ДАНС и МВнР.

Чл. 12. (1) Заявките за съгласуване на молби за издаване на единни визи, изпратени от другите държави – членки на Шенгенското пространство, се получават в ДКО.

(2) В рамките на един календарен ден ДКО препраща получените заявки на ДАНС.

(3) Държавна агенция „Национална сигурност“ изпраща своя отговор на заявката по ал.2 в рамките на 5 календарни дни от получаването й.

(4) В случай че ДАНС не даде отговор в срока по ал. 3, се приема, че няма възражения срещу издаването на исканата виза.

Чл. 13. Дирекция „Консулски отношения“ изпраща отговор до съответната държава членка в рамките на един календарен ден от получаване на становището на ДАНС.

Чл. 14. (1) Списъкът с гражданства или категории граждани, за които Република България желае да бъде информирана при издаване на визи от консулствата на други държави – членки на Шенгенското пространство, се изготвя съвместно от ДАНС и МВнР.

(2) При получаване на информация за издаване на виза от консулство на друга държава – членка на Шенгенското пространство, на лице от списъка по ал. 1 ДКО я препраща на ДАНС до края на работния ден.

Чл. 15. Нотифицирането на Европейската комисия на списъците по чл. 11 и чл. 14, ал. 1 се извършва от Министерството на външните работи.

Глава пета

ПРОЦЕДУРА ЗА СЪГЛАСУВАНЕ НА МОЛ-БИ ЗА ВИЗИ ПО ЧЛ. 15, АЛ. 1 ОТ ЗАКОНА ЗА ЧУЖДЕНЦИТЕ В РЕПУБЛИКА БЪЛГАРИЯ Чл. 16. Регистрираните в консулските служби на Република България молби за визи по чл. 1, т. 4 се изпращат чрез СВК в ДКО.

Чл. 17. Дирекция „Консулски отношения“ в срок до три работни дни след получаване на молбите за визи ги изпраща на ДМ – МВР за съгласуване.

Чл. 18. Дирекция „Миграция“ в срок от три работни дни изпраща до териториалните поделения „Миграция“ постъпилите молби за визи по чл. 1, т. 4 или от своя страна извършва необходимите проверки с оглед миграционния контрол, като писмено уведомява ДАНС с цел изготвяне на съвместно становище. Териториалните структури „Миграция“ от своя страна предоставят постъпилите молби за визи по чл. 1, т. 4 на териториалните дирекции на ДАНС в срок до два работни дни.

Чл. 19. Дирекция „Миграция” в срок до тридесет работни дни след постъпването на молбите за визи по чл. 1, т. 4 и след съгласуване с ДАНС предоставя съвместното становище на ДКО.

Чл. 20. Консулските длъжностни лица издават или отказват издаване на виза за дългосрочно пребиваване след разрешение от ДКО въз основа на съвместното становище на Дирекция „Миграция“ – МВР, и ДАНС.

ЗАКЛЮЧИТЕЛНИ РАЗПОРЕДБИ § 1. Тази инструкция се издава на основание § 6 от заключителните разпоредби от Наредбата за условията и реда за издаване на визи и определяне на визовия режим, приета с ПМС №82 от 2008г. (обн., ДВ, бр.44 от 2008г.; изм., бр.18 от 2010г.). § 2. Изпълнението на инструкцията се възлага на директора на ДКО, директора на ДМ и на директора на дирекцията в ДАНС, която осъществява дейността по чл.41, ал.1, т. 2 от Закона за ДАНС. § 3. Контролът по изпълнението на тази инструкция се възлага на главния секретар на МВР, определен от министъра на външните работи заместник-министър и оправомощен от председателя на ДАНС заместник-председател на агенцията. § 4. Разпоредбите на чл. 1, т. 2 и 3, чл. 6, чл. 7, ал. 1, т. 1, чл. 9, ал.1, чл. 10, ал. 1 и разпоредбите на глава четвърта влизат в сила от датата на прилагане на Регламент 810/ 2009 на Европейския парламент и на Съвета за създаване на Визов кодекс в съответствие с Решение на Съвета на ЕС за пълното прилагане на достиженията на правото на Шенген от Република България.

Министър на вътрешните работи: Цв. Цветанов

За министър на външните работи: К. Димитров

Председател на ДАНС: Цв. Йовчев