Постановление № 115 от 28 юни 2018 г. за допълнение на Постановление № 90 на Министерския съвет от 2000 г. за условията и реда за предоставяне на стипендии на студентите, докторантите и специализантите от държавните висши училища и научни организации

ПОСТАНОВЛЕНИЕ № 115

ОТ 28 ЮНИ 2018 Г.за допълнение на Постановление № 90 на Министерския съвет от 2000 г. за условията и реда за предоставяне на стипендии на студентите, докторантите и специализантите от държавните висши училища и научни организации (обн., ДВ, бр. 44 от 2000 г.; попр., бр. 45 от 2000 г.; изм. и доп., бр. 60 от 2001 г., бр. 30, 83 и 101 от 2002 г.; Решение № 7622 на Върховния административен съд от 2003 г. – бр. 67 от 2003 г.; изм. и доп., бр. 29 от 2004 г., бр. 96 от 2005 г., бр. 1 и 70 от 2006 г., бр. 15 от 2007 г., бр. 55 и 86 от 2008 г., бр. 13 и 79 от 2009 г., бр. 96 от 2011 г., бр. 62 от 2012 г., бр. 62 от 2013 г., бр. 23 от 2014 г., бр. 58 от 2015 г., бр. 59 от 2016 г., бр. 66 от 2017 г. и бр. 19 от 2018 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 2 се създават ал. 4 – 9: „(4) Ежегодно на държавните висши училища и научни организации се предоставят средства за допълнителни стипендии на докторантите по чл. 1, ал. 1, т. 2 и 5.

(5) Средствата по ал. 4 се предоставят на висши училища и на научни организации, за които: 1. индексът на интензивност на научната дейност за съответната година е по-голям или равен на 2, или

2. разликата между индекса на интензивност на научната дейност за съответната година и индекса на интензивност на научната дейност на предходното финансирано държавно висше училище или научна организация е по-малка от 15 на сто.

(6) Разпределението на средствата по ал. 4 се извършва пропорционално на получената стойност на индекса на интензивност на научната дейност за съответната година на всяко висше училище или научна организация и съответния брой действащи докторанти, обучавани в редовна форма на обучение.

(7) За всяко висше училище или научна организация индексът на интензивност на научната дейност (ISI) се изчислява по формулата

Забележка на редакцията: виж формулата в PDF-а на броя където: NP е броят документи (публикации, монографии и др.) на съответното висше училище или научна организация, публикувани през последните 5 завършени календарни години, включени в базите данни с реферативна и наукометрична информация по данни от Аналитичната платформа InCites на Web of Science; NS e броят учени, назначени на основен трудов договор към януари на съответната година, за която се изчислява индексът на научната дейност; ND e броят действащи докторанти в съответното висше училище или научна организация по данни, получени от Регистъра по чл. 10, ал. 2, т. 3, буква „в“ от Закона за висшето образование към октомври на календарната година, предхождаща годината, за която се изчислява индексът на интензивност на научната дейност; H_Index (индекс на Хирш) има стойност к, когато има точно к на брой документи (на висшето училище или научната организация), всеки от които е цитиран поне к пъти по данни от Аналитичната платформа InCites на Web of Science за документи, публикувани през последните 5 завършени календарни години; CI е усредненият по области на науката показател за влияние на цитиранията от Аналитичната платформа InCites на Web of Science за документи на висшето училище или научната организация, публикувани през последните 5 завършени календарни години.

(8) Ректорите на висшите училища и ръководителите на научните организации утвърждават правила за разпределение на средствата по ал. 4 между структурните си звена съгласно методиката на ал. 6 и допълнителни критерии, отразяващи конкретната специфика на звената и обучението на докторантите в тях.

(9) Във всяко структурно звено на висшето училище и научната организация, в което се обучават докторанти, се сформира комисия, включваща представители на докторантите, която разработва механизъм за определяне броя и размера на допълнителните стипендии по ал. 4 в звеното, целящ насърчаване на образователната и научната им дейност.“ § 2. В чл. 3 се създава нова ал. 12: „(12) Стипендиите по чл. 2, ал. 4 се предоставят на положително атестираните докторанти до 2 месеца след приключване на атестацията им по чл. 17 от Правилника за прилагане на Закона за развитието на академичния състав в Република България, приет с Постановление № 202 на Министерския съвет от 2010 г. (обн., ДВ, бр. 75 от 2010 г.; изм. и доп., бр. 19 от 2011 г., бр. 9 от 2012 г., бр. 62 от 2013 г., бр. 60 от 2014 г. и бр. 57 от 2015 г.), и се изплащат еднократно въз основа на броя на месеците, за които са атестирани положително.“

Заключителна разпоредба § 3. Постановлението влиза в сила от 1 юли 2018 г.

Министър-председател: Бойко Борисов

Главен секретар на Министерския съвет: Веселин Даков