Инструкция № И-6 от 24 юни 2003 г. за реда на издаване, отчитане, съхранение и унищожаване на служебни карти на служителите - граждански лица от административните структури на Министерството на отбраната

МИНИСТЕРСТВО НА ОТБРАНАТА

ИНСТРУКЦИЯ № И-6 от 24 юни 2003 г. за реда на издаване, отчитане, съхранение и унищожаване на служебни карти на служителите - граждански лица от административните структури на Министерството на отбраната

Глава първа

ОБЩИ ПОЛОЖЕНИЯ Чл. 1. С тази инструкция се урежда редът за издаване, водене на отчет, съхраняване и унищожаване на служебните карти на служителите — граждански лица от административните структури на Министерството на отбраната (МО).

Чл. 2. Служебната карта е официален документ, който се издава на служител, който работи по служебно или трудово правоотношение в административните структури на Министерството на отбраната.

Глава втора

СЪДЪРЖАНИЕ И ПРЕДНАЗНАЧЕНИЕ НА СЛУЖЕБНАТА КАРТА Чл. 3. Служебната карта (приложението) съдържа: 1. лични данни — собствено, бащино и фамилно име на служителя, единен граждански номер, пол, кръвна група, снимка; 2. служебни данни — административна структура на МО, в която работи лицето, длъжност, номер и дата на издаване на картата, подпис на длъжностното лице, упълномощено от министъра на отбраната да издава служебните карти, и печат на Министерството на отбраната.

Чл. 4. (1) Служебната карта легитимира служителя на Министерството на отбраната при: 1. преглед и лечение във Военномедицинската академия; 2. ползване на военните почивни домове; 3.ползване на военните магазини; 4. ползване на спортните бази и съоръжения на Министерството на отбраната; 5. ползване на военните клубове, ведомствените столове и ресторанти, хотели и общежития, паркинги и гаражи.

(2) Служебната карта удостоверява пред всички структури, подчинени на министъра на отбраната, че лицето — ползвател на картата, е служител в административните структури на Министерството на отбраната.

Глава трета

РЕД ЗА ИЗДАВАНЕ, ВОДЕНЕ НА ОТЧЕТ, СДАВАНЕ И УНИЩОЖАВАНЕ НА СЛУЖЕБНИТЕ КАРТИ Чл. 5. Служебна карта се издава на гражданското лице, което е встъпило в трудово или служебно правоотношение с Министерството на отбраната при издадена заповед за назначаване или сключен трудов договор.

Чл. 6. Служебната карта важи до прекратяване на правоотношението с Министерството на отбраната.

Чл. 7. Дейността по издаване на служебните карти се извършва от отдел „Човешки ресурси" в дирекция „Административно и информационно обслужване".

Чл. 8. Отдел „Човешки ресурси" води регистър за отчет на служебните карти.

Чл. 9. (1) Служебната карта се издава в 7-дневен срок от: 1. издаване на заповедта за назначаване или сключване на трудовия договор; 2. от настъпилата промяна в служебните данни, посочени в служебната карта.

(2) Служебната карта се издава и при: 1. промяна на личните данни на служителя, които са посочени в служебната карта; 2. загубване, кражба, негодност или унищожаване по невнимание.

В тези случаи издаването на картата става по инициатива на служителя чрез подаване на молба до директора на дирекция „Административно и информационно обслужване". Срокът по ал. 1 започва да тече от датата на подаване на молбата.

Чл. 10. Всеки служител носи лична отговорност за съхраняването и опазването на служебната карта.

Чл. 11. При прекратяване на правоотношението — основание за издаване и ползване на служебната карта, служителят незабавно я връща в отдел „Човешки ресурси" срещу подпис в обходния лист и в регистъра за отчет на служебните карти.

Чл. 12. Когато загубването, открадването, негодността или унищожаването по невнимание на служебната карта е по вина на служителя, може да му бъде търсена дисциплинарна отговорност.

Чл. 13. Негодните и върнатите служебни карти се унищожават веднъж годишно от комисия, определена със заповед на главния секретар на Министерството на отбраната.

ДОПЪЛНИТЕЛНА РАЗПОРЕДБА § 1. „Административни структури на Министерството на отбраната" са структурите, посочени в Устройствения правилник на Министерството на отбраната.

ПРЕХОДНИ И ЗАКЛЮЧИТЕЛНИ РАЗПОРЕДБИ § 2. Инструкцията се издава на основание чл. 35, ал. 1, т. 26 от Закона за отбраната и въоръжените сили на Република България. § 3. Изготвянето и връчването на служебните карти на служителите на Министерството на отбраната, назначени по трудови и служебни правоотношения, се извършва в срок до 30.IX.2003 г.

Министър: Н. Свинаров

Приложение към чл. 3 Виж приложението в PDF-а на броя