Наредба № 60 от 2 май 2018 г. за изискванията към документите по чл. 122а, ал. 1, т. 6 и 11, по чл. 145, ал. 1, т. 3, 7, 8 и 10 и по чл. 218, ал. 2, т. 3, 7, 8 и 11 от Кодекса за социално осигуряване за издаване на пенсионна лицензия и на разрешение за управление на пенсионен фонд

НАРЕДБА № 60 от 2 май 2018 г. за изискванията към документите по чл. 122а, ал. 1, т. 6 и 11, по чл. 145, ал. 1, т. 3, 7, 8 и 10 и по чл. 218, ал. 2, т. 3, 7, 8 и 11 от Кодекса за социално осигуряване за издаване на пенсионна лицензия и на разрешение за управление на пенсионен фонд Чл. 1. С наредбата се определят изискванията към: 1. бизнес плана за дейността на пенсионноосигурително дружество по чл. 122а, ал. 1, т. 6 от Кодекса за социално осигуряване (КСО); 2. данните за информационната система на пенсионноосигурително дружество по чл. 122а, ал. 1, т. 11 от КСО; 3. актюерските разчети за предлаганите пенсионни схеми от фонд за допълнително пенсионно осигуряване по чл. 145, ал. 1, т. 3 и чл. 218, ал. 2, т. 3 от КСО; 4. документите за информационната система по чл. 145, ал. 1, т. 7 и чл. 218, ал. 2, т. 7 от КСО; 5. справката за кадрова обезпеченост на пенсионноосигурително дружество по чл. 145, ал. 1, т. 8 и чл. 218, ал. 2, т. 8 от КСО; 6. правилата за процедурите за наблюдение, измерване и управление на риска, свързан с инвестициите на фонд за допълнително пенсионно осигуряване по чл. 145, ал. 1, т. 10 и чл. 218, ал. 2, т. 11 от КСО.

Чл. 2. Бизнес планът за дейността на пенсионноосигурително дружество се изготвя за тригодишен период и съдържа информация относно: 1. дружеството (наименование и общо представяне); 2. основните цели на дружеството; 3. фондовете, които дружеството предвижда да учреди; 4. пазарния дял, който дружеството възнамерява да покрие със своите услуги; 5. предлаганите пенсионни схеми и продукти; 6. стратегията на дружеството за привличане на осигурени лица; 7. необходимите финансови, технически и други ресурси, както и способността на дружеството да осигури тези ресурси; 8. кадровото обезпечаване на дейността по допълнително пенсионно осигуряване; 9. инвестиционната политика на дружеството; 10. рисковете, свързани с дейността на дружеството; 11. прогнозни данни за тригодишен период за приходите и разходите на дружеството, за броя на лицата, които ще се осигуряват във всеки от предвидените за учредяване фондове за допълнително пенсионно осигуряване и за размера на нетните им активи.

Чл. 3. (1) Данните за информационната система на пенсионноосигурителното дружество по чл. 1, т. 2 се представят във вид на задание за разработване на информационна система, проект за разработване на информационна система, договор за разработване на информационна система с подробно описан предмет на дейност или описание на готова информационна система.

(2) Заданието, проектът, договорът или описанието трябва да съответстват на Наредба № 47 от 2012 г. за изискванията към информационните системи на пенсионноосигурителните дружества (ДВ, бр. 57 от 2012 г.) (Наредба № 47 от 2012 г.).

Чл. 4. (1) Актюерските разчети по чл. 1, т. 3 съдържат: 1. описание на предлаганите пенсионни схеми, включващо: а) видовете пенсии и други плащания от съответната пенсионна схема; б) условията за придобиване на право на пенсия и на други плащания от съответната пенсионна схема; в) реда и начина за изчисляване на размера на пенсиите и на другите плащания при съответната пенсионна схема; 2. описание на сметните основи, използвани в актюерските разчети, което включва: а) описание на биометричните таблици за смъртност, които се прилагат за определяне на размера на пожизнените пенсии, включващо: аа) описание на съвкупността от лица, на база на която са разработени таблиците (данни от наблюдения на национално ниво, на браншово ниво, собствени наблюдения); бб) използван инструментариум за тяхното разработване; вв) обосновка за избора им и пригодността им за актюерските разчети, като в случай на използване на таблици, разработени от други институции, се посочва тяхното наименование, както и обосновка за целесъобразността от прилагането им; б) описание в съответствие с изискванията на буква „а“ на биометричните таблици за смъртност, които се прилагат за определяне на размера на пожизнените пенсии за инвалидност, в случаите, когато се предвижда изплащане на такива пенсии съгласно правилника на съответния фонд и разпоредбите на КСО; в) техническия лихвен процент, използван при актюерските разчети, с обосновка за определянето му; 3. очакван размер и структура (пол, възраст, осигурителни вноски според осигурителя и периодичността) на фонда за допълнително пенсионно осигуряване за период от три години и фактори, които влияят на неговото финансово състояние: а) прогнози за бъдещите осигурителни вноски и плащания във фонда в зависимост от броя и структурата на осигурените лица и пенсионерите; б) оценка на бъдещите задължения; в) анализ на риска при различни изменения на икономически и демографски фактори; 4. ред и начин за определяне на размера на минималните ликвидни средства на фонда за допълнително пенсионно осигуряване.

(2) Биометричните таблици за смъртност по ал. 1, т. 2, букви „а“ и „б“ се представят в самостоятелни приложения към актюерските разчети поотделно за всеки фонд, от който се изплаща съответният вид пенсии, и се разработват по единични възрасти, като съдържат: 1. възраст в навършени години; 2. ред на преживелите, ред на умрелите, ред на вероятностите за преживяване, ред на вероятностите за умиране; 3. средна продължителност на предстоящия живот; 4. дисконтираните и комутативните числа.

Чл. 5. Документите по чл. 1, т. 4 съдържат описание на: 1. инсталираното хардуерно оборудване – сървърни системи, работни станции, структурно окабеляване, други технически средства, като пожароизвестителни системи, охранителни системи, електрозахранване, климатични инсталации, непрекъсваеми токозахранващи устройства; 2. наличния системен и приложен софтуер; 3. основните функционалности на информационната система и предоставяните от нея електронни услуги; 4. използваните софтуерни, хардуерни и други технически решения, включително посочените в т. 1 и 2, за обезпечаване на спазването на изискванията на стандарта по чл. 3, ал. 1 от Наредба № 47 от 2012 г.; 5. официалния имейл адрес за контакти и IP адреса на сървъра, през който се осъществява обменът на официалната кореспонденция на пенсионноосигурителното дружество; 6. страницата на пенсионноосигурителното дружество в интернет и съответствието ù с изискванията на чл. 12 от Наредба № 47 от 2012 г.; 7. други планирани действия за развитие на информационната система и обезпечаване на информационната сигурност.

Чл. 6. Справката за кадрова обезпеченост на пенсионноосигурително дружество съдържа информация относно: 1. системата за управление; 2. изградените структурни звена, включително териториални офиси; 3. брой на персонала, длъжности и квалификация съгласно длъжностното щатно разписание.

Чл. 7. Правилата за процедурите за наблюдение, измерване и управление на риска, свързан с инвестициите на фонд за допълнително пенсионно осигуряване, съдържат: 1. идентифицираните инвестиционни рискове; 2. методите за измерване на идентифицираните рискове, включително модели за количествено измерване най-малко на лихвения риск, валутния риск, ценовия риск, кредитния риск, ликвидния риск, концентрационния риск и риска при хеджиращи сделки; 3. граничните стойности на наблюдаваните и измерваните рискове; 4. набора от данни за наблюдение на рисковете по т. 1 и прилагането на методите по т. 2 и периодичността на предоставяне на информацията за тях на звеното за управление на риска; 5. процедурите по идентифициране, измерване, анализ и управление на рисковете, включително: а) предвидените действия за избягване на механичното доверяване на кредитни рейтинги; б) предприеманите действия при надвишаване на граничните стойности по т. 3 или при констатиране на прекомерна изложеност на риск; в) използването на сделки по чл. 179б, ал. 1 от КСО (хеджиращи сделки), включително: аа) цели на използването и ниво на хеджиране на инвестиционните рискове; бб) рисковете, които ще се хеджират, и рисковете, свързани с хеджиращите сделки; вв) видовете сделки и базовите активи на хеджиращите инструменти; гг) използваната методология за измерване на риска, свързан с хеджиращите инструменти; дд) максималния размер на рисковата експозиция; ее) използваните методи за оценка на ефективността на хеджирането и източниците на информация за тази оценка; жж) периодичността на изготвяне на анализи за влиянието на хеджиращите сделки върху рисковия профил на портфейла на фонда; 6. звената или лицата, отговорни за прилагането на предвидените процедури и за упражняването на контрол; 7. система за документиране на следваните процедури.

Заключителни разпоредби § 1. Наредбата се издава на основание чл. 122а, ал. 5, чл. 145, ал. 4 и чл. 218, ал. 5 от КСО и е приета с Решение № 468-Н от 2 май 2018 г. на Комисията за финансов надзор. § 2. Наредбата влиза в сила от 19.11.2018 г.

Председател: Карина Караиванова