Постановление № 79 от 21 април 2017 г. за допълнение на Наредбата за съществените изисквания и оценяване на съответствието на плавателните съдове за отдих и на плавателните съдове за лично ползване, приета с Постановление № 388 на Министерския съвет от 2015 г.

ПОСТАНОВЛЕНИЕ № 79

ОТ 21 АПРИЛ 2017 Г. за допълнение на Наредбата за съществените изисквания и оценяване на съответствието на плавателните съдове за отдих и на плавателните съдове за лично ползване, приета с Постановление № 388 на Министерския съвет от 2015 г. (ДВ, бр. 4 от 2016 г.)

МИНИСТЕРСКИЯТ СЪВЕТ ПОСТАНОВИ: § 1. Създава се глава шеста с чл. 54 – 58: „Глава шеста

ОПРЕДЕЛЯНЕ И АДМИНИСТРИРАНЕ НА УНИКАЛНИЯ КОД НА ПРОИЗВОДИТЕЛЯ Чл. 54. Определянето и администрирането на уникалния код на производителя, посочен в част А, т. 2.1, буква „б“ от приложение № 2 към наредбата, се извършва съгласно глава 3 от Регламент за изпълнение (ЕС) 2017/1 на Комисията от 3 януари 2017 г. относно процедурите за идентификация на плавателните съдове съгласно Директива 2013/53/ЕС на Европейския парламент и на Съвета относно плавателните съдове за отдих и плавателните съдове за лично ползване (ОВ, L 1/1 от 4 януари 2017 г.), наричан по-нататък „Регламент за изпълнение (ЕС) 2017/1“.

Чл. 55. Председателят на Държавната агенция за метрологичен и технически надзор е национален административен орган, отговорен за определянето и администрирането на уникалния код на производителя в съответствие с изискванията на Регламент за изпълнение (ЕС) 2017/1.

Чл. 56. (1) Производителят, установен на територията на Република България, подава до председателя на Държавната агенция за метрологичен и технически надзор заявление за определяне на уникален код на производител.

(2) Заявлението по ал. 1 се подава на български език, съдържа ЕИК на производителя, определен съгласно чл. 23 от Закона за търговския регистър, и се придружава от декларация дали производителят вече използва уникален код на производител и какъв.

(3) В срок един месец от подаването на заявление в съответствие с ал. 2 председателят на Държавната агенция за метрологичен и технически надзор: 1. определя със заповед уникален код на производителя в съответствие с чл. 4 от Регламент за изпълнение (ЕС) 2017/1 и го вписва в националния регистър съгласно чл. 6, параграф 4 от Регламент за изпълнение (ЕС) 2017/1, или

2. отказва с мотивирана заповед определянето на уникален код на производителя.

(4) Председателят на Държавната агенция за метрологичен и технически надзор отказва да определи уникален код на производител, когато: 1. производителят не е установен на територията на Република България, или

2. вече има вписан уникален код на този производител в националния регистър.

(5) Заповедта за отказ подлежи на обжалване по реда на Административнопроцесуалния кодекс.

(6) Националният регистър по ал. 3, т. 1 се води от председателя на Държавната агенция за метрологичен и технически надзор, съдържа наименованието, адреса и уникалния код на производителя и се публикува на електронната страница на агенцията.

Чл. 57. (1) В случаите по чл. 7 от Регламент за изпълнение (ЕС) 2017/1 производителят, установен в трета държава, или неговият упълномощен представител подава до председателя на Държавната агенция за метрологичен и технически надзор заявление за определяне на уникален код на производител.

(2) Заявлението по ал. 1 се подава на български език и се придружава от: 1. документа по чл. 7, параграф 2 от Регламент за изпълнение (ЕС) 2017/1 в превод на български език; 2. декларация, че такова заявление не е подавано до национален орган на друга държава членка.

(3) В срок един месец от подаването на заявление в съответствие с ал. 2 председателят на Държавната агенция за метрологичен и технически надзор: 1. определя със заповед уникален код на производителя в съответствие с чл. 4 от Регламент за изпълнение (ЕС) 2017/1 и го вписва в регистъра за трети държави съгласно чл. 7, параграф 6 от Регламент за изпълнение (ЕС) 2017/1, или

2. отказва с мотивирана заповед определянето на уникален код на производителя.

(4) Председателят на Държавната агенция за метрологичен и технически надзор отказва да определи уникален код на производител, когато установи, че производителят: 1. е подал заявление до национален орган на друга държава членка, или

2. вече има вписан уникален код на този производител в регистъра за трети държави.

(5) Заповедта за отказ подлежи на обжалване по реда на Административнопроцесуалния кодекс.

Чл. 58. (1) Председателят на Държавната агенция за метрологичен и технически надзор вписва всеки идентификационен код по чл. 47, ал. 5 в регистъра на нотифицираните органи съгласно чл. 8 от Регламент за изпълнение (ЕС) 2017/1.

(2) В случаите на оценяване на етапа след построяването кодът по ал. 1 замества уникалния код на производител в идентификационния номер на плавателния съд съгласно т. 3 от приложение № 6.“ § 2. В допълнителните разпоредби се правят следните допълнения: 1. В § 1 се създава ал. 3: „(3) За целите на наредбата се прилагат определенията, посочени в чл. 2 от Регламент за изпълнение (ЕС) 2017/1.“

2. В § 2: а) досегашният текст става ал. 1; б) създава се ал. 2: „(2) Наредбата осигурява прилагането на Регламент за изпълнение (ЕС) 2017/1 на Комисията от 3 януари 2017 г. относно процедурите за идентификация на плавателните съдове съгласно Директива 2013/53/ЕС на Европейския парламент и на Съвета относно плавателните съдове за отдих и плавателните съдове за лично ползване (ОВ, L 1/1 от 4 януари 2017 г.).“ § 3. В приложение № 2 към чл. 7, в част А, т. 2.1, изречение второ след думите „са определени“ се добавя „в Регламент за изпълнение (ЕС) 2017/1 и“.

Преходни и заключителни разпоредби § 4. Производителите, установени на територията на Република България към датата на влизането в сила на постановлението, подават заявления за определяне на уникален код на производител в срок един месец от влизането в сила на постановлението. § 5. В Устройствения правилник на Държавната агенция за метрологичен и технически надзор, приет с Постановление № 47 на Министерския съвет от 2003 г. (обн., ДВ, бр. 20 от 2003 г.; изм. и доп., бр. 48, 78 и 96 от 2005 г., бр. 15, 28 и 40 от 2006 г., бр. 33 от 2008 г., бр. 48 и 98 от 2009 г., бр. 52 и 97 от 2011 г., бр. 22 от 2012 г., бр. 14 и 108 от 2014 г., бр. 32 и 86 от 2015 г. и бр. 67 от 2016 г.), се правят следните допълнения: 1. В чл. 3, ал. 2 се създава т. 3а: „3а. изпълнява функциите на национален административен орган, отговорен за определянето и администрирането на уникални кодове на производители на плавателни съдове съгласно Регламент за изпълнение (ЕС) 2017/1 на Комисията от 3 януари 2017 г. относно процедурите за идентификация на плавателните съдове съгласно Директива 2013/53/ЕС на Европейския парламент и на Съвета относно плавателните съдове за отдих и плавателните съдове за лично ползване (ОВ, L 1/1 от 4 януари 2017 г.), наричан по-нататък „Регламент за изпълнение (ЕС) 2017/1“;“.

2. В чл. 23 се създават т. 9 – 12: „9. организира и извършва проверки за определяне на уникален код на производителя за производителите на плавателни съдове, установени на територията на Република България или в трета държава съгласно Регламент за изпълнение (ЕС) 2017/1; 10. определя уникалните кодове на производителите на плавателни съдове, установени на територията на Република България, и води национален регистър за уникалните кодове на производители на плавателни съдове съгласно Регламент за изпълнение (ЕС) 2017/1; 11. определя и администрира определените уникални кодове на производителите на плавателни съдове от трети държави съгласно чл. 7 от Регламент за изпълнение (ЕС) 2017/1; 12. определя идентификационен код на нотифицираните органи, получили разрешение да извършват оценяване на съответствието на етапа след построяването, съгласно чл. 8 от Регламент за изпълнение (ЕС) 2017/1.“ § 6. Постановлението влиза в сила от деня на обнародването му в „Държавен вестник“.

Министър-председател: Огнян Герджиков

Главен секретар на Министерския съвет: Веселин Даков