Постановление № 178 от 20 август 2013 г. за изменение на Наредбата за съществените изисквания и оценяване съответствието на пиротехническите изделия, приета с Постановление № 315 на Министерския съвет от 2009 г.

ПОСТАНОВЛЕНИЕ № 178 ОТ 20 АВГУСТ 2013 Г. за изменение на Наредбата за съществените изисквания и оценяване съответствието на пиротехническите изделия, приета с Постановление № 315 на Министерския съвет от 2009 г. (ДВ, бр. 102 от 2009 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 18 ал. 2 се изменя така: „(2) Пиротехническите изделия не трябва да съдържат детониращи взривни вещества, различни от черен барут или възпламенителен състав, освен пиротехническите изделия от категории Р1, Р2 и Т2 и фойерверки от категория 4, които отговарят на следните условия: а) детониращото взривно вещество да не може да бъде лесно извлечено от изделието; б) за категория Р1 пиротехническото изделие да не може да функционира като детониращо взривно вещество или да е проектирано и произведено така, че самото то да не инициира вторични взривни вещества; в) за фойерверки от категория 4 и за пиротехнически изделия от категории Т2 и Р2 изделието да е проектирано и предназначено да не функционира като детониращо взривно вещество или ако е проектирано да детонира, е проектирано и произведено така, че да не може да инициира вторични взривни вещества.“ § 2. В § 2 от допълнителните разпоредби накрая се добавя „и разпоредбите на т. 4, Приложение № 1 на Директива 2013/29/ЕС на Европейския парламент и на Съвета за хармонизиране на законодателствата на държавите членки за предоставяне на пазара на пиротехнически изделия (ОВ, L 178 от 28.06.2013 г., стр. 27 – 65)“.

Заключителна разпоредба § 3. Постановлението влиза в сила от 4 юли 2013 г.

За министър-председател: Зинаида Златанова

За главен секретар на Министерския съвет: Нина Ставрева