Решение № 601 от 21 юли 2004 г. за изменение на Решение № 217 на Министерския съвет от 2002 г. за предоставяне на концесия за подземни богатства по чл. 2, т. 4 от Закона за подземните богатства - въглища, във връзка с техния добив от находище “Ораново”, община Симитли, област Благоевград

РЕШЕНИЕ № 601

ОТ 21 ЮЛИ 2004 Г. за изменение на Решение № 217 на Министерския съвет от 2002 г. за предоставяне на концесия за подземни богатства по чл. 2, т. 4 от Закона за подземните богатства - въглища, във връзка с техния добив от находище “Ораново”, община Симитли, област Благоевград

(ДВ, бр. 43 от 2002 г.)

На основание чл. 43, ал. 3 от Правилника за прилагане на Закона за концесиите във връзка с чл. 6, ал. 1 и чл. 7, ал. 1 от Закона за концесиите, чл. 37, ал. 2 от Закона за приватизация и следприватизационен контрол и чл. 5, т. 3 и чл. 7, ал. 4, т. 4 от Закона за подземните богатства

МИНИСТЕРСКИЯТ СЪВЕТ

РЕШИ: 1. В Решение № 217 на Министерския съвет от 2002 г. се правят следните изменения: а) в основанието думите “чл. 36, ал. 1 във връзка с § 17, ал. 5 от преходните и заключителните разпоредби” се заменят с “чл. 37, ал. 2”; б) в т. 3 думите “Мина Пирин” - ЕАД, Симитли, община Симитли, област Благоевград” се заменят с “купувача на рудник “Ораново” - обособена част от “Мина Пирин” - ЕАД, Симитли”.

2. Упълномощава министъра на енергетиката и енергийните ресурси: а) в едномесечен срок от обнародването на решението в “Държавен вестник” да прекрати сключения концесионен договор с “Мина Пирин” - АД; б) в едномесечен срок от получаването на уведомление от Агенцията за приватизация, че е сключен приватизационен договор за рудник “Ораново” - обособена част от “Мина Пирин” - АД, да сключи концесионен договор за добив на въглища от находище “Ораново” при условията на Решение № 217 на Министерския съвет от 2002 г. с купувача на обособената част; в) да представлява концедента в правоотношенията, възникнали във връзка с договора по буква “б”, с изключение на тези по неговото прекратяване.

За министър-председател: Лидия Шулева

За главен секретар на Министерския съвет: Веселин Даков