Правилник за устройството и дейността на Национален музей на образованието – гр. Габрово

МИНИСТЕРСТВО НА ОБРАЗОВАНИЕТО, МЛАДЕЖТА И НАУКАТА

ПРАВИЛНИК за устройството и дейността на Национален музей на образованието – гр. Габрово

Раздел I

Общи положения Чл. 1. С този правилник се уреждат устройството и дейността на Национален музей на образованието – гр. Габрово, наричан по-нататък „музеят“.

Чл. 2. (1) Музеят е държавно научно-информационно обслужващо звено по смисъла на чл. 33а, ал. 1, т. 1 от Закона за народната просвета (ЗНП).

(2) Музеят подпомага провеждането на държавната политика по опазване на културното наследство във взаимодействие със съответните компетентни държавни и общински органи.

Чл. 3. Музеят е юридическо лице на бюджетна издръжка. Директорът на музея е второстепенен разпоредител с бюджетни кредити към министъра на образованието, младежта и науката.

Чл. 4. Музеят e със седалище и адрес град Габрово, ул. Априловска 15.

Чл. 5. Съгласно Закона за културното наследство по тематичен обхват музеят е специализиран, а по териториален обхват – национален.

Чл. 6. Музеят се ръководи методически от Министерството на културата.

Раздел ІI

Основни дейности на музея Чл. 7. (1) Музеят изпълнява общонационални функции по трайно опазване и разпространение на културните ценности, свързани с образователното дело в България.

(2) Основните дейности на музея са опазването и представянето на движими културни ценности.

(3) За осъществяване на своите основни дейности музеят осъществява следните функции и задачи: 1. издирва движимите културни ценности, свързани с историята на образователното дело в България, чрез получаване и документиране на информация от различни източници; 2. изучава, събира, придобива, съхранява, документира културни ценности, свързани с историята на образователното дело в България; 3. извършва научноизследователска дейност, подчинена на основната му дейност, организира и провежда научни прояви (конференции, работни срещи и дискусии); 4. оказва методическа помощ на общинските и частните музеи и музеите със смесено участие по ред, определен с наредба на министъра на културата; съдейства за създаване, методическо организиране и обогатяване на тематични училищни музейни сбирки; 5. издава научни, научнопопулярни и рекламни материали; издава Годишник на Националния музей на образованието; 6. извършва правни сделки с културни ценности само от обменния си фонд след разрешение на министъра на образованието, младежта и науката; 7. организира постоянни и временни експозиции, като дава ясна информация за представените движими културни ценности чрез означаването им, надписи, издаване на пътеводители и каталози за експозициите и други информационни материали; 8. организира или участва във временни експозиции – изложби в чужбина на движими културни ценности, или изнася такива в чужбина с цел консервация и реставрация при условията на глава шеста, раздел VI от Закона за културното наследство; 9. предоставя движими културни ценности, съхранявани в неговите фондове, за участие във временни експозиции в страната и в чужбина по нареждане на министъра на културата; 10. осъществява дейности във връзка с изработване на копията, реплики и предмети с търговско предназначение при условията и по реда на Закона за културното наследство; 11. организира консервация и реставрация на културни ценности в съдействие с лица, вписани в регистъра по чл. 165 от Закона за културното наследство; 12. подготвя и след съгласуване с министъра на образованието, младежта и науката провежда образователни дейности в музея и други дейности с образователна и възпитателна цел; 13. осигурява правна и физическа защита на съхраняваните във фондовете му движими културни ценности; 14. осъществява дейности по дигитализация на основния и обменния фонд на музея; 15. поддържа публична електронна база данни за годината на откриване на образователните институции и информация за тях; 16. предоставя информация на Министерството на културата във връзка с воденето на регистрите по Закона за културното наследство; 17. участва на търг след разрешение на министъра на културата, след като представи списък на културните ценности, които ще се предлагат.

Чл. 8. (1) Музеят формира основен, обменен, научно-спомагателен фонд и научен архив, които включват: 1. за основния фонд – придобитите от музея и предоставените му за безвъзмездно ползване движими културни ценности с изключително голямо научно и културно значение – национално богатство, както и тези, които съответстват на неговия тематичен обхват; 2. за обменния фонд – движими културни ценности, които не съответстват на тематичния му обхват, както и многократно повтарящите се културни ценности от основния му фонд; 3. за научно-спомагателния фонд – предмети и други материали от значение за изследователската, експозиционната и образователната дейност на музея; 4. за научния архив: а) документите по издирването, идентифицирането, изследването, съхраняването, консервацията, реставрацията, движението и представянето на движимите културни ценности; б) отчетните документи за движимите културни ценности, съхранявани от тях постоянно или временно: документи за произход, за постъпване или придобиване от музея, оценителни протоколи, инвентарни книги и други; в) научната и справочна документация: научни паспорти и картотеки.

(2) Научният архив се съхранява безсрочно в музея.

Чл. 9. Движимите културни ценности, инвестирани във фонда на музея, подлежат на инвентаризация по реда на Наредба № H-6 от 2009 г. за формиране и управление на музейните фондове (ДВ, бр. 2 от 2010 г.). По реда на чл. 32 от същата наредба се извършва отписването на движимите културни ценности от музейните фондове.

Раздел ІІI

Устройство и управление на музея Чл. 10. (1) Музеят се управлява от директор, назначен от министъра на образованието, младежта и науката въз основа на конкурс, проведен по реда на Кодекса на труда. Условията на конкурса се съгласуват с Министерството на културата.

(2) В комисията за провеждане на конкурса се включва представител на Министерството на културата.

Чл. 11. (1) Директорът планира, организира, контролира и отговаря за цялостната дейност на музея, като: 1. представлява музея пред всички държавни органи, физически и юридически лица в страната и в чужбина; 2. разработва проект на бюджет и го предлага на финансиращия орган за утвърждаване; 3. се разпорежда с финансовите средства на музея и отговаря за тяхното законосъобразно, целесъобразно и икономично разходване в съответствие с действащата нормативна уредба; 4. осъществява връзка и координация на музея с други държавни органи и културни институти, неправителствени и граждански организации; 5. отговаря за опазване на имуществото на музея и за съхраняване и отчитане на културните ценности от музейните фондове; 6. утвърждава длъжностното разписание на музея, утвърждава и представя в Министерството на образованието, младежта и науката (МОМН) поименното щатно разписание; 7. изпълнява функциите на работодател по отношение на работниците и служителите на музея; 8. осъществява други правомощия, които са регламентирани в нормативни актове, имащи връзка с дейността на музея.

(2) Директорът изготвя и представя в МОМН ежегодно до края на януари отчет за дейността на музея за предходната година.

Чл. 12. (1) Структурата на музея се състои от три отдела: 1. „Научноизследователски, експозиционен и фондове с научен архив“; 2. „Връзки с обществеността“; 3. „Финансово-административен“.

(2) Към музея функционира фотолаборатория и аудио-визуално студио.

(3) Музеят е с обща численост на персонала 11 щатни бройки.

Чл. 13. (1) Към музея функционират като съвещателни органи: 1. Дирекционен съвет, който подпомага директора в неговите административно-организационни функции; в състава му се включват специалисти от музея; 2. Музеен съвет – обсъжда проблемите и перспективите за развитие на музея; в състава му се включват музейни специалисти, обществени и културни дейци и представители на ведомства и делови среди; членовете на музейния съвет се определят на доброволен принцип и не получават възнаграждение за работата си.

(2) Членовете на съвещателните органи се определят със заповед на директора.

Раздел IV

Финансиране на музея Чл. 14. Музеят се финансира от: 1. държавния бюджет чрез бюджета на Министерството на образованието, младежта и науката; 2. собствени приходи от извършване на услуги, спонсорство, дарения, завещания от български и чуждестранни физически и юридически лица и др.; 3. проекти по международни и национални програми.

Раздел V

Организация на работата в музея Чл. 15. (1) Музеят осигурява дни и часове за посещение, съобразени със свободното време на различните групи посетители, и ги обявява на подходящи места – указателни табели на входа и изхода на града, до музея и на интернет страницата си.

(2) Музеят осигурява подходящи условия за достъп до музейните експозиции на хора с увреждания.

Чл. 16. (1) За индивидуално или групово посещение на музейна експозиция се заплащат входни билети.

(2) Цените на входните билети са определени със заповед на директора на музея съгласувано с Министерството на образованието, младежта и науката.

(3) Деца, учащи се и хора с увреждания заплащат намалени цени съгласно заповедта по ал. 2.

Чл. 17. (1) Работното време на служителите в музея е от 8 до 17 ч. с обедна почивка от 12 до 13 ч.

(2) Служителите на музея, които отговарят за експозициите на музея, работят при ненормирано работно време, което се определя със заповед на директора, в съответствие с Кодекса на труда.

Заключителна разпоредба

Параграф единствен. Този правилник се издава на основание чл. 33а, ал. 2 от Закона за народната просвета във връзка с чл. 29, ал. 1, т. 2 от Закона за културното наследство.

Министър: Сергей Игнатов