Наредба № 8 от 9 юни 2004 г. за условията и реда, при които се осъществява дейността на операторите на електроенергийната система и на разпределителните мрежи, както и на оперативния дежурен персонал от електроенергийните обекти и електрическите уредби на потребителите

НАРЕДБА № 8 от 9 юни 2004 г. за условията и реда, при които се осъществява дейността на операторите на електроенергийната система и на разпределителните мрежи, както и на оперативния дежурен персонал от електроенергийните обекти и електрическите уредби на потребителите

Глава първа

ОБЩИ ПОЛОЖЕНИЯ Чл. 1. С тази наредба се уреждат условията и редът, при които се осъществява дейността на оператора на електроенергийната система (ЕЕС) и операторите на всяка от разпределителните мрежи, свързана с оперативното управление на производството, вноса, износа, преноса и разпределението на електрическа енергия.

Чл. 2. Наредбата урежда отношенията между: 1. оперативния персонал на производителите на електрическа енергия и оператора на ЕЕС; 2. оперативния персонал на производителите на електрическа енергия и операторите на разпределителните мрежи, към които са присъединени тези производители; 3. оператора на ЕЕС и операторите на разпределителните мрежи; 4. оператора на ЕЕС и оперативния персонал на обектите, присъединени към преносната мрежа; 5. операторите на съседните разпределителни мрежи; 6. операторите на разпределителните мрежи и оперативния персонал на обектите, присъединени към преносната и/или разпределителните мрежи.

Чл. 3. (1) Собствениците на електроенергийните обекти издават вътрешни инструкции, определящи технологичното управление на съответните обекти, в зависимост от конкретните условия за експлоатация.

(2) Инструкциите по ал. 1, свързани с режима на работа на мрежата, се съгласуват с оператора на мрежата, към която са присъединени съответните електроенергийни обекти.

Глава втора

ОПЕРАТОРИ НА ЕЛЕКТРОНЕРГИЙНАТА СИСТЕМА. ОРГАНИЗАЦИЯ НА ОПЕРАТИВНОТО УПРАВЛЕНИЕ

Раздел I

Основни задачи на операторите Чл. 4. Централизираното оперативно управление, контролът и координирането на режима на работа на ЕЕС се осъществяват от оператора на ЕЕС и от операторите на всяка от разпределителните мрежи.

Чл. 5. (1) Операторът на ЕЕС като специализирано звено на преносното предприятие оперативно управлява ЕЕС.

(2) Операторът на ЕЕС периодично, но не по-малко от веднъж на две години, дава оценка на състоянието на ЕЕС и представя на министъра на енергетиката и енергийните ресурси за утвърждаване: 1. краткосрочни и дългосрочни планове за развитие на ЕЕС; 2. списък на необходимите за задоволяване нуждите на страната производствени мощности и междусистемни електропроводи.

Чл. 6. Операторите на ЕЕС и разпределителните мрежи са независими по отношение на оперативното им управление от другите дейности на предприятията.

Чл. 7. Операторът на ЕЕС регулира разпределението на електрическия товар на ЕЕС между електрическите централи по технически и икономически критерии, като осигурява спазването на сключените договори за изкупуване на електрическа енергия.

Чл. 8. Операторите на разпределителните мрежи оперативно управляват мрежата и оборудването й.

Чл. 9. (1) Операторът на ЕЕС и/или операторите на разпределителните мрежи разпореждат временно прекъсване или ограничаване на производството или снабдяването с електрическа енергия без предварително уведомяване на производителите и потребителите: 1. при възникване или предотвратяване на аварии; 2. когато съществува опасност за здравето или живота на хора; 3. когато съществува опасност за целостта на ЕЕС; 4. при опасност от нанасяне на значителни материални щети на системата или на потребителите.

(2) Операторите предварително уведомяват производителите и потребителите за времето и продължителността на прекъсването при: 1. извършване на ремонтни работи; 2. оперативни превключвания; 3. въвеждане в експлоатация на нови съоръжения; 4. други подобни действия, свързани с прекъсване на електроснабдяването, които подлежат на планиране.

(3) Редът и начините на предварително уведомяване за прекъсване на електрозахранването се уреждат в договорите за продажба на електрическа енергия, съответно в общите условия за доставка на електрическа енергия.

Раздел II

Организация на оперативното управление Чл. 10. (1) Оперативното управление на ЕЕС се извършва от специализирани звена на оператора на ЕЕС - Централно диспечерско управление (ЦДУ) и териториалните диспечерски управления (ТДУ), посочени в приложение № 1.

(2) Операторът на ЕЕС осъществява управлението й пряко или чрез оперативния дежурен персонал на обектите на преносната мрежа, операторите на разпределителните мрежи и оперативния дежурен персонал (ОДП) от електроенергийните обекти и електрическите уредби на потребителите, свързани към преносната мрежа.

(3) Функционалните връзки и взаимоотношения на оператора на ЕЕС с останалите структури на преносното предприятие се определят с правилник за устройството и дейността на преносното предприятие.

Чл. 11. (1) Оперативното управление на разпределителните мрежи се извършва от районните диспечерски служби (РДС) и приравнените към тях диспечерски служби, посочени в приложение № 2.

(2) Районните диспечерски служби и приравнените към тях диспечерски служби осъществяват управлението на съответните разпределителни мрежи пряко или чрез оперативния дежурен персонал на подстанциите високо/средно напрежение, оперативния дежурен персонал на производителите и потребителите, присъединени към разпределителната мрежа, и оперативно-ремонтните групи.

(3) Функционалните връзки и взаимоотношения на операторите на разпределителните мрежи с останалите структури на разпределителните предприятия се определят със съответните правилници за устройството и дейността на разпределителните предприятия.

Глава трета

ОСНОВНИ ФУНКЦИИ НА ОПЕРАТИВНОТО УПРАВЛЕНИЕ

Раздел I

Централно диспечерско управление Чл. 12. Централното диспечерско управление управлява електроенергийната система, като: 1. осъществява непрекъснато оперативно управление - пряко или чрез ТДУ, на преносната електрическа мрежа и на електрическите централи, присъединени към тях, спазвайки критериите за сигурна, безопасна, качествена и икономична работа; 2. с цел поддържане на оптимален баланс производство - потребление задава диспечерски график за работа на електрическите централи и контролира неговото изпълнение; при изготвяне на диспечерския график отчита регистрираните графици за доставка по сключените двустранни договори; 3. непрекъснато поддържа необходимия минимален мощностен и енергиен резерв; 4. осъществява координацията на паралелната работа с други ЕЕС; 5. регулира честотата и салдото на обменните мощности с други ЕЕС; 6. активира източниците на балансираща енергия в съответствие с приоритетните списъци за тяхното използване, като изготвя и предоставя информация за разпорежданията във връзка с активирането им; 7. осигурява техническа и оперативна дейност по договорите за търговия с електрическа енергия; 8. в случай на необходимост оперативно реализира обмен на извънпланова енергия или прекъсва планови доставки (внос/износ) на основата на съществуващите договори; 9. при недопустими стойности на честотата или обменните мощности при паралелна работа със съседни ЕЕС взема решение за отделяне на електроенергийната система на Република България за самостоятелна работа или за преминаване към паралелна работа с други ЕЕС; 10. оперативно ръководи ликвидирането на нарушенията в нормалната работа на ЕЕС и междусистемните връзки в съответствие с Наредбата за техническа експлоатация на електрическите централи и мрежи по чл. 83, ал. 1, т. 2 от Закона за енергетиката (ЗЕ), действащата нормативна уредба по безопасност на труда при експлоатация на електрическите уредби и съоръжения и плана за възстановяване на ЕЕС след тежки аварии; 11. ръководи оперативно регулирането на напреженията в преносната мрежа в съответствие с утвърден график; 12. разпорежда временни ограничения на потреблението на електрическа енергия при нарушения на нормалната работа на ЕЕС или за предотвратяването им; 13. ръководи оперативно, пряко или чрез ТДУ извеждането на основни съоръжения, релейни защити, противоаварийни автоматики и средства за автоматизирани системи за диспечерско управление (АСДУ) в ремонт и въвеждането им в резерв или в работа; 14. получава и предоставя информация за състоянието на съоръженията в електрическите централи и в преносната мрежа; 15. дава становища и прави предложения пред съответните органи за приемане, изменение, допълнение или отменяне на нормативни актове и технологични инструкции по експлоатация и оперативно управление на ЕЕС; 16. участва в обследването на общосистемни и междусистемни нарушения на нормалната работа в ЕЕС и дава предложения за предприемане на необходимите действия за повишаване на сигурността й; 17. събира, обработва и документира оперативна информация за работата на ЕЕС и пазара на електрическа енергия; 18. периодично, но не по-малко от веднъж на две години, проверява наименованията и технологичните означения на обектите и съоръженията и при необходимост ги променя.

Чл. 13. Централното диспечерско управление определя и анализира енергийните режими на ЕЕС, като: 1. изготвя ежедневни, седмични, месечни и годишни товарови и енергийни прогнози за работа на ЕЕС; 2. на базата на изготвените прогнози и при отчитане на регистрираните графици по сключените двустранни договори съставя съответните мощностни и енергийни баланси и графици за работа на електрическите централи; 3. изготвя и съгласува ежедневни, седмични и месечни графици за обмен на електроенергия с ЕЕС на други страни на базата на съответните международни договори в областта на електроенергетиката; 4. координира графиците за ремонт на електрическите централи; 5. изготвя оперативни баланси на горивата на електрическите централи и водните запаси на язовирите; 6. обработва статистически оперативните данни за производството, потреблението и обмените на електрическа енергия, притоците и разходите на вода в язовирите; 7. анализира енергийните режими на ЕЕС и изпълнението на вътрешните и международните договори за търговия с електрическа енергия; 8. изготвя становища и информации по енергийните режими; 9. контролира работата по поддържането и експлоатацията на измервателните апаратури на международните електропроводи; 10. методически ръководи работата по енергийните режими на ТДУ.

Чл. 14. Централното диспечерско управление определя електрическите режими на ЕЕС, като: 1. разработва схемата на работа на преносната мрежа, отговаряща на необходимата степен на сигурност и минимални загуби, наричана по-нататък “нормалната схема”; 2. изследва статическата и динамическата устойчивост на ЕЕС, граничните режими и условията за паралелна работа с други ЕЕС; 3. изчислява потокоразпределението в преносната мрежа и нивата на напрежение в обектите на ЕЕС за нуждите на планирането на електрическите режими; 4. задава графика по напрежение за контролни точки от преносната мрежа; 5. определя настройките и режима на работа на средствата за регулиране на напрежението; 6. разработва принципа на действие и задава настройките на системните противоаварийни автоматики (ПАА); 7. събира и обработва информацията, необходима за подготовка на изчислителните модели за изследване на електрическите режими; 8. участва при анализирането на нарушенията в нормалната работа на ЕЕС и подготвя констативни и инструктивни протоколи, отнасящи се до управлението на режима на ЕЕС; 9. разработва технологични инструкции за оперативната експлоатация на противоаварийната автоматика; 10. координира подготовката и изпълнението на ремонтната програма на преносната мрежа с напрежение 220 kV и по-високо; 11. определя режимните условия за изпълнение на заявките, свързани с изключване на основни елементи на преносната мрежа и извеждане на противоаварийната автоматика; 12. планира резерва на първичното регулиране на честотата; 13. предоставя информация за ограничения в преносната електрическа мрежа във връзка с работата на балансиращия пазар на електроенергия; 14. методически ръководи дейността на ТДУ по отношение на електрическите режими.

Чл. 15. Централното диспечерско управление методически ръководи експлоатацията на релейните защити (РЗ) и автоматиката на преносната мрежа и на присъединените към нея обекти, като: 1. определя организацията на РЗ и автоматиката; 2. изчислява, задава и контролира изпълнението на настройките и ръководи експлоатацията на устройствата за РЗ и автоматика; 3. извършва анализ на действието на РЗ и автоматиката и провежда необходимите мерки за повишаване на сигурността им; 4. ръководи и контролира внедряването на нови устройства за РЗ и автоматика, както и устройствата в новите обекти на ЕЕС; 5. събира и обработва информацията за техническите параметри и схемите на основните съоръжения на ЕЕС; 6. участва при анализиране нарушенията на нормалната работа на ЕЕС и подготвя доклади за констатираните нарушения и инструкции за отстраняването им, свързани с експлоатацията на РЗ и автоматиката; 7. съгласува заявките за извеждане от работа на устройствата за РЗ и автоматика; 8. методически ръководи по отношение на РЗ и автоматиката съответните звена на ТДУ и на районите на преносното предприятие; 9. съгласува проекти и разработки на нови устройства за РЗ и автоматика; 10. определя местата и конфигурацията на регистраторите на аварийни смущения и ползва регистрираната информация за анализи на аварии.

Чл. 16. Централното диспечерско управление експлоатира информационна система за управление в реално време на ЕЕС, като: 1. ръководи експлоатацията на програмните продукти, изчислителните средства и периферията на оперативните информационно-управляващи системи (ОИУС); 2. създава и усъвършенства банките от данни за работа в реално време; 3. контролира, съгласува и въвежда изменения на настройките на системата за автоматично регулиране на честотата и мощността (САРЧМ) и програмите за управление на режима на ЕЕС в реално време; 4. съгласува и предлага изменения за подобряване наблюдаемостта и управляемостта на ЕЕС; 5. съгласува внедряването на индивидуални регулатори в електрическите централи и разработването на проекти за тяхната реконструкция и модернизация; 6. съгласува дейността по проектирането, изграждането и експлоатацията на управляващи системи в ЕЕС; 7. разработва и предлага за утвърждаване инструкции за експлоатация на ОИУС; 8. участва при анализиране на нарушенията на нормалната работа на ЕЕС и подготвя доклади за констатираните нарушения и инструкции за отстраняването им, свързани с работата на ОИУС; 9. осъществява методическо ръководство на групите, занимаващи се с електронноизчислителната техника в ТДУ; 10. изпълнява дейности по проектирането, изграждането, внедряването, експлоатацията и развитието на АСДУ в ЦДУ и ТДУ.

Чл. 17. Централното диспечерско управление развива и поддържа компютърната мрежа и информационните системи на оператора на електроенергийната система, като: 1. осъществява автоматизация на събирането, съхраняването и обработката на информацията за целите на краткосрочното и средносрочното планиране на режима на ЕЕС, работата на пазара на електроенергия, както и на ретроспективния анализ за различни периоди; 2. проучва, разработва, внедрява, адаптира и контролира програмно осигуряване за нуждите на оператора на ЕЕС и осигурява връзка и съвместимост с други информационни системи; 3. организира и поддържа информационни бази данни за диспечерска информация, електромерна система и търговия с електроенергия; 4. осигурява автоматизирано дистанционно отчитане на електромерите на електрическите централи, междусистемните електропроводи, големите потребители и др.; 5. осигурява с информация пазара на електроенергия, като осъществява връзка и двупосочен обмен на информация между базите данни за диспечерска информация, електромерната система и търговията с електроенергия; 6. контролира и осигурява информация за разполагаемостта на електрическите централи и изпълнението на системните услуги; 7. подготвя материали за анализ на определени събития в ЕЕС; 8. развива и поддържа системите за защита на информацията, електронната поща, ИНТЕРНЕТ и антивирусната защита; 9. поддържа страницата в ИНТЕРНЕТ на оператора на ЕЕС и публикува информация в нея; 10. разработва и предлага за утвърждаване правила за работа в компютърната мрежа; 11. методически ръководи дейността в ТДУ, свързана с компютърните мрежи и информационните системи в тях.

Чл. 18. Централното диспечерско управление осигурява системата за телемеханика (ТМ) и телекомуникации (ТК), като: 1. ръководи експлоатацията на телемеханичните и телекомуникационните устройства, преносните канали и свързочните средства, осъществяващи обмен на данни, говор и образ между диспечерските центрове (ЦДУ и ТДУ) и обектите на ЕЕС и диспечерските центрове на съседни енергийни системи; 2. участва в комисии при приемането за въвеждане в експлоатация на нови технически средства; 3. подготвя задания за проектиране, съгласува проекти и разработки за нови телемеханични и телекомуникационни устройства; 4. съгласува с Комисията за регулиране на съобщенията и с други органи разрешения за ползване на радиочестотен спектър и ги разпределя между подразделенията на преносното предприятие; 5. подготвя инструкции за експлоатация и съгласува заявки за ремонти на устройства за ТМ и ТК; 6. участва при анализиране нарушенията на нормалната работа на ЕЕС и подготвя доклади за констатираните нарушения и инструкции за отстраняването им, свързани с експлоатацията на ТМ и ТК; 7. осъществява методическо ръководство на отделите, занимаващи се с ТМ и ТК в ТДУ.

Раздел II

Териториални диспечерски управления Чл. 19. Териториалното диспечерско управление пряко или под координацията на ЦДУ управлява ЕЕС на своята територия, като: 1. осъществява непрекъснато оперативно управление на преносната мрежа и свързаните към нея електрически подстанции и електрически централи, които са под оперативното разпореждане на съответното ТДУ; 2. контролира изпълнението на диспечерския график на електрическите централи, присъединени към преносната мрежа; 3. контролира и отчита графика за разходите на вода от комплексните язовири при производство на електрическа енергия от водноелектрически централи, присъединени към преносната мрежа; 4. получава информация за състоянието на съоръженията в електрическите централи и подстанциите на преносната мрежа, намиращи се под оперативно разпореждане на ТДУ; 5. ръководи оперативно извеждането на намиращите се под оперативно разпореждане на ТДУ основни съоръжения, ПАА и средства за АСДУ в ремонт, както и въвеждането им в резерв или в работа; 6. събира, анализира и изпраща в ЦДУ информация за задействали РЗ и ПАА; 7. контролира спазването на графика по напрежение в контролните точки на преносната мрежа и провежда необходимите мерки за осигуряването му; 8. оперативно ръководи ликвидирането на нарушенията в нормалната работа на ЕЕС в частта от преносната мрежа, намираща се под оперативно разпореждане на съответното ТДУ, в съответствие с Наредбата за техническа експлоатация на електрическите централи и мрежи по чл. 83, ал. 1, т. 2 ЗЕ, действащата нормативна уредба по безопасност на труда при експлоатация на електрическите уредби и съоръжения и плана за възстановяване на ЕЕС след тежки аварии; 9. по разпореждане от ЦДУ пряко или чрез диспечерите от РДС в съответствие с Наредбата за въвеждане на ограничителен режим, временно прекъсване или ограничаване на производството или снабдяването с електрическа енергия, топлинна енергия и природен газ по чл. 74, ал. 1 ЗЕ провежда временни ограничения на потреблението на електрическа енергия; 10. уведомява диспечера в РДС за планови или аварийни изключвания на елементи от преносната мрежа, влияещи на сигурността на захранване на разпределителната мрежа; 11. при изменение на режима на работа на ЕЕС разпорежда на РДС промяна на реперите в разпределителната мрежа 110 kV; 12. контролира състоянието и режима на заземяване на трансформаторите високо/средно напрежение в зависимост от схемата на работа на преносната мрежа и в съответствие с предписанията на ЦДУ; 13. участва в анализирането на възникнали нарушения в нормалната работа на ЕЕС и дава предложения за провеждане на необходимите мерки за повишаване сигурността на ЕЕС в частта, намираща се под разпореждане на съответното ТДУ; 14. води оперативната документация съгласно изискванията на тази наредба; 15. периодично, но не по-малко от веднъж на две години, проверява наименованията и технологичните означения на обектите и съоръженията и при необходимост прави предложения за промяна.

Чл. 20. Териториалното диспечерско управление определя режимните условия на ЕЕС на своята територия, като: 1. определя режимните условия за извършване на ремонтни работи, свързани с изключване на елементи от преносната мрежа, които са под разпореждане на съответното ТДУ; 2. координира подготовката и изпълнението на ремонтната програма на съответната част от преносната мрежа с напрежение 110 kV и по-високо; 3. участва в разработването на предписания за управлението на режима на ЕЕС и за оперативната експлоатация на РЗ и автоматика и на ПАА; 4. събира, обработва и анализира информация за електрически схеми и технически данни за обектите на ЕЕС и за действието на РЗ и автоматика и на ПАА на територията на съответното ТДУ; 5. на базата на събраната информация по т. 4 дава предложения за режима на работа на силови трансформатори и настройки на ПАА; 6. съгласува с потребителите, директно захранвани от преносната мрежа, график за ремонтите на електропроводите високо напрежение; 7. съгласува със съответните РДС график за ремонтите на трансформатори високо/средно напрежение и на лъчисти електропроводи, елементи на преносната мрежа; 8. предупреждава потребители, присъединени към преносната мрежа, за времето и продължителността на прекъсване на електрозахранването при извършване на ремонтни работи; 9. подготвя материали и анализира нарушенията в нормалната работа на ЕЕС в съответната й част; 10. съвместно с РДС участва в решаването на задачите по надеждно електрическо захранване; 11. следи за изпълнението на договорите на обществения доставчик с потребителите, присъединени към преносната мрежа в частта им, отнасяща се до оперативното управление.

Чл. 21. Териториалното диспечерско управление осигурява системата за ТМ и ТК, като: 1. под методическото ръководство на ЦДУ осъществява експлоатацията на техническите и програмните средства на телемеханичните и телекомуникационните устройства, преносните канали и средствата за телекомуникации, обслужващи ЦДУ и съответното ТДУ; 2. прави предложения за промени в организацията на съществуващите телемеханични и телекомуникационни канали и за проектиране на нови преносни канали и участва в тяхната реализация; 3. участва в комисии при приемането за въвеждане в експлоатация на нови телемеханични и телекомуникационни средства за нуждите на ЦДУ и на съответното ТДУ; 4. участва в разработването на инструкции за експлоатацията на телемеханичните и телекомуникационните средства за ТДУ; 5. дава заявки за извеждане в ремонт на преносни канали, телемеханични и телекомуникационни средства, обслужващи ЦДУ и съответното ТДУ; 6. осъществява оперативно и методическо ръководство на специалистите по ТМ и ТК в подразделенията на преносното предприятие на съответната територия; 7. предлага за утвърждаване графици за ремонт и профилактика на средствата за ТМ и ТК на територията на съответното ТДУ; 8. подготвя материали за анализиране на нарушенията в нормалната работа в частта от ЕЕС, намираща се под оперативното управление на ТДУ.

Чл. 22. Териториалното диспечерско управление подържа и развива информационно-управляващите технологии, като: 1. осъществява експлоатацията на техническите и програмните средства и периферията на ОИУС в ТДУ; 2. поддържа банка от данни в реално време; 3. осъществява експлоатацията на локалната компютърна мрежа в ТДУ; 4. участва в разработването на инструкции за експлоатация на ОИУС и на локалната компютърна мрежа в ТДУ; 5. прави предложения за модернизация и развитие на техническите и програмните средства на ОИУС в ТДУ и участва в тяхната реализация; 6. съгласува и предлага изменения за подобряване на наблюдаемостта и управляемостта на ЕЕС на територията на ТДУ; 7. подготвя материали за анализиране на нарушенията в нормалната работа в частта от ЕЕС, намираща се под оперативното ръководство на ТДУ.

Раздел III

Районни диспечерски служби Чл. 23. (1) Районната диспечерска служба оперативно управлява разпределителната мрежа на територията на разпределителното предприятие, като: 1. осъществява пряко оперативно управление на съответната разпределителна мрежа, на уредбите средно напрежение в подстанциите високо/средно напрежение, на електропроводите и подстанциите с напрежение 110 kV - собственост на разпределителното предприятие, както и на електрическите централи, присъединени към съответната разпределителна мрежа; 2. диспечерът от РДС ръководи след разрешение на диспечерите от ТДУ превключвания на страна 110 kV на трансформаторите 110/средно напрежение - собственост на преносното предприятие; 3. в аварийни ситуации диспечерът от РДС ръководи превключвания на трансформаторите 110/средно напрежение, изброени в съвместна инструкция с ТДУ с последващо уведомяване на диспечера от ТДУ; 4. събира и обработва информация за електрическите товари и електрическите схеми, данни за оборудването и състоянието на съоръженията в разпределителната мрежа, на уредбите със средно напрежение в подстанциите високо/средно напрежение и на електрическите централи, присъединени към съответната разпределителна мрежа; 5. предава на диспечера от ТДУ информация за действието на ПАА в съответната част на разпределителната мрежа и действа по негово разпореждане; 6. ръководи пряко извеждането в ремонт на съоръженията в разпределителната мрежа и въвеждането им в резерв или в работа; 7. поддържа напрежението в разпределителната мрежа в определените граници; 8. съгласува с ТДУ графици и заявки за ремонт на лъчисти електропроводи високо напрежение и на трансформатори високо/средно напрежение, елементи на преносната мрежа; 9. оперативно ръководи ликвидирането на нарушенията в нормалната работа на разпределителната мрежа в съответствие с Наредбата за техническа експлоатация на електрическите централи и мрежи по чл. 83, ал. 1, т. 2 ЗЕ, нормативната уредба по безопасност на труда при експлоатация на електрическите уредби и съоръжения и плана за възстановяване на ЕЕС след тежки аварии; 10. разработва и предлага схеми за ограничения при траен енергиен дефицит в съответствие с Наредбата за въвеждане на ограничителен режим, временно прекъсване или ограничаване на производството или снабдяването с електрическа енергия, топлинна енергия и природен газ по чл. 74, ал. 1 ЗЕ; 11. разработва и предлага списъци за автоматично изключване на потребители за предотвратяване на аварии; 12. предприема временно ограничаване на потреблението на електрическа енергия по разпореждане на съответното ТДУ по предварително подготвена програма в съответствие с Наредбата за въвеждане на ограничителен режим, временно прекъсване или ограничаване на производството или снабдяването с електрическа енергия, топлинна енергия и природен газ по чл. 74, ал. 1 ЗЕ; 13. участва в анализирането на нарушенията в нормалната работа на разпределителната мрежа и дава предложения за провеждане на необходимите мерки за повишаване сигурността на експлоатация; 14. води оперативната документация съгласно изискванията на тази наредба; 15. определя режимните условия при изпълнение на заявки за изключване на елементи от разпределителната мрежа; 16. предлага мерки за оптимизиране режима на работа на разпределителната мрежа; 17. събира и анализира сведенията за действието на РЗ и автоматиката в разпределителната мрежа и при необходимост предава тази информация на съответното ТДУ; 18. при необходимост препредава разпореждания на дежурния диспечер от ТДУ при изпълнение на планови заявки или при настъпили аварийни ситуации в преносната мрежа; 19. уведомява потребителите за времето и продължителността на прекъсването при извършване на ремонтни работи, оперативни превключвания, въвеждане в експлоатация на нови съоръжения и други подобни действия, свързани с прекъсване на електроснабдяването, които подлежат на планиране; 20. периодично, но не по-малко от веднъж на две години, проверява наименованията и технологичните означения на обектите и съоръженията и при необходимост ги променя.

(2) След съгласуване с ТДУ оперативно ръководи превключванията по електропроводите, кабелите и уредбите с напрежение 110 kV - елемент на разпределителната мрежа.

Чл. 24. Районната диспечерска служба поддържа системата за ТМ и ТК - собственост на разпределителното предприятие, като: 1. осъществява експлоатацията на телемеханичните и телекомуникационните устройства, преносните канали и телекомуникационните средства; 2. разработва инструкции за експлоатация на телемеханичните и телекомуникационните средства на РДС; 3. анализира работата на телемеханичните и телекомуникационните средства, обслужващи РДС, и изпълнява необходимите мерки за подобряване сигурността на тяхната работа; 4. дава заявки за извеждане в ремонт на телемеханичните и телекомуникационните средства.

Раздел IV

Оперативен дежурен персонал в електроенергийните обекти и електрическите уредби на потребителите Чл. 25. Оперативният дежурен персонал (ОДП) на електроенергийните обекти и електрическите уредби на потребителите в съответствие с Наредбата за техническа експлоатация на електрическите централи и мрежи по чл. 83, ал. 1, т. 2 ЗЕ и действащата нормативна уредба по безопасността на труда при експлоатация на електрическите уредби и съоръжения изпълнява своите задължения, като: 1. осъществява непрекъснато дежурство и извършва оперативни превключвания под ръководството на диспечера, управляващ съответната част от мрежата; 2. следи за нормалния режим на работа на електрическите машини и съоръжения в съответствие с експлоатационните инструкции и изискванията на производителите на оборудването; 3. информира диспечера, управляващ съответната част от мрежата, за нарушенията в нормалния режим на работа на управлявания от него обект и изпълнява неговите разпореждания; 4. предава информация за електрическите товари, за действието на РЗ и автоматиката и на ПАА на диспечера, управляващ съответната част от мрежата; 5. носи отговорност за изпълнението на необходимите условия за безопасна работа; 6. допуска групи за работа в електрическите уредби съгласно действащата нормативна уредба по безопасност на труда; 7. препредава разпореждания на диспечерите от ТДУ и/или РДС към групите по поддържане на електропроводите и подстанциите; 8. води оперативна документация съгласно изискванията на тази наредба.

Чл. 26. При оперативна подчиненост на ТДУ и РДС оперативният дежурен персонал изпълнява с приоритет разпорежданията на диспечер от ТДУ освен в случаите, свързани със: 1. опасност за здравето или живота на хора; 2. опасност от замърсяване на околната среда; 3. предотвратяване и ликвидиране на аварийни ситуации; 4. опасност от нанасяне на значителни материални щети на обекти на ЕЕС или на потребителите.

Чл. 27. Оперативните превключвания в телемеханизираните подстанции се извършват от диспечера, разполагащ със средства за ТМ.

Глава четвърта

СПЕЦИФИЧНИ ИЗИСКВАНИЯ ЗА ЗАЕМАНЕ НА ДЛЪЖНОСТИТЕ, СВЪРЗАНИ С ОПЕРАТИВНОТО УПРАВЛЕНИЕ. КОНТРОЛ НА ПРОФЕСИОНАЛНАТА КВАЛИФИКАЦИЯ

Раздел I

Оперативен персонал от Централното диспечерско управление и от териториалнитедиспечерски управления Чл. 28. (1) Длъжността “дежурен диспечер” от ЦДУ и ТДУ може да бъде заемана от лица с придобита магистърска степен по специалността “Електроенергетика”, както и други сходни на нея.

(2) За заемане на длъжността по ал. 1 лицата трябва да имат и трудов стаж по специалността не по-малък от 3 г.

Чл. 29. До започването на самостоятелна работа дежурните диспечери от ЦДУ и ТДУ преминават обучение по утвърдена от началника на ЦДУ програма за срок не по-малък от 6 месеца.

Чл. 30. По време на обучението си дежурният диспечер няма право да издава, препредава и изпълнява оперативни разпореждания.

Чл. 31. След завършване на обучението дежурните диспечери полагат изпит пред квалификационна комисия, назначена от ръководителя на преносното предприятие.

Чл. 32. (1) При успешно полагане на изпита комисията по чл. 31 дава разрешение на дежурния диспечер за дублиране на длъжността за срок не по-малък от един месец.

(2) Дублирането на длъжността по ал. 1 се осъществява под контрола на правоспособен диспечер.

(3) За срока по ал. 1 дублиращият и контролиращият го правоспособен диспечер носят отговорност в еднаква степен за своите действия.

Чл. 33. Диспечерският персонал от ЦДУ и ТДУ полага периодични изпити по техническа безопасност, техническа експлоатация и по експлоатационните инструкции в срокове и пред комисии, предвидени в действащата нормативна уредба по безопасност на труда при експлоатация на електрическите уредби и съоръжения и в Наредбата за техническа експлоатация на електрическите централи и мрежи по чл. 83, ал. 1, т. 2 ЗЕ.

Раздел II

Оперативен персонал от районните диспечерски служби Чл. 34. (1) Длъжността “дежурен диспечер” от РДС може да бъде заемана от лица с придобита магистърска или бакалавърска степен или средно образование по специалността “Електроенергетика”, както и други сходни на нея.

(2) За заемане на длъжността по ал. 1 лицата трябва да имат и трудов стаж по специалността не по-малък от 3 г.

Чл. 35. До започването на самостоятелна работа дежурните диспечери от РДС преминават обучение по утърдена от началника на РДС програма за срок не по-малък от 6 месеца.

Чл. 36. По време на обучението си дежурният диспечер няма право да издава, препредава и изпълнява оперативни разпореждания.

Чл. 37. След завършване на обучението дежурните диспечери полагат изпит пред квалификационна комисия, назначена от ръководителя на разпределителното предприятие, в която участва представител на оператора на преносното предприятие.

Чл. 38. (1) При успешно полагане на изпита комисията по чл. 37 дава разрешение на дежурния диспечер за дублиране на длъжността за срок не по-малък от един месец.

(2) Дублирането на длъжността по ал. 1 се осъществява под контрола на правоспособен диспечер.

(3) За срока по ал. 1 дублиращият и контролиращият го правоспособен диспечер носят отговорност в еднаква степен за своите действия.

Чл. 39. Диспечерският персонал от РДС полага периодични изпити по техническа безопасност, техническа експлоатация и по експлоатационните инструкции в срокове и пред комисии, предвидени в действащата нормативна уредба по безопасност на труда при експлоатация на електрическите уредби и съоръжения и в Наредбата за техническа експлоатация на електрическите централи и мрежи по чл. 83, ал. 1, т. 2 ЗЕ.

Раздел III

Оперативен дежурен персонал в електроенергийните обекти и електрическите уредби на потребителите Чл. 40. Като ОДП в електроенергийните обекти и електрическите уредби на потребителите се назначават лица с придобита магистърска или бакалавърска степен или средно образование по специалността “Електроенергетика”, както и други сходни на нея.

Чл. 41. Лицата от ОДП до започването на самостоятелна работа преминават обучение по определена програма за срок не по-малък от 3 месеца.

Чл. 42. По време на обучението си лицата от ОДП нямат право да извършват действия, свързани с оперативното управление.

Чл. 43. След завършване на обучението лицата от ОДП полагат изпит пред квалификационна комисия, назначена със заповед на ръководителя на съответното предприятие.

Чл. 44. (1) При успешно полагане на изпита комисията по чл. 43 дава разрешение на съответното лице от ОДП за дублиране на длъжността за срок не по-малък от един месец.

(2) Дублирането по ал. 1 се осъществява под контрола на правоспособен оперативен персонал.

(3) За срока по ал. 1 дублиращият и контролиращият го оперативен персонал носят отговорност в еднаква степен за своите действия.

Чл. 45. Оперативният дежурен персонал полага периодични изпити по техническа безопасност, техническа експлоатация и по експлоатационните инструкции в срокове и пред комисии, предвидени в действащата нормативна уредба по безопасност на труда при експлоатация на електрическите уредби и съоръжения и в Наредбата за техническа експлоатация на електрическите централи и мрежи по чл. 83, ал. 1, т. 2 ЗЕ.

Глава пета

ПРАВИЛА ЗА РАБОТА НА ОПЕРАТИВНИЯ ДЕЖУРЕН ПЕРСОНАЛ

Раздел I

Правила за работа на дежурните диспечери от Централното диспечерско управление и от териториалните диспечерски управления Чл. 46. В своята дейност дежурните диспечери от ЦДУ и ТДУ освен от тази наредба се ръководят и от нормативните актове и документи, посочени в приложения № 3 и 4.

Чл. 47. (1) Дежурните диспечери са длъжни да спазват нормалната схема на преносната мрежа за съответния сезонен режим, приета на специализиран експертен съвет на ЦДУ.

(2) Промени в нормалната схема на преносната мрежа могат да се извършват: 1. при изпълнение на разрешени заявки за ремонт или технически прегледи на съоръженията, като схемата се възстановява след приключване на работата по разрешените заявки; 2. за предотвратяване или при настъпване на нарушения в нормалната работа с цел осигуряване на електрозахранването на потребителите - при спазване на изискванията за сигурност в работата на ЕЕС.

Чл. 48. (1) Разпорежданията на висшестоящия оперативен персонал са задължителни за изпълнение от подчинения му оперативен персонал в диспечерските служби и енергийните обекти.

(2) В случаите, когато изпълнението на разпорежданията по ал. 1 представлява опасност за живота и здравето на хората, води до замърсяване на околната среда или повреди по съоръженията, подчиненият дежурен персонал изрично предупреждава за това висшестоящия оперативен персонал, издал разпореждането. Висшестоящият оперативен персонал на своя отговорност може да потвърди или отмени разпореждането си.

(3) За забавено изпълнение или за неизпълнение на разпорежданията отговорност носят лицата от дежурния персонал и техните преки оперативни и административни ръководители.

(4) Дежурните диспечери от ЦДУ и ТДУ са длъжни да подадат рапорт до началника на ЦДУ за всички случаи на нарушаване на оперативната дисциплина или неизпълнение на дадените разпореждания от подчинения им оперативен персонал.

Чл. 49. Оперативният дежурен персонал от ТДУ е длъжен незабавно да дава информация на дежурните диспечери в ЦДУ за: 1. смущения в нормалната работа, повреди и изключвания на основните съоръжения на енергийните обекти; 2. задействане на релейните защити, автоматиката и противоаварийната автоматика; 3. смущения в електроснабдяването; 4. нарушения на утвърдените графици за активна мощност и напрежение; 5. отпадане на средствата за АСДУ първа група; 6. злополуки с хора; 7. пожари, замърсяване на околната среда и други аварийни събития, които могат да доведат до неблагоприятни последствия върху нормалната работа на ЕЕС; 8. наличие на ядрена или радиационна авария или при нарушения в регламента на експлоатация на ядрени съоръжения, водещи до намаляване степента им на безопасност или на тяхната мощност.

Чл. 50. Оперативни разпореждания на дежурните диспечери се отменят, както следва: 1. за ЦДУ - от началника на отдел “Оперативно-диспечерски”, от главния диспечер или от началника на ЦДУ; 2. за ТДУ - от дежурния диспечер в ЦДУ, от началника на отдел “Оперативно-диспечерски” или от началника на съответното ТДУ.

Чл. 51. (1) Оперативни разпореждания за промяна на режима на работа на ЕЕС се дават на дежурните диспечери в ЦДУ от началника на отдел “Оперативно-диспечерски”, от главния диспечер или от началника на ЦДУ.

(2) Оперативни разпореждания за промяна на режима на работа на ЕЕС в частта, намираща се под оперативно разпореждане на съответното ТДУ, се дават на дежурните диспечери в ТДУ от дежурния диспечер в ЦДУ, от началника на отдел “Оперативно-диспечерски” или от началника на ТДУ.

(3) Всички получени разпореждания се регистрират на звукозаписващо устройство или в писмен вид.

Чл. 52. (1) Дежурните диспечери в ТДУ пряко или под координацията на ЦДУ ръководят изключването и обезопасяването на електрически съоръжения в преносната мрежа.

(2) Разрешението за допускане на групи за работа се дава на: 1. отговорния ръководител или изпълнителя на работата - при ремонтни дейности по кабелните линии и въздушните електропроводи; 2. дежурния персонал в подстанциите и електрическите централи - при работа в електрическите уредби.

Чл. 53. Дежурните диспечери в ТДУ пряко или под координацията на ЦДУ ръководят въвеждането в работа или предаването в резерв на ремонтираните електрически съоръжения в преносната мрежа след получаване на съобщение за завършване на работата от длъжностните лица, на които са предадени обезопасените съоръжения.

Чл. 54. За осигуряване нормална работа на оперативно управляваната от съответния диспечер част от ЕЕС дежурните диспечери имат право при аварийни събития да отменят изпълнението на разрешени заявки за определено време и да нареждат изпращането на аварийни групи за оглед и отстраняване на повредите.

Чл. 55. Дежурните диспечери имат право в рамките на своето дежурство оперативно да разрешават въвеждане във и извеждане от работа или резерв на съоръжения.

Чл. 56. В командните зали на ЦДУ и ТДУ не се допускат лица, които нямат пряко отношение към оперативната работа. По време на аварийни събития или тежки нарушения в нормалната работа на ЕЕС дежурните диспечери имат право да отстранят всички лица, които пречат на оперативната работа.

Чл. 57. (1) Диспечерите изпълняват дежурството си по график от смени, в състав не по-малък от двама души. За ЦДУ и ТДУ графикът се изготвя от началника на отдел “Оперативно-диспечерски” и се утвърждава от началника на съответното диспечерско управление.

(2) В случай на неявяване за дежурство на следващия по графика дежурният на смяна уведомява прекия си ръководител и продължава дежурството до идването на новата смяна.

(3) Дежурните диспечери при приемане на смяната се запознават със: 1. измененията в нормалната схема на ЕЕС, състоянието на работещите електрически централи, състоянието на основните съоръжения, предстоящи превключвания или извеждане в ремонт; 2. всички записи в оперативния дневник, направени след тяхното последно дежурство; 3. оперативните и административните разпореждания; 4. доклада на предаващия смяната дежурен диспечер.

(4) При констатирани нередности дежурният диспечер уведомява преките си оперативни ръководители.

(5) Предаването и приемането на смяната се оформя в оперативния дневник с подписи.

(6) В началото на своето дежурство приелите смяната дежурни диспечери събират актуална информация съобразно обхвата на своята дейност и правят необходимите записи в оперативния дневник или на типова бланка.

Чл. 58. (1) Забранява се предаването и приемането на смяна по време на аварийни събития или тежки нарушения в нормалната работа на ЕЕС, както и по време на оперативни превключвания. В тези случаи дежурният персонал, който постъпва на смяна, е длъжен да окаже помощ на предаващия смяната персонал под негово ръководство.

(2) Приемане на смяната се разрешава само след постигане на установен режим при нарушаване на нормалната работа или след пълното нормализиране на режима.

Чл. 59. Дежурните диспечери водят оперативната и друга документация съгласно разпоредбите на глава девета.

Чл. 60. Дежурните диспечери са длъжни да събират и регистрират оперативната информация за нарушенията в нормалната работа на съоръженията и действието на РЗ, автоматиката и ПАА.

Раздел II

Правила за работа на дежурните диспечери от районните диспечерски служби Чл. 61. В своята дейност дежурните диспечери от РДС се ръководят от тази наредба и от нормативните актове и документи, посочени в приложения № 3 и 4.

Чл. 62. (1) Дежурните диспечери са длъжни да спазват нормалната схема на разпределителната мрежа за съответния сезонен режим.

(2) Промени в нормалната схема на разпределителната мрежа могат да се извършват: 1. при изпълнение на разрешени заявки за ремонт или ревизия на съоръженията, като схемата се възстановява след приключване на работата по разрешените заявки; 2. за предотвратяване или при настъпване на нарушения в нормалната работа - с цел осигуряване на непрекъснато електрозахранване на потребителите при спазване на изискванията за сигурност в работата на мрежата.

Чл. 63. (1) Разпорежданията на висшестоящия оперативен персонал са задължителни за изпълнение от подчинения му оперативен персонал в диспечерските служби и енергийните обекти.

(2) В случаите, когато изпълнението на разпорежданията по ал. 1 представлява опасност за живота и здравето на хората, води до замърсяване на околната среда или повреди по съоръженията, подчиненият дежурен персонал изрично предупреждава за това висшестоящия оперативен персонал, издал разпореждането. Висшестоящият оперативен персонал на своя отговорност може да потвърди или отмени разпореждането си.

(3) За забавено изпълнение или за неизпълнение на разпорежданията по ал. 1 отговорност носят лицата от дежурния персонал и техните преки оперативни и административни ръководители.

(4) Дежурните диспечери от РДС са длъжни да подадат рапорт до началника на разпределителното предприятие за всички случаи на нарушаване на оперативната дисциплина или неизпълнение на дадените разпореждания от подчинения им оперативен персонал.

Чл. 64. Оперативният дежурен персонал в РДС незабавно дава информация на дежурните диспечери, на които е пряко подчинен, за: 1. изключване на електропроводи средно напрежение, осигуряващи захранването на собствените нужди на системни подстанции и електрически централи; 2. изключване на присъединения от ПАА; 3. смущения в електроснабдяването; 4. злополуки с хора; 5. пожари, замърсяване на околната среда и други аварийни събития, които могат да доведат до неблагоприятни последствия върху нормалната работа на ЕЕС и на мрежата.

Чл. 65. Оперативни разпореждания на дежурните диспечери се отменят от началника на РДС и от старшия диспечер на група “Диспечери и режими”.

Чл. 66. (1) Оперативни разпореждания за промяна на режима на работа на разпределителната мрежа се дават на дежурните диспечери от началника на РДС или от старшия диспечер.

(2) Получените разпореждания се регистрират на звукозаписно устройство или в писмен вид.

Чл. 67. (1) Дежурните диспечери в РДС ръководят изключването и обезопасяването на електрически съоръжения в разпределителната мрежа.

(2) Разрешението за допускане на групи за работа се дава на: 1. отговорния ръководител или изпълнителя на работата при ремонтни дейности по кабелните линии и въздушните електропроводи; 2. дежурния персонал в подстанциите и електрическите централи при работа в електрическите уредби.

(3) За електропроводи, които свързват обекти от различни РДС, действията по изключването, обезопасяването и включването се извършват съгласувано от дежурните диспечери в съответните РДС.

Чл. 68. Дежурните диспечери в РДС ръководят включването в работа на електрическите съоръжения в разпределителната мрежа след получаване на съобщение за завършване на работата от длъжностните лица, на които са предадени обезопасените съоръжения.

Чл. 69. За осигуряване нормална работа на оперативно управляваната от съответния диспечер част от разпределителната мрежа дежурните диспечери имат право при аварийни събития да отменят изпълнението на разрешени заявки за определено време и да нареждат изпращането на аварийни групи за оглед и отстраняване на повредите.

Чл. 70. Дежурните диспечери имат право в рамките на своето дежурство оперативно да разрешават въвеждане във и извеждане от работа или резерв на съоръжения.

Чл. 71. В командните зали на РДС не се допускат лица, които нямат пряко отношение към оперативната работа. По време на аварийни събития или тежки нарушения в нормалната работа на мрежата или ЕЕС дежурните диспечери имат право да отстранят всички лица, които пречат на оперативната работа.

Чл. 72. (1) Диспечерите изпълняват дежурството си по график. Графикът се утвърждава от началника на РДС.

(2) В случай на неявяване за дежурство на следващия по графика дежурният на смяна уведомява прекия си ръководител и продължава дежурството до идването на новата смяна.

(3) Дежурните диспечери, които приемат смяната, са длъжни да се запознаят със: 1. измененията в нормалната схема на разпределителната мрежа, състоянието на работещите към мрежата електрически централи, състоянието на основните съоръжения, предстоящите превключвания или извеждането в ремонт; 2. всички записи в оперативния дневник, направени след тяхното последно дежурство; 3. оперативните и административните разпореждания; 4. доклада на предаващия смяната дежурен диспечер.

(4) При констатирани нередности дежурният диспечер уведомява преките си оперативни ръководители.

(5) Предаването и приемането на смяната се оформя в оперативния дневник с подписи.

(6) В началото на своето дежурство приелите смяна дежурни диспечери са длъжни да съберат актуална информация съобразно обхвата на своята дейност и да направят необходимите записи в оперативния дневник или на типова бланка.

Чл. 73. (1) Забранява се предаването и приемането на смяна по време на аварийни събития или тежки нарушения в нормалната работа на мрежата или ЕЕС, както и по време на оперативни превключвания. В тези случаи дежурният персонал, който постъпва на смяна, е длъжен да окаже помощ на предаващия смяната персонал под негово ръководство.

(2) Приемане на смяната се разрешава само след постигане на установен режим при нарушаване на нормалната работа или след пълното нормализиране на режима.

Чл. 74. Дежурните диспечери водят оперативната и друга документация съгласно разпоредбите на глава девета.

Чл. 75. Дежурните диспечери са длъжни да събират и регистрират оперативната информация за нарушенията в нормалната работа на съоръженията и действието на РЗ, автоматиката и ПАА.

Раздел III

Правила за работа на оперативния дежурен персонал в електроенергийните обекти и елек-трическите уредби на потребителите Чл. 76. В своята дейност ОДП в електроенергийните обекти и електрическите уредби на потребителите, освен от тази наредба, се ръководи и от нормативните актове и документи, посочени в приложения № 3 и 5.

Чл. 77. (1) Разпорежданията на висшестоящия оперативен персонал са задължителни за изпълнение от ОДП с изключение на тези, които представляват опасност за живота и здравето на хората, замърсяване на околната среда и повреди по съоръженията и при опасност от възникване на тежки производствени аварии в електропроизводственото предприятие.

(2) За забавено изпълнение или за неизпълнение на разпорежданията отговорност носят лицата от дежурния персонал и техните преки оперативни и административни ръководители.

Чл. 78. Оперативният дежурен персонал е длъжен незабавно да дава информация на дежурните диспечери, на които е оперативно подчинен, за: 1. смущения в нормалната работа, повреди и изключвания на основните съоръжения на енергийните обекти; 2. задействане на релейните защити, автоматиката и противоаварийната автоматика; 3. смущения в електроснабдяването; 4. нарушения на утвърдените графици за активна и реактивна мощност; 5. отпадане на средства за АСДУ от всички групи; 6. злополуки с хора; 7. пожари, замърсяване на околната среда и други аварийни събития, които могат да имат неблагоприятни последствия върху нормалната работа на обекта, мрежата и ЕЕС.

Чл. 79. Оперативният дежурен персонал води оперативен дневник, в който се записват всички получени разпореждания, като се отбелязват датата, часът и името на лицето, дало разпореждането.

Чл. 80. Оперативният дежурен персонал няма право да променя режима на работа на обекта без разрешение или нареждане на висшестоящия оперативен персонал.

Чл. 81. Оперативният дежурен персонал изключва и обезопасява електрическите съоръжения в обекта и допуска групи за работа след получаване на разрешение от дежурния диспечер, който ръководи оперативните превключвания.

Чл. 82. Оперативният дежурен персонал въвежда в работа или резерв след ремонт електрическите съоръжения в обекта след получаване на разпореждане от дежурния диспечер, разрешил допускането.

Чл. 83. В командните зали на обектите не се допускат лица, които нямат пряко отношение към оперативната работа. По време на аварийни събития или тежки нарушения в нормалната работа на обекта или електроенергийната система ОДП има право да отстранява всички лица, които пречат на оперативната работа.

Чл. 84. (1) Оперативният дежурен персонал изпълнява дежурството си по график.

(2) В случай на неявяване за дежурство на следващия по графика дежурният на смяна уведомява прекия си ръководител и продължава дежурството до идване на новата смяна.

(3) Дежурните, които приемат смяната, са длъжни да се запознаят със: 1. измененията в нормалната работа на обекта, състоянието на работещите, състоянието на основните съоръжения, предстоящи превключвания или извеждане в ремонт; 2. всички записи в оперативния дневник, направени след тяхното последно дежурство; 3. оперативните и административните разпореждания; 4. доклада на предаващия смяната дежурен.

(4) При констатирани нередности дежурният уведомява преките си оперативни ръководители.

(5) Предаването и приемането на смяната се оформя в оперативния дневник с подписи.

(6) В началото на своето дежурство приелите смяна дежурни са длъжни да съберат актуална информация съобразно обхвата на своята дейност и да направят необходимите записи в оперативния дневник или на типова бланка.

Чл. 85. (1) Забранява се предаването и приемането на смяна по време на аварийни събития или тежки нарушения в нормалната работа на обекта или ЕЕС, както и по време на оперативни превключвания. В тези случаи дежурният персонал, който постъпва на смяна, е длъжен да окаже помощ на предаващия смяната персонал под негово ръководство.

(2) Приемане на смяната се разрешава само след постигане на установен режим или след пълното нормализиране на режима на обекта.

Чл. 86. Дежурните водят оперативната и друга документация съгласно разпоредбите на глава девета.

Чл. 87. Дежурните са длъжни да събират и регистрират оперативната информация за нарушенията в нормалната работа на съоръженията и действието на РЗ, автоматиката и ПАА.

Глава шеста

РЕД ЗА ОФОРМЯНЕ НА ЗАЯВКИ

Раздел I

Дейности, изискващи оформяне на заявки за извършване на работа по съоръженията в елек-троенергийните обекти Чл. 88. (1) Оформяне на заявки за извършване работа по съоръженията в електроенергийните обекти се изисква за следните дейности: 1. въвеждане в експлоатация или пробно включване на нови съоръжения и електроенергийни обекти; 2. провеждане на изпитвания на енергийните съоръжения, свързани с превключвания или промени в схемата на енергийните обекти и ЕЕС, както и в режима на работа на релейната защита, автоматиката и противоаварийната автоматика; 3. извеждане от работа или от резерв на съоръжения, свързани с производството, преноса, преобразуването и разпределението на електроенергия, както и на релейната защита, автоматиката и противоаварийната автоматика и средствата на автоматизираната система за диспечерско управление; 4. прекратяване доставките на електроенергия при неизпълнение на договорите от страна на потребителите, присъединени към преносната мрежа или към разпределителните мрежи.

(2) Заявките се подават в писмен вид до съответната диспечерска служба по телекс, факс, електронна поща или куриер.

(3) Заявката трябва да съдържа: 1. наименованието на съоръжението; 2. началото и края за извършване на работата; 3. промяната в режима на работа; 4. причината за исканата промяна; 5. аварийната готовност за възстановяване на нормалния режим; 6. фамилията на лицето, поискало заявката.

(4) В случаите, когато подадената заявка е свързана с временно прекъсване или ограничаване на електрозахранването, тя трябва да съдържа освен реквизитите по ал. 3 и фамилията на лицето, съгласувало със съответните потребители/производители планираното временно ограничаване или прекъсване.

Раздел II

Заявки до Централното диспечерско управление Чл. 89. Заявките до ЦДУ се подават от началника на ТДУ.

Чл. 90. Началникът на ЦДУ, а при негово отсъствие - главният диспечер, разрешава заявките за: 1. извеждане на електропроизводствени мощности в планов основен или среден ремонт; 2. прекратяване доставките на електроенергия при неизпълнение на договорите от потребителите, директно свързани към преносната мрежа, при условията на чл. 123, ал. 3 ЗЕ.

Чл. 91. Главният диспечер, а при негово отсъствие - началникът на отдел “Оперативно-диспечерски”, разрешава заявките за: 1. провеждане на изпитвания на енергийни съоръжения; 2. работа по съоръжения, блокиращи мощности над 5 MW; 3. въвеждане на нови съоръжения и електроенергийни обекти с работни мощности над 5 MW; 4. работа по съоръжения в електрическите централи и системни подстанции, от които се определя сигурността на работа на обектите, дадени в списък, одобрен от ЦДУ; 5. работа по съоръжения с напрежение 110 kV в случаи на промяна на режима на релейната защита, автоматиката и ПАА при извършване на реконструкции, свързани с временна промяна на конфигурацията на мрежата с напрежение 110 kV; 6. работа по устройствата на ПАА; 7. работа по релейните защити и автоматиката на съоръженията с напрежение 220 kV и по-високо; 8. средства на АСДУ първа група; 9. извеждане на електропроизводствени мощности в престой за поддръжка.

Чл. 92. Началникът на отдел “Оперативно-диспечерски” разрешава заявките за: 1. работа по съоръженията на преносната мрежа с напрежение 220 kV и по-високо; 2. работа по средствата за регулиране на напрежението в преносната мрежа; 3. работа по електропроводи от разпределителната мрежа, които осигуряват собствените нужди на централи и подстанции, свързани към преносната мрежа, одобрени по списък от ЦДУ; 4. работа по шинни системи с напрежение 110 kV на системни подстанции.

Чл. 93. Дежурните диспечери в ЦДУ оперативно разрешават заявки за работа през времето на тяхното дежурство по чл. 91 и 92.

Раздел III

Заявки до териториалното диспечерско управление Чл. 94. Заявките до ТДУ се подават от упълномощени лица на: 1. разпределителното предприятие; 2. преносния район; 3. електропроизводственото предприятие; 4. потребителя, присъединен към преносната мрежа; 5. собственици на водни басейни и хидротехнически съоръжения, когато влияят върху работата на електрическите централи.

Чл. 95. Началникът на ТДУ, а при негово отсъствие - началникът на отдел “Оперативно-диспечерски”, разрешава заявките за: 1. работа по електропроизводствени мощности до 5 MW, присъединени към преносната система; 2. работа по електропроизводствени мощности, независимо от мрежата на присъединяването им, определящи режима на ползване на вода от комплексните язовири; 3. работа по електропроводи и шинни системи с напрежение 110 kV освен в случаите по чл. 91, т. 2 и чл. 92, т. 3 и 4; 4. работа по силови трансформатори 110/средно напрежение; 5. работа по електропроводи от разпределителната мрежа, осигуряващи резервно захранване за собствени нужди на електрически централи и системни подстанции, освен в случаите по чл. 91, т. 4; 6. работа по средства на АСДУ втора група; 7. работа по релейната защита и автоматиката с напрежение до 110 kV включително.

Чл. 96. Дежурните диспечери в ТДУ оперативно разрешават заявки за работа по чл. 95 през времето на своето дежурство.

Раздел IV

Заявки до районната диспечерска служба Чл. 97. Заявките до РДС се подават от упълномощени лица на: 1. разпределителното предприятие, отговарящи за съответните съоръжения; 2. производителите на електрическа енергия, присъединени към разпределителната мрежа, освен в случаите по чл. 95, т. 2; 3. потребителите на електрическа енергия; 4. преносното предприятие.

Чл. 98. Началникът на РДС, а при негово отсъствие - старшият диспечер, разрешава заявките за: 1. работа по всички съоръжения на разпределителната мрежа, включително и трансформаторните полета средно напрежение; 2. работа по силови трансформатори 110/средно напрежение - собственост на разпределителното предприятие; 3. работа по електропроизводствени мощности, присъединени към разпределителната мрежа, освен в случаите по чл. 95, т. 2; 4. работа по електропроводи с напрежение 110 kV, които са на оперативно подчинение на РДС, след съгласуване със съответното ТДУ; 5. работа по средства на АСДУ трета група; 6. прекъсване на електрозахранването на потребители при неизпълнение от тяхна страна на договорите за продажба на електрическа енергия при условията на чл. 123, ал. 3 ЗЕ.

Раздел V

Срокове за подаване на заявките Чл. 99. (1) Заявките за ремонт, които не водят до ограничаване на потребителите и производителите и не намаляват сигурността на електрозахранването в съответствие с категорията, се подават не по-рано от 7 денонощия и не по-късно от 48 часа преди времето за извеждане на съответното съоръжение в ремонт.

(2) Заявките за извеждане на съоръжения в ремонт в почивни дни или за първия работен ден след почивните дни се подават най-късно 48 часа преди почивния ден.

(3) Решението на съответната диспечерска служба по заявките по ал. 1 и 2 се съобщава до 15 ч. на работния ден, предхождащ деня за работа.

Чл. 100. Заявките за ремонт, които са свързани с ограничаване на потребителите и производителите или намаляват сигурността и безопасността на електрозахранването в съответствие с категорията, се подават по реда на чл. 99 и в срокове, съответно увеличени с времето, необходимо за предизвестяване на прекъсването, отразено в договорите за продажба на електрическа енергия.

Чл. 101. Заявките за пробно включване на ремонтирани или за въвеждане в експлоатация на нови съоръжения и електроенергийни обекти за изпитвания, свързани със сложни превключвания или със значителни промени в схемите на енергийните обекти и ЕЕС, както и в режима на работа на релейната защита, автоматиката и противоаварийната автоматика се подават до съответното ТДУ най-малко 72 часа преди започване на изпитванията.

Чл. 102. (1) Заявки при аварийни ситуации могат да се подават по всяко време на денонощието до дежурния диспечер на съответното диспечерско управление или РДС. Дежурният диспечер на своя отговорност може да разреши заявката, когато работата по съоръжението ще бъде завършена през време на неговото дежурство.

(2) Заявки за работа за по-дълъг срок се разрешават съгласувано с висшестоящия оперативен ръководител.

Глава седма

ОПЕРАТИВНИ РАЗГОВОРИ

Раздел I Ред за използване на диспечерските средства за телекомуникации Чл. 103. Диспечерските средства за телекомуникации са предназначени за осигуряване на оперативното и технологичното управление на ЕЕС и се използват приоритетно от оперативния персонал.

Чл. 104. Предимство при ползването на диспечерските средства за телекомуникации има висшестоящото диспечерско управление.

Чл. 105. При повикване по телефона дежурните лица от обектите на ЕЕС са длъжни да се обадят веднага, като съобщят наименованието на обекта и фамилното си име.

Чл. 106. При водене на оперативните разговори обектите и съоръженията се назовават с техните имена и технологични означения. Дежурните лица повтарят дадените разпореждания и съобщения, за да се провери правилното им разбиране.

Чл. 107. (1) Оперативните разговори се записват на звукозаписващо устройство.

(2) Записите се съхраняват един месец, освен в случаите когато е необходим по-дълъг срок за анализ на действията на оперативния персонал.

Раздел II

Действия на оперативния персонал при неизправност на средствата за телекомуникации Чл. 108. При неизправност на диспечерските средства за пряка телекомуникационна връзка оперативният персонал в обекта е длъжен да използва всички възможни съобщителни канали и да даде необходимата информация на съответното диспечерско управление.

Чл. 109. При пълна липса на телекомуникационна връзка оперативният персонал действа съгласно местните инструкции.

Глава осма

ОБСЛУЖВАНЕ НА СРЕДСТВАТА ЗА ТЕЛЕМЕХАНИКА, ТЕЛЕКОМУНИКАЦИИ И ОПЕРАТИВНИ ИНФОРМАЦИОННОУПРАВЛЯВАЩИ СИСТЕМИ Чл. 110. Обслужването на средствата за ТМ, ТК и ОИУС се извършва от съответните отдели и групи в ЦДУ, ТДУ и РДС и от специализирания персонал към преносното и разпределителните предприятия при спазване на следната категоризация: 1. I група - средствата, които обслужват ЦДУ, ТДУ и обектите със системно значение, по списък, одобрен от началника на ЦДУ; 2. II група - средствата, които обслужват обекти на пряко оперативно подчинение на ТДУ, по списък, одобрен от началника на ТДУ; 3. III група - средствата, които обслужват РДС и обекти от разпределителната мрежа.

Чл. 111. (1) Обслужването на средствата за ТМ, ТК и ОИУС включва техния монтаж, демонтаж, проверка, профилактика, настройка, поддържане на база от данни и отстраняване на повреди.

(2) Работата по монтажа, демонтажа и периодичните огледи на съоръженията за ВЧ обработка на електропроводите и съединителните кутии на оптичните мълниезащитни въжета се извършва от персонала на съответното енергийно предприятие, обслужващо обекта.

(3) Работата по входните/изходните вериги на апаратурите за телеизмерване, телесигнализация, телеуправление и др., както и техният монтаж и демонтаж се извършват от отделите или групите по релейна защита и автоматика на съответното енергийно предприятие, обслужващо обекта.

(4) Настройките на апаратурите и връзките между тях се извършват и поддържат от персонала на отделите и групите по ТМ и ТК.

(5) Телефонните кабели и други свързочни съоръжения (телефонни апарати, автоматични телефонни централи, комутатори и др.), монтирани в обектите на ЕЕС за целите на оперативното управление, се поддържат от персонала, обслужващ обекта.

Чл. 112. Профилактиката на средствата за АСДУ се извършва по предварително утвърден график, като извеждането им от експлоатация се извършва със заявки, подадени по общия ред.

Чл. 113. Въвеждането в експлоатация на средствата за ТМ и ТК и ОИУС след ремонт или профилактика се извършва след проверка на правилното им действие и предаването им в разпореждане на дежурните диспечери.

Чл. 114. (1) При констатиране на неизправност дежурният персонал в съответния обект незабавно уведомява дежурния диспечер, под чието оперативно разпореждане се намира.

(2) Диспечерът прави запис в съответния дневник за повреди и действа съгласно съответната инструкция.

Глава девета

ОПЕРАТИВНА ДОКУМЕНТАЦИЯ Чл. 115. (1) В диспечерските служби се води оперативна документация в следния минимален обем: 1. оперативен дневник; 2. дневник за заявки; 3. типова бланка за дадените разрешения за допускане до работа по съоръженията на ЕЕС; 4. бюлетин за нарушенията в нормалната работа на съоръженията; 5. дневник за действието на РЗ, автоматиката и ПАА; 6. дневници за разпорежданията; 7. дневник за използване на източниците на балансираща енергия (само за ЦДУ); 8. дневници за повреди по ТМ и ТК; 9. дневник за повредите по ОИУС; 10. еднолинейна схема на ЕЕС или на част от нея, която е на оперативно подчинение на съответното диспечерско управление или служба; 11. часова ведомост за мощностите, потоците и напреженията на мрежата; 12. типова бланка, отразяваща текущото състояние на схемата на контролираната от съответното диспечерско управление или служба част от мрежата, която е неразделна част от оперативния дневник.

(2) Дневниците, които се водят в писмена форма, са прономеровани и прошнуровани.

(3) Информацията от документацията, която се води чрез средствата на изчислителната техника, се съхранява на магнитен носител.

Чл. 116. В електроенергийните обекти се води оперативна документация в следния минимален обем: 1. оперативен дневник; 2. дневник за повредите на съоръженията; 3. дневник за действието на РЗ, автоматиката и ПАА; 4. дневници за разпорежданията; 5. дневници за повреди по ТМ и ТК; 6. еднолинейна схема на обекта; 7. часова ведомост.

Чл. 117. (1) В оперативния дневник се записват в хронологичен ред с точно означаване на часа и минутата: 1. оперативните превключвания; 2. промените в нормалния режим на работа на ЕЕС; 3. дадените или получените разпореждания и информации, както и фамилията и длъжността на лицето, дало или получило разпореждане или информация; 4. допускането на работни групи за работа по съоръженията, които са на оперативно подчинение на съответния диспечер.

(2) При приемане на смяната дежурният диспечер вписва в оперативния дневник датата, часа и смяната, като предаващият и приемащият смяната се подписват.

Чл. 118. (1) В дневника за заявки се водят всички заявки, получени в съответната диспечерска служба.

(2) Заявките до ЦДУ и ТДУ се предават по телекс, факс или електронна поща при спазване на съответния ред и начин на оформяне на заявките.

(3) Номерацията на заявките е годишна, като всяка година на 1 януари първата заявка започва с № 1.

Чл. 119. В бюлетина на нарушенията в нормалната работа на ЕЕС се вписват обектът и съоръжението, което има повреда и е изключено. Вписва се и причината за изключването.

Чл. 120. (1) В дневника за действието на РЗ, автоматиката и ПАА се записва функционирането на уредите в контролираните обекти по време на смяната.

(2) Дежурният персонал в обектите на ЕЕС е длъжен при ежечасното отчитане на електромерите да обхожда и таблата на РЗ, автоматиката и ПАА, да записва и изчиства появилата се информация (блинкери, дисплеи, светодиоди и др.), като уведомява за това дежурните диспечери.

(3) При задействане на РЗ, автоматиката и ПАА дежурният персонал е длъжен веднага да запише появилата се информация (блинкери, набрано време, дисплеи, светодиоди и др.) и да ги изчисти. Тази информация се ползва като оперативна информация и се съобщава веднага след нейното появяване.

(4) За пълен анализ на действието на РЗ, автоматиката и ПАА данните се изпращат по телекс, факс или електронна поща не по-късно от следващия работен ден до висшестоящото диспечерско управление.

Чл. 121. (1) В дневника за разпорежданията се вписват тези, които са със срок на действие по-голям от 24 часа.

(2) Всяко разпореждане носи пореден номер, дата, длъжността и фамилията на лицето, дало разпореждането.

(3) В случай че нареждането е направено по телефона, допълнително се вписва фамилията на лицето, което е приело разпореждането, като то полага и подписа си.

(4) Длъжностните лица, за които е предназначено разпореждането, се подписват след неговото прочитане, с което удостоверяват, че са запознати със съдържанието му.

Чл. 122. (1) В дневника за използване на източниците за балансираща енергия се отразяват разпорежданията на дежурния диспечер в ЦДУ във връзка с активиране и дезактивиране на източниците съгласно приоритетния списък на тези източници за отделните периоди на сетълмент.

(2) Всяко разпореждане съдържа: 1. дата, час и минута на издаване; 2. разпоредената стойност на отклонение на активната мощност от физическата номинация на търговския участник; 3. кодов номер на регистрираното предложение или заявка, което се използва; 4. фамилията на лицето, дало разпореждането.

(3) В случай че нареждането е направено по телефона, допълнително се вписва фамилията на лицето, приело разпореждането, като то полага и подписа си.

(4) Дневникът за използване на източниците за балансираща енергия може да бъде воден по електронен начин.

Чл. 123. В часовата ведомост диспечерите и ОДП записват за всеки час от денонощието необходимите технологични параметри, позволяващи цялостен анализ на режима на работа на ЕЕС или електроенергийния обект.

Чл. 124. В дневниците за повреди по ТМ и ТК и по оперативните информационноуправляващи системи се отбелязват всички неизправности по тези средства, констатирани от дежурния персонал.

Чл. 125. Редовното и правилното водене на оперативната документация се проверява периодично не по-малко от веднъж седмично от съответните длъжностни лица, които се подписват отстрани до последното записване, което са прочели.

Чл. 126. (1) Не се разрешават изтривания в оперативната документация.

(2) Поправки в оперативната документация могат да бъдат извършвани в свободното поле, като неправилният запис се зачертава с една черта.

(3) Поправката по ал. 2 се заверява с подписа на лицето, което я е направило, и с вписване на датата.

Чл. 127. След изписването на последната страница от съответния дневник той се съхранява за срок 5 години в съответното диспечерско управление, служба или електроенергиен обект.

Чл. 128. При наличие на автоматизирана информационна система данните, необходими за оперативната документация, се събират и обработват автоматизирано.

Чл. 129. Дежурните диспечери и ОДП в обектите носят отговорност за правилното водене на оперативната документация.

Чл. 130. Право на достъп до съответната оперативна документация съобразно обхвата на тяхната дейност имат длъжностните лица в диспечерското управление и други лица по списък, одобрен от съответния ръководител.

Чл. 131. Длъжностните лица, имащи право на достъп до оперативната документация в диспечерските управления и служби, са длъжни да я използват единствено за служебни цели.

Чл. 132. Освен оперативната документация, която се води от дежурните диспечери/ОДП, във всеки диспечерски пункт/енергиен обект има комплект от посочените в приложение № 3/ приложение № 5 документи, както и: 1. списък на лицата, издаващи наряди, отговорните ръководители и изпълнителите на работа за съответната част от преносната/разпределителната мрежа; 2. актуализиран списък на персонала, който има право да дава оперативни разпореждания, и на персонала, който има право да получава информация; 3. схемите на основното и резервното захранване на диспечерския пункт и на противопожарната инсталация на съответната сграда.

Глава десета

КОНТРОЛ ПО СПАЗВАНЕ НА НАРЕДБАТА. КОНТРОЛНИ ОРГАНИ Чл. 133. (1) Контролът по спазването на тази наредба се осъществява от министъра на енергетиката и енергийните ресурси.

(2) В изпълнение на контролните си правомощия по ал. 1 министърът на енергетиката и енергийните ресурси: 1. извършва чрез упълномощени от него лица проверки на дейността на операторите на ЕЕС и на разпределителните мрежи, както и на оперативния дежурен персонал от електроенергийните обекти и електрическите уредби на потребителите; 2. уведомява органите на специализирания контрол с оглед предприемането на мерки от кръга на тяхната компетентност; 3. налага принудителни административни мерки и административни наказания.

(3) Министърът на енергетиката и енергийните ресурси има право да изисква от проверяваните лица информация за дейността им, необходимите документи във връзка с осъществяването на контрола и ако се налага, да изисква съдействие от специализираните органи за контрол.

Чл. 134. (1)Лицата по чл. 133, ал. 2, т. 1, които извършват проверки и съставят актове за установяване на извършените административни нарушения, се определят със заповед на министъра на енергетиката и енергийните ресурси.

(2)При извършване на контрола контролните органи по ал. 1 имат право: 1. на свободен достъп до контролираните от тях лица и обекти за проверка; 2. да изискват от съответните длъжностни лица необходимите данни, сведения, обяснения, оперативна и друга информация, включително да извършват или възлагат извършването на експертизи, измервания и изпитвания за изясняване на техническото състояние и условията за експлоатация на обекта, включително и за правоспособността на персонала, както и всяка друга информация, свързана с осигуряване изпълнението на условията на лицензията; 3. да извършват насрещни проверки и да изискват от трети лица сведения и документи, необходими за извършване на насрещните проверки; 4. да правят предложения за даване на задължителни предписания; 5. да правят предложения за налагане на принудителни административни мерки и административни наказания.

Чл. 135. Проверяваните лица са длъжни да осигурят всички условия за нормалното протичане на проверката и да оказват съдействие на контролните органи при условията и по реда на чл. 78, ал. 3 ЗЕ.

Чл. 136. (1) Контролните органи нямат право да разгласяват служебната, производствената и търговската тайна, които са им станали известни при или по повод осъществяването на контролната дейност.

(2) Контролните органи извършват своята дейност самостоятелно или при необходимост съвместно с други специализирани контролни органи.

Чл. 137. (1) За резултатите от проверката контролните органи съставят протокол, към който прилагат събраните данни, документи и обяснения.

(2) Протоколът се подписва от съставителя и от проверяваното лице, а при отказ от страна на проверяваното лице - от двама свидетели на отказа.

(3) Въз основа на резултатите от проверката контролните органи могат да дават задължителни предписания на проверяваните лица и/или да съставят актове за установяване на извършените административни нарушения.

(4) Лицата, на които са дадени задължителни предписания, уведомяват в определения им срок контролните органи за тяхното изпълнение.

Чл. 138. Държавните и общинските органи и техните администрации, както и задължените по закон лица са длъжни да оказват съдействие на контролните органи при осъществяване на техните правомощия.

Чл. 139. (1)Въз основа на актовете по чл. 137, ал. 3 министърът на енергетиката и енергийните ресурси издава наказателни постановления, с които се налагат глоби или имуществени санкции за неспазването на тази наредба.

(2) Наказателните постановления по ал. 1 могат да бъдат издавани и от упълномощени от министъра на енергетиката и енергийните ресурси длъжностни лица.

(3) Упълномощаването на длъжностните лица по ал. 2 се извършва със заповед на министъра на енергетиката и енергийните ресурси.

Чл. 140. Доколкото в ЗЕ и в тазинаредба не е предвидено друго, установяването на административните нарушения, издаването, обжалването и изпълнението на наказателните постановления се извършва по реда и при условията на Закона за административните нарушения и наказания.

ДОПЪЛНИТЕЛНА РАЗПОРЕДБА § 1. По смисъла на тази наредба: 1. “Оператор на електроенергийната система” е специализирано звено на преносното предприятие.

2. “Оператори на разпределителните мрежи” са специализирани звена на разпределителните предприятия.

3. “Оперативно управление” е непрекъснато управление на електроенергийната система и нейните обекти с цел осигуряване на сигурност, безопасност и ефективност на функционирането й.

4. “Електроенергийни обекти” са електрическите централи, подстанциите, преносната мрежа, разпределителните мрежи и електрическите уредби на потребителите.

5. “Инструкция” е комплект от технически правила, указания, предписания и др., свързани с предмета на дейност на операторите.

6. “Междусистемна връзка” е част от електропреносната мрежа, която свързва две съседни електроенергийни системи.

ЗАКЛЮЧИТЕЛНА РАЗПОРЕДБА § 2. Тази наредба се издава на основание чл. 115 от Закона за енергетиката.

Министър: М. Ковачев

Приложение № 1към чл. 10, ал. 1

Териториални диспечерски управления на територията на Република България

1. Териториално диспечерско управление “Изток” със седалище Варна

2. Териториално диспечерско управление “Запад” със седалище София

3. Териториално диспечерско управление “Север” със седалище Плевен

4. Териториално диспечерско управление “Юг” със седалище Пловдив

Приложение № 2 към чл. 12

Районни и приравнени към тях диспечерски служби на територията на Република България

1. Районна диспечерска служба “Столична” със седалище София

2. Районна диспечерска служба “Орион” със седалище София

3. Районна диспечерска служба “Перник” със седалище Перник

4. Районна диспечерска служба “Кюстендил” със седалище Кюстендил

5. Районна диспечерска служба “Благоевград” със седалище Благоевград

6. Районна диспечерска служба “Враца” със седалище Враца

7. Районна диспечерска служба “Монтана” със седалище Монтана

8. Районна диспечерска служба “Видин” със седалище Видин

9. Районна диспечерска служба “Плевен” със седалище Плевен

10. Районна диспечерска служба “Ловеч” със седалище Ловеч

11. Районна диспечерска служба “Горна Оряховица” със седалище Горна Оряховица

12. Районна диспечерска служба “Габрово” със седалище Габрово

13. Районна диспечерска служба “Русе” със седалище Русе

14. Районна диспечерска служба “Силистра” със седалище Силистра

15. Районна диспечерска служба “Разград” със седалище Разград

16. Районна диспечерска служба “Шумен” със седалище Шумен

17. Районна диспечерска служба “Търговище” със седалище Търговище

18. Районна диспечерска служба “Варна” със седалище Варна

19. Районна диспечерска служба “Добрич” със седалище Добрич

20. Районна диспечерска служба “Бургас” със седалище Бургас

21. Районна диспечерска служба “Ямбол” със седалище Ямбол

22. Районна диспечерска служба “Стара Загора” със седалище Стара Загора

23. Районна диспечерска служба “Сливен” със седалище Сливен

24. Районна диспечерска служба “Хасково” със седалище Хасково

25. Районна диспечерска служба “Кърджали” със седалище Кърджали

26. Районна диспечерска служба “Пловдив” със седалище Пловдив

27. Районна диспечерска служба “Смолян” със седалище Смолян

28. Районна диспечерска служба “Пазарджик” със седалище Пазарджик

29. Диспечерска служба на Мини “Марица-изток” със седалище Раднево

30. Диспечерски служби на Национална компания “Железопътна инфраструктура”

31. Районна диспечерска служба към “Златни пясъци” - ЕАД, със седалище Златни пясъци

Приложение № 3 към чл. 46, 61, 76 и 132

Нормативни актове, от които се ръководят дежурните диспечери в ЦДУ, ТДУ, РДС и оперативния дежурен персонал в електроенергийните обекти и електрическите уредби на потребителите

1. Закон за енергетиката

2. Наредбата за устройство на електрическите уредби и електропроводните линии по чл. 83, ал. 1, т. 1 ЗЕ

3. Наредбата за техническа експлоатация на електрически централи и мрежи по чл. 83, ал. 1, т. 2 ЗЕ

4. Наредбата за техническа експлоатация на енергообзавеждането по чл. 83, ал. 1, т. 3 ЗЕ

5. Наредбата за въвеждане на ограничителен режим, временно прекъсване или ограничаване на производството или снабдяването с електрическа енергия, топлинна енергия и природен газ по чл. 74, ал. 1 ЗЕ

Приложение № 4 към чл. 46 и 61

Документи, от които се ръководят дежурните диспечери в ЦДУ, ТДУ и РДС

1. Правилата за управление на ЕЕС по чл. 83, ал. 1, т. 4 ЗЕ

2. Правилата за управление на разпределителните мрежи по чл. 83, ал. 1, т. 5 ЗЕ

3. Правилата за измерване количеството електрическа енергия по чл. 83, ал. 1, т. 6 ЗЕ

4. Електрическата схема на ЕЕС или на частта от нея, намираща се на оперативно подчинение на съответното диспечерско управление/служба

5. Електрическите и технологичните схеми на обектите, намиращи се на оперативно подчинение на съответното диспечерско управление/служба

6. Инструкцията за регулиране на напрежението в ЕЕС

7. Инструкцията за разследване, класифициране и отчитане на нарушенията в нормалната работа на съоръженията в енергийните обекти

8. Правилата за паралелна работа на ЕЕС на Република България с ЕЕС на други страни (само за ЦДУ)

9. Инструкциите за експлоатация на релейната защита и автоматика

10. Инструкциите за експлоатация на ПАА

11. Инструкциите за работа със системата за автоматично регулиране на честотата и мощността

12. Инструкциите за експлоатация на средствата на ОИУС, телемеханика и телекомуникации (ТМ и ТК)

13. Инструкциите за експлоатация на обектите, намиращи се на оперативно подчинение

14. Режимът на работа на ЕЕС на Република България или на частта от нея за съответните периоди(само за ЦДУ и ТДУ)

15. Планът за възстановяване на ЕЕС след тежки аварии

16. Договорите на преносното/разпределителното предприятие с производителите на електрическа енергия, присъединени към преносната/разпределителната мрежа, и графиците за тяхната работа в частта, отнасяща се до оперативното управление

17. Договорите за продажба на електрическа енергия между преносното предприятие и потребителите, директно свързани към преносната мрежа, в частта, отнасяща се до оперативното управление

18. Графикът, условията и схемите за ограничаване на потребителите и производителите

Приложение № 5 към чл. 76 и 132

Документи, от които се ръководи оперативният дежурен персонал в електроенергийните обекти и електрическите уредби на потребителите

1. Електрическата и технологичната схема на съответния обект

2. Инструкциите за експлоатация на обекта

3. Инструкцията за разследване, класифициране и отчитане на нарушенията в нормалната работа на съоръженията в енергийния обект

4. Инструкциите за експлоатация на релейната защита и автоматика

5. Инструкциите за експлоатация на ПАА

6. Инструкциите за експлоатация на средствата на ТМ и ТК

7. Инструкцията за действията при възстановяване на ЕЕС след тежки аварии

8. Графикът и условията за производство на електрическа енергия при електрическите централи