Постановление № 209 от 19 юли 2011 г. за изменение и допълнение на Устройствения правилник на Държавната комисия за енергийно и водно регулиране и на нейната администрация, приет с Постановление № 122 на Министерския съвет от 2004 г.

ПОСТАНОВЛЕНИЕ № 209 ОТ 19 ЮЛИ 2011 Г. за изменение и допълнение на Устройствения правилник на Държавната комисия за енергийно и водно регулиране и на нейната администрация, приет с Постановление № 122 на Министерския съвет от 2004 г. (обн., ДВ, бр. 52 от 2004 г.; изм. и доп., бр. 49 и 83 от 2005 г., бр. 48 от 2006 г., бр. 55 от 2008 г. и бр. 58 от 2010 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 2 ал. 3 се изменя така: „(3) Комисията е колегиален орган и се състои от 7 членове, включително председател.“ § 2. В чл. 10 се правят следните изменения: 1. В ал. 3 думите „от заместник-председател, а при отсъствие и на тримата“ и тирето след тях се заличават.

2. Алинея 4 се изменя така: „(4) Председателят със заповед може да делегира свои правомощия на друг член на комисията, като определя неговите функции при спазване ограниченията на ЗЕ и ЗРВКУ.“ § 3. Член 11 се изменя така: „Чл. 11. Комисията огласява публично следваната политика и създадената практика по прилагането на своите актове и мотивите за тяхната промяна чрез средствата за масово осведомяване или чрез публикуване на интернет страницата си.“ § 4. В чл. 13 ал. 1 се изменя така: „(1) Администрацията на комисията е обща и специализирана и е организирана в дирекции и главна дирекция с териториални звена.“ § 5. В чл. 14, ал. 3, т. 15 думата „чрез“ се заменя с „или от“. § 6. Член 19 се изменя така: „Чл. 19. (1) Общата администрация подпомага технически дейността на комисията и на специализираната администрация и е организирана в дирекция „Административно и финансово-счетоводно обслужване“ и в дирекция „Информационно обслужване и човешки ресурси“.

(2) Дирекция „Административно и финансово-счетоводно обслужване“ осигурява: 1. административното обслужване на деловодната и архивната дейност в администрацията, като: а) следи движението на документите в администрацията на комисията и спазването на сроковете, поставени в решенията на комисията и в заповедите и резолюциите на председателя; б) осъществява деловодната дейност, систематизира и съхранява документите от текущия архив и води регистри за: входящата и изходящата кореспонденция; образуваните преписки и издадените по тях решения; договорите, по които страна е комисията; в) подпомага информационно гражданите и представителите на юридическите лица във връзка с функциите на комисията; г) съхранява преписките и архивните дела, осигурява тяхната обработка и предаването им в Държавния архив; д) води технически регистрите по чл. 25, ал. 1 ЗЕ и чл. 6, ал. 1, т. 8 и 9 ЗРВКУ; е) води регистър и предоставя информация по Закона за достъп до обществената информация; 2. финансовото и счетоводното обслужване на комисията в съответствие с вътрешните правила за функциониране на система за финансово управление и контрол, приети от комисията, като: а) разработва бюджета, обосновава и изпълнява бюджетната и инвестиционната програма, отговаря за ресурсното осигуряване на дейността на комисията и изготвя анализи и справки по изпълнението на бюджета и целевите финансирания; б) отчита изпълнението на бюджета съгласно Сметкоплана на бюджетните предприятия и Единната бюджетна класификация; в) организира, разработва и съставя план за капиталовите разходи по бюджета и изготвя периодични анализи и справки за изпълнението по него; г) изготвя ежемесечни, тримесечни и годишни счетоводни отчети; д) изчислява конкретния размер на дължимите такси по ЗЕ и ЗРВКУ; е) отговаря за събирането на дължимите такси, глоби и санкции по ЗЕ и ЗРВКУ; ж) осъществява контрол по спазването на финансовата, бюджетната и платежната дисциплина съгласно системата за финансово управление и контрол; з) осъществява контрол по изпълнението на финансовите задължения по лицензиите, такса „В и К“ регулиране и наказателните постановления; и) следи и контролира финансирането и разплащанията по договорите, по които страна е комисията; к) изготвя справки, свързани с работната заплата и осигурителните вноски за Националния осигурителен институт и Националния статистически институт; 3. стопанското обслужване на комисията, като: а) отговаря за стопанисването и управлението на държавната собственост, предоставена на комисията; б) организира и осъществява снабдяването, съхраняването, стопанисването и използването на материалите и материалните запаси и извършването на текущи ремонти; в) организира транспортното обслужване на комисията, следи за опазването, съхраняването и изправността на ведомствения автомобилен транспорт и упражнява контрол върху експлоатационните разходи; г) организира ведомствената охрана, пропускателния и противопожарния режим, както и чистотата в сградата на комисията; д) организира и провежда процедурите по възлагане на обществени поръчки за нуждите на комисията; е) организира дейността по изготвянето и съхраняването на досиетата на обществените поръчки; ж) осъществява контрол по изпълнението на сключените договори.

(3) Дирекция „Информационно обслужване и човешки ресурси“ осигурява: 1. работата на комисията, като: а) подготвя материалите за заседанията на комисията и обществените обсъждания и оформя технически приетите актове, изготвя и съхранява протоколите от заседанията, оригиналите на актовете на комисията и документите към тях; б) подготвя работните съвещания на комисията и на работни групи и експертни комисии; 2. управлението и развитието на човешките ресурси, като: а) изготвя документите, необходими за възникване, изменяне и прекратяване на служебните и трудовите правоотношения, води личните досиета на служителите в администрацията на комисията, съхранява служебните досиета и издава удостоверения и други документи, свързани с тях; б) изготвя и актуализира длъжностно и поименно разписание на длъжностите в администрацията и предлага длъжностното разписание за утвърждаване от председателя на комисията; подпомага дейностите, свързани с подбора на персонала, заплащането на труда и атестирането на служителите; в) методически подпомага изготвянето на длъжностните характеристики на държавните служители и на лицата, работещи по трудово правоотношение в администрацията, и ги предлага за утвърждаване; г) изготвя статистически справки за движението на кадрите в комисията, които се изискват от действащото законодателство; д) следи за прилагането на нормативните изисквания по осигуряване на безопасни и здравословни условия на труд; е) предлага подходяща политика и стратегия по управлението и развитието на човешките ресурси и отговаря за прилагането й; ж) организира и контролира дейностите, свързани с професионалната квалификация и преквалификация на служителите от администрацията, за нуждите на комисията, както и за нуждите на европейската интеграция; 3. информационно-технологичното обслужване, като: а) инсталира и поддържа системното и специализираното програмно осигуряване, оказва системна помощ на служителите и обезпечава сигурността и конфиденциалността на данните в информационните системи на комисията; б) организира и поддържа единна автоматизираната информационна система за управление на информационните потоци и автоматизиране на дейността на комисията и обезпечава надеждното й функциониране – локални мрежи, комуникационно оборудване, компютърна техника; в) съгласува и осъществява автоматизирания обмен на данни с национални и ведомствени информационни системи и интеграцията в единната комуникационна инфраструктура на администрацията; г) проучва и внедрява водещи информационни и комуникационни технологии; д) изгражда и поддържа информационни фондове на комисията и организира дейността по използването им, включително автоматизираната база данни на регистрите по чл. 25, ал. 1 ЗЕ и чл. 6, ал. 1, т. 8 и 9 ЗРВКУ; е) поддържа страницата на комисията в интернет и организира и отговаря за нейното актуализиране в техническо отношение; 4. връзките с обществеността, като: а) информира обществеността за дейността на комисията съгласувано с председателя и членовете на комисията и осигурява издаването на информационния бюлетин и поддържането на Националната информационна система за В и К услугите; б) предлага насоките на медийната политика на комисията и организира нейното изпълнение; в) осъществява връзките с медиите, обществените организации и специализираните звена по медийната политика на другите ведомства; 5. осигурява международното сътрудничество на комисията, като: а) обработва международната кореспонденция; б) подготвя и координира плановете за международна дейност на комисията; в) подготвя и организира участието на членовете на комисията и администрацията в международни мероприятия в страната и в чужбина; г) координира подготовката и реализацията на програми и проекти с международно финансиране в областта на енергийното регулиране; д) координира и подпомага изработването на официални позиции на комисията, свързани с въпросите на европейската интеграция.

(4) За изпълнението на дейностите по ал. 2, т. 2 отговаря и главният счетоводител на комисията.“ § 7. Член 20 се изменя така: „Чл. 20. Специализираната администрация подпомага комисията при осъществяване на правомощията й по ЗЕ и ЗРВКУ и е организирана в една главна дирекция и шест дирекции: 1. дирекция „Правна“; 2. дирекция „Икономически анализи и регулаторен одит“; 3. дирекция „Регулиране и контрол – Електроенергетика“; 4. дирекция „Регулиране и контрол – Топлоенергетика“; 5. дирекция „Регулиране и контрол – Природен газ“; 6. (нова – ДВ, бр. 49 от 2005 г.) дирекция „Регулиране и контрол – Водоснабдителни и канализационни услуги“; 7. Главна дирекция „Разглеждане на жалби и решаване на спорове“.“ § 8. В чл. 21 се правят следните изменения: 1. Точка 19 се отменя.

2. Точка 20 се изменя така: „20. съвместно с дирекция „Икономически анализи и регулаторен одит“ и дирекция „Регулиране и контрол – Водоснабдителни и канализационни услуги“ участва в изготвянето на становище на комисията за съответствието на проектите за концесионните договори и на другите договори за управление на В и К системите със ЗРВКУ и подзаконовите актове по прилагането му.“ § 9. Член 22 се изменя така: „Чл. 22. Дирекция „Икономически анализи и регулаторен одит“ осъществява дейностите по прилагане на икономическата политика на комисията и провеждането на регулаторен одит върху дейността на регулираните дружества, като: 1. извършва анализи и следи за поддържане на финансовите възможности на лицензиантите и В и К операторите на основата на периодичната финансова отчетност по единна методика; 2. изследва и анализира влиянието на цените и тарифите върху общите финансови показатели на енергийните предприятия и В и К операторите и на енергийния и В и К сектор като цяло; 3. извършва междусекторни анализи и сравнителен анализ на енергийните предприятия и В и К операторите; 4. участва при прегледа на представените от енергийните предприятия бизнес планове и подготвя становища относно връзката между текущото финансово състояние, предвидените инвестиции и финансово-икономическите резултати от тях през годините; 5. анализира финансовото състояние и степента на задлъжнялост на енергийното предприятие при искане за разрешаване на сделки по ЗЕ; 6. участва при изготвянето на финансово-икономическите аспекти от конкурсните документи и при оценяване на предложенията на кандидатите при провеждане на конкурс по чл. 46 ЗЕ; 7. участва при подготовката и анализа на прилагането на правилата за търговия с електрическа енергия и природен газ; 8. анализира и предлага въвеждането или изменението на методите за регулиране на цените по ЗЕ и по ЗРВКУ; 9. участва в разработването на икономическите аспекти от задължителните указания за ценообразуването по ЗЕ и по ЗРВКУ; 10. участва в подготовката на проекти на нормативни актове, правила и процедури, изготвя становища по актове, изпратени в комисията за съгласуване; 11. разработва методики за определяне на цените за регламентирания в ЗЕ достъп на преносните и разпределителните предприятия до уредби и съоръжения – собственост на потребители; 12. подготвя предложение за Тарифа на таксите, дължими съгласно ЗЕ; 13. съвместно с дирекция „Регулиране и контрол – Водоснабдителни и канализационни услуги“ подготвя предложение за Тарифа на таксите, дължими съгласно ЗРВКУ; 14. съвместно с дирекция „Правна“ и дирекция „Регулиране и контрол – Водоснабдителни и канализационни услуги“ участва в изготвянето на становище на комисията за съответствието на проектите за концесионните договори и на другите договори за управление на В и К системите със ЗРВКУ и подзаконовите актове по прилагането му; 15. оказва икономическа помощ на членовете на комисията, като дава мотивирани становища, съвети и справки по поставени въпроси; 16. участва при извършването на регулаторен преглед и изменение на цените, включително обобщава и подготвя икономическите мотиви по индивидуалните и общите административни актове на комисията; 17. извършва анализи и подготвя предложения за осъществяване на регулаторен одит върху дейността на регулираните дружества; 18. участва при разработването на подробни технико-икономически задания за провеждане на регулаторните одити на дружествата; 19. организира, координира и извършва регулаторните одити, като анализира резултатите от тях и при необходимост изготвя предложения за промяна на актове на комисията; 20. изготвя предложения за даване на задължителни предписания или на задължителни указания за отстраняването на установени при извършения регулаторен одит нарушения; 21. изготвя предложения за налагане на принудителни административни мерки и административни наказания; 22. чрез длъжностните лица, упълномощени от председателя, извършва регулаторен одит, съставя констативни протоколи и актове при констатирани нарушения.“ § 10. В чл. 23 се правят следните изменения: 1. В основния текст думата „Електроенергетика“ се заменя с „Регулиране и контрол – Електроенергетика“.

2. В т. 3: а) букви „д“ и „е“ се отменят; б) букви „ж“ – „и“ стават съответно букви „д“ – „ж“. § 11. В чл. 24 се правят следните изменения: 1. В основния текст думата „Газоснабдяване“ се заменя с „Регулиране и контрол – Природен газ“.

2. В т. 3: а) букви „г“ и „д“ се отменят; б) букви „е“ – „з“ стават съответно букви „г“ – „е“. § 12. В чл. 25 се правят следните изменения: 1. В основния текст думата „Топлоенергетика“ се заменя с „Регулиране и контрол – Топлоенергетика“.

2. В т. 3: а) букви „г“ и „д“ се отменят; б) букви „е“ – „з“ стават съответно букви „г“ – „е“. § 13. В чл. 25а се правят следните изменения: 1. В основния текст думите „Главна дирекция „Водоснабдителни и канализационни услуги“ се заменят с „Дирекция „Регулиране и контрол – Водоснабдителни и канализационни услуги“.

2. В т. 1, буква „ж“ думите „и работа с потребителите“ се заменят с „и регулаторен одит“.

3. В т. 2: а) букви „г“ и „д“ се отменят; б) букви „е“ и „ж“ стават съответно букви „г“ и „д“; в) буква „з“ става буква „е“ и в нея думите „и работа с потребителите“ се заменят с „и регулаторен одит“.

4. Точки 3 и 4 се отменят. § 14. Член 25б се изменя така: „Чл. 25б. (1) Главна дирекция „Разглеждане на жалби и решаване на спорове“ подпомага комисията при осъществяване на функциите и задачите, предвидени в ЗЕ и ЗРВКУ, като: 1. извършва проверки по допустимостта и основателността на подадените жалби на потребители срещу лицензианти, на лицензианти срещу лицензианти, свързани с изпълнението на лицензионната дейност, на потребители срещу В и К оператори и между В и К оператори; 2. събира доказателства и данни по подадените жалби; 3. посещава обекти и лица и съставя протоколи от извършените проверки; 4. изготвя предложения за даване на задължителни предписания или за изготвяне на задължителни указания за отстраняването на установени при извършена проверка нарушения; 5. изготвя предложения за налагане на принудителни административни мерки и административни наказания; 6. изготвя доклад и проект на решение по спора и ги представя на председателя за внасяне за разглеждане от комисията; 7. длъжностни лица, когато са упълномощени от председателя, съставят констативни протоколи и актове при констатирани нарушения; 8. контролира изпълнението на решения на комисията по подадените жалби; 9. в случаите на обжалване по съдебен ред на решение на комисията комплектува преписката по жалбата с всички събрани в хода на административното производство доказателства и я изпраща на компетентния съд; 10. осъществява процесуално представителство в случаите на обжалване по съдебен ред на решение на комисията по подадени жалби; 11. създава и поддържа база данни за решенията по подадените жалби; 12. разработва единни стандарти за класификация на жалбите; 13. събира, обработва и анализира информация за работата по жалбите от лицензиантите и В и К операторите, предлага мерки за подобряване работата на лицензиантите и В и К операторите, както и прави предложения за даване на задължителни указания от комисията; 14. изготвя периодични отчети и годишен отчет за работата по жалбите.

(2) Към Главна дирекция „Разглеждане на жалби и решаване на спорове“ функционират териториални звена със седалище и териториален обхват, определени с решение на комисията.“ § 15. В чл. 27, ал. 4, т. 3 след думите „са уведомили“ се добавя „председателя на“. § 16. В чл. 28 се правят следните изменения и допълнения: 1. В ал. 2 след думата „обявява“ се добавя „датите за приемане на“.

2. Създава се ал. 6: „(6) В случаите, когато се оповестява защитена по закон информация, заседанията на комисията по ал. 2 се провеждат при закрити врати, като на тях могат да присъстват само членовете на комисията и страните по съответното производство.“ § 17. В чл. 29 се правят следните изменения: 1. В ал. 2 думите „служителите от администрацията на комисията“ се заменят с „директорите на дирекции“.

2. Алинея 4 се изменя така: „(4) На закритите заседания на комисията присъстват членовете на комисията, главният секретар и директорите на дирекции. Комисията може да вземе решение на определени закрити заседания да присъстват и служители от администрацията.“ § 18. В чл. 30 се правят следните изменения: 1. В ал. 3 думите „най-късно 3“ се заменят с „не по-късно от 2“.

2. В ал. 4 в края на изречение първо се поставя запетая и се добавя „а при необходимост – и приложения към него“. § 19. В чл. 31 се правят следните изменения: 1. В ал. 1 думата „седем“ се заменя с „четирима“.

2. Алинея 2 се изменя така: „(2) В случаите по ал. 1 членовете на комисията трябва да бъдат уведомени за датата, часа и дневния ред на заседанието и да им се представят материалите за това заседание не по-късно от един работен ден преди деня на извънредното заседание.“ § 20. В чл. 32 се правят следните изменения: 1. Алинея 1 се изменя така: „(1) Заседанията на комисията се откриват и провеждат в присъствието най-малко на петима от членовете на комисията, от които: 1. най-малко двама от членовете със стаж в енергетиката – при упражняване правомощия на комисията по Закона за енергетиката; 2. най-малко един от членовете със стаж в областта на водоснабдяването и канализацията – при упражняване правомощия на комисията по Закона за регулиране на водоснабдителните и канализационните услуги.“

2. В ал. 2 думите „от заместник-председател, а при отсъствие и на заместник-председателите“ се заличават. § 21. В чл. 33 ал. 1 се изменя така: „(1) Комисията приема решения с явно гласуване и с мнозинство повече от половината от всички членове на комисията.“ § 22. В чл. 35 ал. 3 и 4 се изменят така: „(3) Съобщаването на решение на комисията – индивидуален административен акт, се извършва по реда на чл. 61 АПК.

(4) Съобщаването на решение на комисията – общ административен акт, се извършва чрез публикуване на интернет страницата на комисията с изключение на актовете по чл. 13, ал. 8 от Закона за енергетиката.“ § 23. В чл. 37, ал. 4 се създават т. 7 и 8: „7. искане за налагане на принудителна административна мярка; 8. в случаи извън горепосочените при наличие на правна или фактическа сложност.“ § 24. Член 38 се изменя така: „Чл. 38. (1) Когато писменото заявление не е подписано и при съмнение дали съответният документ изхожда от посоченото в него лице, докладчикът по преписката изисква неговото потвърждение със собственоръчен или електронен подпис в тридневен срок от съобщението за това. При непотвърждаване в срок комисията прекратява производството.

(2) Ако заявлението не удовлетворява изисквания на закона или на подзаконовите нормативни актове по неговото прилагане, заявителят се уведомява да отстрани недостатъците в 7-дневен срок от съобщението за това с указание, че неотстраняването им ще предизвика прекратяване на производството.

(3) Срокът за произнасяне започва да тече от датата на отстраняване на нередовностите.

(4) Комисията прекратява производството по преписката, освен ако в закона е посочено друго, при наличието на някоя от следните хипотези: 1. при липса на компетентност на комисията да разгледа заявлението, като в този случай заявлението се препраща на компетентния по закон орган; 2. по искане на страната, по чиято инициатива то е започнало; 3. в случаите по ал. 1; 4. в случаите по ал. 2; 5. когато заявителят – физическо лице, е починал или търговецът е заличен; 6. когато заявителят няма правен интерес.

(5) За прекратяване на производството комисията съобщава на страните по реда на чл. 61 АПК.“ § 25. В чл. 40 се правят следните изменения и допълнения: 1. Алинея 1 се изменя така: „(1) Проучването приключва с писмен доклад на докладчика или докладчиците по преписката, подписан от съответните докладчици-директори и всички членове на работната група.“

2. Създават се нови ал. 2 – 4: „(2) Докладът по преписката включва всички факти и обстоятелства, които са станали известни на членовете на работната група към датата на внасянето му за разглеждане от комисията. Докладът задължително съдържа експертни оценки, анализи и предложения за решаване на преписката.

(3) В случаите, в които някой от докладчиците или член на работна група има становище, което е различно от изложеното в доклада, то се представя като особено мнение – неразделна част от доклада.

(4) По преценка на докладчиците или по искане на комисията към доклада се прилагат всички необходими документи и справки, които допълнително обосновават предложенията, анализите и оценките, направени от членовете на работната група.“

3. Досегашната ал. 2 става ал. 5.

4. Досегашната ал. 3 става ал. 6 и в нея думите „не по-късно от“ се заменят с „най-малко“.

5. Досегашните ал. 4 и 5 стават съответно ал. 7 и 8. § 26. В чл. 42, ал. 4 след думата „срок“ се добавя „до“. § 27. В чл. 43 се правят следните изменения и допълнения: 1. В ал. 2 думите „от лицата по“ се заменят с „от определения член на комисията по реда на“.

2. В ал. 3 се създава изречение трето: „При нередовно уведомяване на някоя от страните заседанието се отлага.“

3. В ал. 4 думата „докладчика“ се заменя с „докладчиците“. § 28. В чл. 49 ал. 1 се изменя така: „(1) Общественото обсъждане се открива от председателя на комисията, а в негово отсъствие – от друг член на комисията, определен по реда на чл. 32, ал. 2, който представя основните принципи, заложени в проекта.“ § 29. В чл. 56, ал. 1 т. 5 и 6 се отменят. § 30. В чл. 63 думите „заместник-председателите“ се заличават. § 31. В чл. 64 се правят следните изменения: 1. В ал. 3 думите „или заместник-председателите“ се заличават.

2. В ал. 4 думите „заместник-председателите“ се заличават. § 32. В чл. 65, ал. 1 думите „заместник-председателите“ се заличават. § 33. Член 66 се изменя така: „Чл. 66. Размерът на допълнително материално стимулиране на председателя, членовете на комисията и на служителите от администрацията се определя съгласно чл. 27, ал. 4 от Закона за енергетиката.“ § 34. В чл. 67 се правят следните изменения: 1. В ал. 1: а) в т. 1 думите „съгласувано с член на комисията“ се заличават; б) в т. 2 думите „член на комисията“ се заменят с „председателя“.

2. В ал. 4 думите „заместник-председатели“ се заличават. § 35. В чл. 69, ал. 2 думите „заместник-председатели“ се заличават. § 36. В чл. 70, ал. 1 думите „заместник-председатели“ се заличават. § 37. Приложението към чл. 12, ал. 2 се изменя така: „Приложение към чл. 12, ал. 2

Численост на персонала в организационните структури и административните звена на Държавната комисия за енергийно и водно регулиране – 128 щатни бройки

Председател 1

Членове на комисията 6

Главен секретар 1

Вътрешен одитор 1

Служител по сигурността на информацията 1

Финансов контрольор 1

Обща администрация 21 в т.ч.: дирекция „Административно и финансово- счетоводно обслужване“ 11 дирекция „Информационно обслужване и човешки ресурси“ 10

Специализирана администрация 96 в т.ч.: Главна дирекция „Разглеждане на жалби и решаване на спорове“ 21 дирекция „Правна“ 12 дирекция „Икономически анализи и регулаторен одит“ 12 дирекция „Регулиране и контрол –

Електроенергетика“ 14 дирекция „Регулиране и контрол –

Топлоенергетика“ 9 дирекция „Регулиране и контрол –

Природен газ“ 12 дирекция „Регулиране и контрол – Водо- снабдителни и канализационни услуги“ 16“.

Заключителна разпоредба § 38. Постановлението влиза в сила от деня на обнародването му в „Държавен вестник“.

Министър-председател: Бойко Борисов

За главен секретар на Министерския съвет: Веселин Даков