Меморандум за сътрудничество между Министерството на икономиката, енергетиката и туризма на Република България и Министерството на икономиката, търговията и бизнес средата на Румъния

МИНИСТЕРСТВО НА ИКОНОМИКАТА, ЕНЕРГЕТИКАТА И ТУРИЗМА

МЕМОРАНДУМ за сътрудничество между Министерството на икономиката, енергетиката и туризма на Република България и Министерството на икономиката, търговията и бизнес средата на Румъния

(Одобрен с Решение № 670 от 15 септември 2010 г. на Министерския съвет. В сила от датата на подписването – 23 септември 2010 г.)

Министерството на икономиката, енергетиката и туризма на Република България и Министерството на икономиката, търговията и бизнес средата на Румъния (наричани по-нататък „страни“), като потвърждават приятелските отношения между техните държави и техните граждани; като съзнават потребността от засилване на сътрудничеството между двете страни; като желаят да продължат развитието на сътрудничеството между страните, фокусирани върху задълбочаването и засилването на двустранното сътрудничество, основано на взаимните интереси в областта на икономиката, промишлеността, техниката и технологиите; убедени, че този меморандум ще насърчи добрите отношения между страните и ще създаде благоприятни условия за различни форми на сътрудничество между Република България и Румъния, и по-специално в икономиката и промишлеността; съзнавайки необходимостта от съответстваща правна основа на техните двустранни отношения в съответствие с действащите правни норми на двете държави, се споразумяха за следното: Член 1

Двете страни потвърждават своя интерес от развитието на икономическите отношения между Република България и Румъния. За тази цел в рамките на своите компетентности, определени в националните им законодателства, те ще подкрепят взаимно продължаването на интензивно и изгодно сътрудничество между стопанските субекти от двете държави.

Член 2

Всяка от договарящите се страни в рамките на своята компетентност ще информира другата страна за възможно сътрудничество в развитието на индустриалните и икономическите отношения, и по-специално в следните области: а) търговия; б) металургия, включително металообработваща промишленост; в) промишлено оборудване и компоненти; г) електрическа и електроинженерна индустрия; д) химическа и нефтохимическа индустрия; е) сътрудничество между малките и средните предприятия; ж) други области на икономическо и промишлено сътрудничество, които могат да бъдат взаимно договорени на основата на този меморандум.

Член 3

1. В областите, споменати в член 2, страните ще си сътрудничат и взаимно ще се информират за следното: – възможности за сътрудничество в международните организации в рамките на своите компетентности; – подготовката на законодателство в сферите на компетентност на двете страни; – анализи, оценки и прогнози за развитието на техните търговия и икономика; – подготовката на мерки, отнасящи се към политиката за насърчаване на износа; – развитието на инвестиционната среда и информация за икономическите и инвестиционните възможности в двете държави; – мерки за защита на потребителите; – технически изисквания към продуктите.

2. Страните ще развиват в съответствие с техните политики на икономическо развитие и приоритети – публични и частни – промишлено, техническо и технологично сътрудничество и ще улесняват по-голямото участие на частния сектор в промишления и технологическия растеж на двете държави.

3. Страните ще изпълняват споменатите дейности като нормални работни отношения чрез размяна на подходящи материали и чрез двустранни консултации, учредени съгласно член 4 на този меморандум.

Член 4

1. За целите на изпълнението на този меморандум между страните ще се провеждат двустранни консултации. При необходимост в двустранните консултации могат да бъдат включени представители на други подходящи организации и институции от двете страни с цел изпълнението на меморандума.

2. Участващите в двустранните консултации делегации ще се водят от заместник-министър на икономиката, енергетиката и туризма на Република България и държавен секретар в Министерството на икономиката, търговията и бизнес средата на Румъния.

3. Двустранните консултации ще се провеждат един път годишно, освен ако не е договорено друго между двете страни, последователно в Република България и в Румъния. Извънредни срещи ще се провеждат, когато е необходимо, на територията на страната, поискала срещата.

Член 5

1. Този меморандум се сключва за неопределен срок и влиза в сила от датата, на която двете страни се уведомят взаимно за приключването на необходимите вътрешни процедури относно неговото влизане в сила.

2. Всяка от двете страни може да прекрати действието на този меморандум чрез писмено уведомление до другата страна. Това прекратяване ще влезе в сила на първия ден от третия месец след датата на получаването на съответната дипломатическа нота.

3. Разпоредбите на този меморандум няма да бъдат прилагани или тълкувани с цел да накърнят или окажат влияние на задълженията на Република България и на Румъния, произтичащи от тяхното членство в Европейския съюз или други международни организации.

Подписан в София на 23 септември 2010 г. в два оригинални екземпляра на английски език.

За Министерството на За Министерството на икономиката, енерге- икономиката, търговия- тиката и туризма на та и бизнес средата

Република България: на Румъния: Трайчо Трайков, Борбели Карой, министър държавен секретар