Постановление № 375 от 29 декември 2006 г. за приемане на Устройствен правилник на Изпълнителна агенция “Българска служба за акредитация”

ПОСТАНОВЛЕНИЕ № 375 ОТ 29 ДЕКЕМВРИ 2006 Г. за приемане на Устройствен правилник на Изпълнителна агенция “Българска служба за акредитация”

МИНИСТЕРСКИЯТ СЪВЕТ ПОСТАНОВИ: Член единствен. Приема Устройствен правилник на Изпълнителна агенция “Българска служба за акредитация”.

Заключителни разпоредби § 1. Отменя се Устройственият правилник на Изпълнителна агенция “Българска служба за акредитация”, приет с Постановление № 270 на Министерския съвет от 1999 г. (обн., ДВ, бр. 13 от 2000 г.; изм. и доп., бр. 50 и 91 от 2001 г., бр. 112 от 2002 г., бр. 26 от 2003 г., бр. 47 и 49 от 2004 г., бр. 78 от 2005 г. и бр. 28 и 40 от 2006 г.). § 2. Постановлението влиза в сила от деня на обнародването му в “Държавен вестник”.

Министър-председател: Сергей Станишев

За главен секретар на Министерския съвет:Веселин Даков

УСТРОЙСТВЕН ПРАВИЛНИК на Изпълнителна агенция “Българска служба за акредитация”

Глава първа

ОБЩИ ПОЛОЖЕНИЯ Чл. 1. С правилника се определят дейността, структурата, организацията на работа и съставът на Изпълнителна агенция “Българска служба за акредитация”, наричана по-нататък “агенцията”, на нейните административни звена и на Съвета по акредитация.

Чл. 2. (1) Изпълнителна агенция “Българска служба за акредитация” е администрация, която подпомага изпълнителния директор, Съвета по акредитация и създадените към агенцията комисии и технически комитети при осъществяване на правомощията им, осигурява и обезпечава организационно-технически тяхната дейност и административното обслужване на гражданите и юридическите лица.

(2) Агенцията е юридическо лице на бюджетна издръжка със седалище София.

Чл. 3. (1) Изпълнителна агенция “Българска служба за акредитация” е второстепенен разпоредител с бюджетни кредити към министъра на икономиката и енергетиката.

(2) Издръжката на агенцията се формира от бюджетни средства и от приходи от собствена дейност.

(3) Приходите от собствена дейност на агенцията се набират от: 1. постъпления от дейностите по акредитация, удостоверяване на съответствието с принципите на Добрата лабораторна практика и други дейности; 2. средства по национални и международни програми, проекти, договори и споразумения; 3. глоби и имуществени санкции; 4. постъпления от разпространяване на официалния бюлетин на Изпълнителна агенция “Българска служба за акредитация” и други специализирани ръководства и печатни материали в областта на акредитацията; 5. провеждане на курсове за обучение, семинари, конференции и други форми за представяне на процеса на акредитация и оценяване на съответствието с Добрата лабораторна практика; 6. постъпления от информационно обслужване на физически и юридически лица; 7. дарения, които изключват възможност за финансов натиск или конфликт на интереси; 8. други източници, определени в нормативен акт.

(4) Средства и активи могат да бъдат придобивани и при осъществяване на дейности по публично-частно партньорство.

(5) Средствата от собствена дейност се разходват за: 1. финансиране дейността на агенцията; 2. капиталови разходи за развитие на материалната база; 3. повишаване квалификацията на служителите в агенцията, на външните водещи оценители и инспектори; 4. допълнително материално стимулиране по ред, определен с правилника.

Глава втора

ИЗПЪЛНИТЕЛEН ДИРЕКТОР

Раздел I

Общи положения Чл. 4. (1) Изпълнителна агенция “Българска служба за акредитация” се ръководи и представлява от изпълнителен директор.

(2) Изпълнителният директор е едноличен орган на изпълнителната власт, който осъществява политиката в областта на акредитацията на дейностите по изпитване, калибриране, сертификация на продукти, сертификация на системи за управление, сертификация на персонал, както и на органи за контрол и проверяващи по околна среда съгласно изискванията на съответните нормативни актове, национални стандарти от серията БДС ЕН (EN) 45000, БДС ЕН (EN) ISO/IEC 17000, европейски и международни стандарти, ръководства за акредитация и документи на европейската и международните организации за акредитация и по оценяване на съответствието с принципите на Добрата лабораторна практика.

Чл. 5. (1) Изпълнителен директор на агенцията може да бъде лице с висше образование с образователно-квалификационна степен магистър и най-малко 5 години доказан специализиран професионален опит.

(2) Не може да бъде изпълнителен директор лице, което е: 1. осъждано за умишлено престъпление от общ характер, освен ако е реабилитирано; 2. лишено от право да заема такава длъжност; 3. едноличен търговец, неограничено отговорен съдружник, управител или член на управителен съвет, на надзорен съвет и на съвет на директорите в търговско дружество.

(3) Договорът с изпълнителния директор се сключва, изменя и прекратява от министъра на икономиката и енергетиката съгласувано с министър-председателя.

Чл. 6. (1) При осъществяване на своите функции изпълнителният директор се подпомага от заместник изпълнителен директор.

(2) За заместник изпълнителен директор се назначава лице, което отговаря на изискванията по чл. 5, ал. 1 и 2.

(3) Заместник изпълнителният директор се назначава и освобождава от министъра на икономиката и енергетиката по предложение на изпълнителния директор.

Раздел II

Правомощия на изпълнителния директор Чл. 7. (1) Изпълнителният директор определя и провежда политиката в областта на акредитацията и удостоверяване на съответствието с принципите на Добрата лабораторна практика, като утвърждава: 1. процедури и правила за акредитация след съгласуване със Съвета по акредитация; 2. процедура за оценяване на съответствието с Добрата лабораторна практика; 3. правила за работа на Съвета по акредитация, комисиите по акредитация, Комисията по възражения, Помирителната комисия и техническите комитети по акредитация; 4. решения на техническите комитети по акредитация по отношение на техническите изисквания за акредитация и на техническите въпроси в процеса на акредитация; 5. ценоразпис за дейностите по акредитация след съгласуване със Съвета по акредитация, ценоразпис за дейностите по удостоверяване на съответствието с Добрата лабораторна практика и ценоразпис за услугите, извършвани от агенцията; 6. наръчник по качеството, процедури, правила и документи от системата за управление на агенцията; 7. правила и процедури за регистрация, наблюдение и поддържане на компетентността на водещи оценители, оценители, водещи инспектори, инспектори и експерти; 8. правила за водене на публичния регистър за лицата с предоставена, ограничена, временно ограничена, спряна или отнета акредитация; 9. правила за водене на регистър за лицата, за които е удостоверено съответствие с принципите на Добрата лабораторна практика.

(2) В изпълнение на правомощията по ал. 1 изпълнителният директор: 1. предоставя акредитация; 2. разширява обхвата на акредитацията; 3. извършва преакредитация; 4. ограничава или временно ограничава обхвата на акредитацията; 5. спира акредитацията за определен срок; 6. отказва откриване на процедура за акредитация, оценка на място, акредитация, преакредитация или разширяване обхвата на акредитацията; 7. отнема акредитация; 8. удължава срока на акредитация за определен срок; 9. осъществява надзор върху дейността на акредитираните субекти; 10. издава наказателни постановления за извършените административни нарушения.

(3) Изпълнителният директор изпълнява функциите на орган по оценяване на съответствието с принципите на Добрата лабораторна практика, като: 1. оценява съответствието на лабораториите с принципите на Добрата лабораторна практика; 2. оценява степента на съответствието на едно или повече изследвания с принципите на Добрата лабораторна практика; 3. осъществява мониторинг на съответствието на лабораториите с принципите на Добрата лабораторна практика; 4. осъществява мониторинг на степента на съответствието на едно или повече изследвания с принципите на Добрата лабораторна практика; 5. прекратява процедурата по инспекция или одит; 6. представя на съответния контролен орган доклад за резултатите от приключили инспекции и/или одити.

(4) Изпълнителният директор организира дейността по акредитация, като: 1. свиква Съвета по акредитация; 2. определя състава на Комисията по акредитация за всяка конкретна процедура; 3. председателства Помирителната комисия и определя непостоянните членове от състава й; 4. утвърждава състава на техническите комитети по акредитация и определя секретарите на техническите комитети по акредитация; 5. определя длъжностните лица, компетентни да съставят актове за установяване на административните нарушения по Закона за акредитацията, извършвана от Българската служба за акредитация; 6. организира издаването на официалните издания на агенцията и поддържането на страницата на агенцията в интернет.

(5) Изпълнителният директор организира дейността по оценяване на съответствието с принципите на Добрата лабораторна практика, като утвърждава състава на Техническия комитет по Добра лабораторна практика и определя неговия секретар.

(6) Изпълнителният директор управлява и представлява агенцията, като: 1. ръководи, координира и контролира функционирането на агенцията за точното спазване на нормативните актове; 2. представлява агенцията пред държавни органи, организации, институции и други лица; 3. изготвя и представя всяка година на министъра на икономиката и енергетиката доклад за дейността на агенцията; 4. носи отговорност за управлението на бюджета на агенцията и за законосъобразното и целесъобразното разходване на бюджетните средства; 5. организира и контролира управлението на недвижимите имоти и движимите вещи, придобити или предоставени за управление на агенцията; 6. изпълнява функциите на орган по назначаването по Закона за държавния служител в агенцията; 7. сключва, изменя и прекратява трудовите договори с лицата, работещи по трудово правоотношение в агенцията; 8. сключва договори с външни водещи оценители, оценители, водещи инспектори, инспектори и експерти и с други специалисти, ангажирани с процеса по акредитация или с дейностите по удостоверяване на съответствието с принципите на Добрата лабораторна практика; 9. сключва договори, обслужващи дейността на агенцията; 10. осъществява контакти с европейската и международните организации за акредитация и сключва споразумения с тях; 11. упражнява и други правомощия, възложени му с нормативен акт.

Раздел III

Правомощия на заместник изпълнителния директор Чл. 8. (1) Заместник изпълнителният директор подпомага изпълнителния директор при осъществяване на правомощията му.

(2) Заместник изпълнителният директор упражнява правомощията по акредитация в предвидените от закона случаи.

(3) Заместник изпълнителният директор осъществява и други функции, възложени му със заповед на изпълнителния директор.

Раздел IV

Съвет по акредитация Чл. 9. (1) Съветът по акредитация е постояннодействащ консултативен орган към изпълнителния директор.

(2) Правилата за работа на Съвета по акредитация се утвърждават от изпълнителния директор и се публикуват в Официалния бюлетин или на страницата на агенцията в интернет.

(3) Членовете на Съвета по акредитация не получават възнаграждение за участие в работата му.

Чл. 10. (1) Съветът по акредитация се състои от 25 членове - по 5 представители на заинтересуваните от акредитацията институции и национално представени организации, организирани в групи, както следва: 1. министерства - по един представител на Министерството на икономиката и енергетиката, Министерството на здравеопазването, Министерството на околната среда и водите, Министерството на регионалното развитие и благоустройството и Министерството на отбраната; 2. институции и национално представени организации на експертите - по един представител на Българския институт по метрология, Българския институт по стандартизация, Българската академия на науките, Съвета на ректорите на висшите училища и Асоциацията на българските застрахователи; 3. национално представени организации на производителите - по един представител на Асоциацията на индустриалния капитал в България, Българската търговско-промишлена палата, Българската стопанска камара, Българския съюз на частните производители “Възраждане” и Съюза за стопанска инициатива; 4. национално представени организации на потребителите - по един представител на Федерацията на потребителите в България, Независимия съюз на потребителите в България, Българската национална асоциация на потребителите, Комисията за защита на потребителите и Националното сдружение за потребителска информация и съвети на гражданите; 5. национално представени организации на акредитираните от агенцията лица - по един представител на Сдружение Буллабконтрол, Съюза на специалистите по качество в България, Клуб 9000, Съюза на метролозите в България и Федерацията на научно-техническите съюзи в България.

(2) При определяне на кворума и гласуването всяка група има право на един глас.

(3) Всяка от петте групи поотделно формира предварително обща воля, като взема решенията си с мнозинство.

Чл. 11. Съветът по акредитация: 1. прави предложения до изпълнителния директор на агенцията за изменение и допълнение на правилата за дейност на агенцията и дава становище по процедурите и правилата за акредитация на агенцията; 2. приема правила за работа на Комисията по възражения; 3. дава становище относно размера на цените за дейностите по акредитация, извършвани от агенцията; 4. дава становища по програмите за надзор на агенцията и прави предложения за оптимизирането им; 5. обсъжда политиката относно дейностите по обучение, свързани с процеса по акредитация; 6. дава становища по проекти на нормативни актове, свързани с процеса по акредитация; 7. разглежда годишния отчетен доклад на изпълнителния директор до министъра на икономиката и енергетиката и дава становище по доклада, което се прилага към него; 8. определя поименния състав на членовете на комисията по възраженията.

Чл. 12. Агенцията осъществява организационно-техническото обслужване на Съвета по акредитация.

Глава трета

СТРУКТУРА, ДЕЙНОСТ И ОРГАНИЗАЦИЯ НА РАБОТА НА АГЕНЦИЯТА

Раздел I

Общи положения Чл. 13. (1) Административната структура на агенцията включва обща и специализирана администрация.

(2) Общата администрация е организирана в дирекция “Административно-правно и финансово-стопанско обслужване”.

(3) Специализираната администрация е организирана в дирекция “Акредитация и оценяване на съответствието с Добрата лабораторна практика”.

(4) Изпълнителният директор може да създава със заповед отдели и сектори.

Чл. 14. (1) Общата численост на персонала на агенцията е 27 щатни бройки, в т. ч. изпълнителен директор, заместник изпълнителен директор и главен секретар.

(2) Разпределението на общата численост на персонала на отделните административни звена в агенцията е посочено в приложение.

Чл. 15. Длъжностното разписание на служителите в агенцията се утвърждава от изпълнителния директор.

Раздел II

Главен секретар Чл. 16. (1) Административното ръководство на агенцията се осъществява от главен секретар в изпълнение на нормативните актове и законните разпореждания на изпълнителния директор.

(2) Главният секретар се назначава от изпълнителния директор.

(3) Главният секретар: 1. осъществява административното ръководство на агенцията за точното спазване на нормативните актове и за изпълнение на законните разпореждания на изпълнителния директор; 2. осигурява необходимите условия за нормална и ефективна работа на административните звена в агенцията на организационно и техническо равнище; 3. организира и координира разпределението на задачите за изпълнение между административните звена в агенцията; 4. осигурява организационната връзка между изпълнителния директор и административните звена в агенцията, както и между самите административни звена; 5. ръководи, координира и контролира документооборота; 6. следи за опазване на служебната тайна и на личните данни, обработвани от агенцията; 7. организира и ръководи процеса на взаимодействие и координация с органите на държавната и местната власт; 8. контролира изпълнението на вътрешните правила за организацията на административното обслужване в агенцията; 9. организира и координира административното обслужване на физическите и юридическите лица и предоставянето на информация на органите на държавната и местната власт; 10. ръководи и контролира цялостната организация по провеждане на атестирането и обучението на служителите на агенцията; 11. организира и ръководи информационното осигуряване и процеса на автоматизация на управлението на агенцията; 12. организира и отговаря за изготвянето на бюджета на агенцията; 13. организира и отговаря за стопанисването и управлението на придобитите или предоставените за управление на агенцията недвижими имоти и движими вещи; 14. координира финансово-стопанската дейност на агенцията; 15. контролира законосъобразното и целесъобразното разходване на финансовите и материалните средства, предоставени на агенцията; 16. представлява агенцията в случаите, когато е изрично упълномощен от изпълнителния директор; 17. изготвя проект на ежегоден доклад за административната дейност на агенцията; 18. организира и ръководи изготвянето на годишни планове и отчети на агенцията; 19. организира и координира връзките с обществеността по отношение на дейността на агенцията; 20. изпълнява и други функции, възложени му с нормативен акт или със заповед на изпълнителния директор.

(4) При отсъствие на главния секретар неговите функции и/или отделни негови правомощия се изпълняват от служител, определен със заповед от изпълнителния директор за всеки конкретен случай.

Раздел III

Обща администрация Чл. 17. Общата администрация подпомага изпълнителния директор при упражняването на правомощията му и специализираната администрация при осъществяването на дейността й и извършва техническите дейности по административното обслужване.

Чл. 18. Дирекция “Административно-правно и финансово-стопанско обслужване”: 1. осигурява правно-нормативното обслужване на агенцията; 2. участва в разработването на проекти на нормативни актове и стратегически документи, свързани с дейността на агенцията, и съвместно със специализираната администрация дава становища по такива проекти; 3. осигурява процесуалното представителство на агенцията пред органите на съдебната власт и извършването на необходимите правни действия по събиране вземанията на агенцията; 4. осъществява взаимодействието на агенцията с правните звена на Министерството на икономиката и енергетиката и на други ведомства; 5. дава становища по законосъобразността на проектите на издаваните от изпълнителния директор индивидуални административни актове и наказателни постановления; 6. изготвя и дава становища по договорите, по които агенцията е страна; 7. извършва цялостната дейност по обработване на постъпилите в агенцията молби, жалби, предложения и сигнали и по административното обслужване на физическите и юридическите лица; 8. дава становища по правни въпроси и осигурява правна помощ за работата на административните звена и помощните органи на агенцията; 9. организира цялостното управление и развитие на човешките ресурси; 10. изготвя и актуализира длъжностното разписание и поименното разписание на длъжностите и работните заплати в агенцията и осигурява методическа, организационна и техническа помощ по разработването, актуализирането и утвърждаването на длъжностните характеристики на служителите в агенцията; 11. изготвя актовете и документите, свързани с възникването, изменянето и прекратяването на служебните и трудовите правоотношения със служителите в агенцията, с налагането на дисциплинарни наказания и с търсенето на имуществена отговорност по Закона за държавния служител и по Кодекса на труда; 12. организира провеждането на конкурсните процедури за свободни длъжности в администрацията и атестирането на служителите в агенцията; 13. планира и организира обучението на служителите в агенцията; 14. изготвя, оформя и съхранява служебните и трудовите досиета на служителите в агенцията и ги поддържа в съответствие със Закона за държавния служител и Кодекса на труда; 15. организира и контролира осигуряването на здравословни и безопасни условия на труд в агенцията; 16. осигурява финансово-счетоводното обслужване на агенцията; 17. съставя проекта на годишен бюджет на агенцията и тригодишна бюджетна прогноза за агенцията; 18. изготвя ежемесечните и тримесечните отчети за касовото изпълнение на бюджета, извънбюджетните сметки и фондове и други отчети; 19. съставя годишния финансов отчет на агенцията; 20. съставя поименните списъци на инвестиционните програми и документацията за капиталовите разходи по бюджета на агенцията; 21. организира разработването и въвеждането на правилата за финансово управление и контрол на агенцията; 22. контролира правилното разходване на средствата съгласно утвърдения бюджет; 23. следи за ефективното и законосъобразното администриране на приходите и разходване на средствата по програми и проекти, управлявани от агенцията, при спазване на финансовата дисциплина; 24. изготвя периодично финансови анализи и прогнози за дейността на агенцията; 25. осигурява стопанисването на недвижимите имоти, придобити или предоставени за управление на агенцията; 26. организира и осъществява снабдяването, стопанисването и използването на дълготрайните активи и стоково-материалните ценности; 27. организира и участва в провеждането на процедури за възлагане на обществени поръчки, съхранява досиетата за тях и следи за изпълнението на договорите, сключени от изпълнителния директор, за осигуряване на дейностите в агенцията; 28. организира деловодната дейност, като приема и завежда входящата и изходящата кореспонденция, систематизира и съхранява документите на агенцията; 29. организира поддръжката на компютърната техника и страницата на агенцията в интернет; 30. осъществява дейност по управление при кризи и отбранително-мобилизационна подготовка; 31. осъществява протоколни функции и връзките с обществеността на агенцията; 32. изпълнява и други задачи, възложени от изпълнителния директор и/или от главния секретар на агенцията.

Раздел IV

Специализирана администрация Чл. 19. Специализираната администрация подпомага изпълнителния директор при упражняване на правомощията му по акредитацията и дейностите по удостоверяване на съответствието с принципите на Добрата лабораторна практика.

Чл. 20. Специализираната администрация в агенцията е организирана в дирекция “Акредитация и оценяване на съответствието с Добрата лабораторна практика”.

Чл. 21. Дирекция “Акредитация и оценяване на съответствието с Добрата лабораторна практика”: 1. организира и провежда оценяването на лицата, кандидатстващи за акредитация, разширяване на акредитацията и преакредитация; 2. организира и провежда надзора върху дейността на акредитираните лица по реда на процедурите и правилата за акредитация; 3. организира и провежда дейностите по удостоверяване на съответствието с принципите на Добрата лабораторна практика; 4. изготвя проекти на издаваните от изпълнителния директор индивидуални административни актове; 5. поддържа публичен регистър на лицата с предоставена, ограничена, временно ограничена, спряна или отнета акредитация и обезпечава предоставянето на официална информация от регистъра на заинтересуваните граждани и организации; 6. поддържа публичен регистър на лицата, за които е удостоверено съответствие с Добрата лабораторна практика, и обезпечава предоставянето на официална информация от регистъра на заинтересуваните граждани и организации; 7. поддържа регистър на водещите оценители, оценителите и експертите за областите и обхвата на акредитация; 8. поддържа регистър на водещите инспектори, инспекторите и експертите по Добрата лабораторна практика; 9. съхранява досиетата на акредитираните лица и кандидатите за акредитация и осигурява достъпа до тях по ред, определен с акт на изпълнителния директор; 10. съхранява досиетата на лицата, получили удостоверяване на съответствието с Добрата лабораторна практика, и на кандидатите за такова удостоверяване и осигурява достъпа до тях по ред, определен с акт на изпълнителния директор; 11. поддържа информационна база данни за състава и решенията на Съвета по акредитация и на комисиите по чл. 7, ал. 2 и 3 от Закона за акредитацията, извършвана от Българската служба за акредитация; 12. поддържа информационна база данни за стандарти, процедури, правила и документи от системата за управление на агенцията, европейски и международни ръководства, свързани с акредитацията и оценяване на съответствието с принципите на Добрата лабораторна практика; 13. изготвя доклади и анализи за текущото състояние на дейността по акредитация и оценяване на съответствието с принципите на Добрата лабораторна практика и разработва предложения за усъвършенстване на процедурите и правилата за акредитация и процедурата за оценяване на съответствието с Добрата лабораторна практика; 14. подпомага изпълнителния директор при разработването и усъвършенстването на наръчника по качеството, правилата за работа на Съвета по акредитация и комисиите по чл. 7, ал. 2 от Закона за акредитацията, извършвана от Българската служба за акредитация; 15. обезпечава организационно-техническото обслужване на Съвета по акредитация и комисиите по чл. 7, ал. 2 от Закона за акредитацията, извършвана от Българската служба за акредитация и на Техническия комитет по Добрата лабораторна практика; 16. организира и извършва административния контрол по Закона за акредитацията, извършвана от Българската служба за акредитация и изготвя проекти на наказателни постановления; 17. организира курсове за обучение, семинари, конференции и други форми за представяне процеса на акредитация и оценяване на съответствието с принципите на Добрата лабораторна практика; 18. съдейства на общата администрация за поддържането и обновяването на страницата в интернет, Официалния бюлетин на агенцията и другите специализирани материали (списания, ръководства и други) в областта на акредитацията и оценяване на съответствието с принципите на Добрата лабораторна практика; 19. осъществява взаимодействието на агенцията с други държавни органи и неправителствени организации, пряко ангажирани в изграждането и усъвършенстването на инфраструктурата по качеството, и участва в разработването и предприемането на взаимообвързани действия при изпълнението на националните политики по стандартизация, метрология и акредитация; 20. участва в разработването на проекти на нормативни актове и стратегически документи, свързани с дейността на агенцията, и съвместно с общата администрация дава становища по такива проекти; 21. осъществява международната дейност на агенцията в европейската и международните организации по акредитация; 22. организира и координира контактите на агенцията с националните органи по акредитация на други държави и с други сродни организации и/или институции; 23. изпълнява дейностите, които произтичат от сключените от изпълнителната агенция международни споразумения; 24. изпълнява и други задачи, възложени й от изпълнителния директор и/или от главния секретар на агенцията.

Раздел V

Организация на работа Чл. 22. Организацията на работата на агенцията се осъществява съгласно правилника, процедурите, правилата и документите от системата за управление на агенцията.

Чл. 23. (1) Административните звена на агенцията осъществяват своята дейност в съответствие с определените с правилника функции.

(2) Непосредственото ръководство на дирекциите се осъществява от директори, които носят отговорност за своевременното и точно изпълнение на конкретните задачи при осъществяване на функциите им.

Чл. 24. (1) Директорите на дирекции дават задължителни указания в рамките на своите правомощия за осигуряване изпълнението на нормативните актове и законосъобразните разпореждания на изпълнителния директор, заместник изпълнителния директор и главния секретар на агенцията.

(2) Директорите на дирекции: 1. ръководят, организират, контролират, отчитат и носят отговорност за дейността на ръководените от тях дирекции; 2. докладват на изпълнителния директор, на заместник изпълнителния директор и на главния секретар материалите по въпроси, свързани с функциите на ръководените от тях дирекции; 3. насочват и подписват материали, подготвени по въпроси, включени във функциите на ръководените от тях дирекции; 4. разпределят и координират работата между служителите и/или административните звена, включени в ръководените от тях дирекции; 5. изготвят ежегодно отчет за дейността на ръководените от тях дирекции и правят предложения за конкретни мерки за подобряване на дейността; 6. изпълняват и други задачи, възложени им от изпълнителния директор, от заместник изпълнителния директор или от главния секретар в рамките на функциите на ръководените от тях дирекции, определени с правилника; 7. предлагат повишаване, преназначаване, стимулиране, санкциониране и освобождаване на работещите в дирекцията и участват в процедурите по назначаване на служители.

(3) При отсъствие директорите се заместват от друг служител, определен със заповед на изпълнителния директор за всеки конкретен случай.

Чл. 25. Държавните служители и лицата, работещи по трудово правоотношение в агенцията, изпълняват възложените им задачи съобразно длъжностните си характеристики, устройствения правилник и действащото законодателство и отговарят пред прекия си ръководител за изпълнението на работата.

Чл. 26. (1) Документите, изпратени до агенцията от държавни или общински органи, от юридически или от физически лица, се завеждат във входящ регистър, като се отбелязва датата на получаването им.

(2) При завеждането на документите във входящ регистър се извършва проверка за наличието на всички материали, посочени в тях, и се образува служебна преписка.

Чл. 27. (1) Служебните преписки се разпределят от изпълнителния директор или от определен от него ръководен служител според адресата или съдържанието им на ръководителя на съответното административно звено веднага след образуването им.

(2) Резолюцията по ал. 1 съдържа указания, срок за изпълнение, дата и подпис. При възлагане на преписката на повече от един ръководител на административно звено се посочва отговорният от тях.

(3) Ръководителите на административни звена възлагат с резолюция изработването на служебните преписки на определен служител или служители, като в последния случай се определя отговорният от тях и се определят задачите и сроковете за изпълнението им.

(4) Редът за образуване и движение на служебните преписки се определя с акт на изпълнителния директор.

Чл. 28. (1) Изходящите от агенцията документи се съставят в два екземпляра и се завеждат в изходящ регистър. Вторият екземпляр съдържа име и подпис на служителя, изготвил или съгласувал документа, и на ръководителя на съответното административно звено, като се посочва и датата, на която е положен съответният подпис.

(2) На молби и жалби, които засягат въпроси от дейността на агенцията, се изготвя отговор най-късно в срок 30 дни от получаването им, ако в закон не е установен друг срок. Ако се налага да бъде извършена допълнителна проверка, срокът може да бъде удължаван, но с не повече от 30 дни.

Чл. 29. (1) В агенцията работят лица по трудово и по служебно правоотношение.

(2) Конкурсните процедури за назначаване на държавни служители се организират съгласно общите правила и условията за назначаване на служителите на агенцията, приети в съответствие със Закона за държавния служител.

Чл. 30. (1) За изпълнение на определени задачи, свързани с дейността на агенцията, за които се изискват специални знания и квалификация, могат да се привличат нещатни сътрудници в качеството им на водещи оценители, оценители, водещи инспектори, инспектори и експерти.

(2) Правата и задълженията на лицата по ал. 1 се определят в сключените с тях договори.

Чл. 31. (1) За образцово изпълнение на служебните си задължения, констатирано в процеса на оценяване изпълнението на длъжността, държавните служители и лицата по трудово правоотношение могат да бъдат награждавани от изпълнителния директор въз основа на мотивирано предложение от прекия ръководител, съгласувано с главния секретар.

(2) В заповедта за награждаване изпълнителният директор определя вида отличие или награда, като по негова преценка служителят на агенцията може да бъде награден едновременно с отличие и с предметна или парична награда.

(3) Стойността на наградата не може да надвишава размера на основната заплата на служителя и се определя съгласно вътрешните правила за работната заплата.

(4) Средствата за награди се изплащат от бюджета на агенцията.

Чл. 32. (1) Размерът на средствата за допълнително материално стимулиране на служителите в агенцията е до 25 на сто от разчета на годишния размер на средствата за работна заплата, като средствата се осигуряват от преизпълнение на приходите.

(2) Допълнителното материално стимулиране на служителите се извършва в края на годината по направени предложения, както следва: 1. за служител - от съответния директор; 2. за директор - от заместник изпълнителния директор и/или от главния секретар; 3. за главния секретар - от заместник изпълнителния директор.

(3) Индивидуалният размер на сумата за допълнителното материално стимулиране на всеки служител се определя със заповед от изпълнителния директор въз основа на критериите, определени с вътрешните правила за работната заплата, и показателите, посочени в Наредбата за условията и реда за атестиране на служителите в държавната администрация.

(4) Индивидуалният размер на допълнителното материално стимулиране на изпълнителния директор и на заместник изпълнителния директор се определя върху индивидуалните им средства за работна заплата за съответната година в размер, равен на средния процент на допълнителното материално стимулиране на служителите от цялата администрация.

(5) В случаите на вътрешно съвместителство или вътрешно заместване съответният служител има право само на допълнителното материално стимулиране, което му е определено за извършване на работата по основното му служебно или трудово правоотношение.

(6) Допълнителното материално стимулиране се изплаща заедно с работната заплата в последното тримесечие на годината.

(7) Начисляването на средствата за допълнително материално стимулиране се извършва на базата на действително отработени дни през съответната година.

(8) За отработени дни по ал. 7 се считат и дните, през които служителите ползват редовен или допълнителен платен годишен отпуск.

(9) Нямат право на допълнително материално стимулиране служителите, които: 1. не са изпълнили показателите съгласно ал. 3; 2. имат действително отработени по-малко от 9 месеца за съответната година.

(10) Изпълнителният директор и заместник изпълнителният директор нямат право на допълнително материално стимулиране в случаите по ал. 9, т. 2.

Чл. 33. Командироването на служителите от агенцията в страната се извършва от заместник изпълнителния директор или от главния секретар, а в чужбина - от изпълнителния директор.

Чл. 34. Работното време на агенцията е 8 часа дневно - от 9,00 до 17,30 ч., с прекъсване за почивка от 12,30 до 13,00 ч.

Чл. 35. Служителите в агенцията удостоверяват длъжността си със служебни карти. Формата и видът на служебните карти се определят със заповед на изпълнителния директор.

Чл. 36. Достъпът на външни лица в сградата на агенцията се извършва съгласно правила за охрана и пропускателния режим в агенцията, утвърдени от изпълнителния директор.

ЗАКЛЮЧИТЕЛНИ РАЗПОРЕДБИ § 1. Правилникът се приема на основание чл. 6, ал. 3 от Закона за акредитацията, извършвана от Българската служба за акредитация и чл. 55 от Закона за администрацията. § 2. В срок 3 месеца от влизането в сила на правилника изпълнителният директор и помощните органи на агенцията изготвят и приемат предвидените в Закона за акредитацията, извършвана от Българската служба за акредитация и правилника правила, процедури и други актове. § 3. (1) Институциите и организациите, които участват в Съвета по акредитация, определят своите представители в срок до един месец от влизането в сила на правилника и изпращат официално уведомление в агенцията заедно с документите, удостоверяващи процедурата на избора.

(2) Изпълнителният директор свиква Съвета по акредитация в 30-дневен срок след получаване на последното уведомление.

Приложение към чл. 14, ал. 2

Численост на персонала на Изпълнителна агенция “Българска служба за акредитация” - 27 щатни бройки

Изпълнителен директор 1

Заместник изпълнителен директор 1

Главен секретар 1

Обща администрация в т. ч.: дирекция “Административно-правно и финансово-стопанско обслужване” 6

Специализирана администрация в т. ч.: дирекция “Акредитация и оценяване на съответствието с Добрата лабораторна практика” 18