Постановление № 120 от 25 юни 2012 г. за създаване на Междуведомствен съвет по отбранителна индустрия и сигурност на доставките към Министерския съвет

ПОСТАНОВЛЕНИЕ № 120 ОТ 25 ЮНИ 2012 Г. за създаване на Междуведомствен съвет по отбранителна индустрия и сигурност на доставките към Министерския съвет

МИНИСТЕРСКИЯТ СЪВЕТ ПОСТАНОВИ: Чл. 1. (1) Създава Междуведомствен съвет по отбранителна индустрия и сигурност на доставките към Министерския съвет, наричан по-нататък „Междуведомствения съвет“.

(2) Междуведомственият съвет е консултативен орган за разработване на принципите и за осъществяване на координацията при провеждането на държавната политика в областта на отбранителната индустрия, на експортния контрол на продукти, свързани с отбраната, на отбранително-мобилизационната подготовка на страната и на международното отбранително-икономическо и научно-техническо сътрудничество във връзка с отбраната и сигурността на страната. Междуведомственият съвет осъществява контрол по изпълнението на Закона за експортния контрол на продукти, свързани с отбраната, и на изделия и технологии с двойна употреба.

Чл. 2. (1) Междуведомственият съвет осъществява следните функции в областта на отбранителната индустрия: 1. приема проекти на национални и отраслови програми за развитие на отбранителната индустрия и нейното участие в програмите за модернизация на Българската армия; 2. приема проекти на национални стратегически документи за развитие на отбранителната технологично-индустриална база и научните изследвания в областта на отбраната и сигурността и извършва периодични прегледи за тяхното изпълнение; 3. приема годишни програми и отчети за работата на Индустриалния форум и Постояннодействащата контактна експерта група към съвета, които провеждат постоянен диалог с националния научен и производствен потенциал относно създаването на предпоставки и условия за успешното развитие на българската отбранителна индустрия; 4. координира дейността на министерствата и ведомствата по запазване на съществуващите и развитие на нови ключови конкурентни способности на отбранителната индустрия, отговарящи на потребностите на националната сигурност и отбраната на страната и допринасящи за укрепване на отбраната и сигурността в рамките на ангажиментите на България в НАТО и Европейската агенция по отбрана; 5. координира дейността на министерствата и ведомствата за разработване и прилагане на национални механизми във връзка с участието на отбранителната индустрия в програми и инициативи на Европейската агенция по отбрана и агенции на НАТО; 6. дава становища и препоръки относно разработването и внедряването на отбранителни продукти от звената на българската отбранителна индустрия, което да се извършва в съответствие с нормативните актове от системата за отбранителна аквизиция на Министерството на отбраната; 7. дава насоки и указания на националния научен и производствен потенциал за целесъобразно трансфериране на технологии и продукти с военно предназначение към високотехнологични производства в гражданската сфера; 8. координира дейността на министерствата и ведомствата по разработване на национална програма за обучение на специалисти по заявка на общини или на предприятия от отбранителната индустрия; 9. приема и координира изпълнението на Национална програма за отбранителни изследвания и технологии; координира научните изследвания в областта на отбраната и сигурността в Република България.

(2) Междуведомственият съвет осъществява следните функции в областта на експортния контрол на продукти, свързани с отбраната: 1. предлага на Министерския съвет проекти на актове относно държавната политика в областта на експортния контрол на продукти, свързани с отбраната; 2. издава, отказва, изменя, спира, прекратява и отнема лицензи за износ и внос на продукти, свързани с отбраната; 3. издава, отказва, изменя, спира, прекратява и отнема лицензи за транспортиране на продукти, свързани с отбраната, от територията на една трета държава за територията на друга трета държава без влизане на територията на Република България; 4. издава, отказва, изменя, спира, прекратява и отнема сертификати за получател на продукти, свързани с отбраната; 5. издава, отказва, изменя, спира, прекратява и заличава удостоверения за регистрация за трансфер на продукти, свързани с отбраната; 6. издава, отказва, спира, прекратява и заличава удостоверения за регистрация за брокерска дейност с продукти, свързани с отбраната, между две трети страни; 7. води публичен регистър на лицата по т. 2 – 6; 8. разглежда информации от Междуведомствената комисия за експортен контрол и неразпространение на оръжията за масово унищожение към министъра на икономиката, енергетиката и туризма и други контролни органи по Закона за експортния контрол на продукти, свързани с отбраната, и на изделия и технологии с двойна употреба; 9. представя в Министерския съвет годишен доклад за изпълнението на Закона за експортния контрол на продукти, свързани с отбраната, и на изделия и технологии с двойна употреба.

(3) Междуведомственият съвет осъществява следните функции в областта на отбранително-мобилизационната подготовка на страната: 1. внася в Министерския съвет чрез министъра на отбраната проекти на актове по поддържането и използването на системата за управление на централната и териториалната администрация във военно време; 2. приема годишни методически указания за дейността по отбранително-мобилизационна подготовка на страната и годишен план за контрол на министерствата, областните управи, органите на местното самоуправление и търговските дружества по изпълнение на задачите им по отбранително-мобилизационна подготовка на страната; 3. приема методически указания за изготвяне, актуализация и изпълнение на държавния военновременен план и другите военновременни планове; 4. одобрява и предлага на Министерския съвет за приемане методика за изготвяне и изпълнение на военновременния бюджет, внесена от министъра на финансите; 5. одобрява и чрез министъра на отбраната предлага на Министерския съвет за приемане проект на държавен военновременен план; 6. внася в Министерския съвет чрез министъра на отбраната и министъра на икономиката, енергетиката и туризма проект на програма за усвояване производство (ремонт) на военни изделия и за изработване на контролни (тренировъчни) серии за производство (ремонт) на военна продукция от юридическите лица; 7. анализира състоянието на държавните резерви и военновременните запаси; 8. внася в Министерския съвет чрез министъра на отбраната и министъра на икономиката, енергетиката и туризма проекти на актове относно реда за създаване, поддържане и използване на производствените мощности по военновременния план; 9. одобрява внесените от Министерството на отбраната заявки за финансиране на дейностите по отбранително-мобилизационна подготовка; 10. взема решения за освобождаване и обновяване на държавни резерви и военновременни запаси и осъществява контрол върху сделките с тях чрез свой работен орган, чийто състав и ред за работа се определят с акт на Министерския съвет; 11. предлага чрез министъра на отбраната за приемане с акт на Министерския съвет на условията и реда за привеждане на централната и териториалната администрация от мирно във военно положение.

(4) Междуведомственият съвет осъществява дейност в областта на международното отбранително-икономическо и научно-техническо сътрудничество в интерес на отбраната и сигурността, като: 1. приема и внася за утвърждаване от Министерския съвет чрез министъра на отбраната и министъра на икономиката, енергетиката и туризма предложения за международното отбранително-икономическо и научно-техническо сътрудничество в отбранителната промишленост и координира дейността на министерствата и другите ведомства за провеждане на държавната политика в тази област; 2. координира дейността на министерствата, ведомствата и научните организации за участието им в научни и научноизследователски програми на Европейската агенция по отбрана и НАТО; 3. анализира чрез постояннодействащата контактна експертна група опита и работата на международните организации и чуждестранното законодателство, извършва проучвания по въпроси от международен характер, обменя опит със сходни чуждестранни и международни организации.

Чл. 3. (1) Междуведомственият съвет се състои от: двама съпредседатели, секретар и членове. Съпредседатели на съвета са министърът на икономиката, енергетиката и туризма и министърът на отбраната. Секретар на Междуведомствения съвет е съветник към политическия кабинет на министър-председателя. Членове на съвета са двама заместник-министри на икономиката, енергетиката и туризма, по един заместник-министър на отбраната, на финансите, на външните работи, на вътрешните работи, на транспорта, информационните технологии и съобщенията, на регионалното развитие и благоустройството, на здравеопазването и на земеделието и храните и заместник-началник на отбраната, председателят на Държавна агенция „Държавен резерв и военновременни запаси“, директорът на Националната разузнавателна служба и заместник-председател на Държавна агенция „Национална сигурност“.

(2) При разглеждане на въпроси относно отбранителната индустрия могат да бъдат канени за участие представители на членовете на съвета без право на глас при вземане на решения.

(3) Министрите и ръководителите на ведомства, представени в Междуведомствения съвет, определят писмено основен и резервен член на съвета. Когато основен член отсъства, той се замества от резервен член.

(4) Съставът на Междуведомствения съвет, основните и резервните членове се определят поименно с писмена заповед на неговите съпредседатели.

(5) При неучастие на член на Междуведомствения съвет в повече от три поредни заседания по неуважителни причини съпредседателите на Междуведомствения съвет отправят писмено предложение до съответния министър или председател за определяне на друг представител от съответния ранг.

(6) При промяна в служебното положение, правомощията или функциите на някое от лицата, включени в поименния състав на Междуведомствения съвет, министрите или председателят в 7-дневен срок писмено уведомяват съпредседателите на Междуведомствения съвет и дават предложение за друг представител. Съпредседателите на Междуведомствения съвет в 7-дневен срок от получаване на уведомлението издават заповед за промяна в поименния състав.

(7) При обсъждане в Междуведомствения съвет на въпроси, отнасящи се до правомощията и компетенциите на други министри и органи на изпълнителната власт, те могат да бъдат канени в работата на съвета по тези въпроси лично или чрез определени от тях техни представители.

(8) В осигуряването на дейността на Междуведомствения съвет могат да се създават работни групи за подготовка на работни материали, становища, анализи, оценки и други по конкретни въпроси, свързани с компетентността им. В състава на работните групи могат да се включват служители в администрациите на органите по чл. 21, ал. 2, 3 и 4 и експерти на организациите по чл. 21, ал. 5 от Закона за администрацията.

Чл. 4. (1) Съпредседателите на Междуведомствения съвет: 1. представляват съвета; 2. свикват и ръководят заседанията на съвета; 3. внасят за разглеждане от Министерския съвет приети от Междуведомствения съвет проекти на нормативни актове, доклади и информации; 4. подписват документи, произтичащи от функциите на съвета.

(2) Съпредседателите в това си качество могат да възлагат задачи на министри и органи на изпълнителната власт, произтичащи от функциите на Междуведомствения съвет.

(3) Членовете на Междуведомствения съвет: 1. участват лично в заседанията на Междуведомствения съвет; 2. представят писмени или устни становища на представляваното от тях министерство или друг орган на изпълнителната власт по разглежданите въпроси; 3. могат да предлагат за разглеждане въпроси от компетенцията на съвета, като представят на секретаря на съвета всички свързани с предложенията материали и проект на решение; 4. имат право на достъп до протоколите от заседанията на съвета и материалите към тях.

Чл. 5. (1) Междуведомственият съвет провежда заседания веднъж месечно.

(2) Междуведомственият съвет обсъжда и взема решения в рамките на своите компетенции по предварително разработени и предложени материали на редовни заседания, които се свикват от съпредседателите.

(3) Дневният ред на заседанията се утвърждава от съпредседателите на съвета.

(4) В подготовката на материалите по дневния ред могат да бъдат привличани експерти на заинтересуваните министерства и други ведомства.

(5) Материалите и проектите на решения по тях се внасят за разглеждане от Междуведомствения съвет съгласувано със заинтересуваните министерства и други ведомства. Секретарят на Междуведомствения съвет изпраща материалите за становище до членовете на Междуведомствения съвет. Те се докладват на заседанието от вносителя или от секретаря на съвета.

(6) Дневният ред за заседанията заедно с материалите по него се изпращат на членовете на Междуведомствения съвет и на заинтересуваните министерства и други ведомства не по-късно от 7 дни преди датата на заседанието.

Чл. 6. (1) В отделни особено важни случаи, както и при писмено искане на член на Междуведомствения съвет съпредседателите могат да свикват извънредни заседания.

(2) В случаите по ал. 1 материалите по дневния ред може да се предоставят и на самото заседание.

Чл. 7. (1) Заседанията на Междуведомствения съвет са редовни, ако на тях присъстват повече от половината плюс един от членовете.

(2) Решенията на Междуведомствения съвет се приемат с мнозинство от повече от половината плюс един от членовете му.

(3) По изключение отделни членове могат да гласуват неприсъствено чрез писмено изявление, което е неразделна част от протокола на заседанието. Ако в изявлението се съдържат забележки и предложения по проекта на решение, които Междуведомственият съвет не приема, гласуването се отчита като отрицателен вот.

(4) Междуведомственият съвет може да взема решения и неприсъствено чрез протокол, подписан без забележки от не по-малко от две трети от членовете му.

Чл. 8. (1) Междуведомственият съвет до края на текущата година приема програма за работа през следващата календарна година.

(2) Междуведомственият съвет до 31 март на текущата година приема и внася в Министерския съвет годишен доклад за дейността на съвета през предходната година.

Чл. 9. (1) Административно-техническото, експертното и организационното обслужване на дейността на Междуведомствения съвет се осъществява от секретариат в администрацията на Министерския съвет.

(2) Секретарят на Междуведомствения съвет: 1. организира подготовката на заседанията на съвета; 2. осъществява оперативната координация на работата на съвета; 3. докладва материалите по дневния ред в случаите, когато вносителите не са членове на съвета и не са поканени на заседанието; 4. отговаря за текущия контрол по изпълнението на решенията на съвета; 5. организира съхраняването на документацията на съвета.

Чл. 10. (1) За всяко проведено от Междуведомствения съвет заседание се изготвя протокол, в който се вписват разгледаните на него въпроси и приетите по тях решения. В протокола се вписват и участвалите в заседанието членове на Междуведомствения съвет, както и другите присъствали на него външни лица.

(2) Протоколът от заседанието се оформя от секретаря и се подписва от съпредседателите на Междуведомствения съвет. Към протокола се прилагат документите, разгледани на заседанието, и списък на присъствалите членове.

(3) Препис на протокола от заседанието на Междуведомствения съвет се изпраща на членовете на Междуведомствения съвет.

(4) На заседанията на Междуведомствения съвет се води стенограма, която се подписва от стенографа.

(5) Материалите от заседанията, стенограмите и протоколите се съхраняват в съответните звена на администрацията на Министерския съвет.

Чл. 11. (1) Секретариатът на Междуведомствения съвет поддържа електронна страница в интернет.

(2) На електронната страница се публикуват документи и материали за дейността на Междуведомствения съвет: акт за създаване; нормативна база; състав на съвета; дневен ред на заседания; протоколи от заседания; публичен регистър по чл. 26, ал. 1 от Закона за експортния контрол на продукти, свързани с отбраната, и на изделия и технологии с двойна употреба; годишни отчети за работата на съвета.

Заключителни разпоредби § 1. Отменят се: 1. Постановление № 193 на Министерския съвет от 1993 г. за закриване на Правителствената комисия за регулиране и контрол на режима за производство и търговия с военна и специална продукция и на Междуведомствения съвет по отбранително-мобилизационната подготовка на страната и за създаване на Междуведомствен съвет по въпросите на военнопромишления комплекс и мобилизационната готовност на страната (обн., ДВ, бр. 89 от 1993 г.; изм. и доп., бр. 29 от 1994 г., бр. 31 и 97 от 1995 г., бр. 21 и 50 от 1996 г., бр. 2 от 1997 г.; попр., бр. 4 от 1997 г.; изм. и доп., бр. 6, 21, 24, 59 и 100 от 1997 г., бр. 114 от 1999 г., бр. 96 от 2000 г., бр. 70 от 2001 г., бр. 96 и 115 от 2002 г., бр. 20 от 2003 г., бр. 27, 29, 78 и 96 от 2005 г., бр. 10 и 34 от 2007 г., бр. 27 и 53 от 2008 г., бр. 93 от 2009 г., бр. 1 от 2010 г.; попр., бр. 10 от 2010 г.; доп., бр. 1 от 2011 г.); 2. Правилникът за дейността на Междуведомствения съвет по въпросите на военнопромишления комплекс и мобилизационната готовност на страната, приет с Постановление № 51 от 1994 г. (обн., ДВ, бр. 29 от 1994 г.; изм. и доп., бр. 57 от 1995 г., бр. 21 от 1996 г., бр. 21 от 1997 г., бр. 20 от 2003 г., бр. 27 от 2005 г., бр. 10 от 2007 г. и бр. 1 от 2011 г.). § 2. Междуведомственият съвет по отбранителна индустрия и сигурност на доставките към Министерския съвет е правоприемник на Междуведомствения съвет по въпросите на военнопромишления комплекс и мобилизационната готовност на страната при Министерския съвет, създаден с Постановление № 193 на Министерския съвет от 1993 г. § 3. В Постановление № 91 на Министерския съвет от 2001 г. за утвърждаване на Списък на държавите и организациите, спрямо които Република България прилага забрана или ограничения върху продажбата и доставките на въоръжение и свързаното с него оборудване, в съответствие с резолюции на Съвета за сигурност на ООН и решения на Европейския съюз и на Организацията за сигурност и сътрудничество в Европа (oбн., ДВ, бр. 37 от 2001 г.; изм. и доп., бр. 70 от 2002 г.; бр. 22 и 61 от 2003 г., бр. 9, 61 и 110 от 2004 г., бр. 24, 74, 78, 85, 94 и 96 от 2005 г., бр. 22, 32, 33 и 92 от 2006 г., бр. 7, 32, 34, 41, 46 и 61 от 2007 г., бр. 9 и 43 от 2008 г., бр. 92 от 2009 г. и бр. 24 и 73 от 2010 г.) се правят следните изменения: 1. В чл. 4 думите „въпросите на военнопромишления комплекс и мобилизационната готовност на страната“ се заменят с „отбранителна индустрия и сигурност на доставките“.

2. В § 1 от преходните и заключителните разпоредби думите „въпросите на военнопромишления комплекс и мобилизационната готовност на страната“ се заменят с „отбранителна индустрия и сигурност на доставките“. § 4. В чл. 7, ал. 4, т. 2 от Постановление № 258 на Министерския съвет от 2005 г. за дейностите и задачите по отбранително-мобилизационна подготовка на държавните органи и юридическите лица с военновременни задачи (обн., ДВ, бр. 100 от 2005 г.; изм. и доп., бр. 1 и 39 от 2011 г.) думите „въпросите на военнопромишления комплекс и мобилизационната готовност на страната“ се заменят с „отбранителна индустрия и сигурност на доставките“. § 5. В Постановление № 9 на Министерския съвет от 2007 г. за създаване на Съвет за държавните резерви и военновременните запаси към Междуведомствения съвет по въпросите на военнопромишления комплекс и мобилизационната готовност на страната (обн., ДВ, бр. 10 от 2007 г.; изм. и доп., бр. 44 и 53 от 2008 г., бр. 43 и 93 от 2009 г. и бр. 1 от 2010 г.) се правят следните изменения: 1. В наименованието на постановлението думите „въпросите на военнопромишления комплекс и мобилизационната готовност на страната“ се заменят с „отбранителна индустрия и сигурност на доставките“.

2. Навсякъде в постановлението думите „въпросите на военнопромишления комплекс и мобилизационната готовност на страната“ се заменят с „отбранителна индустрия и сигурност на доставките“. § 6. В § 2 от заключителните разпоредби на Постановление № 83 на Министерския съвет от 2007 г. за изпълнение на Резолюция 1737 на Съвета за сигурност на ООН от 23.12.2006 г. и на Обща позиция 140 на Съвета на ЕС от 27.02.2007 г. за налагане на санкции на Ислямска република Иран (обн., ДВ, бр. 34 от 2007 г.; изм. и доп., бр. 61 от 2007 г. и бр. 85 и 93 от 2009 г.) думите „въпросите на военнопромишления комплекс и мобилизационната готовност на страната“ се заменят с „отбранителна индустрия и сигурност на доставките“. § 7. В § 2 от заключителните разпоредби на Постановление № 293 на Министерския съвет от 2008 г. за утвърждаване на военновременни задачи на юридически лица за производство на основна военна и гражданска продукция и услуги (ДВ, бр. 105 от 2008 г.) думите „въпросите на военнопромишления комплекс и мобилизационната готовност на страната“ се заменят с „отбранителна индустрия и сигурност на доставките“. § 8. В чл. 29, т. 17 от Устройствения правилник на Министерството на отбраната, приет с Постановление № 135 на Министерския съвет от 2011 г. (обн., ДВ, бр. 39 от 2011 г.; изм., бр. 22 от 2012 г.), думите „въпросите на военнопромишления комплекс и мобилизационната готовност на страната“ се заменят с „отбранителна индустрия и сигурност на доставките“. § 9. В чл. 30, ал. 2, т. 22 от Устройствения правилник на Министерството на външните работи, приет с Постановление № 365 на Министерския съвет от 2011 г. (обн., ДВ, бр. 105 от 2011 г.; попр., бр. 15 от 2012 г.; изм., бр. 22 от 2012 г.), думите „въпросите на военнопромишления комплекс и мобилизационната готовност на страната“ се заменят с „отбранителна индустрия и сигурност на доставките“. § 10. В чл. 3, ал. 2 от Устройствения правилник на Държавна агенция „Държавен резерв и военновременни запаси“, приет с Постановление № 13 на Министерския съвет от 2004 г. (обн., ДВ, бр. 8 от 2004 г.; изм. и доп., бр. 55, 78 и 89 от 2005 г., бр. 40 и 48 от 2006 г., бр. 23 от 2007 г., бр. 43 и 53 от 2008 г., бр. 89 от 2009 г. и бр. 3 и 58 от 2010 г.), думите „военнопромишления комплекс и мобилизационната готовност на страната“ се заменят с „отбранителна индустрия и сигурност на доставките“. § 11. Навсякъде в Наредбата за усвояване на военни изделия и за създаване и поддържане на мощности за военновременна дейност на националното стопанство, приета с Постановление № 344 на Министерския съвет от 1994 г. (ДВ, бр. 9 от 1995 г.), думите „въпросите на военнопромишления комплекс и мобилизационната готовност на страната“ се заменят с „отбранителна индустрия и сигурност на доставките“. § 12. В чл. 8, ал. 1 от Наредбата за отсрочване от повикване във Въоръжените сили при мобилизация на резервисти и техника, приета с Постановление № 150 на Министерския съвет от 2001 г. (обн., ДВ, бр. 57 от 2001 г.; изм. и доп., бр. 27 от 2003 г., бр. 78 и 96 от 2005 г. и бр. 83 от 2006 г.), думите „въпросите на военнопромишления комплекс и мобилизационната готовност на страната“ се заменят с „отбранителна индустрия и сигурност на доставките“. § 13. Навсякъде в Наредбата за планиране на граждански ресурси за отбрана, приета с Постановление № 267 на Министерския съвет от 2010 г. (обн., ДВ, бр. 93 от 2010 г.; изм., бр. 83 от 2011 г.), думите „въпросите на военнопромишления комплекс и мобилизационната готовност на страната“ се заменят с „отбранителна индустрия и сигурност на доставките“. § 14. Постановлението се приема на основание чл. 22а, ал. 1 от Закона за администрацията и чл. 12, ал. 2 от Закона за експортния контрол на продукти, свързани с отбраната, и на изделия и технологии с двойна употреба. § 15. Постановлението влиза в сила от 30 юни 2012 г.

Министър-председател: Бойко Борисов

Главен секретар на Министерския съвет: Росен Желязков