Инструкция № Iз-847 от 14 май 2007 г. за взаимодействие между Министерството на вътрешните работи и Министерството на земеделието и горите по опазване на горския фонд на Република България

МИНИСТЕРСТВО НА ВЪТРЕШНИТЕ РАБОТИ

МИНИСТЕРСТВО НА ЗЕМЕДЕЛИЕТО И ГОРИТЕ

ИНСТРУКЦИЯ № Iз-847 от 14 май 2007 г. за взаимодействие между Министерството на вътрешните работи и Министерството на земеделието и горите по опазване на горския фондна Република България

Глава първа

ОБЩИ ПОЛОЖЕНИЯ Чл. 1. С тази инструкция се определя редът за взаимодействие между структурите на Министерството на вътрешните работи (МВР) и структурите на Националното управление по горите (НУГ) към Министерството на земеделието и горите (МЗГ) при опазване на горския фонд на Република България.

Чл. 2. Взаимодействието между структурите на МВР и структурите на НУГ към МЗГ се осъществява при спазване на принципа на самостоятелност и в изпълнение на определените им от съответните закони задачи и дейности.

Чл. 3. Взаимодействието и опазването на горския фонд на Република България се осъществява както между националните, така и между териториалните структури на двете ведомства.

Глава втора

РЕД ЗА ВЗАИМОДЕЙСТВИЕ Чл. 4. Координацията на взаимодействието между структурите на МВР и на НУГ към МЗГ по опазването на горския фонд на Република България се извършва от съответните им ръководства.

Чл. 5. Оперативното ръководство на взаимодействието между структурите на МВР и на НУГ към МЗГ се осъществява от: 1. директорите на националните служби в МВР и началника на НУГ към МЗГ; 2. директорите на главните дирекции в Национална служба “Полиция” и началника на НУГ; 3. директорите на столичната и областните дирекции “Полиция”, “Пожарна безопасност и защита на населението”, началниците на зоналните жандармерийски подразделения и началниците на регионалните управления на горите и директорите на държавните лесничейства и дивечовъдните станции; 4. началниците на районните полицейски управления, началниците на районните служби “Пожарна безопасност и защита на населението”, началниците на зоналните жандармерийски подразделения и директорите на държавните лесничейства и държавните дивечовъдни станции.

Чл. 6. (1) Взаимодействието между структурите на МВР и на НУГ към МЗГ се осъществява чрез: 1. съвместно провеждане на предварително съгласувани мероприятия; 2. извършване на дейности от структурите на едното министерство в изпълнение на писмено искане от структурите на другото министерство; 3. оказване на помощ с налични сили и средства при възникнала внезапна необходимост за осъществяване на задачите от структурите на едно от министерствата.

(2) В случаите по ал. 1, т. 1 и 2 съответните длъжностни лица от структурите на всяко министерство издават заповед за конкретния случай.

Чл. 7. В случаите на внезапно възникнали обстоятелства, при които е необходимо оказване на взаимна помощ между структурите на двете ведомства, се действа съгласно законовите правомощия.

Чл. 8. Разходите, свързани с осъществяването на взаимодействието, са за сметка на всяка от участващите структури.

Чл. 9. Структурите на МВР по установения ред с тази инструкция действат във взаимодействие със структурите на НУГ към МЗГ за предотвратяване и разкриване на нарушенията, свързани с възпроизводството, ползването и експлоатацията на горите, както и опазването на дивеча и рибното богатство.

Чл. 10. Структурите на двете министерства съвместно вземат необходимите мерки за запазване на местопроизшествието и чрез специализираните органи съдействат за събиране на годен доказателствен материал при констатиране на правонарушения в горския фонд.

Чл. 11. Полицейските органи оказват съдействие на структурите на НУГ при извършване на проверки, установяване и задържане на транспортни средства, с които се извозва дървесина или с които се придвижват нарушители на правилата за сеч, лов или риболов, както и във всички други случаи на използването им за извършване на нарушения.

Чл. 12. Полицейските органи и структурите на НУГ си оказват взаимодействие в случаите на задържане на лица, издирвани от МВР и укриващи се на територията на горския фонд.

Чл. 13. Структурите на НУГ задължително съгласуват с ГД “Гранична полиция” ползването, пашата и всички други провеждани мероприятия в територията на горския фонд, контролирана от граничните полицаи.

Чл. 14. В случаите на необходимост за възстановяване на обществения ред, предизвикани от групово нарушение на правилата за ползване от горския фонд, масови палежи, неподчинение на законови разпореждания и увреждане на горския фонд, структурите на НУГ към МЗГ действат съвместно с органите на Главна дирекция “Жандармерия”.

Чл. 15. (1) При провеждане на полицейски операции на територията на горския фонд се известяват съответните ръководители от НУГ с цел осигуряване на безопасност и ефективност от изпълнението.

(2) При извършване на дейности, касаещи структурите на МВР, структурите на НУГ към МЗГ уведомяват съответния ръководител в МВР.

Глава трета

ВЗАИМОДЕЙСТВИЕ НА ОРГАНИТЕ ОТ ГД “ПОЖАРНА БЕЗОПАСНОСТ И ЗАЩИТА НА НАСЕЛЕНИЕТО” СЪС СТРУКТУРИТЕ НА НУГ Чл. 16. Структурите на НУГ са длъжни да спазват разпорежданията на органите на Главна дирекция “Пожарна безопасност и защита на населението” и им оказват съдействие при изпълнение на правомощията им по защита на горския фонд от пожари.

Чл. 17. Организирането и провеждането на противопожарните мероприятия в горите и гасенето на горските пожари се извършват съвместно от държавните лесничейства, държавните дивечовъдни станции и структурите на ГД “ПБЗН”.

Чл. 18. Органите от Национална служба “Пожарна и аварийна безопасност” съгласуват плановете за пожарогасене, изготвени от държавните лесничейства (дивечовъдните станции).

Глава четвърта

ОБМЕН НА ИНФОРМАЦИЯ Чл. 19. За повишаване на ефективността от взаимодействието структурите на МВР и структурите на НУГ към МЗГ: 1. обменят и поддържат актуална информация за обстановката в горския фонд, начините за ползване от горите и извършването на лов и риболов, както и за инфраструктурата, комуникациите и водоизточниците; 2. структурите на НУГ представят образци от документи за извършване на отделните видове дейности в горския фонд; 3. обменят информация за конкретни лица или открити следи от извършени престъпления, за начините на извършването им и прикриването им; 4. поддържат актуална информация за наличните технически възможности за свръзка и предаване на съобщения до оперативните дежурни.

ПРЕХОДНИ И ЗАКЛЮЧИТЕЛНИ РАЗПОРЕДБИ § 1. Тази инструкция се издава на основание чл. 21, т. 11 от Закона за Министерството на вътрешните работи и чл. 70, ал. 1 от Закона за горите и отменя Инструкцията за взаимодействие на Министерството на вътрешните работи и Министерството на земеделието и горите от 2001 г. § 2. Изпълнението на инструкцията се възлага на директорите на националните служби в МВР и началника на НУГ към МЗГ.

Министър на вътрешните работи: Р. Петков

Министър на земеделието и горите: Н. Кабил