Решение № 802 от 19 ноември 2003 г. за изменение и допълнение на Решение № 481 на Министерския съвет от 2001 г. за предоставяне на концесия за подземни богатства по чл. 2, т. 4 от Закона за подземните богатства - въглища, във връзка с техния добив от участък „Бела вода" на находище „Пернишки въглищен басейн", област Перник

РЕШЕНИЕ № 802 ОТ 19 НОЕМВРИ 2003 Г. за изменение и допълнение на Решение № 481 на Министерския съвет от 2001 г. за предоставяне на концесия за подземни богатства по чл. 2, т. 4 от Закона за подземните богатства - въглища, във връзка с техния добив от участък „Бела вода" на находище „Пернишки въглищен басейн", област Перник (обн., ДВ, бр. 61 от 2001 г.; изм., бр. 31 от 2002 г.)

На основание чл. 43, ал. 3 от Правилника за прилагане на Закона за концесиите и чл. 61, ал. 5 от Закона за подземните богатства

МИНИСТЕРСКИЯТ СЪВЕТ

РЕШИ: 1. В т. 5.2.22 думите „равна на 50 на сто от размера на концесионното възнаграждение, платено за предходната година" се заменят с „чийто размер се определя с концесионния договор в зависимост от изпълнението на цялостния и годишните работни проекти."

2. Създава се нова т. 10: „10. Концесионерът се освобождава от заплащане на концесионно възнаграждение за срок 5 години, считано от датата на подписване на допълнително споразумение към концесионния договор, при условие че инвестира целево за повишаване ефективността на добива средства в размер не по-малко от концесионното възнаграждение, дължимо за предходната година. Условията и редът за отчитане на целево изразходваните средства се определят в концесионния договор. След този период концесионерът дължи концесионно възнаграждение съгласно т. 9.

3. Досегашната т. 10 става т. 11.

4. Упълномощава министъра на енергетиката и енергийните ресурси да подпише допълнително споразумение към концесионния договор в едномесечен срок от обнародването на решението в „Държавен вестник".

Министър-председател: Симеон Сакскобургготски

Главен секретар на Министерския съвет: Севдалин Мавров