Наредба за изменение и допълнение на Наредба № 7 от 2001 г. за реда за посещение, маневриране и престой на корабите в пристанищата и рейдовете, за товарене и разтоварване, за качване на кораба и слизане на брега на екипажа, на пътниците или други лица, както и за връзка на кораба с брега

МИНИСТЕРСТВО НА ТРАНСПОРТА, ИНФОРМАЦИОННИТЕ ТЕХНОЛОГИИ И СЪОБЩЕНИЯТА

Наредба за изменение и допълнение на Наредба № 7 от 2001 г. за реда за посещение, маневриране и престой на корабите в пристанищата и рейдовете, за товарене и разтоварване, за качване на кораба и слизане на брега на екипажа, на пътниците или други лица, както и за връзка на кораба с брега (обн., ДВ, бр. 55 от 2001 г.; изм. и доп., бр. 59 от 2003 г.; бр. 3 от 2005 г., бр. 32 от 2006 г.; изм., бр. 53 от 2006 г.; доп., бр. 62 от 2006 г.; изм. и доп., бр. 44 от 2010 г., бр. 83 от 2012 г.) § 1. В чл. 35, ал. 1 се правят следните изменения и допълнения: 1. Думите „и съгласувана с Изпълнителна агенция „Морска администрация“ се заличават.

2. Създава се ново изречение второ: „В случаите, предвидени в Наредба № 9 от 2013 г. за изискванията за експлоатационна годност на пристанищата и специализираните пристанищни обекти (ДВ, бр. 96 от 2013 г.), технологичната карта се съгласува с Изпълнителна агенция „Морска администрация“.“ § 2. Създава се раздел VIIa „Правила за приемане, обработка и товарене на контейнери“ с чл. 41а – 41д: „Раздел VIIа

Правила за приемане, обработка и товарене на контейнери Чл. 41a. (1) Изпращачът по договор за превоз на товари е длъжен да извърши или да организира дейността по определяне и документиране на потвърденото брутно тегло на предоставен от него за морски превоз пълен контейнер.

(2) За отразяване на потвърденото брутно тегло на контейнер се съставя документ, който съдържа: 1. идентификационен номер на контейнера; 2. име на лицето, измерило контейнера; 3. тип, наименование и номер на оборудването за измерване; 4. дата на измерване; 5. потвърдено брутно тегло; 6. валидност на свидетелството за проверка на оборудването за измерване.

(3) Документът по ал. 2 трябва бъде подписан собственоръчно или с електронен подпис от изпращача или упълномощено от него лице.

Чл. 41б. (1) Забранява се натоварването на кораб на пълен контейнер, за който не е представена предварително информацията по чл. 41а, ал. 2.

(2) Изпращачът е длъжен да представи на превозвача или неговия представител или на пристанищния оператор информацията по чл. 41а, ал. 2 в срока, уговорен между тях. В случай че изпращачът е представил информацията по чл. 41а, ал. 2 на превозвача, превозвачът е длъжен да представи същата информация на пристанищния оператор.

(3) Информацията по чл. 41а, ал. 2 може да бъде представена на хартиен носител, по факс, по електронна поща, чрез система за електронна обмяна на данни или да бъде включена в съдържанието на ордера за натоварване.

Чл. 41в. (1) Определяне на потвърденото брутно тегло не се изисква за пълен контейнер, който: 1. се превозва върху шаси или трейлер, натоварван на собствен ход на ро-ро кораб, извършващ кратки международни рейсове; 2. товари, предадени от изпращача на капитана на кораба, за да бъдат поставени в контейнер, който вече е бил натоварен на борда на кораба; 3. контейнери, предназначени за офшорната индустрия и претоварвани на море, за които не е задължително да се прилага Международната конвенция за безопасните контейнери (CSC), 1972, съставена в Женева на 2 декември 1972 г., в сила за Република България от 17 ноември 1977 г., ратифицирана с Указ № 835 на Държавния съвет от 1976 г. (ДВ, бр. 52 от 1976 г.).

(2) За потвърдено брутно тегло на контейнери, които се разтоварват, се приема потвърденото брутно тегло, определено при натоварване на контейнера в отправното пристанище.

Чл. 41г. (1) Определянето на потвърденото брутно тегло на контейнер се извършва чрез един от следните методи: 1. претегляне на пълния контейнер чрез калибрирано и освидетелствано оборудване; 2. претегляне чрез калибрирано и освидетелствано оборудване на всички пакети/товари, включително палети, дънидж и материали за опаковане и укрепване, намиращи се в контейнера, и прибавяне към сумата от техните тегла на теглото на тарата на контейнера; за тегло на тарата на контейнера се приема теглото, което е обозначено върху контейнера.

(2) Методът, предвиден в ал. 1, т. 2, не се прилага за определяне на потвърденото брутно тегло на контейнер, в който се превозват насипни или наливни товари.

(3) Претеглянето по ал. 1 се извършва с везна, мостов кантар, повдигащо съоръжение или друго оборудване, което може да измери масата на контейнер или пакетите/товара, палетите, дъниджа и другите материали за опаковане и укрепване в контейнера, калибрирано и освидетелствано в съответствие с изискванията на Закона за измерванията и Наредбата за съществените изисквания и оценяване съответствието на везни с неавтоматично действие, приета с ПМС № 47 от 2016 г. (ДВ, бр. 23 от 2016 г.).

(4) Оборудването за измерване, използвано за определяне на потвърденото брутно тегло на контейнери, трябва да бъде с клас на точност III или с по-висок клас на точност, да има нанесена маркировка за съответствие, надписи и техническо досие съгласно изискванията на Наредбата за съществените изисквания и оценяването на съответствието на везни с неавтоматично действие.

Чл. 41д. (1) Когато при обработката на контейнер в пристанището, съответно терминала, за който е изпратена предварително информацията по чл. 41а, ал. 2, се установи, че има съществена разлика между посоченото и фактическото тегло, контейнерът подлежи на повторно определяне на потвърденото брутно тегло чрез калибрирано и освидетелствано оборудване на пристанищния оператор.

(2) Установяване на разлика между посоченото в информацията по чл. 41а, ал. 2 и фактическото потвърдено брутно тегло на контейнер може да се извърши по някой от следните начини: 1. незадължително измерване на теглото при влизане на контейнера в пристанището, съответно терминала; 2. информация, получена от митнически или други органи за граничен контрол; 3. информация, получена от операторите на товаро-разтоварни съоръжения в процеса на разтоварване на контейнера, подреждане за съхранение в пристанището, съответно терминала, превоза до кораба и натоварването на кораба.

(3) Не се допуска натоварването на кораб на пълен контейнер, чието тегло надвишава максимално допустимото брутно тегло, отбелязано върху контейнера.

(4) Когато между посоченото в информацията по чл. 41а, ал. 2 и фактическото потвърдено брутно тегло на контейнер се установи съществена разлика и извършване на повторно определяне и документиране на брутното тегло на контейнера преди натоварването е невъзможно, същият не се товари на кораба.“ § 3. В чл. 60, ал. 8 думите „дирекция „Морска администрация – Русе“ и дирекция „Морска администрация – Лом“ се заменят с „дирекция „Речен надзор – Русе“ и дирекция „Речен надзор – Лом“. § 4. В § 1 от допълнителната разпоредба се създават нови т. 37 – 43: „37. „Пълен контейнер“ е контейнер, натоварен (напълнен или запълнен) с течности, газове, твърди товари, пакети/товари, включително палети, дънидж и други материали за опаковане и укрепване.

38. „Пакет“ означава един или повече товара, привързани един за друг, опаковани, поставени в кутия или каса за транспортиране.

39. „Брутно тегло“ е сумата от теглото на контейнера и теглата на всички пакети/товари, включително палети, дънидж и други материали за опаковане и укрепване вътре в контейнера.

40. „Потвърдено брутно тегло“ е общото бруто тегло на пълен контейнер, получено чрез един от предвидените методи за неговото определяне.

41. „Тегло на тарата“ е теглото на празен контейнер, който не съдържа пакети/товари, палети, дънидж и други материали за опаковане и укрепване.

42. „Кратък международен рейс“ е международен рейс, по време на който корабът не се отдалечава на повече от 200 морски мили от пристанище или от място, в което пътниците и екипажът могат да бъдат в безопасност, и при който разстоянието между последното посетено пристанище и пристанището на предназначение не надвишава 600 морски мили.

43. „Съществена разлика“ е разлика, надвишаваща повече от три пъти максимално допустимата грешка на везната.“

Допълнителна разпоредба § 5. Навсякъде в наредбата думите „съответната дирекция „Морска администрация“ и „съответната Д „МА“ се заменят със „съответната териториална дирекция на ИА „Морска администрация“.

Заключителна разпоредба § 6. Разпоредбите на § 2 относно раздел VIIа с чл. 41а – 41д и на § 4 относно допълнение на § 1 от допълнителната разпоредба влизат в сила от 1 юли 2016 г.

Министър: Ивайло Московски