Закон за изменение и допълнение на Закона за Националния дарителски фонд “13 века България”

УКАЗ № 67

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за Националния дарителски фонд “13 века България”, приет от ХХХIX Народно събрание на 31 март 2005 г.

Издаден в София на 5 април 2005 г.

Президент на републиката: Георги Първанов

Подпечатан с държавния печат.

Министър на правосъдието: Антон Станков

ЗАКОН за изменение и допълнение на Закона за Националния дарителски фонд “13 века България” (ДВ, бр. 12 от 2001 г.) § 1. Член 7 се изменя така: “Чл. 7. (1) Управителният съвет на фонда се състои от девет членове, в това число председател.

(2) Членове на управителния съвет по право са министърът на културата и туризма, министърът на здравеопазването, министърът на образованието и науката и министърът на труда и социалната политика. По предложение на министър-председателя Министерският съвет избира един от тях за председател на управителния съвет.

(3) При невъзможност на министрите да присъстват на заседание на управителния съвет по изключение те могат да бъдат замествани от заместник-министри, упълномощени от тях.

(4) Изпълнителният директор и членовете на управителния съвет, извън определените по ал. 2, се избират от Министерския съвет по предложение на министър-председателя.

(5) Мандатът на изборните членове на управителния съвет и на изпълнителния директор е 4 години.

(6) Изборните членове на управителния съвет и изпълнителният директор се освобождават предсрочно: 1. по тяхна писмена молба, отправена до Министерския съвет; 2. при влязла в сила присъда за извършено умишлено престъпление от общ характер; 3. когато са били членове на управителни или контролни органи на юридически лица, които са обявени в несъстоятелност, ако са останали неудовлетворени кредитори; 4. при трайна фактическа невъзможност да изпълняват задълженията си повече от 6 месеца; 5. когато са причинили виновно имуществени вреди на фонда; 6. при смърт.

(7) При предсрочно освобождаване на изборен член на управителния съвет в едномесечен срок от настъпване на събитието Министерският съвет избира на негово място нов член за срок до края на мандата на освободения член.” § 2. В чл. 8 се правят следните изменения и допълнения: 1. В ал. 1: а) точка 6 се отменя; б) в т. 9 накрая се добавя “и на изпълнителния директор”.

2. Създава се нова ал. 2: “(2) Членовете на управителния съвет отговарят солидарно за имуществените вреди, които са причинили виновно на фонда.”

3. Досегашната ал. 2 става ал. 3.

§ 3. В чл. 9 се правят следните изменения и допълнения: 1. Алинея 2 се изменя така: “(2) Заседанията се свикват от председателя на управителния съвет или по инициатива на една трета от членовете му.”

2. В ал. 3 се създава изречение второ: “Изпълнителният директор участва в заседанията на управителния съвет без право на глас.” § 4. В чл. 10 ал. 1 се изменя така: “(1) Избираемите членове на управителния съвет получават възнаграждение за участие в заседание, равно на минималната месечна работна заплата за страната.” § 5. В чл. 11 т. 1 се изменя така: “1. предлага дневен ред за заседанията на управителния съвет или одобрява предложенията за дневен ред, направени от другите членове или от изпълнителния директор;”. § 6. В чл. 12 се правят следните изменения и допълнения: 1. Досегашният текст става ал. 1, като в т. 2 след думите “съгласно дадените му правомощия” се добавя “от управителния съвет”.

2. Създават се ал. 2 и 3: “(2) При предсрочно освобождаване на изпълнителния директор в едномесечен срок от настъпване на събитието Министерският съвет избира на негово място нов изпълнителен директор за срок до края на мандата на освободения директор. До избирането му функциите на изпълнителен директор се изпълняват от член на управителния съвет, определен от управителния съвет с мнозинство три четвърти от всички членове.

(3) Изпълнителният директор отговаря за имуществените вреди, които е причинил виновно на фонда.” § 7. Създава се чл. 17: “Чл. 17. Дейността на фонда се контролира от Сметната палата.”

Преходна разпоредба § 8. (1) Мандатът на заварения управителен съвет на Националния дарителски фонд “13 века България” се прекратява с избиране на нов управителен съвет, но не по-късно от един месец след влизане в сила на този закон.

(2) В срока по ал. 1 Министерският съвет избира председателя на управителния съвет и изпълнителния директор на фонда.”

Законът е приет от ХХХIХ Народно събрание на 31 март 2005 г. и е подпечатан с официалния печат на Народното събрание.

Председател на Народното събрание: Борислав Великов