Постановление № 124 от 24 юни 2005 г. за създаване на Изпълнителна агенция “Пристанищна администрация” към министъра на транспорта и съобщенията и за приемане на Устройствен правилник на Изпълнителна агенция “Пристанищна администрация”

ПОСТАНОВЛЕНИЕ № 124 ОТ 24 юнИ 2005 Г. за създаване на Изпълнителна агенция “Пристанищна администрация” към министъра на транспорта и съобщенията и за приемане на Устройствен правилник на Изпълнителна агенция “Пристанищна администрация”

МИНИСТЕРСКИЯТ СЪВЕТ ПОСТАНОВИ: Чл. 1. (1) Създава Изпълнителна агенция “Пристанищна администрация” към министъра на транспорта и съобщенията със седалище София.

(2) Изпълнителна агенция “Пристанищна администрация” е юридическо лице - второстепенен разпоредител с бюджетни кредити към министъра на транспорта и съобщенията.

Чл. 2. (1) Изпълнителна агенция “Пристанищна администрация” администрира приходи от: 1. канални такси, тонажни корабни такси, линейни кейови такси и светлинни такси по Тарифа № 5 за таксите, които се събират в системата на Министерството на транспорта и съобщенията, одобрена с Постановление № 81 на Министерския съвет от 2000 г. (обн., ДВ, бр. 41 от 2000 г.; попр., бр. 54 от 2000 г.; изм. и доп., бр. 97 от 2000 г., бр. 18, 47, 62 и 104 от 2001 г., бр. 49, 68 и 71 от 2002 г. и бр. 17 от 2003 г.); 2. предоставяне на данни от публичните регистри, водени от агенцията; 3. дейностите и услугите, извършвани от агенцията.

(2) С набраните по ал. 1 средства се осигуряват разходите за: 1. безопасност на корабоплаването в каналите и акваторията на пристанищата за обществен транспорт с национално значение; 2. проектиране, изграждане, развитие, безопасност и поддържане на пристанищата за обществен транспорт с национално значение, както и на вълноломите и укрепителните съоръжения в прилежащата им акватория; 3. издръжка на Изпълнителна агенция “Пристанищна администрация”.

Чл. 3. Приема Устройствен правилник на Изпълнителна агенция “Пристанищна администрация”.

Преходни и заключителни разпоредби § 1. В Постановление № 212 на Министерския съвет от 1999 г. за създаване и преобразуване на административни структури и определяне на второстепенни разпоредители с бюджетни кредити към министъра на транспорта и съобщенията (обн., ДВ, бр. 104 от 1999 г.; изм. и доп., бр. 10, 39 и 84 от 2000 г., бр. 7, 59, 61 и 87 от 2001 г., бр. 2, 36 и 71 от 2002 г., бр. 13, 15 и 82 от 2003 г., бр. 53 и 110 от 2004 г. и бр. 31 от 2005 г.) се правят следните допълнения: 1. В чл. 7, ал. 2 се създава т. 17: “17. Изпълнителна агенция “Пристанищна администрация”.”

2. В приложение № 2 към чл. 7, ал. 3 “Обща численост на персонала във второстепенните разпоредители с бюджетни кредити към министъра на транспорта и съобщенията” се създава нов ред: “Изпълнителна агенция “Пристанищна администрация” до 31 август 2005 г. - 140; от 1 септември 2005 г. - 68”. § 2. В приложение № 1 към чл. 1, ал. 1 на Постановление № 48 на Министерския съвет от 2004 г. за заплатите в бюджетните организации и дейности (обн., ДВ, бр. 18 от 2004 г.; изм. и доп., бр. 46, 53, 60, 89, 97, 103 и 104 от 2004 г. и бр. 10, 19, 27, 34, 40, 47, 48 и 49 от 2005 г.) на ред 11, колона 6 се добавя числото “451,15”. § 3. Предоставя за управление на Изпълнителна агенция “Пристанищна администрация” имотите и вещите - публична и частна държавна собственост, включени в баланса на Национална компания “Пристанища” към деня на влизане в сила на постановлението. § 4. Превишението на приходите над разходите, реализирани от Национална компания “Пристанища” до датата на влизане в сила на постановлението, са приходи по бюджета на Изпълнителна агенция “Пристанищна администрация”. § 5. Изпълнителна агенция “Пристанищна администрация” поема правата и задълженията по сключените договори от Национална компания “Пристанища”. § 6. (1) Трудовите правоотношения на работниците и служителите на Национална компания “Пристанища” се уреждат съгласно чл. 123 от Кодекса на труда и преминават в трудови или служебни правоотношения с Изпълнителна агенция “Пристанищна администрация”. Преминаването по служебно правоотношение се извършва въз основа на писмено заявление, подадено в 3-дневен срок от получаването на уведомление, че служителят е на длъжност, определена за заемане по служебно правоотношение съгласно утвърдено длъжностно разписание.

(2) Изпълнителният директор на Изпълнителна агенция “Пристанищна администрация” да утвърди длъжностно разписание на агенцията в 3-дневен срок от влизането в сила на постановлението. § 7. Министърът на финансите по предложение на министъра на транспорта и съобщенията да извърши налагащите се промени по бюджета на Министерството на транспорта и съобщенията за 2005 г. § 8. Постановлението се приема на основание чл. 54, ал. 2 от Закона за администрацията. § 9. Постановлението влиза в сила от деня на обнародването му в “Държавен вестник”.

Министър-председател: Симеон Сакскобургготски

Главен секретар на Министерския съвет: Севдалин Мавров

УСТРОЙСТВЕН ПРАВИЛНИК на Изпълнителна агенция “Пристанищна администрация”

Глава първа

ОБЩИ ПОЛОЖЕНИЯ Чл. 1. С правилника се определят дейността, структурата, организацията на работа и числеността на Изпълнителна агенция “Пристанищна администрация”, наричана по-нататък “агенцията”, и на нейните административни звена.

Чл. 2. (1) Агенцията е юридическо лице - второстепенен разпоредител с бюджетни кредити към министъра на транспорта и съобщенията, със седалище София, ул. “Гурко” № 5, и със специализирани звена във Варна, Бургас, Русе и Лом.

(2) Контролът върху дейността на агенцията се осъществява от министъра на транспорта и съобщенията.

Чл. 3. (1) Агенцията има собствен знак и официален печат.

(2) Агенцията използва официален печат с кръгла форма, в средата на който е изобразен знакът на агенцията, с надпис “Република България Министерство на транспорта и съобщенията Изпълнителна агенция “Пристанищна администрация”.

Чл. 4. Правомощията на агенцията се разпростират върху всички пристанища с изключение на военните пристанища.

Чл. 5. (1) Изпълнителна агенция “Пристанищна администрация” администрира приходи от: 1. канални такси, тонажни корабни такси, линейни кейови такси и светлинни такси по Тарифа № 5 за таксите, които се събират в системата на Министерството на транспорта и съобщенията, одобрена с Постановление № 81 на Министерския съвет от 2000 г. (обн., ДВ, бр. 41 от 2000 г.; попр., бр. 54 от 2000 г.; изм. и доп., бр. 97 от 2000 г., бр. 18, 47, 62 и 104 от 2001 г., бр. 49, 68 и 71 от 2002 г. и бр. 17 от 2003 г.); 2. предоставяне на данни от публичните регистри, водени от агенцията; 3. дейностите по чл. 63, ал. 4 от Закона за морските пространства, вътрешните водни пътища и пристанищата на Република България; 4. лихви; 5. наеми от имущество; 6. хидрографски промени; 7. дейностите и услугите, извършвани от агенцията.

(2) С набраните по ал. 1 средства се осигуряват разходите за: 1. безопасност на корабоплаването в каналите и акваторията на пристанищата за обществен транспорт с национално значение; 2. проектиране, изграждане, развитие, безопасност и поддържане на пристанищата за обществен транспорт с национално значение, както и на вълноломите и укрепителните съоръжения в прилежащата им акватория; 3. издръжка на Изпълнителна агенция “Пристанищна администрация”.

Чл. 6. Изпълнителна агенция “Пристанищна администрация”: 1. управлява собствеността в пристанищата за обществен транспорт с национално значение; 2. извършва дейности по изграждане, реконструкция, рехабилитация и поддържане на пристанищата за обществен транспорт с национално значение освен в случаите, когато това е възложено на концесионер или на еднолично търговско дружество с държавно участие в капитала; 3. поддържа съществуващите и изгражда нови подходни канали, пристанищни акватории, морски и речни депа за изхвърляне на драгажна маса, вълноломи, защитни съоръжения и други, обслужващи пристанищата за обществен транспорт с национално значение; 4. осигурява достъп до пристанищата за обществен транспорт с национално значение; 5. води регистрите на пристанищата и на пристанищните оператори в Република България; 6. обезпечава сигурността и безопасността на пристанищата и осигурява равнището на обявените категории пристанища и стандарти при изпълнение на функциите, поети като задължение на държавата по силата на международни договори, както и решава всички въпроси от непосредствен обществен интерес; 7. събира и предоставя на министъра на транспорта и съобщенията информация за изпълнението на изискванията за експлоатационната годност на пристанищата; 8. прави предложение до министъра на транспорта и съобщенията за преустановяване на дейността или за ограничаване временно или постоянно на експлоатацията на пристанища, които не отговарят на изискванията на закона или извършват пристанищни услуги в нарушение на чл. 116, ал. 5 от Закона за морските пространства, вътрешните водни пътища и пристанищата на Република България (ЗМПВВППРБ); 9. контролира спазването на изискванията за техническа безопасност на пристанищните съоръжения, за охрана на труда и за безопасно осъществяване на товарно-разтоварни операции от квалифициран за съответния вид и работа персонал; 10. създава условия за изпълнение на разпоредбите по обезпечаване на сигурността, отбраната и гражданската защита в пристанищата и организира управлението на собствеността върху обектите, свързани с изпълнението на тези дейности; 11. организира и изпълнява дейности, свързани с отбранително-мобилизационната подготовка и гражданската защита в мирно време, в това число създаването, съхраняването и поддържането на мощности и материални средства за осъществяване на отбранително-мобилизационни мероприятия на страната; 12. създава условия за извършване на граничен паспортен, митнически, медико-санитарен, ветеринарномедицински и фитосанитарен контрол, както и контрол на транспортните средства в пристанищата за обществен транспорт с национално значение, които обслужват кораби от международно плаване; 13. определя и обявява нивата за сигурност на пристанищата, изработва, съответно одобрява плановете за сигурност и упражнява правомощията, предвидени в Наредба № 53 от 2004 г. за условията и реда за постигане на сигурността на корабите и пристанищата (ДВ, бр. 72 от 2004 г.); 14. поддържа средствата за навигационно осигуряване на корабоплаването във вътрешните морски води, каналите и акваторията на пристанищата, като ръководи и организира дейността по поддържане на съществуващите и изграждане на нови средства за навигационно осигуряване; 15. организира демонтирането и изнасянето на съоръженията по чл. 63 ЗМПВВППРБ; 16. контролира спазването на изискванията за свободен достъп и прилагане на еднакви конкурентни условия за пристанищните оператори; 17. сключва и контролира изпълнението на договорите по чл. 116а, ал. 3 и чл. 117б, ал. 1 ЗМПВВППРБ; 18. подпомага министъра на транспорта и съобщенията при осъществяване на контрола по изпълнението на концесионните договори и договорите по § 74, ал. 3 от преходните и заключителните разпоредби на Закона за изменение и допълнение на ЗМПВВППРБ (ДВ, бр. 24 от 2004 г.); 19. организира набирането, поддържането в актуално състояние и предоставянето на специализирани данни на обектите по чл. 32, ал. 1, т. 1 от Закона за кадастъра и имотния регистър и създава специализирани карти, регистри и информационни системи; 20. подготвя предложения до министъра на транспорта и съобщенията за сключване, присъединяване, ратифициране, денонсиране и изменяне на международни договори и за участие в международни организации; 21. подпомага министъра на транспорта и съобщенията при изготвянето на проекти на нормативни актове в областта на пристанищната дейност и прави предложения до министъра на транспорта и съобщенията за изменяне размера на пристанищните такси; 22. подпомага министъра на транспорта и съобщенията при съгласуването на подробни устройствени планове, с които се отреждат територия и акватория за извършване на строителство на пристанища по чл. 107 - 109 ЗМПВВППРБ; 23. подпомага министъра на транспорта и съобщенията при съгласуването на документи за отреждането на земни и водни участъци за извършване на строителство по крайбрежието на Черно море и р. Дунав, във вътрешните води и в териториалното море, както и в зоните на действие на средствата за навигационно осигуряване; 24. извършва други дейности, определени в закон или в подзаконов нормативен акт.

Глава втора

ИЗПЪЛНИТЕЛЕН ДИРЕКТОР Чл. 7. (1) Изпълнителният директор на агенцията е орган на изпълнителната власт, който се назначава от министъра на транспорта и съобщенията съгласувано с министър-председателя.

(2) Изпълнителният директор ръководи и представлява агенцията.

(3) Изпълнителният директор осъществява правомощията на орган по назначаването на държавните служители от агенцията, сключва трудовите договори със служителите от агенцията и утвърждава длъжностното разписание на агенцията.

(4) Функциите на изпълнителния директор в негово отсъствие се изпълняват от определен от него с писмена заповед служител на агенцията.

Чл. 8. В изпълнение на своите правомощия изпълнителният директор издава индивидуални административни актове.

Чл. 9. Изпълнителният директор представя за утвърждаване от министъра на транспорта и съобщенията програма за всяка следваща бюджетна година за необходимите средства за поддържане и развитие на пристанищата за обществен транспорт с национално значение.

Чл. 10. Изпълнителният директор ръководи, контролира и организира дейността по защита на класифицираната информация в рамките на агенцията.

Чл. 11. (1) Изпълнителният директор отговаря за своевременното събиране на приходите и за целесъобразното и законосъобразното разходване на бюджетните средства.

(2) Изпълнителният директор ежегодно представя на министъра на транспорта и съобщенията доклад за дейността на агенцията.

Чл. 12. Изпълнителният директор осъществява своите правомощия във взаимодействие с органите на изпълнителната власт за провеждане на единната държавна политика в областта на пристанищната дейност.

Глава трета

СТРУКТУРА, ФУНКЦИИ И ОРГАНИЗАЦИЯ НА РАБОТАТА В АГЕНЦИЯТА

Раздел I

Общи положения Чл. 13. (1) Агенцията е организирана в дирекции, които подпомагат изпълнителния директор при осъществяване на правомощията му, осигуряват технически дейността му и извършват дейности по административното обслужване на физическите и юридическите лица.

(2) Общата численост на персонала в агенцията е: 1. до 31 август 2005 г. - 140 щатни бройки, разпределени съгласно приложение № 1; 2. от 1 септември 2005 г. - 68 щатни бройки, разпределени съгласно приложение № 2.

(3) Структурата на звената в агенцията и длъжностното разписание се утвърждават от изпълнителния директор по предложение на главния секретар в рамките на утвърдената численост.

Раздел II

Главен секретар Чл. 14. (1) Административното ръководство на агенцията се осъществява от главен секретар, назначен от изпълнителния директор.

(2) Главният секретар: 1. организира и координира оперативното изпълнение на общите задачи, възложени на общата и специализираната администрация в изпълнение на разпорежданията на изпълнителния директор; 2. подготвя ежегодния доклад на изпълнителния директор за дейността на агенцията; 3. организира подготовката на проекта на бюджет на агенцията; 4. създава условия за нормалната и ефективна работа в агенцията и осъществява контрол по изпълнението на възложените задачи; 5. утвърждава длъжностните характеристики на работещите в агенцията; 6. предлага за утвърждаване от изпълнителния директор структурата на дирекциите в агенцията.

(3) При отсъствие на главния секретар на агенцията неговите функции за всеки конкретен случай се изпълняват от определен от изпълнителния директор служител в агенцията.

Раздел III

Служител по сигурността на информацията Чл. 15. (1) Служителят по сигурността на информацията осигурява дейностите по създаването, обработването, съхраняването и предоставянето на класифицирана информация съгласно Закона за защита на класифицираната информация.

(2) Служителят по сигурността на информацията подпомага изпълнителния директор при осъществяване на правомощията му по Наредба № 53 от 2004 г. за условията и реда за постигане на сигурността на корабите и пристанищата, като: 1. подпомага изпълнителния директор при определяне нивата на сигурност на пристанищата; 2. подготвя инструкциите по безопасността при трето ниво на сигурност; 3. извършва оценка на сигурността на пристанището като част от плана за сигурност; 4. изготвя план за сигурност на всяко пристанище или одобрява изготвен от призната организация план за сигурност; 5. осигурява сигурността на пристанището, на корабите в него и защитата им от неупълномощен достъп съобразно мерките и процедурите за сигурност, определени в плана; 6. извършва оценка за съответствието на дейността на признати организации по сигурността с изискванията за осигуряване на сигурността.

(3) Служителят по сигурността на информацията е на пряко подчинение на изпълнителния директор на агенцията.

Раздел IV

Обща администрация Чл. 16. Общата администрация осигурява технически дейността на изпълнителния директор и на специализираната администрация и дейностите по административното обслужване на физическите и юридическите лица.

Чл. 17. (1) Общата администрация е организирана в дирекция “Административно-правно и финансово-стопанско обслужване”.

(2) Дирекцията по ал. 1: 1. оказва правно съдействие на ръководството на агенцията за законосъобразното изпълнение на нейните функции; 2. дава на изпълнителния директор правни становища по прилагането на законовите и подзаконовите нормативни актове; 3. разработва предложения за необходимостта от актуализиране и хармонизиране на националното законодателство в областта на пристанищните дейности и услуги с правото на Европейския съюз; 4. разработва предложения за сключване, присъединяване, ратифициране, денонсиране и изменение на международни договори и за участие в международни пристанищни организации; 5. участва със свои представители в работни групи за изработване проекти на нормативни актове, свързани с водния транспорт, и взаимодейства с Министерството на транспорта и съобщенията в дейностите по хармонизиране на законодателството; 6. съвместно със специализираната администрация разработва и предлага проекти на нормативни актове в областта на пристанищните дейности и услуги; 7. подготвя правни становища по проекти на нормативни актове; 8. осъществява процесуалното представителство на агенцията и на изпълнителния директор и предприема правни действия за своевременно събиране вземанията на агенцията; 9. осъществява финансовата дейност, счетоводната отчетност и функционирането на изградените системи за финансово управление и контрол; 10. организира съставянето, съгласуването и изпълнението на бюджета на агенцията и съставя годишния финансов отчет на агенцията; 11. организира и осъществява счетоводството на агенцията; 12. чрез финансов контрольор осъществява предварителен контрол за законосъобразност на всички документи и действия, свързани с финансовата дейност на агенцията; 13. осъществява предварителен и текущ контрол по отношение на поемането на задължения и извършването на разходи и прилагането на системата на двойния подпис; 14. извършва текущ контрол по начисляването и събирането на държавните такси от териториалните дирекции на агенцията, като осъществява контрол по изготвянето и оформянето на първичните счетоводни документи; 15. организира и участва в годишната инвентаризация на агенцията; 16. изготвя длъжностно разписание и поименно разписание на длъжностите на служителите в агенцията; 17. участва в комисиите за провеждане на конкурсни процедури по Закона за държавния служител и за провеждане на конкурси по Кодекса на труда и дава становище по законосъобразността на актовете, свързани с възникването, изменянето и прекратяването на служебните и трудовите правоотношения на служителите в агенцията; 18. образува, води и съхранява служебните и трудовите досиета на служителите в агенцията; 19. изготвя документи, свързани с възникването, изменянето и прекратяването на трудовите и служебните правоотношения на служителите в агенцията; 20. осъществява информационното обслужване на агенцията; 21. организира и осъществява деловодната и архивната дейност и осигурява опазването и съхраняването на документацията в архивни дела; 22. отговаря за правилната техническа експлоатация и поддръжка на транспортните средства на агенцията; организира и осигурява почистването и отговаря за санитарно-хигиенните условия в административните сгради на агенцията; 23. организира, осигурява и контролира охранителния и пропускателния режим в сградата на агенцията; 24. осигурява прозрачност и публичност на дейността на агенцията и организира информационни кампании за предварително представяне на подготвяни от агенцията проекти на актове в областта на пристанищата; 25. разработва програми за развитие на международното сътрудничество, води международна кореспонденция и подпомага изпълнителния директор при организирането и провеждането на международни срещи.

Раздел V

Специализирана администрация Чл. 18. (1) Специализираната администрация подпомага изпълнителния директор при изпълнение на правомощията му.

(2) Специализираната администрация e структурирана в 5 дирекции.

Чл. 19. Дирекция “Инфраструктура”: 1. обезпечава навигационното осигуряване на корабоплаването във вътрешните морски води, каналите и акваторията на пристанищата, като поддържа съществуващите и изгражда нови средства за навигационно осигуряване; 2. организира и контролира възлагането на проектирането, изпълнението и въвеждането в експлоатация на обекти - ново строителство, рехабилитация, реконструкция и основен ремонт на пристанищата за обществен транспорт с национално значение, за които не е предоставена концесия; 3. поддържа съществуващите и изгражда нови подходни канали, пристанищни акватории, морски и речни депа за изхвърляне на драгажна маса, защитни съоръжения и др.; 4. разработва планове и програми за ремонт и поддържане на пристанищната инфраструктура; 5. организира дейностите по поддържане на пристанищата за обществен транспорт с национално значение в условия на кризи; планира, проектира, разработва, въвежда в експлоатация, експлоатира и поддържа програмно-технически подсистеми и комплекси за автоматизиране на оповестяването и управлението на пристанищата при кризи от различен характер; 6. поддържа в актуално състояние обобщени публични регистри на пристанищата по чл. 92, ал. 4 ЗМПВВППРБ и на пристанищните оператори по чл. 117, ал. 4 ЗМПВВППРБ и предоставя информация от тях; 7. контролира спазването на изискванията за техническа безопасност на пристанищните съоръжения, за охрана на труда и за безопасно осъществяване на товарно-разтоварни операции от квалифициран за съответния вид работа персонал; 8. предоставя на изпълнителния директор информация за изпълнението на изискванията за експлоатационна годност на пристанищата; 9. подпомага министъра на транспорта и съобщенията в дейността му при предоставянето на концесии за пристанища за обществен транспорт с национално значение; 10. осигурява координацията и взаимодействието с останалите дирекции, с органите на държавната и местната администрация във връзка с подпомагането от страна на агенцията на министъра на транспорта и съобщенията при осъществявания от него контрол по изпълнението на концесионните договори; 11. извършва необходимите подготвителни действия по провеждане на процедури по Закона за обществените поръчки, като: а) изготвя проекти на предварителните обявления за планираните обществени поръчки; б) осъществява координация между отделните структури на агенцията, като подготвя провеждането на процедурите в съответствие със Закона за обществените поръчки; в) осъществява контрол по изпълнението на договорите за обществени поръчки; 12. контролира изпълнението на договорите по чл. 116а, ал. 3 и чл. 117б, ал. 1 ЗМПВВППРБ; 13. извършва необходимите действия по подготовка на конкурсите за избор на пристанищни оператори за извършване на пристанищни услуги по чл. 116, ал. 3, т. 1, като: а) осъществява координация между отделните структури на агенцията за провеждане на процедурите по избор на пристанищни оператори; б) изготвя документацията и организира процедурата по провеждане на конкурсите за определяне на пристанищните оператори в пристанищата за обществен транспорт с национално значение при условията и по реда на наредбата по чл. 117б, ал. 3 ЗМПВВППРБ; в) подготвя проекти на решения на изпълнителния директор за определяне на пристанищни оператори; г) подготвя проекти на договори с пристанищните оператори; 14. подпомага изпълнителния директор при осъществяването на контрола върху изпълнението на договорите с пристанищните оператори; 15. анализира постъпилите заявления по чл. 112б, ал. 1 ЗМПВВППРБ, съответствието на инвестиционната инициатива с одобрената национална програма по чл. 103а, ал. 2 ЗМПВВППРБ и изработва мотивираното становище по чл. 112б, ал. 4 ЗМПВВППРБ; 16. предлага на изпълнителния директор проекти за реконструкция и рехабилитация на цяло или на част от съществуващо пристанище за обществен транспорт с национално значение по чл. 112в, ал. 1 ЗМПВВППРБ; 17. подпомага изпълнителния директор при възлагането или извършва инвестиционното проектиране по чл. 112в, ал. 2 ЗМПВВППРБ за изграждане на ново или за разширение, реконструкция и рехабилитация на съществуващо пристанище за обществен транспорт с национално значение; 18. извършва проверката по чл. 112г, ал. 3 ЗМППВВППРБ относно съответствието на инвестиционната инициатива с програмата по чл. 103а, ал. 2; 19. създава и поддържа в актуално състояние база данни за изготвените генерални планове, както и систематизира данните, съдържащи се в прединвестиционните проучвания; 20. организира набирането, поддържането в актуално състояние и предоставянето на специализирани данни на обектите по чл. 32, ал. 1, т. 1 от Закона за кадастъра и имотния регистър и създава специализирани карти, регистри и информационни системи; 21. обосновава необходимостта от изграждане на ново или разширяване на съществуващо пристанище за обществен транспорт с национално значение и предлага на изпълнителния директор да възложи разработването на проекти на генерални планове или изменения на одобрени генерални планове за развитие на пристанищата за обществен транспорт с национално значение, за които не е предоставена концесия; 22. анализира предоставената от териториалните дирекции на агенцията статистическа информация за пристанищната система; 23. подготвя документите, необходими за издаване на актове за държавна собственост за имотите, предоставени за управление на агенцията, и осигурява поддържането им в актуално състояние; 24. организира възлагането и отчита изработването на оценки за въздействието върху околната среда и екологични анализи; 25. изготвя становища за съгласуване на проектите на други инвеститори, засягащи пристанищната инфраструктура, както и на комуникационни разработки; 26. организира управлението и поддържането на собствеността на агенцията.

Чл. 20. Агенцията осъществява териториалната си компетентност чрез дирекции, както следва: 1. дирекция “Пристанищна администрация - Варна” с район морските пространства на страната, заключени между географския паралел от точката на сухоземната българо-румънска граница и този на нос Емине; 2. дирекция “Пристанищна администрация - Бургас” с район морските пространства на страната, заключени между географския паралел от точката на нос Емине и този на българо-турската граница; 3. дирекция “Пристанищна администрация - Русе” с район, определен от километър 374,100 (българо-румънската граница) до километър 645 от българския участък на р. Дунав; 4. дирекция “Пристанищна администрация - Лом” с район, определен от километър 645 до километър 845,650 (българо-сръбската граница) от българския участък на р. Дунав.

Чл. 21. (1) В рамките на териториалната си компетентност дирекциите по чл. 20: 1. контролират спазването на изискванията за експлоатационна годност на пристанищата, намиращи се на тяхна територия, като изготвят доклади за изпълнителния директор и предлагат временно преустановяване на дейността на съответните пристанища; 2. контролират съответствието на дейностите и услугите, извършвани в пристанищата, намиращи се на тяхна територия, с посочените в регистрацията на пристанищните оператори; 3. участват в съставянето и изискват съставяне на констативни протоколи за възникнали застрахователни събития; 4. предлагат ежегодно на изпълнителния директор списъци за извършване на планови ремонти на обекти, разположени на тяхна територия; 5. подпомагат изпълнителния директор в контрола за спазването на договорите за извършване на пристанищни услуги от пристанищните оператори; 6. подпомагат министъра на транспорта и съобщенията в дейността му по контрол на концесионните договори, сключени за обекти на територията на съответната дирекция; 7. съставят констативни протоколи и информират изпълнителния директор за допуснати нарушения от пристанищните оператори и лицата, сключили договори по чл. 116а, ал. 3 и чл. 117б, ал. 1 ЗМПВВППРБ, по отношение на неспазване на разпоредбите по охраната на труда, вътрешния ред в пристанищата за обществен транспорт с национално значение, квалификацията на работната сила и ползването на имотите - публична държавна собственост; 8. организират събирането, обработката, обобщаването, съхраняването и предаването на дирекция “Инфраструктура” на необходимите статистически данни съгласно изискванията на ЗМПВВППРБ; 9. събират таксите по Тарифа № 5 за таксите, които се събират в системата на Министерството на транспорта и съобщенията, в съответствие с района им на действие; 10. издават и събират първична счетоводна документация; 11. контролират спазването на изискванията за свободен достъп и прилагане на еднакви конкурентни условия за операторите на пристанищни дейности; 12. контролират спазването на условията и реда за извършване на пристанищни дейности и услуги.

(2) Дирекциите по чл. 20 организират денонощна диспечерска служба за събиране на таксите по Тарифа № 5 за таксите, които се събират в системата на Министерството на транспорта и съобщенията.

(3) Работното време и смените на работа в териториалните дирекции се утвърждават от изпълнителния директор по предложение на директорите на дирекции по чл. 20.

Раздел VI

Организация на работата в агенцията Чл. 22. (1) Непосредственото ръководство на дирекциите се осъществява от директори, които носят отговорност за точното и срочното изпълнение на конкретните задачи при осъществяване на функциите им.

(2) Директорите на дирекции: 1. организират, планират, ръководят, контролират и отчитат изпълнението на задачите, възложени на дирекцията; 2. подпомагат изпълнителния директор при осъществяване на неговите правомощия; 3. разпределят работата и задълженията между служителите в дирекцията; 4. отчитат се за своята дейност пред изпълнителния директор на агенцията; 5. предлагат за назначаване, преназначаване и освобождаване от длъжност на служителите от дирекцията и дават становище за назначаването и освобождаването от длъжност на началниците на отделите в дирекцията; 6. изготвят предложения до изпълнителния директор относно повишаването на квалификацията, поощряването на служителите и налагането на наказания; 7. осигуряват взаимодействието с другите звена в агенцията в съответствие с установените организационни връзки и разпределението на дейностите между тях; 8. изпълняват и други функции, възложени им от изпълнителния директор на агенцията.

(3) Отделите в дирекциите се ръководят от началници, чиито правомощия се определят в длъжностните им характеристики, утвърдени от главния секретар на агенцията.

Чл. 23. (1) При изпълнение на контролните функции по ЗМПВВППРБ служителите на агенцията се легитимират с карта.

(2) Всички контролирани физически и юридически лица са длъжни да оказват съдействие на служителите на агенцията при изпълнение на служебните им задължения.

Чл. 24. Държавните служители и лицата, работещи по трудови правоотношения в агенцията, изпълняват възложените им задачи и отговарят пред прекия си ръководител за изпълнението на работата съобразно длъжностните характеристики.

Чл. 25. (1) Работното време на служителите е 8 часа дневно и 40 часа седмично при 5-дневна работна седмица.

(2) Работното време е от 9 до 17 ч. и 30 мин. с обедна почивка от 12 ч. и 30 мин. до 13 ч.

(3) За денонощните служби на администрацията работното време е 12 часа за смяна по график, утвърждаван от директора на съответната дирекция.

Чл. 26. Дейността в агенцията се осъществява от държавни служители и от лица по трудово правоотношение.

Чл. 27. (1) За образцово изпълнение на служебните задължения държавните служители и лицата по трудово правоотношение могат да бъдат награждавани от изпълнителния директор. В заповедта за награждаване се определя видът отличие или награда, като по преценка изпълнителният директор може да награди едновременно с отличие и с предметна или парична награда.

(2) Паричните и предметните награди могат да бъдат в размер до една основна месечна работна заплата, определена за заеманата от награденото лице длъжност.

ЗАКЛЮЧИТЕЛНА РАЗПОРЕДБА

Параграф единствен. Правилникът се приема на основание чл. 55 от Закона за администрацията.

Приложение № 1 към чл. 13, ал. 2, т. 1

Численост на персонала в Изпълнителна агенция “Пристанищна администрация” – 140щатни бройки

Изпълнителен директор 1

Главен секретар 1

Служител по сигурността на информацията 1

Обща администрация 22 в т. ч.: дирекция “Административно-правно и финансово-стопанско обслужване” 22

Специализирана администрация 115 в т. ч.: дирекция “Инфраструктура” 22 дирекция “Пристанищна администрация - Варна” 33 дирекция “Пристанищна администрация - Бургас” 26 дирекция “Пристанищна администрация - Русе” 16 дирекция “Пристанищна администрация - Лом” 18

Приложение № 2 към чл. 13, ал. 2, т. 2

Численост на персонала в Изпълнителна агенция “Пристанищна администрация” - 68 щатнибройки

Изпълнителен директор 1

Главен секретар 1

Служител по сигурността на информацията 1

Обща администрация 12 в т. ч.: дирекция “Административно-правно и финансово-стопанско обслужване” 12

Специализирана администрация 53 в т. ч.: дирекция “Инфраструктура” 13 дирекция “Пристанищна администрация - Варна” 10 дирекция “Пристанищна администрация - Бургас” 10 дирекция “Пристанищна администрация - Русе” 10 дирекция “Пристанищна администрация - Лом” 10