Постановление № 129 от 27 юни 2005 г. за предоставяне на средства от републиканския бюджет за 2005 г. по бюджета на Министерството на икономиката

ПОСТАНОВЛЕНИЕ № 129 ОТ 27 юнИ 2005 Г. за предоставяне на средства от републиканския бюджет за 2005 г. по бюджета на Министерството на икономиката

МИНИСТЕРСКИЯТ СЪВЕТ ПОСТАНОВИ: Чл. 1. Министърът на финансите да предостави от републиканския бюджет за 2005 г. средства в размер 3 960 000 лв. чрез бюджета на Министерството на икономиката на Българската агенция за инвестиции за изпълнение на договора, сключен между Република България, от една страна, и “Бизнес Парк София” - ЕООД, и “Линднер” - АД, Декен, Боден, Тренвандзистеме, от друга страна, за изграждане на нови и/или реконструкция на съществуващи елементи от техническата инфраструктура, необходима за реализацията на инвестиционния план на “Бизнес Парк София” - ЕООД, за инвестиции на “Линднер Холдинг” - Германия, в Столичната община, район “Младост” и район “Витоша”, определен с Решение № 482 на Министерския съвет от 2005 г. за определяне на инвестиционен план за насърчаване по реда на Закона за насърчаване на инвестициите.

Чл. 2. Средствата по чл. 1 да се осигурят от резерва за непредвидени и неотложни разходи, предвиден за структурни реформи по чл. 1, ал. 2, т. 4 от Закона за държавния бюджет на Република България за 2005 г.

Чл. 3. Министърът на финансите да извърши налагащите се промени по бюджета на Министерството на икономиката за 2005 г. по реда на чл. 34, ал. 1 от Закона за устройството на държавния бюджет.

Заключителни разпоредби § 1. Постановлението се приема на основание чл. 11, ал. 3 от Закона за устройството на държавния бюджет и § 4 от преходните и заключителните разпоредби на Закона за държавния бюджет на Република България за 2005 г. § 2. Изпълнението на постановлението се възлага на министъра на икономиката и на министъра на финансите. § 3. Възлага на изпълнителния директор на Българската агенция за инвестиции контрола по изпълнението на договора по чл. 1.

§ 4. Постановлението влиза в сила от деня на обнародването му в “Държавен вестник”.

Министър-председател: Симеон Сакскобургготски

Главен секретар на Министерския съвет: Севдалин Мавров