Наредба № 1 от 3 февруари 2011 г. за съдебните заседатели

ВИСШ СЪДЕБЕН СЪВЕТ

НАРЕДБА № 1 от 3 февруари 2011 г. за съдебните заседатели

Глава първа

ОБЩИ ПОЛОЖЕНИЯ Чл. 1. С тази наредба се урежда редът, по който се посочват кандидатите за съдебни заседатели, възнагражденията им и други организационни въпроси, свързани с тяхната дейност.

Глава втора

РЕД ЗА ПОСОЧВАНЕ НА КАНДИДАТИТЕ ЗА СЪДЕБНИ ЗАСЕДАТЕЛИ Чл. 2. (1) Общото събрание на съдиите от съответния окръжен съд определя броя на кандидатите за съдебни заседатели, които трябва да бъдат предложени от всеки общински съвет за районните съдилища от района на окръжния съд. Общите събрания се съобразяват с броя на делата, които всеки районен съд е разглеждал в предходната година със съдебни заседатели, и тенденциите на увеличение или намаление на тези дела. Разпределянето на броя на съдебните заседатели за районните съдилища трябва да е в същото съотношение, в което се намира броят на населението на общините в района на съответния окръжен съд.

(2) При условията по ал. 1 общото събрание на съдиите от съответния апелативен съд определя броя на съдебните заседатели за окръжните съдилища от района на апелативния съд.

Чл. 3. (1) Общото събрание на съдиите от военно-апелативния съд определя броя на съдебните заседатели за военните съдилища, които трябва да бъдат предложени от командирите на военните поделения.

(2) Разпределението на броя на съдебните заседатели за военните съдилища трябва да е в същото съотношение, в което се намира броят на кадровите военнослужещи в районите на военните съдилища.

Чл. 4. Общото събрание на съдиите от апелативния специализиран наказателен съд определя броя на съдебните заседатели за специализирания наказателен съд, които трябва да бъдат предложени от Столичния общински съвет.

Чл. 5. (1) Председателите на окръжните и апелативните съдилища, на военно-апелативния и апелативния специализиран наказателен съд съобщават до 30 септември на последната година от мандата на съдебните заседатели определения брой съдебни заседатели, които трябва да бъдат посочени от Столичния общински съвет, общинските съвети и от командирите на военните поделения.

(2) Столичният общински съвет, общинските съвети и командирите на военните поделения могат да направят допълнително предложения за лица, чийто брой не надхвърля с 10 на сто определения им брой.

Чл. 6. (1) Столичният общински съвет и общинските съвети избират комисии, които изготвят предложения за съдебни заседатели. Всеки съветник може да прави предложения пред комисията. Кандидатите за съдебни заседатели трябва да отговарят на изискванията по чл. 67 от Закона за съдебната власт (ЗСВ), като най-малко 10 на сто от тях да са с педагогическа квалификация. Комисиите докладват предложенията за съдебни заседатели на общинските съвети.

(2) При обсъждане на предложенията съветниците могат да предлагат и други кандидати за съдебни заседатели, които отговарят на изискванията по чл. 67 ЗСВ.

(3) Съветниците определят с гласуване кандидатите, които ще бъдат предложени за съдебни заседатели в съответния съд. Съветниците имат право да гласуват за не повече от определения по реда на чл. 5 брой кандидати. След гласуването отпадат кандидатите, получили най-малко гласове.

(4) Столичният общински съвет и общинските съвети в срок до 15 ноември на последната година от мандата на съдебните заседатели предлагат на съответните съдилища кандидатите за съдебни заседатели, като прилагат копие от решенията си заедно с документите по чл. 8, ал. 1.

Чл. 7. Командирите на военните поделения в срок до 15 ноември на последната година от мандата на съдебните заседатели предлагат на военно-апелативния съд кандидатите за съдебни заседатели във военните съдилища. Предложените кандидати трябва да отговарят на изискванията по чл. 67 ЗСВ. Към предложенията се прилагат и документите по чл. 8, ал. 1.

Чл. 8. (1) Предложените кандидати за съдебни заседатели дават на съответните общински съвети и на съответните командири на военни поделения писменото си съгласие и документите, удостоверяващи българското им гражданство, възрастта и педагогическата квалификация, ако притежават такава, както и свидетелство за съдимост, че не са осъждани за умишлено престъпление независимо от реабилитацията.

(2) Кандидатите, които вече са били съдебни заседатели, прилагат към документите по ал. 1 мнение на председателя на съответния съд за работата им.

Чл. 9. Общите събрания на съдиите от окръжните и апелативните съдилища и на военно-апелативния и апелативния специализиран наказателен съд обсъждат представените кандидатури и чрез избор определят съдебните заседатели. Общите събрания се провеждат най-късно до 30 ноември на последната година от мандата на съдебните заседатели.

Чл. 10. (1) Протоколът от общото събрание на съдиите се подписва от председателя на съответния съд и от съдебния служител, който го е съставил.

(2) Преписи от протоколите на общите събрания се изпращат на председателите на съответните районни, окръжни, военни съдилища, на специализирания наказателен съд, както и на общинските съвети и на командирите на военните поделения в тридневен срок от провеждане на общите събрания.

Чл. 11. Определените по реда на чл. 9 съдебни заседатели полагат клетва пред общото събрание на съдиите при съответния районен, окръжен, военен и специализиран наказателен съд най-късно до 10 декември на последната година от мандата на съдебните заседатели.

Чл. 12. (1) Съдебният заседател се освобождава предсрочно на основанията, посочени в чл. 71 ЗСВ.

(2) Съдебният заседател се освобождава предсрочно от съответното общо събрание по предложение на председателя на съда. Предложението за предсрочно освобождаване на съдебен заседател трябва да бъде на разположение на членовете на общото събрание на съдиите три дни преди провеждане на събранието.

(3) Препис от протокола на общото събрание се изпраща на съдебния заседател, на съответния общински съвет или на съответния командир на военно поделение.

Глава трета

ВЪЗНАГРАЖДЕНИЯ НА СЪДЕБНИТЕ ЗАСЕДАТЕЛИ Чл. 13. (1) Съдебните заседатели получават възнаграждение от бюджета на съдебната власт.

(2) Възнаграждението на съдебните заседатели за всеки заседателен ден се определя въз основа на действително отработените часове за деня, които съответстват на времетраенето на съдебното заседание до обявяването на съдебния акт, включително и за започнат час.

(3) Възнаграждението се изплаща ежемесечно за всички заседателни дни на съответния месец.

Чл. 14. Размерът на възнаграждението на съдебните заседатели се равнява на 1/22 на ден от 50 % на основната заплата съответно за районен съдия, за окръжен съдия и за съдия от военен съд.

Глава четвърта

ОРГАНИЗАЦИОННИ ВЪПРОСИ Чл. 15. (1) Съдебните заседатели влизат в съдебно заседание в представително облекло.

(2) Съдебните заседатели – кадрови военнослужещи, влизат в съдебно заседание в униформа и отличителни знаци.

Чл. 16. Съдебните заседатели при всеки съд избират на общо събрание съвет на съдебните заседатели.

Чл. 17. Съветът на съдебните заседатели осъществява връзка със съдебния администратор или административния секретар на съответния съд за организацията на работа на съдебните заседатели и за доброто взаимодействие със съдиите.

Чл. 18. Съдебният администратор или административният секретар периодично организира повишаване на квалификацията на съдебните заседатели, осигурява служебно помещение, нормативни и други материали във връзка с работата им.

Чл. 19. Съдебните заседатели при всеки съд приемат на общо събрание вътрешни правила, с които уреждат организацията на работата си и правилата за поведението си.

ЗАКЛЮЧИТЕЛНИ РАЗПОРЕДБИ § 1. Тази наредба се издава на основание чл. 75 от Закона за съдебната власт и е приета от ВСС с протокол № 4 от 3.02.2011 г. § 2. Тази наредба отменя Наредба № 2 от 2008 г. за съдебните заседатели (обн., ДВ, бр. 6 от 2008 г.; изм. и доп., бр. 30 от 2010 г.).

Представляващ ВСС: Ан. Мингова