Постановление № 192 от 5 август 2008 г. за предоставяне на средства от централния бюджет за 2008 г. за финансиране изграждането на елементи на техническата инфраструктура (електроснабдяване) на Индустриален парк - Русе, необходими за реализация на инвестиционния план на “Монтюпе” - АД, Франция

ПОСТАНОВЛЕНИЕ № 192 ОТ 5 АВГУСТ 2008 Г. за предоставяне на средства от централния бюджет за 2008 г. за финансиране изграждането на елементи на техническата инфраструктура (електроснабдяване) на Индустриален парк - Русе, необходими за реализация на инвестиционния план на “Монтюпе” - АД, Франция

МИНИСТЕРСКИЯТ СЪВЕТ ПОСТАНОВИ: Чл. 1. Министърът на финансите да предостави от централния бюджет за 2008 г. средства в размер 1 956 000 лв. чрез бюджета на Министерството на икономиката и енергетиката на Българската агенция за инвестиции за изпълнение на договора, сключен между Република България и “Е.ОН България Мрежи” - АД (правоприемник на “Електроразпределение - Горна Оряховица” - АД), за изграждане на елементи на техническата инфраструктура - електроснабдяване на Индустриален парк - Русе, необходими за реализация на инвестиционния план на “Монтюпе” - АД, Франция.

Чл. 2. Средствата по чл. 1 да се осигурят от резерва за непредвидени и неотложни разходи, предвиден за структурни реформи, по чл. 1, ал. 2, т. 4.1 от Закона за държавния бюджет на Република България за 2008 г.

Чл. 3. Министърът на финансите по предложение на министъра на икономиката и енергетиката да извърши налагащите се промени по бюджета на Министерството на икономиката и енергетиката за 2008 г. по реда на чл. 34, ал. 1 от Закона за устройството на държавния бюджет.

Заключителни разпоредби § 1. Постановлението се приема на основание чл. 11, ал. 4 от Закона за устройството на държавния бюджет и § 4 от преходните и заключителните разпоредби на Закона за държавния бюджет на Република България за 2008 г. § 2. Изпълнението на постановлението се възлага на министъра на икономиката и енергетиката и на министъра на финансите. § 3. Постановлението влиза в сила от деня на обнародването му в “Държавен вестник”.

Министър-председател: Сергей Станишев

За главен секретар на Министерския съвет: Веселин Даков