Постановление № 152 от 28 юли 2010 г. за преобразуване на държавни културни институти

ПОСТАНОВЛЕНИЕ № 152 ОТ 28 ЮЛИ 2010 Г. за преобразуване на държавни културни институти

МИНИСТЕРСКИЯТ СЪВЕТ ПОСТАНОВИ: Чл. 1. (1) Преобразува: 1. Новия драматичен театър „Сълза и смях“ – София, чрез вливане в Народния театър „Иван Вазов“ – София; 2. Държавния музикално-драматичен театър „Кадрие Лятифова“ – Кърджали, чрез вливане в Драматично-кукления театър „Димитър Димов“ – Кърджали; 3. Държавния музикално-драматичен театър „Назъм Хикмет“ – Разград, чрез вливане в Драматичния театър „Антон Страшимиров“ – Разград; 4. Родопския драматичен театър „Николай Хайтов“ – Смолян, чрез вливане в Драматичния театър „Н. О. Масалитинов“ – Пловдив“.

(2) Дейността, имуществото, архивът, правата и задълженията на преобразуваните държавни културни институти по ал. 1 преминават към съответните държавни културни институти, в които те се вливат.

Чл. 2. (1) Преобразува: 1. Държавната филхармония – Шумен, в Симфониета – Шумен, държавен културен институт със седалище Шумен; 2. Държавната филхармония – Враца, в Симфониета – Враца, държавен културен институт със седалище Враца; 3. Държавната филхармония – Видин, в Симфониета – Видин, държавен културен институт със седалище Видин.

(2) Държавните културни институти по ал. 1 са с предмет на дейност: подготовка и разпространение на произведения от симфоничното и камерното музикално изкуство.

(3) Имуществото, архивът, правата и задълженията на Държавната филхармония – Шумен, Държавната филхармония – Враца, и Държавната филхармония – Видин, преминават към съответните държавни културни институти, в които те се преобразуват.

Чл. 3. (1) Преобразува: 1. Оперно-филхармоничното дружество – Русе, в Държавна опера – Русе, държавен културен институт със седалище Русе; 2. Оперно-филхармоничното дружество – Бургас, в Държавна опера – Бургас, държавен културен институт със седалище Бургас; 3. Оперно-филхармоничното дружество – Пловдив, в Държавна опера – Пловдив, държавен културен институт със седалище Пловдив.

(2) Държавната опера – Русе, Държавната опера – Бургас, и Държавната опера – Пловдив, са с предмет на дейност: създаване и разпространение на симфонични и камерни концерти и спектакли в областта на оперното, симфоничното и балетното изкуство.

(3) Имуществото, архивът, правата и задълженията на Оперно-филхармоничното дружество – Русе, Оперно-филхармоничното дружество – Бургас, и Оперно-филхармоничното дружество – Пловдив, преминават съответно към Държавната опера – Русе, Държавната опера – Бургас, и Държавната опера – Пловдив.

Чл. 4. (1) Преобразува Оперно-филхармоничното дружество – Варна, и Драматичния театър „Стоян Бъчваров“ – Варна, в Театрално-музикален продуцентски център – Варна.

(2) Театрално-музикалният продуцентски център – Варна, е държавен културен институт със седалище Варна и с предмет на дейност: създаване и разпространение на спектакли в областта на театралното, симфоничното, оперното и балетното изкуство.

(3) Имуществото, архивът, правата и задълженията на Оперно-филхармоничното дружество – Варна, и на Драматичния театър „Стоян Бъчваров“ – Варна, преминават към Театрално-музикалния продуцентски център – Варна.

Чл. 5. (1) Преобразува Държавния музикален театър „Стефан Македонски“ и балет „Арабеск“ в Държавен музикален и балетен център – София.

(2) Държавният музикален и балетен център е държавен културен институт със седалище София и с предмет на дейност: създаване и разпространение на оперетни спектакли и мюзикли и експериментални танцови спектакли, както и изследвания на техники в областта на танцовото изкуство.

(3) Имуществото, архивът, правата и задълженията на Държавния музикален театър „Стефан Македонски“ и на балет „Арабеск“ преминават към Държавния музикален и балетен център – София.

Чл. 6. (1) Преобразува Драматично-кукления театър „Сава Доброплодни“ – Силистра, чрез разделяне в Куклен театър – Силистра, и Драматичен театър – Силистра.

(2) Кукленият театър – Силистра, е държавен културен институт със седалище Силистра.

(3) Драматичният театър – Силистра, е държавен културен институт със седалище Силистра.

(4) Дейността, имуществото, архивът, правата и задълженията на Драматично-кукления театър „Сава Доброплодни“ – Силистра, преминават към Кукления театър – Силистра, и Драматичния театър – Силистра.

Чл. 7. Трудовите правоотношения на работниците и служителите в преобразуваните културни институти по чл. 1 – 6 се уреждат при условията и по реда на чл. 123 от Кодекса на труда.

Чл. 8. (1) Министърът на финансите да предостави финансови средства в размер до 1 800 000 лв. от централния бюджет за 2010 г. по бюджета на Министерството на културата за заплащане на разходите във връзка с преобразуванията по чл. 1 – 6.

(2) Средствата по ал. 1 да се осигурят за сметка на преструктуриране на разходите по централния бюджет за 2010 г. по реда на чл. 34, ал. 1 от Закона за устройството на държавния бюджет.

Чл. 9. Министърът на финансите по предложение на министъра на културата да извърши налагащите се промени по бюджета на Министерството на културата за 2010 г.

Чл.10. В едномесечен срок от влизането в сила на постановлението министърът на културата утвърждава устройствени правилници на Народния театър „Иван Вазов“ – София, Драматично-кукления театър „Димитър Димов“ – Кърджали, Драматичния театър „Антон Страшимиров“ – Разград, Драматичния театър „Н.О.Масалитинов“ – Пловдив, Симфониета – Шумен, Симфониета – Враца, Симфониета – Видин, Държавната опера – Русе, Държавната опера – Бургас, Държавната опера – Пловдив, Театрално-музикалния продуцентски център – Варна, Държавния музикален и балетен център

– София, Кукления театър – Силистра, и Драматичния театър – Силистра.

Заключителни разпоредби § 1. В приложение № 2 към чл. 5, ал. 2 от Постановление № 204 на Министерския съвет от 1999 г. за определяне на второстепенни разпоредители с бюджетни кредити към министъра на културата и за преобразуване и закриване на държавни културни институти (обн., ДВ, бр. 105 от 1999 г.; изм. и доп., бр. 112 от 1999 г., бр. 24, 49, 64 и 94 от 2000 г., бр. 24, 28 и 88 от 2001 г., бр. 9, 26 и 65 от 2002 г., бр. 1, 46, 54 и 63 от 2003 г., бр. 17, 19, 37, 41, 42, 49, 102 и 112 от 2004 г., бр. 1, 29, 44, 49, 56 и 100 от 2005 г., бр. 22, 30, 52, 77, 78 и 93 от 2006 г., бр. 3, 15, 65 и 110 от 2007 г., бр. 17 от 2008 г., бр. 14 и 34 от 2009 г. и бр. 22 и 40 от 2010 г.) се правят следните изменения и допълнения: 1. В т. 2 числото „1695“ се заменя с „1634“.

2. Точка 2.3 се отменя.

3. Точка 2.10 се отменя.

4. В т. 2.25 думите „Драматично-куклен театър „Сава Доброплодни“ – Силистра“ се заменят с „Драматичен театър – Силистра“.

5. Точка 2.27 се отменя.

6. Създава се т. 2.45: „2.45. Куклен театър – Силистра“.

7. В т. 3 числото „1638“ се заменя с „1398“.

8. В т. 3.3 думите „Държавна филхармония – Видин“ се заменят със „Симфониета – Видин“.

9. В т. 3.4 думите „Държавна филхармония – Шумен“ се заменят със „Симфониета – Шумен“.

10. В т. 3.5 думите „Държавна филхармония – Враца“ се заменят със „Симфониета – Враца“.

11. В т. 3.6 думите „Оперно-филхармонично дружество – Русе“ се заменят с „Държавна опера – Русе“.

12. Точка 3.7 се отменя.

13. В т. 3.8 думите „Оперно-филхармонично дружество – Бургас“ се заменят с „Държавна опера – Бургас“.

14. В т. 3.9 думите „Оперно-филхармонично дружество – Пловдив“ се заменят с „Държавна опера – Пловдив“.

15. Точка 3.10 се отменя.

16. Точки 3.13 и 3.14 се отменят.

17. Създават се т. 3.15 и 3.16: „3.15. Държавен музикален и балетен център – София

„3.16. Театрално-музикален продуцентски център – Варна“.

18. В т. 6 числото „1799“ се заменя с „1550“.

19. Точка 6.14 се отменя. § 2. Министърът на културата определя числеността на персонала на държавните културни институти по чл. 1 – 6 в рамките на общата численост на персонала, определена в приложение № 2 към чл. 5, ал. 2 от Постановление № 204 на Министерския съвет от 1999 г. за определяне на второстепенни разпоредители с бюджетни крeдити към министъра на културата и за преобразуване и закриване на държавни културни институти. § 3. Министърът на културата в срок до един месец от влизането в сила на постановлението да утвърди разделителен протокол относно имуществото, архива, правата и задълженията на Драматично-кукления театър „Сава Доброплодни“ – Силистра, които преминават към Кукления театър – Силистра, и Драматичния театър – Силистра. § 4. Постановлението се приема на основание чл. 5, ал. 1 от Закона за закрила и развитие на културата. § 5. Изпълнението на постановлението се възлага на министъра на културата и на министъра на финансите. § 6. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков