Наредба за изменение и допълнение на Наредба № Н-2 от 2009 г. за реда и начина за осъществяване, координация и хармонизация на специфичните одитни дейности по фондове и програми на Европейския съюз

МИНИСТЕРСТВО НА ФИНАНСИТЕ

Наредба за изменение и допълнение на Наредба № Н-2 от 2009 г. за реда и начина за осъществяване, координация и хармонизация на специфичните одитни дейности по фондове и програми на Европейския съюз (обн., ДВ, бр. 25 от 2009 г.; изм. и доп., бр. 103 от 2009 г.) § 1. В чл. 2, ал. 1, т. 1 след думите „Техническа помощ“ се добавя „Оперативна програма за развитие на сектор „Рибарство“ и се поставя запетая. § 2. В чл. 6 т. 7 се отменя. § 3. В чл. 14 се правят следните изменения и допълнения: 1. Алинея 4 се изменя така: „(4) Одитният план по ал. 2, т. 2 се преглежда и съгласува от директора на дирекция „Одитна дейност“ и се одобрява от изпълнителния директор на агенцията.“

2. Създава се ал. 5: „(5) Директорът на дирекция „Одитна дейност“ осъществява преглед на качеството на всеки етап от изпълнение на одитния ангажимент.“ § 4. В чл. 16, ал. 2 думите „10-дневен срок“ се заменят с „30-дневен срок“. § 5. Член 19 се изменя така: „Чл. 19. Агенцията води регистри за: 1. одитните ангажименти, включително констатациите, съдържащи установени индикатори за измами и нередности; 2. проследяване на действията за изпълнението на дадените препоръки; 3. сигналите за нередности и измами със средства от Европейския съюз.“ § 6. Член 25 се отменя.

Министър: С. Дянков