Постановление № 99 от 28 май 2012 г. за предоставяне на допълнителни средства по бюджета на Министерството на регионалното развитие и благоустройството за 2012 г.

ПОСТАНОВЛЕНИЕ № 99 ОТ 28 МАЙ 2012 г. за предоставяне на допълнителни средства по бюджета на Министерството на регионалното развитие и благоустройството за 2012 г.

МИНИСТЕРСКИЯТ СЪВЕТ ПОСТАНОВИ: Чл. 1. (1) Министърът на финансите да предостави от централния бюджет за 2012 г. средства в размер до 5 000 000 лв. по бюджета на Министерството на регионалното развитие и благоустройството за подпомагане на общините за преодоляване на последствията от земетресението на 22 май 2012 г. – за основен ремонт, реконструкция и/или нов строеж, включително за премахване при необходимост на строеж, на следните обекти – общинска собственост: 1. на територията на община Перник: а) Целодневна детска градина 2 „Родолюбче“; б) Целодневна детска градина 3 „Пролетен цвят“ – кв. Изток; в) Обединено детско заведение „Валентина Терешкова“ – кв. „Батановци“; 2. на територията на община Радомир – Основно училище „Христо Смирненски“ – гр. Радомир.

(2) Средствата по ал. 1 да се осигурят от средствата от резерва за непредвидени и неотложни разходи – за предотвратяване, овладяване и преодоляване на последиците от бедствия по чл. 1, ал. 2, раздел ІІ, т. 4.2 от Закона за държавния бюджет на Република България за 2012 г.

Чл. 2. Министърът на финансите по предложение на министъра на регионалното развитие и благоустройството да извърши налагащите се от чл. 1 промени по бюджета на Министерството на регионалното развитие и благоустройството за 2012 г. по реда на чл. 34, ал. 1 от Закона за устройството на държавния бюджет.

Чл. 3. Процедурите за възлагане на дейностите по чл. 1 да се организират по реда на Закона за обществените поръчки в съответствие с предписанията на комисиите за възстановяване и оценка на вредите съответно чрез Община Перник и Община Радомир. При поискване общините да осигуряват достъп до документацията и до обектите – предмет на обществените поръчки, на определени от министъра на регионалното развитие и благоустройството длъжностни лица.

Чл. 4. За уреждане на правата и задълженията във връзка с извършване на плащанията въз основа на фактически извършените разходи, както и на механизма, осигуряващ изпълнението на чл. 3, министърът на регионалното развитие и благоустройството сключва споразумения с кметовете на общините по чл. 1.

Заключителни разпоредби § 1. Постановлението се приема на основание чл. 35, ал. 1 от Закона за устройството на държавния бюджет във връзка с § 4 от преходните и заключителните разпоредби на Закона за държавния бюджет на Република България за 2012 г. § 2. Изпълнението на постановлението се възлага на министъра на финансите, на министъра на регионалното развитие и благоустройството и на кметовете на Община Перник и на Община Радомир. § 3. В чл. 1, ал. 2 от Постановление № 86 на Министерския съвет от 2012 г. за предоставяне на допълнителни бюджетни кредити по бюджета на Министерството на регионалното развитие и благоустройството за 2012 г. (ДВ, бр. 34 от 2012 г.) думата „целевите“ се заличава. § 4. Постановлението влиза в сила от 28май 2012 г.

Министър-председател: Бойко Борисов

Главен секретар на Министерския съвет: Росен Желязков